
Αθήνα, σήμερα στις 15 Σεπτεμβρίου 2026, ημέρα Τρίτη και ώρα 09.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, καλημέρα. Αρχίζει η συνεδρίαση.
Εισερχόμεθα στην ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Εσωτερικών «Αναμόρφωση της βαθμολογικής διάρθρωσης, του συστήματος βαθμολογικών προαγωγών και του συστήματος επιλογής προϊσταμένων οργανικών μονάδων του δημόσιου τομέα, αναδιοργάνωση και εκσυγχρονισμός του νομικού προσώπου δημοσίου δικαίου με την επωνυμία «Εθνικό Κέντρο Δημόσιας Διοίκησης και Αυτοδιοίκησης» και λοιπές διατάξεις του Υπουργείου Εσωτερικών».
Η Διάσκεψη των Προέδρων αποφάσισε στη συνεδρίασή της της 9ης Σεπτεμβρίου 2026 τη συζήτηση του νομοσχεδίου σε μία συνεδρίαση, ενιαία επί της αρχής, επί των άρθρων και της τροπολογίας.
Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα συνεφώνησε.
Καλείται στο Βήμα και έχει τον λόγο  ο εισηγητής της Νέας Δημοκρατίας, ο κ. Ανδρέας Νικολακόπουλος.
Παρακαλώ να ανοίξει το σύστημα της ηλεκτρονικής εγγραφής των ομιλητών.
Μέχρι να πάρει τον λόγο, να ευχηθώ και από αυτή τη θέση χρόνια πολλά στον Πρόεδρο της Βουλής των Ελλήνων, τον Νικήτα τον Κακλαμάνη. Σήμερα είναι η ονομαστική του εορτή.
 Κύριε Νικολακόπουλε, έχετε τον λόγο. 
ΑΝΔΡΕΑΣ ΝΙΚΟΛΑΚΟΠΟΥΛΟΣ: Χρόνια πολλά και από εμάς, από όλους μας στον Πρόεδρο. 
Ευχαριστούμε, κύριε Πρόεδρε.
Κυρία Υπουργέ, κυρίες και κύριοι συνάδελφοι, κάθε φορά που η Βουλή καλείται να ψηφίσει μια σημαντική μεταρρύθμιση για τη δημόσια διοίκηση υπάρχει πάντοτε ένας κίνδυνος να μείνουμε στους τίτλους, στις διατάξεις, στις τεχνικές λεπτομέρειες και να χάσουμε την ουσία. 
Το πραγματικό ζητούμενο είναι άλλο, τι κράτος θέλουμε να έχουμε και κυρίως τι κράτος θέλουμε να παραδώσουμε στην επόμενη γενιά. Θέλουμε ένα κράτος που να συνεχίσει με τη λογική της επετηρίδας, της γραφειοκρατίας, των αργών διαδικασιών ή ένα κράτος που θα επιβραβεύει τη γνώση, την προσπάθεια, την ικανότητα, την ανάληψη ευθύνης και το αποτέλεσμα;  Γιατί στο τέλος της ημέρας κάθε διοικητική μεταρρύθμιση κρίνεται από ένα πράγμα, από το αν κάνει τη δημόσια διοίκηση καλύτερη για τον πολίτη. 
Σήμερα εδώ στην Ολομέλεια συζητούμε για το αν έχουμε την πολιτική βούληση και το θάρρος να δημιουργήσουμε ένα ελληνικό δημόσιο του αύριο, ένα δημόσιο που θα μπορεί να ανταποκριθεί στις ανάγκες μιας κοινωνίας που αλλάζει, μιας οικονομίας που ψηφιοποιείται, μιας χώρας που αντιμετωπίζει νέες προκλήσεις και ενός κράτους που δικαιολογημένα απαιτεί περισσότερη ταχύτητα, περισσότερη διαφάνεια, περισσότερη αξιοκρατία και καλύτερες υπηρεσίες.
Το νομοσχέδιο που έχουμε μπροστά μας δεν αποτελεί μια αποσπασματική τροποποίηση του Υπαλληλικού Κώδικα, είναι μια παρέμβαση με σαφή πολιτική κατεύθυνση: Να αλλάξουμε τον τρόπο με τον οποίον το ελληνικό δημόσιο επιλέγει, αξιολογεί, εκπαιδεύει, εξελίσσει και αξιοποιεί το ανθρώπινο δυναμικό του, γιατί το κράτος δεν είναι τα κτήρια, τα πληροφοριακά συστήματα, τα υπουργεία και οι υπηρεσίες. Πίσω από όλα αυτά βρίσκονται άνθρωποι. Είναι οι δημόσιοι υπάλληλοι που καθημερινά εφαρμόζουν τις πολιτικές, εξυπηρετούν τους πολίτες, διαχειρίζονται κρίσεις, παίρνουν αποφάσεις και κρατούν όρθια τη διοικητική λειτουργία της χώρας. 
Επομένως, αν θέλουμε ένα καλύτερο κράτος, πρέπει πάνω απ’ όλα να επενδύσουμε στους ανθρώπους. Και εδώ βρίσκεται η ουσία των άρθρων 1 έως 29. Για πολλά χρόνια η υπηρεσιακή εξέλιξη στο δημόσιο συνδέθηκε σε μεγάλο βαθμό με την παρέλευση του χρόνου. Όμως, ο χρόνος, όσο σημαντικός και αν είναι, δεν μπορεί να αποτελεί το μοναδικό κριτήριο εξέλιξης. Ο χρόνος μας φέρνει εμπειρία, αλλά δεν εξασφαλίζει αυτομάτως διοικητική ικανότητα. Ένα πτυχίο είναι ένα σημαντικό προσόν, αλλά δεν κάνει από μόνο του κάποιον έναν καλό προϊστάμενο. Η προϋπηρεσία είναι πολύτιμη, αλλά δεν σημαίνει αυτομάτως ότι μπορεί κάποιος να διοικήσει ανθρώπους, να θέσει στόχους, να διαχειριστεί μια δύσκολη κατάσταση, να συντονίσει μια υπηρεσία και κυρίως να επιτύχει ένα σημαντικό αποτέλεσμα. 
Γι’ αυτό η νέα φιλοσοφία πρέπει να είναι ξεκάθαρη: Εμπειρία και ικανότητα, προσόντα και δεξιότητες, αξιολόγηση και αποτέλεσμα, όχι το ένα απέναντι στο άλλο, αλλά όλα αυτά μαζί. 
Αυτό είναι πραγματική αξιοκρατία και θέλω να το πω με απόλυτη σαφήνεια, γιατί δεν μπορεί να δημιουργούνται λανθασμένες εντυπώσεις: Αξιοκρατία δεν σημαίνει απαξίωση της εμπειρίας. Δεν σημαίνει ότι ένας άνθρωπος που έχει υπηρετήσει για πολλά χρόνια στο δημόσιο ξεκινάει από το μηδέν. Δεν σημαίνει ότι διαγράφουμε την υπηρεσιακή διαδρομή ενός εργαζομένου. Σημαίνει ότι προσθέτουμε δίπλα στην εμπειρία και την αποδεδειγμένη ικανότητα. Αυτή είναι η αλλαγή νοοτροπίας που χρειάζεται το δημόσιο. 
Γι’ αυτό και με το νέο βαθμολογικό σύστημα, με τους επτά βαθμούς, από τον Ζ΄ έως τον Α΄ -δεν είναι αυτό μια απλή αριθμητική μεταβολή, αποτελεί ένα μέρος μιας διαφορετικής αντίληψης για τη σταδιοδρομία του δημόσιου υπαλλήλου- ο βαθμός πρέπει να συνδέεται με την επαγγελματική ωριμότητα, τις δεξιότητες, την αυτονομία και την ανάληψη ευθύνης και η υπηρεσιακή εξέλιξη πρέπει να συνδέεται ουσιαστικά με την αξιολόγηση και τους δείκτες ανάπτυξης καριέρας. Έτσι δημιουργούμε μια πραγματική διαδρομή εξέλιξης μέσα στο δημόσιο, μια διαδρομή που δίνει κίνητρο στον εργαζόμενο να μάθει, να αναπτύξει νέες δεξιότητες, να αναλάβει περισσότερες ευθύνες και να προετοιμαστεί για την επόμενη θέση στην υπηρεσιακή του πορεία.
 Η αξιολόγηση, λοιπόν, δεν πρέπει να αντιμετωπίζεται ως τιμωρητικός μηχανισμός. Πρέπει να λειτουργεί ως εργαλείο ανάπτυξης και βελτίωσης. 
Κυρίες και κύριοι συνάδελφοι, πρέπει να είμαστε ειλικρινείς. Το υφιστάμενο σύστημα επιλογής προϊσταμένων έχει πλέον εξαντλήσει τις δυνατότητές του. Πολλά στάδια, πολλά συμβούλια, συνεντεύξεις, χειροκίνητη μοριοδότηση, ενστάσεις, γραφειοκρατία και καθυστερήσεις έχουν δημιουργήσει μια διαδικασία η οποία δεν μπορεί να ανταποκριθεί στις ανάγκες ενός σύγχρονου κράτους και υπάρχει ένας αριθμός από μόνος του που αποτυπώνει το μέγεθος του προβλήματος. Σύμφωνα με αποτύπωση του ΑΣΕΠ, για να ολοκληρωθεί μια διαδικασία επιλογής προϊσταμένων για ένα σύνολο δεκατριών χιλιάδων εννιακοσίων δεκαοχτώ θέσεων απαιτούνται επτά χρόνια. Επτά χρόνια χρειάζεται το κράτος για να ολοκληρώσει μια διαδικασία επιλογής προϊσταμένων που θα έχουν την ευθύνη να διοικήσουν τις υπηρεσίες του. Αυτό δεν είναι απλώς μια καθυστέρηση, αυτό είναι μια διοικητική παθογένεια που πρέπει να αντιμετωπιστεί. 
Αυτό ακριβώς ερχόμαστε να αλλάξουμε. Με το νέο σύστημα οι προκηρύξεις για τις θέσεις ευθύνης θα βγαίνουν κεντρικά από το Υπουργείο Εσωτερικών. Δημιουργείται έτσι ένας σταθερός, προβλέψιμος και έγκαιρος μηχανισμός, ώστε η διαδικασία να μην εξαρτάται από το πότε θα κινηθεί ο κάθε φορέας. Παράλληλα, ψηφιοποιείται ολόκληρη η διαδικασία. Η ηλεκτρονική υποβολή αιτήσεων, ο ψηφιακός φάκελος του υπαλλήλου, η διαλειτουργικότητα των συστημάτων, η αυτοματοποιημένη μοριοδότηση μειώνουν τα περιθώρια λαθών και επιταχύνουν τη διαδικασία. Αυτό είναι το αυτονόητο για ένα κράτος που θέλει να λειτουργεί με τα εργαλεία του 21ου αιώνα. 
Όμως, η μεγαλύτερη τομή βρίσκεται στην ίδια την αξιολόγηση. Για πρώτη φορά η διεκδίκηση μιας θέσης ευθύνης συνδέεται με πανελλήνια γραπτή εξέταση που διενεργείται από τον ΑΣΕΠ. Δημιουργείται μητρώο υποψηφίων προϊσταμένων και θεσπίζεται ένα κοινό, αντικειμενικό και αδιάβλητο μέτρο αξιολόγησης. Ο υποψήφιος δεν θα κρίνεται πλέον από το πόσα πτυχία έχει, πόσα σεμινάρια έχει παρακολουθήσει ή πόσα χρόνια υπηρετεί. Θα αξιολογείται και για τις γνώσεις, τις δεξιότητες και την αποτελεσματικότητά του. Το ΑΣΕΠ ως ανεξάρτητη αρχή λειτουργεί ως θεσμικός εγγυητής μιας κοινής και αντικειμενικής βάσης αξιολόγησης. Πάνω σε αυτή τη βάση έρχονται να προστεθούν η εμπειρία, τα τυπικά προσόντα, η υπηρεσιακή διαδρομή και η αξιολόγησή του υπαλλήλου. 
Άρα, δεν μηδενίζουμε την εμπειρία. Δεν εξισώνουμε τον έμπειρο υπάλληλο με τον εισερχόμενο. Δεν αγνοούμε τα προσόντα. Περνάμε έτσι από ένα μοντέλο στο οποίο πολλές φορές η εξέλιξη θεωρούνταν φυσική συνέπεια της παρέλευσης του χρόνου σε ένα μοντέλο με το οποίο η εξέλιξη γίνεται αποτέλεσμα μιας συνολικής επαγγελματικής διαδρομής. 
Κυρίες και κύριοι συνάδελφοι, ένα σύγχρονο δημόσιο, όμως, δεν πρέπει να αρκείται στο να επιλέγει καλύτερα, πρέπει και να εκπαιδεύει καλυτέρα. Γι’ αυτό ιδιαίτερη σημασία έχουν και τα άρθρα 30 έως 86 και η νέα αντίληψη που εισάγεται για το Εθνικό Κέντρο Δημόσιας Διοίκησης και Αυτοδιοίκησης. 
Το ΕΚΔΔΑ δεν μπορεί να περιορίζεται στον ρόλο ενός οργανισμού που απλώς διοργανώνει σεμινάρια. Πρέπει να γίνει ο οργανισμός που χτίζει τη διοικητική ικανότητα του κράτους, που προβλέπει τις ανάγκες του αύριο και προετοιμάζει από σήμερα τους ανθρώπους που θα κληθούν να τις αντιμετωπίσουν. 
Πίσω από τους αριθμούς υπάρχει η ανάγκη για διαρκή μάθηση. Από περίπου εκατό χιλιάδες επιμορφώσεις την περίοδο 2015-2019 φτάσαμε στις τετρακόσιες χιλιάδες επιμορφώσεις για το διάστημα από το 2020 έως το 2025 και από έναν μέσο όρο είκοσι χιλιάδων επιμορφωμένων στελεχών πλησιάσαμε τις εξήντα χιλιάδες. Αυτή η εξέλιξη δείχνει ότι υπάρχει ένα δυναμικό μέσα στη δημόσια διοίκηση, που θέλει να εξελιχθεί και να ανταποκριθεί στις νέες απαιτήσεις. 
Και εδώ πρέπει να καταλάβουμε κάτι πολύ σημαντικό. Ο ψηφιακός μετασχηματισμός είναι πρωτίστως οι άνθρωποι που ξέρουν να χρησιμοποιούν την τεχνολογία, για να αλλάξουν τον τρόπο με τον οποίο λειτουργεί το κράτος. Χρειαζόμαστε στελέχη που κατανοούν τα δεδομένα, την τεχνητή νοημοσύνη, την κυβερνοασφάλεια, τις ψηφιακές υποδομές, την οικονομική ανάλυση και τις σύγχρονες δημόσιες πολιτικές. Γι’ αυτό η ενίσχυση της Εθνικής Σχολής Δημόσιας Διοίκησης και Αυτοδιοίκησης έχει στρατηγική σημασία. 
Η πρόβλεψη για έως εκατόν είκοσι νέους εισακτέους ετησίως με έμφαση και σε τεχνικές, πληροφορικές, οικονομικές και λογιστικές γνώσεις είναι επένδυση στο ανθρώπινο δυναμικό, που θα χρειαστεί η χώρα τα επόμενα χρόνια. Γιατί το κράτος του 2035 δεν θα διοικείται με τις γνώσεις του 1995. Θα διοικείται με δεδομένα, τεχνολογία, τεχνητή νοημοσύνη, σύγχρονα οικονομικά εργαλεία και ψηφιακές υποδομές. Και εάν θέλουμε η Ελλάδα να είναι έτοιμη και αυτή την πραγματικότητα, πρέπει να επενδύσουμε από σήμερα στους ανθρώπους, που θα διοικήσουν το κράτος του αύριο. 
Γι' αυτό και η δημιουργία της Ακαδημίας Επαγγελματικής Ανάπτυξης Δημοσίων Υπαλλήλων είναι μια σημαντική θεσμική επιλογή. Η εκπαίδευση δεν τελειώνει με τον διορισμό, συνεχίζεται σε όλη τη διάρκεια της σταδιοδρομίας. Εκπαιδεύουμε, επειδή αλλάζουν οι ανάγκες, επειδή αλλάζουν οι πολιτικές, επειδή αλλάζει η τεχνολογία και επειδή ο δημόσιος υπάλληλος πρέπει να είναι προετοιμασμένος για την επόμενη μέρα. 
Στο ίδιο πλαίσιο εντάσσεται και η Ακαδημία Ηγεσίας, γιατί ένας καλός δημόσιος υπάλληλος δεν είναι αυτομάτως και καλός ηγέτης. Η ηγεσία απαιτεί κρίση, συντονισμό, αποφασιστικότητα, διαχείριση ανθρώπων και ικανότητα να μετατρέψεις μια πολιτική κατεύθυνση σε συγκεκριμένο αποτέλεσμα. 
Το ίδιο ισχύει και για το Εργαστήριο Καινοτομίας Δημοσίων Πολιτικών. Το Δημόσιο του μέλλοντος δεν μπορεί απλώς να εφαρμόζει οδηγίες. Πρέπει να μαθαίνει, να αξιολογεί, να καινοτομεί και να βρίσκει λύσεις στα προβλήματα των πολιτών. 
Παράλληλα, η ψηφιακή αναβάθμιση του ίδιου του ΕΚΔΔΑ με ολοκληρωμένο πληροφοριακό σύστημα, ηλεκτρονικές υπηρεσίες, ψηφιακές πλατφόρμες, διαλειτουργικότητα και ασφάλεια των δεδομένων, αποτελεί την υποδομή πάνω στην οποία θα στηριχθεί η νέα δημόσια διοίκηση. 
Και εδώ θέλω να επισημάνω κάτι. Δεν έχει σημασία να δημιουργούμε περισσότερες δομές, εάν αυτές δεν παράγουν καλύτερα αποτελέσματα. Δεν έχει αξία να εκπαιδεύουμε περισσότερους ανθρώπους, εάν η εκπαίδευση δεν ανταποκρίνεται στις πραγματικές ανάγκες. Και δεν χρειάζεται να διαθέτουμε πόρους, εάν δεν ξέρουμε πώς να τους αξιοποιούμε. Αυτό που χρειάζεται είναι ένα ΕΚΔΔΑ πιο σύγχρονο, πιο εξωστρεφές, πιο αποτελεσματικό και περισσότερο προσανατολισμένο στην πραγματική ανάπτυξη των ανθρώπων της δημόσιας διοίκησης. 
Το τρίτο μέρος του νομοσχεδίου, στα άρθρα 87 έως 113, έρχεται να αντιμετωπίσει μια σειρά από ζητήματα καθημερινής διοικητικής λειτουργίας. Γιατί το κράτος δεν κρίνεται μόνο από τις μεγάλες θεσμικές μεταρρυθμίσεις, αλλά και από το εάν οι διαδικασίες είναι καθαρές, οι κανόνες σαφείς και εάν οι υπηρεσίες μπορούν να ανταποκριθούν γρήγορα στις ανάγκες των πολιτών. Οι παρεμβάσεις στο πειθαρχικό πλαίσιο επιδιώκουν να απλουστεύσουν διαδικασίες, να αντιμετωπίσουν καθυστερήσεις και να δημιουργήσουν ένα πιο οργανωμένο τρόπο καταχώρισης των πειθαρχικών ποινών. Παράλληλα, ρυθμίζονται ζητήματα που αφορούν τις διαδικασίες του ΑΣΕΠ, τη μοριοδότηση, την εντοπιότητα, τη στελέχωση φορέων, τις προσλήψεις, την πολυθεσία, τις ανάγκες των ΟΤΑ και ειδικότερες υπηρεσιακές ανάγκες. 
Ξεχωριστή σημασία έχει η ψηφιακή κάρτα εργασίας στο Δημόσιο. Είναι ένα σύγχρονο εργαλείο διαφάνειας και δικαιοσύνης που επιτρέπει την καταγραφή του πραγματικού χρόνου εργασίας και συμβάλλει στην αντιμετώπιση φαινομένων αδήλωτης ή υποδηλωμένης εργασίας και απλήρωτων υπερωριών. Σημαντικές είναι, επίσης, οι ρυθμίσεις που αφορούν την εκλογική διαδικασία, ενισχύοντας την προσβασιμότητα και την ομαλή άσκηση του εκλογικού δικαιώματος, καθώς και τη στελέχωση της Γενικής Γραμματείας Προστασίας Κρίσιμων Οντοτήτων σε μια εποχή όπου η ανθεκτικότητα και η προστασία των κρίσιμων υποδομών της χώρας αποκτούν όλο ένα και μεγαλύτερη σημασία. 
Και, βέβαια, ιδιαίτερη αναφορά αξίζει στο κομμάτι που αφορά την τοπική αυτοδιοίκηση, γιατί το κράτος δεν είναι μόνο η κεντρική διοίκηση, είναι οι δήμοι, οι περιφέρειες, οι δημοτικές κοινότητες, είναι η διοίκηση που βρίσκεται πιο κοντά στον πολίτη. Και αυτό έχει ιδιαίτερη σημασία και για την ελληνική περιφέρεια, όπου γνωρίζουμε πολύ καλά ότι η καθημερινότητα του πολίτη συνδέεται άμεσα με την αποτελεσματικότητα των δήμων και των τοπικών δομών. 
Η ρύθμιση για τα έξοδα παράστασης των αιρετών δημοτικών κοινοτήτων αποτελεί έμπρακτη αναγνώριση του θεσμικού τους ρόλου. Οι άνθρωποι αυτοί βρίσκονται καθημερινά στην πρώτη γραμμή, δίπλα στον πολίτη, δίπλα στα προβλήματα της τοπικής κοινωνίας. Και είναι σημαντικό ότι τα προβλεπόμενα έξοδα παράστασης είναι αφορολόγητα και δεν υπόκεινται σε οποιαδήποτε κράτηση, τέλος, εισφορά, δεν συμψηφίζονται με βεβαιωμένες οφειλές και δεν συνυπολογίζονται στα εισοδηματικά όρια για κοινωνικές ή προνοιακές παροχές. Πρόκειται για μια ουσιαστική αναγνώριση, που φτάνει πραγματικά στον αιρετό και δεν απομειώνεται από άλλες επιβαρύνσεις. 
Κυρίες και κύριοι συνάδελφοι, αν δούμε συνολικά το νομοσχέδιο θα διαπιστώσουμε ότι οι επιμέρους ρυθμίσεις του συνδέονται με μία ενιαία πολιτική φιλοσοφία. Δεν μιλάμε απλώς για έναν νέο τρόπο επιλογής προϊσταμένων. Δεν μιλάμε απλώς για ένα νέο οργανόγραμμα του ΕΚΔΔΑ. Δεν μιλάμε μόνο για ψηφιακές διαδικασίες ή επί μέρους ρυθμίσεις της αυτοδιοίκησης. Μιλάμε για μια συνολική προσπάθεια να αλλάξει ο τρόπος με τον οποίο λειτουργεί το κράτος. Να περάσουμε από την επετηρίδα στην αξιοκρατία, από τη γραφειοκρατία στην ψηφιακή λειτουργία, από την τυπική επιμόρφωση στη διαρκή ανάπτυξη δεξιοτήτων, από την προσωρινότητα στη διοικητική συνέχεια, από την κατοχή μιας θέσης στην πραγματική ανάληψη ευθύνης, από ένα Δημόσιο που απλώς διαχειρίζεται σε ένα Δημόσιο που μαθαίνει, εξελίσσεται, καινοτομεί και παράγει αποτελέσματα. 
Γιατί στο τέλος της ημέρας ο πολίτης δεν ενδιαφέρεται για το πόσες σελίδες έχει ο νόμος, πόσες συνεδριάσεις χρειάστηκαν, πόσες εγκυκλίους εξέδωσε το κράτος. Ο πολίτης θέλει να εξυπηρετηθεί χωρίς ταλαιπωρία. Θέλει να έχει πρόσβαση στις υπηρεσίες. Θέλει να ξέρει ότι οι κανόνες εφαρμόζονται με τον ίδιο τρόπο για όλους. Θέλει να ξέρει ότι ο άνθρωπος που βρίσκεται σε μια θέση ευθύνης βρίσκεται εκεί, επειδή έχει τις ικανότητες να ανταποκριθεί. Θέλει ένα κράτος που δεν θα του ζητά να προσαρμοστεί στις αδυναμίες του. Θέλει ένα κράτος που θα προσαρμόζεται στις ανάγκες της κοινωνίας. Αυτό είναι το πραγματικό στοίχημα της μεταρρύθμισης και αυτό είναι πολιτικό μας χρέος, να δημιουργήσουμε ένα Δημόσιο που θα εμπιστεύεται τους ανθρώπους του, αλλά ταυτόχρονα θα ζητά από αυτούς ευθύνη και αποτέλεσμα. 
Και ως Βουλευτής Περιφέρειας θέλω να υπογραμμίσω ότι αυτή η προσπάθεια δεν αφορά μόνο το κέντρο, αφορά την περιφέρεια, τον δήμο, την τοπική κοινότητα, τον υπάλληλο που βρίσκεται μακριά από τα μεγάλα αστικά κέντρα, τον πολίτη. Ο πολίτης θέλει παντού να έχει την ίδια ποιότητα υπηρεσιών, ανεξάρτητα από τον τόπο κατοικίας του. 
Κυρίες και κύριοι συνάδελφοι, στο τέλος κάθε κυβέρνηση δεν κρίνεται από το πόσους νόμους ψήφισε, αλλά από το αν κατάφερε να αλλάξει την πραγματικότητα. Και κάθε μεταρρύθμιση κρίνεται από την επόμενη μέρα όταν ένας ικανός δημόσιος υπάλληλος θα έχει την πραγματική ευκαιρία να εξελιχθεί, όταν ένας νέος άνθρωπος με γνώσεις και δεξιότητες θα μπορεί να διεκδικήσει τη θέση που του αξίζει. Τότε θα έχουμε πετύχει και τότε θα έχουμε κάνει κάτι περισσότερο από το να ψηφίσουμε έναν νόμο. Θα έχουμε συμβάλει στο να αλλάξει η σχέση του πολίτη με το κράτος, γιατί αυτή είναι τελικά η μεγάλη μας ευθύνη. Να κάνουμε το κράτος όχι μεγαλύτερο, αλλά καλύτερο, όχι πιο περίπλοκο, αλλά πιο απλό, όχι πιο αργό, πιο γρήγορο, όχι πιο απρόσωπο, αλλά πιο κοντά στον πολίτη και κυρίως όχι ένα κράτος που θα ζητά από τους ανθρώπους του απλώς να υπηρετούν τον χρόνο, αλλά ένα κράτος που θα τους δίνει τη δυνατότητα να εξελιχθούν με γνώση, ικανότητα και ευθύνη.
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο, τον Ανδρέα Νικολακόπουλο.
Καλώ τώρα στο Βήμα τον εισηγητή του ΠΑΣΟΚ - Κινήματος Αλλαγής, τον συνάδελφο Παναγιώτη Δουδωνή. 
Ορίστε, κύριε Δουδωνή, έχετε το λόγο.
ΠΑΝΑΓΙΩΤΗΣ ΔΟΥΔΩΝΗΣ: Ευχαριστώ, κύριε Πρόεδρε. 
Θέλω καταρχάς να αναφερθώ σε ένα θέμα της ημέρας. Να πω πρώτα - πρώτα ότι σε τρεις μέρες έχουμε τα δεκατρία χρόνια από τη δολοφονία του Παύλου Φύσσα από την εγκληματική οργάνωση της Χρυσής Αυγής. Και ο μεν καταδικασμένος εγκληματίας Κασιδιάρης από σήμερα θα έχει την ελευθερία του, η μάνα, όμως, του Παύλου Φύσσα δεν θα έχει πίσω το παιδί της. 
Και η δημοκρατία δεν εκδικείται, αλλά δεν είναι και ανόητη. Αν κάποιοι νομίζουν σε μια θεωρία χαζούλας δημοκρατίας, την οποία μπορούν να κοροϊδεύουν με αλητείες και τεχνάσματα, πλανώνται πλάνην οικτράν. Η δημοκρατία δεν ξεχνά και δεν ξεχνούν και οι δημοκρατικοί πολίτες, που είναι κατά το Σύνταγμα επιφορτισμένοι με την περιφρούρηση του πολιτεύματος. 
Και δεν ξεχνάω όσα έχουν συμβεί, αλλά και προνοηθεί, γιατί αντίθετα με αυτό που έχει ήδη συμβεί και το οποίο δεν μπορεί να αναιρεθεί, τα μελλοντικά μπορούν να ρυθμιστούν και έχουν ήδη ρυθμιστεί. 
Τονίζω, λοιπόν, επιστημονικά προς κάθε κατεύθυνση ότι ο Κασιδιάρης δεν μπορεί να κατέβει ούτε ως επικεφαλής κόμματος ούτε ως υποκρυπτόμενος επικεφαλής κόμματος ούτε και ως απλός Βουλευτής κόμματος. Για τα μεν δύο πρώτα προβλέπει η περίπτωση β΄ του άρθρου 32 της εκλογικής νομοθεσίας, ενώ για το δε τρίτο προβλέπει η περίπτωση γ΄. Και αυτοί οι οποίοι ξαναφέρνουν αυτό το θέμα στην επικαιρότητα, κάτι που βλέπω πολύ, οφείλουν να απαντήσουν γιατί το κάνουν, αν είναι απλό ενδιαφέρον ή αν αυτό συμβαίνει εκ του πονηρού. Διότι ο νόμος είναι απολύτως σαφής. 
Σας διαβάζω φέρ’ ειπείν το εξής: Η αποστέρηση του δικαιώματος κατάρτισης συνδυασμών, σύμφωνα με την παρούσα περίπτωση -είναι η περίπτωση β΄- ισχύει για τη χρονική διάρκεια της επιβληθείσας ποινής και υπολογίζεται από την επομένη μέρα της οριστικής καταδικαστικής απόφασης. Αυτό είναι τον Οκτώβριο του 2020. Τι συζητάμε, λοιπόν; 
Όσον αφορά δε την άλλη περίπτωση, ας δουν την περίπτωση γ΄ για την ελεύθερη λειτουργία του δημοκρατικού πολιτεύματος: Κι αν η δράση του πολιτικού κόμματος δεν εξυπηρετεί την ελεύθερη λειτουργία, δύναται να λάβει χώρο όταν υφίσταται, μόνο όταν υφίσταται, καταδίκη σε οποιονδήποτε βαθμό υποψηφίων Βουλευτών. Επαναλαμβάνω, σε οποιονδήποτε βαθμό υποψηφίων Βουλευτών. 
Άρα, λοιπόν, να τελειώνουμε μ’ αυτά, γιατί υπάρχει και πολύ αρνητική προϊστορία. Αυτή η Βουλή έχει διακόσια ενενήντα επτά Βουλευτές και είχαμε ζητήσει επανειλημμένως να γίνουν εκλογές πριν μπούμε στην τέταρτη χρονιά της παρούσας βουλευτικής περιόδου με ερωτήσεις μας προς το Υπουργείο Εσωτερικών και εν τέλει προς την ίδια την Κυβέρνηση. Ωστόσο, στη μεν πρώτη περίπτωση κατά την οποία ο Κασιδιάρης ήθελε να κατέβει με το κόμμα «Έλληνες», καταθέσαμε υπόμνημα στον Άρειο Πάγο και πετύχαμε να εφαρμοστεί ο νόμος. Προσέξτε, ο νόμος δεν αφορά πρόσωπα, αλλά ισχύει για όλους, γιατί η δημοκρατία δεν είναι ανόητο πολίτευμα. Είναι πολίτευμα ευάλωτο, γιατί ανέχεται και την αντίθετη γνώμη. Δεν ανέχεται, όμως, τον εγκληματία, δεν ανέχεται τον φονιά, δεν ανέχεται την εγκληματική οργάνωση. Δεν είναι ανόητη η δημοκρατία!
Μετά όμως, όταν ο Κασιδιάρης κρυβόταν πίσω από τους «Σπαρτιάτες», δύο δικά μας στελέχη, ο Θανάσης Γλαβίνας και ο Δημήτρης Διαμαντίδης έδωσαν μάχη στο Ανώτατο Ειδικό Δικαστήριο και κατάφεραν και αναγνωριστεί ότι πίσω από τους «Σπαρτιάτες» βρισκόταν ο Κασιδιάρης -πράγμα βέβαια το οποίο είχαμε και πριν τις ευρωεκλογές- αλλά και να κοπεί αυτός ο δεσμός Κοινοβουλίου και υποκρυπτόμενης εγκληματικής οργάνωσης με πραγματικό αρχηγό έναν καταδικασμένο εγκληματία. Αυτό στο Ανώτατο Ειδικό Δικαστήριο το πέτυχαν δύο στελέχη του ΠΑΣΟΚ και είμαι περήφανος γι’ αυτό. 
Επίσης, τον Σεπτέμβριο του 2023 ήρθα εδώ σ’ αυτό το Βήμα και σας κατέθεσα τροπολογία για να μην κατέβει ο καταδικασμένος εγκληματίας στις δημοτικές εκλογές στον Δήμο της Αθήνας. Εσείς αγνοήσατε το ΠΑΣΟΚ και κατέβηκε. Γιατί; 
Ακόμα, τον Σεπτέμβρη του ίδιου χρόνου κάναμε πάλι ερώτηση και μετά καταθέσαμε πάλι τροπολογία με την οποία ζητήσαμε τότε να ανασταλεί η κρατική χρηματοδότηση των «Σπαρτιατών» δεδομένης και της απόφασης του Αρείου Πάγου που έλεγε ότι υποκρύπτουν από πίσω τον Κασιδιάρη και την καταδικασμένη εγκληματική οργάνωση. Άρα, ότι δεν είναι κόμμα και ότι είναι ένα πέπλο που ενδύεται μία καταδικασμένη εγκληματική οργάνωση. Κι εσείς μας αγνοήσατε και συνεχίσατε να δίνετε τα χρήματα στους «Σπαρτιάτες». 
Εσείς, λοιπόν, από την απόφαση του Αρείου Πάγου και μέχρι να φιλοτιμηθείτε να φέρετε τροπολογία για την αναστολή της χρηματοδότησης ξοδέψατε 995.000 ευρώ του ελληνικού λαού, τα οποία πήγαν σε μπροστινούς του Κασιδιάρη, κατά τον Άρειο Πάγο. Όσον αφορά δε εμάς που αναδείξαμε το θέμα, δηλαδή εμένα και τον Δημήτρη Μάντζο, είχαμε μηνύσεις από τον κ. Στίγκα. Και ήρθατε στην περίπτωση των «οπεκεπέδων» να εξισώσετε την άρση ασυλίας γι’ αυτές τις μηνύσεις που ο Μάντζος κι εγώ ζητήσαμε με τους δικούς σας Βουλευτές που έκαναν τα ρουσφέτια. Να ξέρουμε, λοιπόν, τι έχει κάνει ο καθένας. Και δεν λέω ότι το ΠΑΣΟΚ μονοπωλεί αυτόν τον αγώνα. Λέω ότι το ΠΑΣΟΚ πρωτοστατεί σ’ αυτόν τον αγώνα από την πρώτη στιγμή, από τη στιγμή που λέγαμε «μαζί εναντίον των Ναζί». Θυμάμαι στις ευρωεκλογές του 2014 που η Φώφη Γεννηματά μιλούσε εναντίον της εγκληματικής οργάνωσης και την κρισιμότητα των επόμενων και μεθεπόμενων εκλογών. 
Επομένως, ας αναλογιστούμε τι έχει κάνει ο καθένας για την προστασία της δημοκρατίας από καταδικασμένους εγκληματίες, γιατί επαναλαμβάνω ότι σε τρεις μέρες έχουμε τα δεκατρία χρόνια από τη δολοφονία του Παύλου Φύσσα από μια εγκληματική οργάνωση, όπως ήταν η Χρυσή Αυγή με συγκεκριμένους διευθύνοντες. Και βέβαια, όταν μία εγκληματική οργάνωση κρύβεται πίσω από ένα κόμμα, μετά κρύβεται και πίσω από ένα άλλο και πίσω από ένα άλλο. Γι’ αυτό κάναμε τις διατάξεις, γι’ αυτό ζητήσαμε την αναστολή της κρατικής χρηματοδότησης, γι’ αυτό ζητήσαμε τη μη συμμετοχή, κατά την ίδια λογική της ήδη υπάρχουσας διάταξης, του Κασιδιάρη στις δημοτικές εκλογές. Και όλα αυτά τα αγνοήσατε, με αποτέλεσμα κάποιοι, τους οποίους το δικαστήριο έχει βρει ως μπροστινούς του Κασιδιάρη, να πάρουν σχεδόν 1.000.000 του ελληνικού λαού, το οποίο εσείς τους δώσατε.
Και έρχεστε σήμερα να πείτε ότι κόπτεστε για τη δημοκρατία. Βεβαίως και όλοι νοιαζόμαστε για τη δημοκρατία, αλλά κάποιοι την περιφρουρούμε, κάποιοι αγωνιζόμαστε, ακούμε και συζητάμε για την προστασία της δημοκρατίας. Και ξαναρωτάω: Γιατί όλος αυτός ο ντόρος στα μέσα μαζικής ενημέρωσης; Γιατί όλη αυτή η αμφιβολία για το αν μπορεί ή δεν μπορεί, τι θα κάνει, αν θα το κάνει, πώς θα το κάνει; Τίποτα δεν μπορεί να κάνει, κάτι που λέει σαφέστατα ο νόμος. Όχι γιατί είναι αυτός συγκεκριμένα και προσωπικά, αλλά γιατί αυτός συγκεκριμένα και προσωπικά είναι ένας καταδικασμένος εγκληματίας για εγκληματική οργάνωση, κάτι που είναι μεταξύ των αδικημάτων που αναφέρονται και στην περίπτωση β΄ και στην περίπτωση γ’ του άρθρου 32 της εκλογικής νομοθεσίας. Ο νόμος είναι γενικός και η περίπτωση αυτή εμπίπτει στον νόμο, κάνουμε τη λεγόμενη υπαγωγή. Άρα τι συζητάμε και γιατί το συζητάμε; Για να έρχεστε να πείτε τι; Να βάλετε στον δημόσιο διάλογο τι; Το αυγό του φιδιού, τους καταδικασμένους εγκληματίες; Για να πείτε τι; Τι θέλετε να πείτε; Αυτό που συμβαίνει είναι εκ του πονηρού, γιατί η διάταξη δεν αφήνει κανένα περιθώριο παρερμηνείας. Είναι απολύτως εκ του πονηρού και δεν μπορώ να καταλάβω γιατί το συζητάμε αυτό το πράγμα.
Κλείνω, λοιπόν, τη συζήτηση εδώ, για να έρθω στο νομοσχέδιο, επαναλαμβάνοντας ότι ο Κασιδιάρης δεν μπορεί να κατέβει ούτε ως αρχηγός ούτε ως υποκρυπτόμενος αρχηγός ούτε ως υποψήφιος Βουλευτής κόμματος, κατά τις περιπτώσεις β΄ και γ΄ του άρθρου 32 της εκλογικής νομοθεσίας. Τελεία, παύλα, παράγραφος. 
Έρχομαι τώρα στο νομοσχέδιο. Αν το χωρίσω, λοιπόν, σε δύο μέρη, δηλαδή στο σύστημα των προαγωγών στο Δημόσιο και στο σύστημα της εισαγωγής στην Εθνική Σχολή Δημόσιας Διοίκησης και στα ζητήματα που αφορούν την Εθνική Σχολή Δημόσιας Διοίκησης, θα ξεκινήσω από την Εθνική Σχολή Δημόσιας Διοίκησης. Με την ισχύουσα, λοιπόν, ρύθμιση είχαμε μια προφορική εξέταση που έπαιρνε 11%-13%. Αυτή πηγαίνει στο 34%, δηλαδή τριπλασιάζεται. 
Κυρία Υπουργέ, άκουσα ότι θα καταθέσετε νομοτεχνική με την οποία θα πηγαίνει στο 25%. Σωστά; Δεν την έχω δει ακόμα. Ωστόσο και αυτό συνιστά έναν διπλασιασμό. 

Και σας θυμίζω ότι η παράταξη της Νέας Δημοκρατίας βαρύνεται με αλλοίωση αξιοκρατικών διαδικασιών διά της προφορικής εξέτασης εδώ και τουλάχιστον είκοσι δύο χρόνια. Για να μην θυμηθώ ότι είχατε κάνει παρόμοια πράγματα συγκεκριμένα στο παρελθόν και πώς είχαν ξεσηκωθεί όλοι οι επιστήμονες διοικητικής επιστήμης.  
Άρα, λοιπόν, έχουμε μία προφορική εξέταση που διπλασιάζεται ή τριπλασιάζεται χωρίς τυποποιημένα κριτήρια, χωρίς δημοσιευμένη μεθοδολογία, χωρίς δομημένες ερωτήσεις, χωρίς πολλαπλούς ανεξάρτητους αξιολογητές,  με λίγα λόγια, χωρίς κανόνες. 
Και μετά, εισέρχονται στη Σχολή και δεν διδάσκονται Συνταγματικό Δίκαιο. Μα, το διανοείστε; Ανώτατοι δημόσιοι λειτουργοί να διδάσκονται το Συνταγματικό Δίκαιο ως μάθημα επιλογής, δηλαδή, άμα δεν θέλουν μπορούν να μην διδαχθούν τη λειτουργία της πολιτείας, τη λειτουργία των θεσμών, την προστασία των δικαιωμάτων; Θα υπάρχει ανώτατος δημόσιος λειτουργός, ο οποίος δεν θα έχει καμία ιδέα και θα τα ακούει από τις εφημερίδες και από τα site και από τους αυτοχρισμένους ως συνταγματολόγους.  
Έπειτα κάνατε ένα μπάλωμα κακότεχνο, χωρίς αποτέλεσμα και προβληματικό, την ποσόστωση του 50% για μηχανικούς, πληροφορικούς και οικονομολόγους στο διαγωνισμό της ΕΣΔΑ. Ξέρουμε το πρόβλημα με τους μηχανικούς, παραδείγματος χάρη. Το έχω και από αυτό το Βήμα της Βουλής, αλλά και από την Επιτροπή, φέρει επανειλημμένως στη συζήτηση. Πόσες είναι οι θέσεις; Πόσοι είναι οι ενδιαφερόμενοι; Είναι εξαιρετικά χαμηλό ποσοστό. Αυτό, όμως, δεν συμβαίνει γιατί δεν έχετε ανοίξει την εναλλακτική δίοδο πλήρωσης των θέσεων μέσω της Εθνικής Σχολής Δημόσιας Διοίκησης. Αυτό συμβαίνει γιατί δεν μπορείτε να έχετε ανταγωνιστικές θέσεις προς τον ιδιωτικό τομέα και προς τον ιδιωτικό τομέα του εξωτερικού. Και όταν ερχόμαστε και μιλάμε από τη Διεθνή Έκθεση Θεσσαλονίκης για τον 13ο μισθό, αγνοείτε όλες αυτές τις παραμέτρους, την κινητροδότηση που πρέπει να δοθεί, για να έρθουν νέοι επιστήμονες στο δημόσιο. Αντ’ αυτού λέτε 50% για αυτές τις ειδικότητες στην Εθνική Σχολή. Μα, το μπάλωμα είναι και κακό.
Και βέβαια, έχουμε και αλλαγή της σύνθεσης της Κεντρικής Επιτροπής του  διαγωνισμού της ΕΣΔΔΑ. Φεύγει το Νομικό Συμβούλιο του Κράτους, ΑΔΕΔΥ, Συνήγορος του Πολίτη. Όλα τα θεσμικά αντίβαρα είναι εκτός. Τι μένει; Η συνεργασία της Επιτροπής του διαγωνισμού με ιδιωτικούς, οικονομικούς φορείς, χωρίς όρους, χωρίς προστασία των δεδομένων, χωρίς διασφάλιση της αμεροληψίας, χωρίς πρόβλεψη αποφυγής σύγκρουσης συμφερόντων. Αυτά είναι απίθανα πράγματα.
Κάνετε -λέει- και Ακαδημία Ηγεσίας. Γίνεται Ακαδημία Ηγεσίας, στην οποία  μπορούν να συμμετάσχουν και Υπουργοί. Επειδή βλέπω τις αναλύσεις τους περί των οικονομικών προγραμμάτων και αντιλαμβάνομαι ότι στους μισούς, η τελευταία τους επαφή με τα οικονομικά ήταν η Οικιακή Οικονομία στη Β΄ Γυμνασίου ή οι Αρχές Οικονομικής Θεωρίας στη Γ΄ Λυκείου και οι άλλοι μισοί ευθύνονται προσωπικά ως μέλη της Κυβέρνησης της Νέας Δημοκρατίας με την πτώχευση της χώρας -ακούω, ας πούμε, τον κ. Χατζηδάκη να μιλάει για δημοσιονομική υπευθυνότητα και μου προκαλεί από θυμηδία ως αγανάκτηση- θα πρότεινα στην Ακαδημία Ηγεσίας να τους μάθετε και μερικά οικονομικά.
Έχουμε όμως και άλλα θέματα, όπως είναι η εντοπιότητα για δύο χρόνια.  Προσέξτε, θέλει κάποιος να πάει στον τόπο του ή σε έναν τόπο και να μείνει εκεί με μια θέση στον δημόσιο τομέα και του λέτε ότι πρέπει να πάει δύο χρόνια πριν, να έχει μείνει ήδη δύο χρόνια και μετά να επικαλεστεί την εντοπιότητα, γιατί -λέει- δεν μπορούμε να βρούμε, ποιοι το κάνουν καταχρηστικά. Επειδή δεν έχετε δηλαδή εσείς ελεγκτικούς μηχανισμούς, δεν μπορούμε να έχουμε ένα εργαλείο, για να έχουμε ανθρώπους να μένουν στην περιφέρεια. Απίθανα πράγματα.  
Και πάμε τώρα στα τυπικά προσόντα. Το διδακτορικό για τη θέση του Γενικού Διευθυντή δίνει 5%. Είναι κακές οι πολλές σπουδές, λένε κάποιοι και από τους φορείς που καλέσατε. Εάν θέλετε, τους ονοματίζω. Αν έχουμε δηλαδή ένα διδακτορικό από το Χάρβαρντ ή από το Γέιλ  δεν θα το συνυπολογίσουμε για να κάνουμε κάποιον Γενικό Διευθυντή. 
Οι προϊστάμενοι -λέει- βαθμολογούν τις δεξιότητες για τις προαγωγές. Ποιοι είναι οι προϊστάμενοι; Αυτοί που κατά πλειοψηφία τούς έχετε ορίσει με ανάθεση.  Άρα, οι διορισμένοι με ανάθεση θα βαθμολογήσουν τις δεξιότητες των υφισταμένων τους. Ταυτοχρόνως, θα μετράει και η εμπειρία σε θέσεις ευθύνης. Δηλαδή, με τον τρόπο αυτό, νομιμοποιείτε ό,τι έχετε κάνει με την ανάθεση σε ημετέρους σε θέσεις ευθύνης. Όχι μόνο εξακολουθεί να υπάρχει ανάθεση, η κατ’ ανάθεση επιλογή προϊσταμένων, όχι μόνο αυτοί θα ορίζουν ως αξιολογητές πώς αποδίδουν οι υφιστάμενοι τους, αλλά θα μετράει και η εμπειρία τους σε θέσεις ευθύνης. 
Και βέβαια, στο τέλος της ημέρας, κατά το άρθρο 17 και εξής, θα διαλέγει ο Υπουργός. Τόσο απλά. Οπότε κάναμε ένα σύστημα, στο οποίο εν τέλει κάνετε ό,τι θέλετε, βάζετε όποιον θέλετε, δεν βάζετε όποιον δεν θέλετε, προάγετε όποιον θέλετε, δεν προάγετε όποιον δεν θέλετε και με διάφορες μεθόδους, καλολογικά στοιχεία, διαδικασιολατρεία το παρουσιάζετε ως αντικειμενικό. Και πάνω απ’ όλα, έχει ειδική μοριοδότηση η Γενική Γραμματεία Συντονισμού. Νομοθετείτε και φωτογραφικά. 
Ε, αυτό, κυρίες και κύριοι συνάδελφοι, δεν συνιστά μεταρρύθμιση. Γι’ αυτό και εμείς θα ψηφίσουμε «Κατά». 
Ευχαριστώ πολύ.  
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον συνάδελφο, τον κ. Παναγιώτη Δουδωνή. 
Παρακαλώ, να κλείσει το σύστημα της ηλεκτρονικής εγγραφής ομιλητών.
Τον λόγο έχει ο ειδικός αγορητής του Κομμουνιστικού Κόμματος Ελλάδος, ο συνάδελφος Γιάννης Δελής.  
Κύριε Δελή, έχετε τον λόγο.
ΙΩΑΝΝΗΣ ΔΕΛΗΣ: Ευχαριστώ, κύριε Πρόεδρε. 
Σήμερα, αποχαιρετούμε τον Σπύρο Χαλβατζή, έναν κομμουνιστή που για πάνω από έξι δεκαετίες έδωσε όλες του τις δυνάμεις στην υπόθεση του ΚΚΕ, της εργατικής τάξης στην πάλη για τον σοσιαλισμο-κομμουνισμό. Η ζωή του θα μείνει δεμένη με την ιστορία του κόμματος που υπηρέτησε, με τους αγώνες που έδωσε, με τις γενιές των κομμουνιστών που συνεχίζουν. 
Το σημερινό νομοσχέδιο για το δημόσιο δεν έρχεται μόνο του, αλλά  συνοδεύεται από την πολυδιαφημισμένη κυβερνητική εξαγγελία της ΔΕΘ για εκείνο το κουτσουρεμένο επίδομα στους εργαζόμενους του δημοσίου των 500 ευρώ μεικτά -και αυτό στα τέλη του 2027- και ενώ εν τω μεταξύ οι δημόσιοι υπάλληλοι έχουν χάσει είκοσι οχτώ ολόκληρους μισθούς τα τελευταία δεκατέσσερα χρόνια μόνο από την κατάργηση του 13ου και 14ου μισθού και χωρίς να υπολογίζεται η μισθολογική καθήλωση των μνημονίων, η ακρίβεια, ο πληθωρισμός. 
Τι και αν τα ματωμένα πλεονάσματα από τη φοροαφαίμαξη του λαού τα τελευταία τέσσερα χρόνια έχουν φτάσει τα 40 δισεκατομμύρια.  Για την Κυβέρνηση, αλλά και για τα υπόλοιπα αστικά κόμματα των κοστολογημένων προγραμμάτων και της δημοσιονομικής πειθαρχίας της Ευρωπαϊκής Ένωσης, ούτε λέξη για την επαναφορά του 13ου και 14ου μισθού. Μόνο το ΚΚΕ τα διεκδικεί, μαζί βέβαια με όλους τους εργαζόμενους και το κίνημά τους. 
Άλλωστε, ακόμα και για την ανεξάρτητη, όπως λέτε, ανώτατη δικαιοσύνη και το Συμβούλιο της Επικρατείας αυτού του αστικού κράτους, η κατάργηση από το 2012 του 13ου και 14ου μισθού δεν παραβιάζει ούτε το Σύνταγμα, ούτε το Ευρωπαϊκό δίκαιο, ούτε καν το όριο της αξιοπρεπούς διαβίωσης. Έτσι αποφάνθηκε το Συμβούλιο Της Επικρατείας.  
Και όλα την ώρα που νεοδιόριστοι εκπαιδευτικοί των 850 ευρώ τον μήνα αναγκάζονται να μένουν ακόμα και σε σκηνές κάμπινγκ με τα παιδιά τους ή σε αυτοκίνητα. 
Συνοδεύεται, επίσης, το νομοσχέδιο και από την πρόσφατη αντιδραστική πρόταση της Κυβέρνησης στη διαδικασία της Συνταγματικής Αναθεώρησης για την κατάργηση της μονιμότητας των δημοσίων υπαλλήλων, κάτι που ισχύει από το 1911. Λες και η λειτουργία των δημόσιων υπηρεσιών πάσχει από τη μονιμότητα των εργαζομένων και όχι από την έλλειψή τους και την υποχρηματοδότηση, λες και η μη μόνιμη εργασία στο δημόσιο δεν εξαπλώνεται συνεχώς. 


Και πότε επέλεξε η Κυβέρνηση να γίνει η δημόσια διαβούλευση αυτού του νομοσχεδίου; Επέλεξε το διάστημα από τις 7 έως τις 28 Αυγούστου, στην καρδιά δηλαδή των καλοκαιρινών αδειών, προφανώς για να αποφύγει τις αντιδράσεις των εργαζομένων. 
Φυσικά, το νομοσχέδιο ούτε κεραυνός εν αιθρία είναι ούτε αποσπασματικό ούτε πρόχειρο, όπως κατηγορούν συχνά-πυκνά την Κυβέρνηση κάποια κόμματα. Αποτελεί τη συνέχεια του αυταρχικότερου Πειθαρχικού Δικαίου που ψηφίστηκε από τη Νέα Δημοκρατία πέρυσι με τον ν.5225, έναν αντιδραστικότατο νόμο ο οποίος μετέτρεψε σε βαρύτατο πειθαρχικό παράπτωμα ένα δικαίωμα συνδικαλιστικό, όπως είναι η οργανωμένη συλλογική αντίθεση στην αντιδραστική αξιολόγηση. Την ποινικοποίησε δηλαδή και μάλιστα ως ιδιώνυμο πειθαρχικό παράπτωμα, παρακαλώ, που επιφέρει ακόμα και την ποινή της απόλυσης του δημοσίου υπαλλήλου. 
Το σημερινό νομοσχέδιο, επίσης, στηρίζεται στο υπάρχον αντιδραστικό έδαφος ενός νομικού πλαισίου με ένα πλήθος φωτογραφικών διατάξεων και ενός καθεστώτος για τις θέσεις ευθύνης στο Δημόσιο δεκαπέντε χρόνια τώρα, χωρίς κρίσεις και με αλλεπάλληλες διαρκείς αναπληρώσεις και τοποθετήσεις σε θέσεις ευθύνης στο Δημόσιο. Και αυτό όχι γιατί, όπως είπε προχθές ο Υπουργός, οι διαδικασίες των κρίσεων ήταν υπερχρονοβόρες -κάτι που θα μπορούσε βέβαια πάρα πολύ εύκολα να ξεπεραστεί με μια απλή νομοθετική παρέμβαση, αν υπήρχε τέλος πάντων η βούληση- αλλά γιατί αυτήν την πελατειακή πρακτική αυτών των αλλεπάλληλων αναθέσεων στο Δημόσιο τη χρησιμοποίησαν μεθοδικά όλες ανεξαιρέτως οι κυβερνήσεις, ώστε να έχουν προϊσταμένους και διευθυντές υπάκουους και πρόθυμους στην υπηρεσία της αντιλαϊκής τους πολιτικής. 
Και έρχεται τώρα, εμφανιζόμενη μάλιστα και ως αθώα του αίματος, η σημερινή Κυβέρνηση και με το νομοσχέδιο συνδέει ακόμα περισσότερο την υπηρεσιακή και μισθολογική εξέλιξη των δημοσίων υπαλλήλων με την αξιολόγηση, αξιοποιώντας φυσικά και όλο το νομοθετικό οπλοστάσιο που άφησαν παρακαταθήκη οι προηγούμενες κυβερνήσεις της Νέας Δημοκρατίας, του ΠΑΣΟΚ, του ΣΥΡΙΖΑ. Ισχυρίζεται βέβαια κι αυτή, αλίμονο, ότι ενισχύει -τάχα μου- την αξιοκρατία στο Δημόσιο, ότι χρησιμοποιεί αντικειμενικά κριτήρια για να κρίνει τους υπαλλήλους. Όμως, κατ’ αρχάς αποδεικνύει και με το νομοσχέδιο ποιους εργαζόμενους στο Δημόσιο θεωρεί ανεπαρκείς, δηλαδή κυρίως αυτούς που αντιστέκονται και διεκδικούν το δίκαιο του λαού. Σε αυτούς επιτίθεστε και με τις πειθαρχικές διώξεις συνδικαλιστών και υπαλλήλων που δεν σκύβουν το κεφάλι και με τις διώξεις εκπαιδευτικών που στέκονται στο πλευρό των μαθητών τους, αλλά και με όλη αυτή την προκλητική αντιμετώπιση των σκανδάλων, όπου οι υπάλληλοι που τα αποκαλύπτουν διώκονται, ενώ εκείνοι που τα συγκαλύπτουν επιβραβεύονται. Λέγε με «ΟΠΕΚΕΠΕ». 
Δεν είναι τυχαία, φυσικά, όλη αυτή η ένταση της αντιλαϊκής πολιτικής. Φρενήρεις είναι πια οι ρυθμοί της πολεμικής προετοιμασίας, με τους διεθνείς ανταγωνισμούς να οξύνονται συνεχώς και όλα, μα όλα πια, δηλαδή προϋπολογισμοί και σχεδιασμοί, υποτάσσονται όχι απλά στα συμφέροντα των επιχειρηματικών ομίλων, αλλά και στους ευρύτερους ιμπεριαλιστικούς σχεδιασμούς των Αμερικανών, του ΝΑΤΟ, της Ευρωπαϊκής Ένωσης και, φυσικά, και στην πιο ενεργό εμπλοκή της χώρας μας σε αυτούς. 
Αυτός είναι και ο βασικός λόγος που έρχεστε με το νομοσχέδιο και ενισχύετε περαιτέρω ένα ήδη ασφυκτικό πλαίσιο για την πλήρη υποταγή των δημοσίων υπαλλήλων στην κυρίαρχη αντιλαϊκή πολιτική, έτσι που όποιος υπάλληλος σηκώνει κεφάλι και την αντιμάχεται ή εκφράζει αντιρρήσεις ή αμφιβολίες, να εισπράττει τον πέλεκυ της τιμωρίας, με κατηγορίες του τύπου ότι δεν είναι ευπροσάρμοστος ή ότι δεν έχει όλες εκείνες τις κατάλληλες δεξιότητες της υπάκουης συμμόρφωσης και, άρα, δεν θα μπορεί να εξελιχθεί στη βαθμολογική κλίμακα ούτε καν μάλιστα θα μπορεί να εξεταστεί στην προβλεπόμενη γραπτή εξέταση του ΑΣΕΠ, αφού και γι’ αυτόν και για όλους τους άλλους αντίστοιχους υπαλλήλους θα είναι κλειστό το καινούργιο Μητρώο Υποψηφίων Προϊσταμένων που φέρνετε με το νομοσχέδιο. 
Με λίγα λόγια, δηλαδή, προετοιμάζετε μεθοδικά το υπόβαθρο και το πλαίσιο για να έχετε εσείς και όλες οι επόμενες αστικές κυβερνήσεις εκείνα τα διευθυντικά στελέχη στη Δημόσια Διοίκηση, τα οποία θα αποδέχονται και θα υλοποιούν -πρόθυμα φυσικά- όλους τους αντιλαϊκούς σας σχεδιασμούς της εμπορευματοποίησης της υγείας, της εκπαίδευσης, των δημοσίων Υπηρεσιών. 
Φέρνετε, λοιπόν, ένα νέο βαθμολόγιο με κλίμακα επτά βαθμών, από πέντε που είναι σήμερα. Τους δύο ανώτερους βαθμούς Α΄ και Β΄ τους προορίζετε αποκλειστικά και μόνο για τους γενικούς διευθυντές και διευθυντές αντίστοιχα. Για την πλειοψηφία των υπαλλήλων καταληκτικός βαθμός ορίζετε τον βαθμό Γ΄, ενώ για τους υπαλλήλους κατηγορίας υποχρεωτικής εκπαίδευσης τον βαθμό Δ΄. Αμεσοτάτη συνέπεια αυτής της νέας ρύθμισης είναι η αυτόματη βαθμολογική υποβάθμιση για τη συντριπτική πλειοψηφία των υπαλλήλων, αφού όσοι έχουν βαθμό Α΄ και Β΄ τώρα κατατάσσονται αυτόματα σε χαμηλότερο βαθμό.
 Στο νομοσχέδιο, επίσης, ορίζεται ρητά ότι η συμπλήρωση του ελάχιστου χρόνου υπηρεσίας σε κάθε βαθμό δεν συνεπάγεται αυτοδίκαιη προαγωγή σε επόμενο. Και δεν είναι μόνο ότι αυξάνετε σημαντικά από τρία έως και εννέα έτη -ανάλογα με την κατηγορία- τον απαιτούμενο χρόνο υπηρεσίας για τις βαθμολογικές προαγωγές των υπαλλήλων. Είναι και το ότι για να ανέβει στον επόμενο βαθμό ένας υπάλληλος θα πρέπει να κρίνεται επαρκής και στις εννέα σωρευτικά δεξιότητες του Ενιαίου Πλαισίου Δεξιοτήτων του ν.4940/2022. 
Κατ’ αρχάς, από ποιον θα κρίνεται ο υπάλληλος; Μα, από τον άμεσα ιεραρχικά προϊστάμενό του, ο οποίος γίνεται και ο αξιολογητής του και στον οποίο ο ν.4949/2022 της αξιολόγησης δίνει τη δυνατότητα να τον κόβει ή να τον πριμοδοτεί. Συνυπολογίζοντας τώρα και το γεγονός ότι στη συντριπτική πλειοψηφία των Υπηρεσιών του Δημοσίου, όλοι σχεδόν οι προϊστάμενοι, τμηματάρχες,  διευθυντές, όλοι οι αξιολογητές δηλαδή, έχουν οριστεί -διοριστεί, καλύτερα- με τις αυθαίρετες αναπληρώσεις, αναθέσεις, τοποθετήσεις καθώς ουσιαστικά δεν υπήρξαν ποτέ κρίσεις την τελευταία δεκαπενταετία, νομίζω ότι όλοι αντιλαμβανόμαστε την αντικειμενικότητα και την αξιοκρατία που φέρνετε. 
Ποιο είναι τώρα το περιεχόμενο της αξιολόγησης ώστε ένας υπάλληλος να ανέβει στην βαθμολογική κλίμακα; Είναι οι εννέα δεξιότητες του ν.4940/2022. Μη φανταστείτε τίποτα δεξιότητες που σχετίζονται με τη συμβολή του κάθε υπαλλήλου στο να ικανοποιούνται οι σύγχρονες κοινωνικές ανάγκες της λαϊκής πλειοψηφίας. Όχι βέβαια! Μιλάμε για δεξιότητες οι οποίες είναι είτε σκόπιμα αφηρημένες -όπως, παραδείγματος χάριν, εκείνος ο προσανατολισμός στο αποτέλεσμα, λέει- πάντα όμως με βάση τη στοχοθεσία μιας αντιλαϊκής πολιτικής, όπως λόγου χάρη η επιχειρηματική λειτουργία ενός δημόσιου νοσοκομείου, ή μιλάμε για δεξιότητες οι οποίες έχουν πολύ συγκεκριμένες κατευθύνσεις, όπως η προσαρμοστικότητα και η ηγετικότητα, που δεν εννοούν βέβαια τίποτα άλλο παρά την προσαρμογή και την πειθήνια υποταγή των υπαλλήλων στις εκάστοτε απαιτήσεις των κυβερνήσεων και των διοικήσεων. Μιλάμε, μάλιστα, για την πρόθυμη, την ηγετική υλοποίησή τους. 
Το πράγμα όμως, ξέρετε, γίνεται ακόμα πιο ανησυχητικό και αρνητικό για τους εργαζόμενους στο Δημόσιο, καθώς αυτή η σωρευτική αξιολόγηση και των εννέα δεξιοτήτων θα βασίζεται πλέον και στους λεγόμενους «Δείκτες Ανάπτυξης Σταδιοδρομίας». Τώρα, μη ρωτάτε ποιοι ακριβώς είναι αυτοί οι Δείκτες Ανάπτυξης Σταδιοδρομίας που αποτυπώνουν, όπως γράφετε, το απαιτούμενο επίπεδο δεξιοτήτων, συμπεριφορών και επαγγελματικής επάρκειας. Μας τους κρατάει μυστικό η Κυβέρνηση αυτούς τους δείκτες και θα τους μάθουμε αργότερα, όταν εξειδικευτούν στον Οδηγό Αξιολόγησης Δεξιοτήτων, Συμπεριφορών και Επαγγελματικής Επάρκειας που θα βγάλει ο Υπουργός Εσωτερικών. 
Κοντολογίς, με τις διατάξεις του νομοσχεδίου βαθαίνει η ατομική διαφοροποίηση και ο εργασιακός καταμερισμός των δημοσίων υπαλλήλων, κάτι βέβαια που έχει ήδη ανοίξει με τα μπόνους και με όλους τους διάφορους διαχωρισμούς και τις εξαιρέσεις. Ενισχύεται ακόμα περισσότερο η εξάρτηση του υπαλλήλου από τον προϊστάμενο αξιολογητή του, αφού η απειλή για έναν δημόσιο υπάλληλο ότι δεν θα κριθεί επαρκής από αυτόν έστω και σε μία δεξιότητα από τις εννέα, είναι πλέον πολύ μεγάλη για την επαγγελματική του εξέλιξη. 
Μένει σταθερά, φυσικά, στο στόχαστρο η συνδικαλιστική δράση. Η απεργία, η αποχή από την αξιολόγηση, πέρα από την αναγόρευσή της σε ένα ιδιώνυμο πειθαρχικό αδίκημα, έχει και άμεσες επιπτώσεις στην υπηρεσιακή εξέλιξη του υπαλλήλου. 
Αποδεικνύεται έτσι ότι η Κυβέρνηση δεν νιώθει καθόλου ήσυχη και προσπαθεί με κάθε μέσο να καταστείλει τις αγωνιστικές αντιδράσεις και τα εμπόδια που βάζουν οι εργαζόμενοι.
Τέλος, με τον βαθμολογικό κατακερματισμό που φέρνετε, καλλιεργείτε το έδαφος αντικειμενικά και ανοίγετε τον δρόμο μια οποιαδήποτε κυβέρνηση στη συνέχεια να συνδέσει τα μισθολογικά κλιμάκια να δίνονται όχι μόνο με τη συμπλήρωση ορισμένου χρόνου στο μισθολογικό κλιμάκιο, αλλά και με την επιτυχή προαγωγή στον επόμενο βαθμό και ας το γράφετε τώρα.
Για την επιλογή τώρα των προϊσταμένων στις δημόσιες υπηρεσίες καλλιεργεί η Κυβέρνηση μια ψευδαίσθηση αμεροληψίας, προβάλλοντας τη σύσταση του Μητρώου Υποψηφίων Προϊσταμένων και τη νέα διαδικασία γραπτής εξέτασης υπό το ΑΣΕΠ. Ωστόσο, η πραγματικότητα είναι πολύ διαφορετική.
Στο άρθρο 7 προβλέπεται προνομιακή πριμοδότηση όσων υπαλλήλων έχουν ήδη ασκήσει στην πράξη καθήκοντα προϊσταμένου και ενώ είναι γνωστό βέβαια ότι όλα αυτά τα χρόνια είναι ελάχιστες οι κρίσεις που έχουν γίνει και αυτό που επικρατεί είναι ένα άθλιο φωτογραφικό καθεστώς αναπληρώσεων και αναθέσεων. 
Επίσης, για να μπορεί ένας υπάλληλος να ενταχθεί στο Μητρώο Υποψηφίων Προϊσταμένων θα πρέπει να έχει τουλάχιστον τον Ε΄ βαθμό. Όμως, η προαγωγή στον βαθμό αυτό θα περνά πρώτα από την αξιολόγηση. Επομένως, η προϋπόθεση αυτή θα μπορεί να λειτουργήσει ως ένας πολύ αποτελεσματικός κόφτης, αποκλείοντας εξαρχής τους ενοχλητικούς σε εισαγωγικά υπαλλήλους από το μητρώο υποψηφίων προϊσταμένων. Απαγορεύεται, μάλιστα, να ενταχθεί στο Μητρώο Υποψηφίων ένας υπάλληλος που του έχει ασκηθεί πειθαρχική δίωξη, λόγω απεργίας αποχής από την Αξιολόγηση, ενώ αντίστοιχα προβλέπεται και η παύση προϊσταμένου που του έχει ασκηθεί πειθαρχική δίωξη για τον ίδιο λόγο. 
Με το άρθρο 9 μάλιστα, το συνδικαλιστικό δικαίωμα της απεργίας αποχής από την Αξιολόγηση το αναγορεύετε ως το ειδεχθέστερο αδίκημα που μπορεί να διαπράξει ένας δημόσιος υπάλληλος. Αφού ενώ για μία δωροδοκία ή απάτη δεν αρκεί μόνο η δίωξη, αλλά απαιτείται και η επιβολή τελεσίδικης πειθαρχικής ποινής, για την απεργία αποχής από την Αξιολόγηση αρκεί και μόνο η άσκηση δίωξης για να τιμωρηθεί ο υπάλληλος με έξωση από το Μητρώο. 
Υπάρχουν στο νομοσχέδιο, φυσικά και άλλες προβληματικές και αρνητικές πλευρές. Ρητά προβλέπεται ότι το ΑΣΕΠ, στο πλαίσιο της οργάνωσης και διενέργειας της γραπτής εξέτασης, δύναται να συνεργάζεται με φορείς του δημοσίου και του ιδιωτικού τομέα. Δεν μας λέτε, όμως, σε ποιους ακριβώς τομείς και με ποιους ιδιωτικούς φορείς θα γίνεται αυτή η συνεργασία και ακόμα πόσο υπηρετεί όλο αυτό το αδιάβλητο των διαδικασιών; 
Εάν, τώρα, προσθέσουμε τα ψυχομετρικά εργαλεία ανάλυσης της προσωπικότητας των υποψηφίων που εισάγετε στις προφορικές συνεντεύξεις,  αλλά και στον εισαγωγικό διαγωνισμό της Εθνικής Σχολής Δημόσιας Διοίκησης, για την οποία θα αναφερθεί η Αφροδίτη Κτενά στη συνέχεια και τη δυνατότητα που δίνεται σε Υπουργούς και Διοικήσεις να επιλέγουν κατά το δοκούν σε περιπτώσεις ισοβαθμίας ή να τοποθετούν από τους πίνακες όποιον αυτοί νομίζουν, ε, τότε νομίζω ότι έχουμε ολοκληρωμένη μπροστά μας την εικόνα ενός απόλυτα ελεγχόμενου πελατειακού διοικητικού μηχανισμού.
Τέλος, στεκόμαστε στο άρθρο 102, με το οποίο εισάγεται ψηφιακή κάρτα για την καταγραφή της φυσικής παρουσίας των υπαλλήλων, ακόμα και με τη χρήση βιομετρικής τεχνολογίας και παρά την αντίθετη γνωμοδότηση της αρμόδιας ανεξάρτητης αρχής.
Δεν χάνει, βλέπετε, ευκαιρία η Κυβέρνηση να χύνει το δηλητήριό της ενάντια στους δημοσίους υπαλλήλους, επιχειρώντας να ενεργοποιήσει τον κοινωνικό αυτοματισμό με εκείνο το σαθρό επιχείρημα της διασφάλισης τήρησης του ωραρίου λειτουργίας, λες και δεν υπάρχουν οι φυσικοί προϊστάμενοι. Και η πείρα λέει ότι αυτό που σήμερα μπαίνει ως εξαίρεση, αύριο γίνεται ο κανόνας. Είναι βαθιά γελασμένη, όμως, η Κυβέρνηση, εάν νομίζει ότι οι εργαζόμενοι στο δημόσιο και παντού θα αποδεχθούν τα ψέματά της και θα συναινέσουν στην αντιλαϊκή της πολιτική. Στέκονται ήδη συλλογικά και θα στέκονται ακόμα περισσότερο αγωνιστικά απέναντι σε όλες τις επιδιώξεις αυτού του βάρβαρου αστικού κράτους που διαρκώς αναμορφώνεται, ώστε να γίνεται πιο ευέλικτο και πιο αποτελεσματικό στις απαιτήσεις του κεφαλαίου και πιο αυταρχικό και πιο εχθρικό απέναντι στα δικαιώματα του λαού. 
Καταψηφίζουμε, φυσικά, επί της αρχής το νομοσχέδιο. 
Θα πω και δυο λόγια για ορισμένα άρθρα των λοιπών διατάξεων, όπως για το άρθρο 112 και τις ρυθμίσεις -το είπαμε και εχθές- με τις αιτήσεις εκλογέων ώστε να ψηφίζουν σε καταστήματα ευχερούς πρόσβασης. Χρειάζεται οπωσδήποτε να απαντήσει η Κυβέρνηση και να αποσαφηνίσει γιατί παραμένουν άγνωστες, παραπέμποντας σε μια μελλοντική υπουργική απόφαση, τρεις πλευρές. Αυτά θέλουμε να φωτιστούν. Αφενός, ποιους αφορά αναλυτικά, ποια πρόσωπα, δηλαδή, έχουν τη δυνατότητα να κάνουν τη σχετική αίτηση, με ποιο τρόπο θα ενημερωθούν γι’ αυτή τη δυνατότητα και φυσικά κάτι ιδιαίτερα κρίσιμο, πώς θα διασφαλίζεται ότι δεν υπάρχει δυνατότητα διπλοψηφίας, όταν αυτά τα καταστήματα θα συγκροτούνται στο ίδιο εκλογικό διαμέρισμα των συγκεκριμένων εκλογέων. 
Τέλος, για τα νερά του Άρδα, με τα οποία αρδεύονται 180.000 στρέμματα και οι αγρότες εκεί ταλαιπωρούνται και αγωνιούν με τις ελάχιστες ποσότητες που επιτρέπει η Βουλγαρία, αυτό που πρέπει να κάνει το ελληνικό κράτος είναι τα απαραίτητα έργα, ώστε να μην εξαρτιόμαστε από τη διάθεση μιας ιδιωτικής εταιρείας ηλεκτρικής παραγωγής της Βουλγαρίας.
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον συνάδελφο Γιάννη Δελή.
Να καλέσω στο Βήμα, τώρα, τον ειδικό αγορητή από την Ελληνική Λύση, τον συνάδελφο κ. Βασίλη Γραμμένο. 
Ορίστε, κύριε συνάδελφε, έχετε τον λόγο.
ΒΑΣΙΛΕΙΟΣ ΓΡΑΜΜΕΝΟΣ: Ευχαριστώ πολύ, κύριε Πρόεδρε.
Καλημέρα κύριε Υπουργέ, καλημέρα σας, κυρίες και κύριοι συνάδελφοι.
Θέλω να ξεκινήσω αυτήν την τοποθέτηση, κάνοντας ένα σχόλιο για τον λαλίστατο κ. Άδωνι Γεωργιάδη -τον Υπουργό σας, κύριε Υπουργέ- ο οποίος σήμερα το πρωί παραδέχθηκε στο Mega -και εάν διανοείστε αυτό που είπε, κρατήστε το, διότι οφείλετε να το γνωρίζετε όλοι εδώ μέσα- ότι δεν υπάρχει στο Υπουργείο Υγείας ελεγκτικός μηχανισμός, για να ελέγχει αυτού του είδους τα ιατρεία, δηλαδή, αυτό που συνέβη με τον συχωρεμένο Γιώργο Μαζωνάκη. Το ομολόγησε το πρωί στο Mega και ξέρετε τι άλλο είπε; Ότι σε μεγάλα ξενοδοχεία γίνονται αιμοκαθάρσεις.
Αυτή είναι η Κυβέρνηση Μητσοτάκη και ευτυχώς που υπάρχει ο Άδωνις Γεωργιάδης, ο λαλίστατος, και τα ομολογεί κυνικά. Διέλυσε τη δημόσια υγεία, την υποστελέχωσε με έναν τρόπο ούτως ώστε να μπορεί να στέλνει όλους τους πολίτες, ή τους περισσότερους στην ιδιωτική περίθαλψη, δεν μπορεί να τους ελέγξει και το ομολογεί σήμερα μέσα από ένα μεγάλο τηλεοπτικό κανάλι. 
Το αποτέλεσμα το είδαμε και εάν δεν ήταν ο Γιώργος Μαζωνάκης, ο διάσημος αυτός τραγουδιστής, για να γίνει όλος αυτός ο ντόρος, δεν θα ξέραμε πόσοι άλλοι άνθρωποι, Έλληνες συμπολίτες μας, μπήκαν σε αυτή τη διαδικασία, εμπιστεύτηκαν σε έναν τσαρλατάνο ή μία τσαρλατάνισσα τη ζωή τους και τελικά, την έχασαν. Αυτά είναι τα αποτελέσματα της Νέας Δημοκρατίας που επιθυμεί τις μεταρρυθμίσεις, τον εκσυγχρονισμό του κράτους, αλλά με έναν τέτοιο τρόπο ούτως ώστε να υπάρχουν παράπλευρες απώλειες, και αυτοί είναι οι Έλληνες πολίτες.
Δεν θέλω να ξεκινήσω να μιλάω για το σημερινό νομοσχέδιο χωρίς να αναφερθώ αρχικά σε ένα άρθρο του νομοσχεδίου, χωρίς να αναφερθώ σε μία παράγραφο ή στον πίνακα μοριοδότησης, χωρίς να αναφερθώ στο γεγονός, όπου ένας νέος άνθρωπος σήμερα στην Ελλάδα ψάχνει διακαώς ένα σπίτι για να μείνει. Ένα σπίτι που να μπορεί αυτός ο νέος άνθρωπος να πληρώσει. Ένα σπίτι στο οποίο θα μπει μέσα και θα μπορέσει να επιβιώσει ο ίδιος και η οικογένειά του, για να μεγαλώσει τα παιδιά του. Διότι σήμερα έχουμε φτάσει στο παράδοξο να λέμε στους νέους ανθρώπους κάντε οικογένεια, αλλά την ίδια στιγμή ένα πολύ μεγάλο κομμάτι της νέας γενιάς δεν μπορεί να εξασφαλίσει ούτε τα στοιχειώδη. Και ποια είναι αυτά; Ασφαλώς μια αξιοπρεπής κατοικία και ένα εισόδημα που να επιτρέπει να σχεδιάσει το αύριο, το δικό του και της οικογένειάς του. 
Και μετά αναρωτιόμαστε όλοι εμείς εδώ μέσα γιατί υπάρχει πρόβλημα με το δημογραφικό και γιατί οι Έλληνες δεν κάνουν παιδιά. Μα πώς θα κάνουν παιδιά, όταν δύο νέοι άνθρωποι ξεκινούν τη ζωή τους με ενοίκιο που πρέπει να πληρώσουν από ένα μέρος του μισθού τους και είναι τεράστιο; Το 30%-40% σήμερα του μισθού ενός εργαζόμενου πηγαίνει στο ενοίκιο. 
Πώς θα μπορέσει να φτιάξει ένα σπίτι όταν κυριαρχεί μέσα του η αβεβαιότητα; Πώς θα κάνουν οικογένεια όταν το πρώτο τους μέλημα δεν είναι το «πόσα παιδιά θα κάνουμε», αλλά το «πού θα μείνουμε», κύριε Υπουργέ; Αυτό αναρωτιέται σήμερα ένας νέος Έλληνας πολίτης. 
Διότι η δημόσια διοίκηση, κυρίες και κύριοι συνάδελφοι, δεν είναι ένας αφηρημένος, κατά την προσωπική μας άποψη, μηχανισμός. Είναι το κράτος που αποφασίζει αν θα στηρίξει έμπρακτα και ουσιαστικά έναν πολίτη. Είναι το κράτος που έχει σχεδιάσει, έχει μεριμνήσει για τη στεγαστική πολιτική. Είναι το κράτος που πρέπει να δημιουργήσει συνθήκες, ώστε ο νέος να μπορεί να εργαστεί, ο νέος να μπορεί να δημιουργήσει οικογένεια, να αποκτήσει σπίτι και να αισθανθεί ότι υπάρχει προοπτική στην πατρίδα του, υπάρχει μέλλον. Αυτό θα πρέπει, κύριοι Υπουργοί, να διασφαλίσουμε στον νέο Έλληνα πολίτη. Γι’ αυτό και λέμε ότι θα πρέπει να λειτουργήσει ξανά ο Οργανισμός Εργατικής Κατοικίας, για να έχει ο κάθε Έλληνας ένα σπίτι και να μπορεί να κάνει οικογένεια. 
Και σας το λέω εγώ, κύριε Υπουργέ, που προέρχομαι από πολύτεκνη οικογένεια και είχαμε ένα τέτοιο σπίτι. Μας δόθηκε η ευκαιρία, επειδή δεν μπορούσαμε να αγοράσουμε οικονομικά ένα σπίτι, να αποκτήσουμε ένα τέτοιο σπίτι μέσω της Εργατικής Κατοικίας. 
Ακριβώς γι’ αυτό έχει σημασία ποιο Δημόσιο οικοδομούμε, τελικά. Ένα Δημόσιο που είναι πραγματικά αξιοκρατικό, αποτελεσματικό και ανεξάρτητο ή ένα Δημόσιο που απλώς αλλάζει βαθμούς, απλώς αλλάζει μητρώα, διαδικασίες και τίτλους χωρίς να αλλάζει ουσία όμως, κύριε Υπουργέ; Γιατί υπάρχει ένας απλός τρόπος να καταλάβει κανείς αν μία μεταρρύθμιση που καλούμαστε να ψηφίσουμε μέσα από αυτό το Βήμα, από την Ολομέλεια, είναι πραγματικά μεταρρύθμιση. Δεν κοιτάζει μόνο τον τίτλο της, κοιτάζει ποιος αποκτά περισσότερες δυνατότητες, ποιος αποκτά περισσότερη εξουσία και κυρίως ποιος αποκλείεται μετά την ψήφισή της. Και αυτό ακριβώς καλούμαστε να κάνουμε σήμερα εδώ. 
Το νομοσχέδιο του Υπουργείου Εσωτερικών έχει έναν ιδιαίτερα βαρύγδουπο τίτλο. Είναι οι βαρύγδουποι τίτλοι που δίνει η Κυβέρνηση σε διάφορα αν θέλετε σημαντικά για αυτήν νομοσχέδια, μας έχετε συνηθίσει. Ακούγονται ωραία όλα αυτά. Ποιος μπορεί όμως να είναι αντίθετος στον εκσυγχρονισμό, στην αξιοκρατία, στην αξιολόγηση; Εμείς στην Ελληνική Λύση δεν είμαστε αντίθετοι. Ίσα-ίσα επικροτούμε όλα αυτά που πρέπει και επιβάλλεται να γίνονται σε έναν δημόσιο φορέα. Δεν είμαστε απέναντι, το ξαναλέω, σε οποιαδήποτε αξιολόγηση, τη θέλουμε. Πρέπει να υπάρχει αξιολόγηση σε όλους τους τομείς, σε όλες τις βαθμίδες. Δεν είμαστε απέναντι στην επιλογή των καλύτερων ούτε στην επιβράβευση ασφαλώς της γνώσης, της προσπάθειας και της αποτελεσματικότητας. Δαπανούμε οι Έλληνες γονείς εκατομμύρια ευρώ τον χρόνο για να αποκτήσουν τα παιδιά μας γνώση όχι μέσα από τα ελληνικά σχολεία, αλλά από τα φροντιστήρια και τους ιδιώτες, το γνωρίζετε αυτό. 
Είμαστε όμως απέναντι σε ένα σύστημα που μπορεί να μετατρέψει την αξιολόγηση από ένα εργαλείο αξιοκρατίας σε εργαλείο εξουσίας, όπως χαρακτηριστικά πιστεύουμε εμείς. Γιατί όταν μιλάμε για δεξιότητες, όταν μιλάμε για συμπεριφορές, όταν μιλάμε για ηγετικές ικανότητες και αξιολογικές κρίσεις υπάρχει ένα ερώτημα που δεν μπορεί να αποφεύγεται. Ποιο είναι αυτό το ερώτημα; Ποιος αξιολογεί τελικά, κύριε Υπουργέ, τον αξιολογητή. Θέλουμε να μας πείτε ποιος αποφασίζει ότι ένας υπάλληλος έχει καλύτερη συμπεριφορά. Ποιος αποφασίζει ότι διαθέτει περισσότερες ηγετικές ικανότητες. Με ποια ακριβώς μετρήσιμα κριτήρια και ποιος ελέγχει την κρίση αυτή. Αυτά θέλουμε να μας απαντήσετε, κύριε Υπουργέ, όταν θα τοποθετηθείτε. Εάν οι κανόνες δεν είναι απολύτως σαφείς, προκαθορισμένοι και ελέγξιμοι, τότε υπάρχει ο κίνδυνος η αξιολόγηση να πάψει να είναι μία αξιοκρατική διαδικασία και να γίνει ένας μηχανισμός διακριτικής ευχέρειας. Εμείς στην Ελληνική Λύση αυτό δεν θα το δεχτούμε, θα είμαστε απέναντι σε τέτοιες πρακτικές. 
Δεν θέλουμε ένα Δημόσιο όπου ο υπάλληλος πρέπει να είναι αρεστός στον εκάστοτε Υπουργό ή στον εκάστοτε Γενικό Γραμματέα, για να μπορέσει αυτός ο άνθρωπος να εξελιχθεί. Θέλουμε ένα Δημόσιο που πρέπει να είναι άξιος κάποιος και να γνωρίζει τι μετράει, πόσο μετράει και πώς αξιολογείται. Αυτό το Δημόσιο θέλουμε. 
Και εδώ έρχεται ένα από τα πιο σοβαρά ζητήματα του σημερινού νομοσχεδίου, η εμπειρία. Δεν μπορεί η πολυετής υπηρεσιακή εμπειρία να αντιμετωπίζεται σαν κάτι δευτερεύον, δεν γίνεται. Βεβαίως, ασφαλώς και οι σπουδές έχουν την αξία τους. Τα μεταπτυχιακά, οι εξειδικεύσεις, οι νέες γνώσεις, πρέπει όλα αυτά να αναγνωρίζονται, σίγουρα. Αλλά ένα κράτος δεν διοικείται μόνο με πτυχία, κύριοι Υπουργοί. Αυτοί που είχαν τα μεγάλα πτυχία, και τα μεταπτυχιακά, και οι καθηγητές πανεπιστημίου βούλιαξαν αυτό το κράτος και το έφεραν στην οικονομική πτώχευση, στην κατάρρευση. Όλοι αυτοί που διοικούσαν τόσα χρόνια και συνεχίζουν να διοικούν, οι καθηγητάδες, οι πανεπιστημιακοί, οι άνθρωποι των γραμμάτων, των τεχνών, που αυτοδιαφημίζονται, αυτοπροβάλλονται, αυτοπλασάρονται μέσα σε μια κυβέρνηση, αλλά δεν έχουν όμως τι; Την εμπειρία. Αυτό ζητάμε εμείς. Άνθρωποι που έχουν υπηρετήσει χρόνια και ξέρουν, που γνωρίζουν τον πολίτη, τις διαδικασίες, τις δυσλειτουργίες ενός δημόσιου φορέα, που έχουν σηκώσει στους ώμους τους το βάρος και την ευθύνη μιας υπηρεσίας, οποιασδήποτε υπηρεσίας. Δεν μπορεί η εμπειρία αυτών των ανθρώπων να μηδενίζεται, επειδή κάποιος άλλος κατάφερε και συγκέντρωσε περισσότερα τυπικά προσόντα. 
Αξιοκρατία για εμάς στην Ελληνική Λύση, κύριοι της Κυβέρνησης, δεν σημαίνει αξιολόγηση μόνο των χαρτιών. Αξιοκρατία σημαίνει αξιολόγηση της πραγματικής αξίας ενός ανθρώπου, ενός εργαζόμενου. Και εδώ υπάρχει μια διάταξη που δημιουργεί μια κατάφωρη αδικία. Αναφέρομαι στην παράγραφο 11 β του άρθρου 28 στις μεταβατικές διατάξεις. Τι προβλέπει αυτή; Έναν αυστηρό, άκαμπτο και, κατά την άποψή μας, τιμωρητικό κόφτη. Την υποχρέωση συμπλήρωσης τριών ετών στην κατηγορία της ίδιας εκπαιδευτικής βαθμίδας ως απαράβατο κριτήριο για την εγγραφή στο νέο μητρώο υποψηφίων προϊσταμένων του ΑΣΕΠ. 
Εδώ πρέπει να αναρωτηθούμε, κύριε Υπουργέ, κύριε Λιβάνιε, για το εξής, τι ακριβώς ερχόμαστε να τιμωρήσουμε; Την ανικανότητα; Όχι. Την έλλειψη προσόντων; Όχι. Τιμωρούμε ανθρώπους που προσπάθησαν απλά να εξελιχθούν. Έναν δημόσιο υπάλληλο που μπορεί να έχει δεκαπέντε, είκοσι, είκοσι πέντε χρόνια ή και περισσότερα πραγματικής υπηρεσίας, ο οποίος απέκτησε προσόντα, αναβάθμισε όλα τα προσόντα του με πτυχία, διάβασε, του αναγνωρίστηκε αυτό, κατάφερε να έχει στα χέρια του κάποια σίγουρα εφόδια που θα μπορέσει να εξελιχθεί και μετατάχθηκε σε ανώτερη κατηγορία, για παράδειγμα από ΔΕ σε ΠΕ. Και επειδή δεν συμπλήρωσε όμως ημερολογιακά αυτός ο άνθρωπος τρία χρόνια από την ημερομηνία του ΦΕΚ της μετάταξής του, αποκλείεται από τον πρώτο γραπτό διαγωνισμό. 
Γιατί, κύριε Υπουργέ, το κάνετε αυτό; Να μας το εξηγήσετε. Αυτό δεν είναι αξιοκρατία, ασφαλώς, αλλά οριζόντιος αποκλεισμός. Και μάλιστα ένας αποκλεισμός που αγνοεί την πραγματική υπηρεσιακή διαδρομή αυτού του ανθρώπου. Γιατί η υφιστάμενη νομοθεσία ήδη προβλέπει την αναγωγή και τον πλασματικό συνυπολογισμό της προηγούμενης υπηρεσίας του συγκεκριμένου για τη βαθμολογική και μισθολογική εξέλιξη κυρίως όμως όσων μετατάσσονται σε ανώτερη κατηγορία. Και έρχεται τώρα μια νέα ρύθμιση να πει ουσιαστικά το εξής: Αυτήν την εμπειρία δεν θα την υπολογίσουμε για τον συγκεκριμένο σκοπό. Μάλιστα, και έτσι ένας εργαζόμενος που έχει υπηρετήσει είκοσι χρόνια στο Δημόσιο αντιμετωπίζεται σαν να ξεκίνησε χθες. Γιατί; Επειδή άλλαξε εκπαιδευτική κατηγορία; Μα, δεν πρέπει το κράτος να επιβραβεύει τον άνθρωπο που προσπαθεί να αποκτήσει τα όσα προαναφέραμε, δηλαδή περισσότερα προσόντα; Ασφαλώς και πρέπει να τον επιβραβεύσει. 
Και εδώ υπάρχει και ένα δεύτερο ερώτημα: Εάν αποκλείσουμε οριζόντια όλους εκείνους που μετατάχθηκαν τα τελευταία τρία χρόνια, δηλαδή ένα σημαντικό κομμάτι του πιο ενεργού και καταρτισμένου ανθρώπινου δυναμικού, ποιοι τελικά θα συμμετέχουν; Μήπως κινδυνεύουμε να δημιουργήσουμε έναν διαγωνισμό για λίγους; Να το δούμε αυτό; Να δημιουργήσουμε ένα κλειστό, όπως το χαρακτηρίζουμε εμείς, κύκλωμα, κύριε Υπουργέ, ένα διοικητικό κλαμπ, ένα διοικητικό λόμπι; Τι ακριβώς επιδιώκουμε; Εμείς αυτά δεν θα τα δεχτούμε. Πρέπει να αναγνωριστεί η πραγματική υπηρεσιακή εμπειρία και να μην αποκλείονται άνθρωποι με δεκαετίες προσφοράς στον δημόσιο τομέα, επειδή δεν συμπληρώνουν έναν αυθαίρετο ημερολογιακό κόφτη. 
Κυρίες και κύριοι συνάδελφοι, ένα ακόμα ζήτημα αφορά στην Υπηρεσία των Εθνικών Εμπειρογνώμων, στα ευρωπαϊκά θεσμικά όργανα και στους διεθνείς οργανισμούς. Η Υπηρεσία αυτή δεν μπορεί να αντιμετωπίζεται ως ένας απλός αδιαφοροποίητος χρόνος δημόσιας υπηρεσίας. Ένας εθνικός εμπειρογνώμονας επιλέγεται μέσα από απαιτητικές και αξιοκρατικές διαδικασίες, εργάζεται σε πολυεθνικό και πολυγλωσσικό περιβάλλον, χειρίζεται σύνθετους φακέλους της ευρωπαϊκής πολιτικής, συμμετέχει σε διαπραγματεύσεις, συντονίζει έργα και ομάδες. Κι όμως, τα άρθρα 7, 8 και 12, δεν αποτυπώνουν με την απαιτούμενη σαφήνεια αυτή την πραγματικότητα. Είναι μια χαμένη ευκαιρία, γιατί η Ελλάδα χρειάζεται ανθρώπους με ευρωπαϊκή εμπειρία και ασφαλώς, το γνωρίζουμε αυτό. Πρέπει να τους ενθαρρύνουμε όλοι εμείς να επιστρέψουν και να αξιοποιήσουν αυτή τη γνώση μέσα στο ελληνικό κράτος. Τους θέλουμε κοντά μας, δεν τους θέλουμε μακριά μας. Αυτοί οι άνθρωποι είναι απαραίτητοι, έχουν εμπειρία. Η μη αναγνώριση αυτής της εμπειρίας λειτουργεί ως αντικίνητρο, όμως.  Εμείς προτείνουμε ειδική και ουσιαστική μοριοδότηση της Υπηρεσίας αυτής, τόσο για τον ήδη διανυθέντα όσο και για το μελλοντικό χρόνο υπηρεσίας. 
Και θα σταθώ και σε ένα ακόμη ζήτημα, στους επιστήμονες του δημοσίου. Υπάρχουν επιστήμονες που επιτελούν -εξαιρετικά- ένα σύνθετο έργο. Ας πάρουμε ως χαρακτηριστικό παράδειγμα τους αρχαιολόγους. Ένας αρχαιολόγος δεν κάνει απλώς μια τυπική διοικητική διαδικασία ή μια τυπική εργασία. Ερευνά, ανασκάπτει, καταγράφει, μελετά, δημοσιεύει, αναδεικνύει, προστατεύει την πολιτιστική κληρονομιά της χώρας. Συμμετέχει σε επιστημονικά έργα, γνωμοδοτικά όργανα, μουσειακές εκθέσεις. Συμμετέχει σε ανασκαφές, αποκαταστάσεις μνημείων και διεθνή επιστημονική δραστηριότητα. Πώς αποτιμάται όλο αυτό στο προτεινόμενο σύστημα; 
Εδώ υπάρχει ένα σοβαρό ερώτημα: Γιατί δεν πρέπει η επιστημονική παραγωγή, οι δημοσιεύσεις, η ερευνητική δραστηριότητα, οι πρόσθετοι τίτλοι σπουδών, η μεταδιδακτορική έρευνα και η πραγματική επιστημονική προσφορά, να έχουν ένα ουσιαστικό ρόλο στην εξέλιξη των ανθρώπων αυτών; Δεν μπορεί μια οριζόντια γραπτή δοκιμασία πολλαπλών επιλογών να υποκαταστήσει την πραγματική επιστημονική διαδρομή ενός ανθρώπου. Και ασφαλώς, δεν μπορεί η τεχνητή νοημοσύνη να μετατραπεί σε έναν αόρατο αξιολογητή της ανθρώπινης εργασίας, χωρίς πλήρη διαφάνεια, δυνατότητα ελέγχου και φυσικά ανθρώπινη κρίση. Είναι και κάτι που δήλωσε ο Τραμπ, ο Πρόεδρος της Αμερικής. Σε χθεσινή του δήλωση είπε ότι αν υπάρχει ισχυρός Πρόεδρος, αυτά όλα παρακάμπτονται, δεν έχουν αξία. Κάπως έτσι το είπε. 
Και περνώ στην αναδιοργάνωση του Εθνικού Κέντρου Δημόσιας Διοίκησης και Αυτοδιοίκησης. Κύριε Υπουργέ, η Ελληνική Λύση δεν έχει καμία αντίρρηση στην αναβάθμιση του ΕΚΔΔΑ, το αντίθετο. Ένα σύγχρονο κέντρο εκπαίδευσης και επιμόρφωσης των δημοσίων υπαλλήλων είναι απαραίτητο. Το κράτος χρειάζεται νέες δεξιότητες, χρειάζεται ορθή και ελεγχόμενη χρήση της τεχνητής νοημοσύνης. Χρειάζεται έρευνα, καινοτομία και σύγχρονες μεθόδους διοίκησης. Όμως, το ερώτημα είναι: Ποιος διοικεί αυτό τον φορέα και με ποιες εγγυήσεις ανεξαρτησίας; Τα είπαμε και στις Επιτροπές, κύριε Υπουργέ. Διότι από τη μία πλευρά μιλάμε για αξιοκρατία και ανεξάρτητη δημόσια διοίκηση και από την άλλη κρίσιμες επιλογές τι κάνουν; Εξακολουθούν να συνδέονται με την πολιτική ηγεσία. 
Ας το πούμε καθαρά, οι κυβερνήσεις αλλάζουν. Το ίδιο ισχύει για τις συνεργασίες και με τους εξωτερικούς φορείς. Το ΕΚΔΔΑ πρέπει να υπηρετεί τη δημόσια διοίκηση και όχι την εκάστοτε κυβέρνηση. Η εξωστρέφεια είναι θεμιτή, η αξιοποίηση της τεχνογνωσίας είναι επίσης θεμιτή. Όμως, θέλουμε κανόνες: Ποιος πιστοποιεί; Ποιος επιλέγεται ως πιστοποιητής και με ποιον τρόπο επιλέγεται ως πιστοποιητής; Ποιος ελέγχει, ποιος κοστίζει; Ποιοι είναι οι όροι των συνεργασιών; Πού πηγαίνουν όλα αυτά τα έσοδα; Διότι το δημόσιο χρήμα, κύριοι της Κυβέρνησης, δεν είναι κυβερνητικό χρήμα, είναι χρήμα του ελληνικού λαού και κάθε ευρώ πρέπει και επιβάλλεται, να μπορεί να ελεγχθεί. Κάθε διοίκηση πρέπει να λογοδοτεί. 
Θα μου επιτρέψετε να αναφερθώ και στις συνεχείς παρατάσεις και μεταβατικές ρυθμίσεις, γιατί στην Ελλάδα έχουμε αποκτήσει μια κακή συνήθεια, κύριε Υπουργέ, το προσωρινό να γίνεται μόνιμο, να έρχεται μία παράταση, μετά μία άλλη και μετά μία ακόμα. Και κάποια στιγμή η εξαίρεση, δυστυχώς, σε αυτή τη χώρα γίνεται ο κανόνας. 
Εάν ένα σύστημα είναι έτοιμο, εφαρμόστε το. Αν δεν είναι διορθώστε το. Θα καταψηφίσουμε επί της αρχής. 
Σας ευχαριστώ πολύ. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Γραμμένο. 
Να καλέσω τώρα στο Βήμα τον ειδικό αγορητή από τον ΣΥΡΙΖΑ-Προοδευτική Συμμαχία, τον συνάδελφο κ. Θεόφιλο Ξανθόπουλο από την ηρωική Δράμα. 
Κύριε Ξανθόπουλε, έχετε τον λόγο. 
ΘΕΟΦΙΛΟΣ ΞΑΝΘΟΠΟΥΛΟΣ: Σας ευχαριστώ πολύ, κύριε Πρόεδρε. 
Ας αρχίσουμε από τα πολλαπλώς λεχθέντα αλλά μηδέποτε ακουσθέντα από την Κυβερνητική Πλειοψηφία. Συζητάμε ένα νομοσχέδιο που έχει εξαιρετική σημασία για τη διοικητική διάρθρωση του δημόσιου τομέα, για τις προαγωγές των δημοσίων υπαλλήλων, το οποίο έτυχε διαβούλευσης καταμεσής του θέρους -από τις 7 έως τις 28 Αυγούστου σημειώνω- να το ακούσουν οι πολίτες- και είναι ενδεικτικό πώς η Κυβέρνηση εν κρυπτώ και παραβύστω προσπαθεί να φέρει ένα νομοσχέδιο το οποίο ουσιαστικά θα ρυθμίσει τη λειτουργία της κρατικής μηχανής. 
Από την άλλη μεριά, θέλω να πω -με ειλικρινή προσωπική στεναχώρια και πολιτική δυσθυμία- ότι πριν από πολύ λίγο καιρό ψηφίσαμε τον Κώδικα Τοπικής Αυτοδιοίκησης, ένα εκτεταμένο νομοσχέδιο άνω των χιλίων άρθρων, το οποίο προς τιμήν του ο κύριος Υπουργός δεν το έφερε ως κώδικα ώστε να ψηφιστεί ενιαία, αλλά ως νομοθετική πρωτοβουλία και το συζητήσαμε άρθρο-άρθρο. 
Αυτή η βασανιστική διαδικασία που προηγήθηκε στη Βουλή κατέληξε σε ένα νομοθέτημα το οποίο μέχρι στιγμής τροποποιείται δύο φορές. Δηλαδή είχαμε μια τροποποίηση πρόσφατα με τις παρατηρήσεις της Κεντρικής Ένωσης Δήμων Ελλάδας και έχουμε και σήμερα επιπλέον τροποποιήσεις από το άρθρο 114 και μετά. 
Βεβαίως, αν θυμηθώ την τύχη που είχαν οι ποινικοί κώδικες -ο Κώδικας Ποινικής Δικονομίας και ο Ποινικός Κώδικας έχουν υποστεί δεκαεπτά ή δεκαεννιά τροποποιήσεις- φαντάζομαι θα έχει ανάλογη τύχη και ο κώδικας των ΟΤΑ και αυτό είναι ενδεικτικό της «καλής» νομοθέτησης και της προσέγγισης που έχει η Κυβέρνηση σε αυτό το μείζον θέμα. 
Μιλάμε, λοιπόν, για ένα νομοθέτημα στο οποίο η Κυβέρνηση έχει αποτύχει σε όλα όσα έχει επιχειρήσει. Δεν έχει οργανισμό κατ’ αρχάς το ίδιο το Υπουργείο. Δεν εφάρμοσε τις διατάξεις του ν.4764 περί προαγωγών και ανέχεται επί επταετία την παράληψη διεξαγωγής κρίσεων των προϊσταμένων. Εφαρμόζει προσχηματικά και με «μηχανική υποβοήθηση» -εντός εισαγωγικών- δηλαδή ψηφιακή πλατφόρμα που καλύπτει τις απαντήσεις, το νέο σύστημα στοχοθεσίας αξιολόγησης του ν.4940. Δεν εφαρμόζει ούτε προσχηματικά το κοινό πλαίσιο αξιολόγησης, δεν εφαρμόζει ούτε προσχηματικά τη διοίκηση ολικής ποιότητας που το ίδιο θέσπισε. Καμαρώνει εδώ και τρία χρόνια για τη μη εφαρμογή του νόμου περί πολυεπίπεδης διακυβέρνησης που το ίδιο θέσπισε. Δεν παρουσιάζει καμια πρόοδο των συμβούλων ακεραιότητας που το ίδιο θέσπισε, δεν προχωράει καν στην προώθηση των συμβούλων ανάπτυξης που το ίδιο έχει θεσπίσει και δεν έχει καμία ανάμειξη στην ακμή αξιοποίηση των επιτελικών στόχων που το ίδιο θέσπισε. 
Με όλα αυτά, λοιπόν, έρχεται ένα νομοθέτημα επιλογής προϊσταμένων ενώ δεν έχει κατορθώσει να τρέξει το υφιστάμενο σύστημα εδώ και επτά χρόνια. 

Με μια σύντομη αναδρομή στον τομέα αυτόν, τον τομέα δηλαδή της δημόσιας διοίκησης, θέλω να κάνω μια γενική παρατήρηση: Παραδοσιακά στον δημόσιο τομέα στην επιλογή των προϊσταμένων, στη διάρθρωση της διοίκησης, συγκρούονταν δύο αντιλήψεις: μία αντίληψη που έλεγε ότι η ιεραρχία είναι ο απόλυτος δείκτης, αυτό που λέμε δηλαδή συντηρητική δεξιά αντίληψη, και μια προοδευτική αντίληψη, που έλεγε ότι, πλην της θητείας, προσμετρώνται και άλλου είδους δεξιότητες και άλλου είδους στοιχεία.
 Το 2007 επί θητείας Προκόπη Παυλόπουλου ως Υπουργού Εσωτερικών ήλθε μία συναίνεση και θεσμοθετήθηκαν πλέον οι θέσεις με θητεία, έτσι ώστε μετά τη θητεία του υπαλλήλου, του προϊσταμένου, αυτός να κρίνεται εξαρχής. Υπήρχαν υπηρεσιακά συμβούλια με τρεις υπηρεσιακούς και δύο εκλεγμένους και οι κρίσεις γίνονταν για τον γενικό διευθυντή, τον διευθυντή και τον τμηματάρχη. Αυτή ήταν η αφετηρία και στην κατεύθυνση αυτή κινήθηκε το σύστημα. 
Σήμερα γίνεται μία προσπάθεια από το Υπουργείο, από τον κύριο Υπουργό και από την κυρία Υφυπουργό, να τροποποιηθεί αυτό το σύστημα και ακούσαμε -και το εκτιμούμε αυτό- ότι ακόμη και την τελευταία στιγμή αυτός ο δυσθεώρητος βαθμός συνυπολογισμού της συνέντευξης από το 37% θα πάει στο 25%. Αυτό όντως εκτιμάται, αλλά δεν έχουμε βασικά στοιχεία ανάλυσης, ώστε να κάνουμε μια σωστή πολιτική. Υπάρχει το αξίωμα, το δόγμα «αν δεν μετρήσεις, δεν μπορείς να διοικήσεις». Το έθεσα επανειλημμένα και μετ’ επιτάσεως στις Επιτροπές, για ποιες θέσεις πρόκειται, για πόσους πρόκειται, για πόσους γενικούς διευθυντές, για πόσους τμηματάρχες, για πόσους διευθυντές, έτσι ώστε να ξέρουμε τι πάμε να κάνουμε. Δυστυχώς τα στοιχεία που εισκομίζονται στη δημόσια συζήτηση δεν διαφωτίζουν και κυρίως δεν πείθουν για την πρόθεση της Κυβέρνησης να λύσει το ουσιαστικό πρόβλημα της δημόσιας διοίκησης. 
Ακροθιγώς θα αναφερθώ στις διατάξεις, γιατί είναι γύρω στις 125, 130 διατάξεις. Έχουμε αναφερθεί επανειλημμένα κατά τη διάρκεια αυτών των Επιτροπών. Βλέπουμε μερικές κεφαλαιώδεις αντιφάσεις οι οποίες υπονομεύουν εξαρχής, «από τα αποδυτήρια», θα έλεγα, την όποια καλή πρόθεση έχουμε απέναντι στο νομοσχέδιο. 
Οι δείκτες ανάπτυξης των δεξιοτήτων οι οποίοι θα προσμετρώνται στην επιλογή των υποψηφίων θα ρυθμιστούν με υπουργική απόφαση μεταγενέστερη του νόμου. Ερχόμαστε, λοιπόν, και ψηφίζουμε έναν νόμο ο οποίος θα θέτει ως παράμετρο τους δείκτες ανάπτυξης δεξιοτήτων, οι οποίοι δείκτες ακόμη δεν έχουν καθοριστεί. Θα καθοριστούν με υπουργική απόφαση και βεβαίως η εκτελεστική εξουσία εδώ θα έχει τον πρώτο και τον τελευταίο λόγο. Το είπα στις Επιτροπές και θέλω να το ξαναπώ και τώρα: Τα στοιχεία από την ιστοσελίδα του Υπουργείου Εσωτερικών με ημερομηνία 26-3-2025 είναι δραματικά. Στο κεφάλαιο «Πεδίο παρακολούθησης διαδικασιών επιλογής προϊσταμένων» είχε μόνο τρεις εγγραφές: Η πρώτη είναι από 18-7-2019 και η τελευταία που είναι 10-5-2023 είναι για άσχετο ζήτημα. Δηλαδή από το 2019 μέχρι το 2025 δεν έχει κάνει τίποτα το Υπουργείο και τρέχει σήμερα να προλάβει και να δημιουργήσει ένα πλαίσιο θεσμικό επιλογής ηγεσίας και εξέλιξης των δημοσίων υπαλλήλων, έχοντας στην καμπούρα του αυτήν την αρνητική προϋπηρεσία.
 Σήμερα, λοιπόν, για να καταδείξω τις αντιφάσεις τις θεμελιακές τις οποίες έρχεται να θεραπεύσει το Υπουργείο με την ψήφιση αυτού του νομοσχεδίου, θέλω να πω ότι υπάρχει μια εγκύκλιος από το 2010 «Άμεση επιλογή προϊσταμένων οργανικών μονάδων σύμφωνα με τις μεταβατικές διατάξεις του ν. 3839/2010», που εκδόθηκε από το ίδιο Υπουργείο προκειμένου να εφαρμοστεί ο νόμος ο οποίος πράγματι εφαρμόστηκε την περίοδο 2010-2011, με τις θητείες να ολοκληρώνονται το 2014.
 Βεβαίως οφείλω μια απάντηση: Υπό την ισχύ του ν. 4369/2016, του λεγόμενου «νόμου Βερναρδάκη», έγιναν με επιτυχία σε ένα τετράμηνο, από τον Μάρτιο έως τον Ιούνιο του 2018, κρίσεις από τα ειδικά συμβούλια επιλογής 89 γενικών διευθυντών. Η θητεία αυτών έληξε το 2021 και έκτοτε έχουν γίνει κρίσεις μόνον για τους 15 γενικούς διευθυντές και πρόσφατα μάλιστα σε ελάχιστα Υπουργεία και σε ορισμένες περιφέρειες, σύμφωνα με στοιχεία του Διοικητικού Επιμελητηρίου. 
Προσκομίζω για τα Πρακτικά την υπουργική απόφαση του 2010 «Άμεση επιλογή προϊσταμένων οργανικών μονάδων σύμφωνα με μεταβατικές διατάξεις». Η εγκύκλιος, λοιπόν, αυτή είναι του 2020 και επανέρχεται η εγκύκλιος με θέμα: «Έκδοση προκηρύξεων για την πλήρωση θέσεων ευθύνης» στις 20 Μαΐου του 2025. Είναι ενδεικτικό για το πώς προχωρά αυτή η ιστορία.
(Στο σημείο αυτό ο Βουλευτής κ. Θεόφιλος Ξανθόπουλος  καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Συνεχίζω λέγοντας ότι ουσιαστικά ακούσαμε και κατά τη διάρκεια της ακρόασης των φορέων τις επιφυλάξεις πολύ σημαντικών παραγόντων της δημόσιας διοίκησης. Ακούσαμε, για παράδειγμα, από τον πρόεδρο του ΑΣΕΠ ότι οι ασφυκτικές προθεσμίες που τίθενται για την ολοκλήρωση της επιλογής από το ΑΣΕΠ είναι ανεφάρμοστες και θα ήθελα μια απάντηση από το Υπουργείο αν σκοπεύει να διευρύνει τις προθεσμίες, έτσι ώστε να γίνει ουσιαστική δουλειά ή σε λίγο καιρό να έρθει πάλι μία τροπολογία με την οποία θα παρατείνονται οι παραπάνω προθεσμίες. 
Επίσης θέλω να ακούσω μια εμπεριστατωμένη απάντηση από το Υπουργείο πώς κρίνει την απόφαση του ΣτΕ 1206/2024, με την οποία το ίδιο το ανώτατο δικαστήριο ζητά να είναι διαφανής ο αλγόριθμος με βάση τον οποίο γίνονται οι αυτοματοποιημένες κρίσεις. Και εδώ βλέπουμε ότι διαπερνά οριζόντια το κυβερνητικό στρατόπεδο αυτή η λατρεία της πλατφόρμας και η προσφυγή στην τεχνολογία σαν να είναι το graal, το ιερό δισκοπότηρο το οποίο λύνει όλα τα προβλήματα της κοινωνίας. Οι πλατφόρμες είναι χρήσιμες. Εμείς στην Αριστερά εξ ορισμού δεν είμαστε ούτε κατά της τεχνολογίας ούτε κατά της επιστημονικής προόδου, αλλά καταλαβαίνουμε πάρα πολύ καλά ότι άνθρωποι φορτώνουν το λογισμικό, οι προτεραιότητες πολιτικής μπαίνουν στο λογισμικό για να αναδείξουν αποτελέσματα. Και δεν είναι μόνο ότι το λέμε εμείς. Έρχεται και η απόφαση του Συμβουλίου της Επικρατείας και λέει ότι δεν αρκεί να επικαλείται η διοίκηση τον αλγόριθμο. Πρέπει να είναι διαφανείς οι προδιαγραφές, ώστε ακριβώς να ξέρει ο καθένας πώς και γιατί κρίνεται. 
Κύριε Πρόεδρε, εδώ έχουμε μία απόπειρα της Κυβέρνησης να μηδενίσει το κοντέρ, να πει ότι «ο γέγονε, γέγονε, κατά τα επτά χρόνια» -που δεν έγινε τίποτε δηλαδή- και να επανεκκινήσει μία διαδικασία στελέχωσης του δημοσίου. Και ενώ επί επτά χρόνια δεν έγινε τίποτα, βαρύνοντα λόγο για την προαγωγή των στελεχών της δημόσιας διοίκησης έχουν αυτοί που προνομιακά τοποθετήθηκαν σε θέσεις ευθύνης και έτσι γίνεται αυτή η αυτοτροφοδότηση. Η Κυβέρνηση τοποθέτησε κάποιους κατ’ επιλογήν οι οποίοι αυτοί κάνοντας χρήση αυτής της κατ’ ανάθεσιν ιδιότητας και θέσης θα κρίνουν κάποιους άλλους και καταλαβαίνουμε τα κριτήρια τα οποία είτε θα υπεισέλθουν είτε θα ηγεμονεύσουν σε αυτήν την επιλογή.
Τέλος, δεν μπορώ παρά να συναρθρώσω, να συνδυάσω τη σημερινή συζήτηση με την αυριανή συζήτηση που θα έχουμε στην Ολομέλεια για τη Συνταγματική Αναθεώρηση, όπου μπαίνει κραυγαλέα το ζήτημα άρσης της μονιμότητας των δημοσίων υπαλλήλων. Και εδώ πρέπει να τοποθετηθούμε όλοι ευθέως και ευθαρσώς, διότι άλλο είναι η κρίση που θα γίνεται για τις προαγωγές, άλλο είναι η κρίση που θα γίνεται για τη λειτουργία της δημόσιας διοίκησης και εντελώς άλλο είναι να οδηγείται ο υπάλληλος στην έξοδο, γιατί ακριβώς κάποιος κρίνει εκτός Πειθαρχικού Κώδικα ότι αυτός δεν μπορεί να υπηρετήσει τη δημόσια διοίκηση.
Θεωρούμε, λοιπόν, ότι αυτό είναι ένα πρελούδιο αυτού που θα γίνει αύριο στη Συνταγματική Αναθεώρηση. Καλούμε πρωτίστως την Κυβέρνηση και δευτερευόντως τα Κόμματα της προοδευτικής Αντιπολίτευσης κυρίως να τοποθετηθούν επί του ζητήματος αυτού, γιατί δεν αφορά μεμονωμένους υπαλλήλους. 
Ανοίγω παρένθεση για να πω ότι ο Πειθαρχικός Κώδικας των δημοσίων υπαλλήλων είναι ένα επαρκές πλαίσιο για να απομακρυνθούν τυχόν ανίκανοι, επίορκοι υπάλληλοι. 
Εδώ πρόκειται για άρση δικαιώματος της κοινωνίας, όχι των συγκεκριμένων υπαλλήλων, γιατί η μονιμότητα των δημοσίων υπάλληλων είναι κοινωνική κατάκτηση, κατοχυρώνει τον υπάλληλο απέναντι στην αυθαίρετη κρίση του προϊσταμένου. Δεν θα γυρίσουμε στις εποχές της πλατείας Κλαυθμώνος, όπου κάθε κυβερνητική αλλαγή συνοδευόταν με κλαυθμούς και οδυρμούς των απολυμένων δημοσίων υπαλλήλων και για εμάς αυτό είναι ένας πολύ βασικός λόγος για να καταψηφίσουμε το νομοσχέδιο. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον συνάδελφο, τον κ. Ξανθόπουλο.
Και να καλέσω τώρα στο Βήμα τον ειδικό αγορητή από την Κοινοβουλευτική Ομάδα Νίκη, τον συνάδελφο Γιώργο Ρούντα. 
Κύριε Ρούντα, έχετε τον λόγο. 
ΓΕΩΡΓΙΟΣ ΡΟΥΝΤΑΣ: Σας ευχαριστώ πολύ.
Κυρίες και κύριοι συνάδελφοι, κύριε Υπουργέ, κύριε Πρόεδρε, άλλο ένα νομοσχέδιο της Κυβέρνησης έρχεται προς εξέταση στην παρούσα Αίθουσα της Ολομέλειας. 
Θα ήθελα να ξεκινήσω με ένα πραγματικά τετριμμένο ζήτημα και προσφιλές δυστυχώς για την Κυβέρνηση, ένα πρόβλημα με το οποίο έρχεται αντιμέτωπη συνεχώς η Ολομέλεια, το νομοθετικό Σώμα. Το έχουμε πει πάρα πολλές φορές. Προφανώς έχετε αντιληφθεί ποιο είναι. Αφορά στο ζήτημα της νομοθέτησης και ήδη έχει θιχθεί και πολύ σωστά και από άλλους συναδέλφους των άλλων Κομμάτων. Το νομοσχέδιο κατατέθηκε στη Βουλή αρχές Σεπτεμβρίου. Ετέθη σε δημόσια διαβούλευση σε μια περίοδο θερινών διακοπών, των θερινών διακοπών του Αυγούστου. Δηλαδή, θα μπορούσε να πει κάποιος ότι προσπάθησε η Κυβέρνηση να το θάψει στην άμμο, στην καλοκαιρινή άμμο. Βέβαια, το καλό ήταν ότι η κοινωνία, η ελληνική κοινωνία, η κοινωνία των πολιτών, οι δημόσιοι υπάλληλοι και οι επιστημονικοί φορείς ακριβώς επειδή τους αφορά το ζήτημα, έδειξαν τα αντανακλαστικά τους. Κι αν δεν κάνω λάθος, σημείωσαν περίπου χίλια τετρακόσια εβδομήντα δύο σχόλια στη δημόσια διαβούλευση και υπήρχαν παρατηρήσεις σε εβδομήντα δύο από τα τελικά εκατόν είκοσι έξι άρθρα που ήρθαν προς ψήφιση. Το ζήτημα είναι τι έκανε η Κυβέρνηση με αυτές τις παρατηρήσεις, κατά πόσο δηλαδή αξιολόγησε σωστά και ενσωμάτωσε στο παρόν νομοσχέδιο τις επισημάνσεις της κοινωνίας των πολιτών και των αρμόδιων φορέων. 
Δυστυχώς σαν να μην έφτανε αυτό -έχει γίνει πάρα πολλές φορές και θέλω να το πω άλλη μια φορά-, ενώ είχε άλλα άρθρα το αρχικό νομοσχέδιο, προστέθηκαν άρθρα μετά από τη διαβούλευση. Αυτό το γεγονός αποδεικνύει ότι η ορθή νομοθέτηση για εσάς είναι ένα γράμμα κενό και προφανώς ένα κενό στοιχείο, ένα αδιάφορο στοιχείο, τη στιγμή μάλιστα που οι αρχές της καλής νομοθέτησης έχουν θεσπιστεί από εσάς στον νόμο για το επιτελικό κράτος και αποδεικνύεται ότι έχετε φτάσει σε τέτοιο σημείο νομοθετικής φαυλότητας, ώστε να παραβιάζετε ακόμα και αυτά που εσείς οι ίδιοι ψηφίζετε. 
Ένα δεύτερο σημείο που αφορά στον συνολικό κορμό του νομοσχεδίου είναι το ζήτημα των πολλών εξουσιοδοτήσεων, οι οποίες διευκρινίζουν λεπτομέρειες του νομοσχεδίου σε μεταγενέστερο χρόνο με υπουργικές αποφάσεις ή με κοινές υπουργικές αποφάσεις και, μάλιστα, έχει τεθεί σε κριτική σε πάρα πολλά άλλα νομοσχέδια. 
Θα θέλαμε να θέσουμε ένα αρχικό ερώτημα: Με το να εισαχθούν περισσότερες διαδικασίες, περισσότερες εξετάσεις τελικά θα εξασφαλιστεί η αξιοκρατία; Ναι ή όχι; Ένα ερώτημα γενικό είναι.
Μπαίνω στην καρδιά του νομοσχεδίου. Επειδή είναι εκατόν είκοσι έξι άρθρα τελικά, δεν θα μπορέσω να τα αναλύσω, αλλά θα εστιάσω σε ορισμένα. 
Σε ό,τι αφορά στο άρθρο 28, είπατε ότι θα το ρυθμίσετε. Μέχρι να έρθει, όμως, από την πλευρά σας και η συγκεκριμένη ρύθμιση διευθέτησης, θα ήθελα να το θίξω. Αφορά τη διάκριση μεταξύ της πάγιας ρύθμισης του νέου άρθρου 84Α και της μεταβατικής ρύθμισης για την πρώτη εφαρμογή. 
Για να δικαιούται, λοιπόν, ένας υπάλληλος να δώσει γραπτές εξετάσεις και να εγγραφεί στο Μητρώο Υποψηφίων Προϊσταμένων απαιτούνται τρία έτη συνολικής πραγματικής δημόσιας υπηρεσίας και βαθμός Ε΄. Τι λέει, όμως, η παράγραφος 11 του άρθρου αυτού για την πρώτη εφαρμογή του συστήματος; Γίνεται εκεί μια εισαγωγή μιας φωτογραφικής, κατά τη γνώμη μας, τιμωρητικής και παράλογης προϋπόθεσης. Απαιτούνται είτε έξι έτη συνολικής υπηρεσίας διανεμηθέντα αποκλειστικά στην ίδια εκπαιδευτική κατηγορία μετά τον διορισμό είτε δέκα έτη συνολικά με τρία έτη στην κατηγορία. 
Και ρωτάμε: Γιατί ο υπάλληλος που στο πάγιο σύστημα θεωρείται ικανός με τρία χρόνια υπηρεσίας στην πρώτη εφαρμογή αποκλείεται αυτομάτως αν δεν έχει έξι ή δέκα χρόνια; Θεωρούμε ότι αυτή η διάταξη -από την πλευρά μας να το θέσω- είναι προβληματική, γιατί αποκλείεται η μοναδική γενιά επιστημόνων που διορίστηκε στο δημόσιο από το 2021 έως το 2026 και, μάλιστα, με ένα μεγάλο χρονικό διάστημα παγώματος διορισμών.
Και δεύτερον, θεωρούμε ότι τιμωρείτε σκληρά τους υπαλλήλους που μετατάχθηκαν, που άλλαξαν κατηγορία σε ανώτερη κατηγορία από ΤΕ σε ΠΕ. Είναι σαν να τιμωρείτε την επιθυμία του εκάστοτε εργαζομένου για μάθηση, να θέλει να γίνει καλύτερος και να εξελιχθεί.
 Υπάρχει και κάτι άλλο στο άρθρο 84Β του Υπαλληλικού Κώδικα. Η γραπτή εξέταση του ΑΣΕΠ - αν κάνω λάθος, διορθώστε με- θα διεξάγεται μια φορά κάθε τέσσερα χρόνια. Συνεπώς, όποιος αποκλείεται σήμερα με αυτή τη ρύθμιση θα αποκλείεται ταυτόχρονα και αυτόματα από κάθε προκήρυξη θέσης ευθύνης μέχρι το 2030 ή μέχρι το 2031. Στην ουσία χάνει έναν ολόκληρο κύκλο της υπηρεσιακής του ζωής. Αυτό το σημείο θα ήθελα άμεσα να το συνδέσω και με το δημογραφικό. Υπό ποια έννοια; Αν ένας άνθρωπος χάσει έναν ολόκληρο κύκλο υπηρεσιακής ζωής και εξέλιξης, πώς θα μπορέσει να ρυθμίσει την οικογενειακή του ζωή, να την κάνει καλύτερη; Πώς πιστεύετε ότι ο Έλληνας θα μπορέσει να κάνει οικογένεια, να τεκνοποιήσει αν δεν έχει μια καλύτερη εργασία και μια μεγαλύτερη οικονομική ευχέρεια;
 Ένα δεύτερο σημείο, το οποίο θα ήθελα να θίξω, είναι το ζήτημα ότι το 50% της συνολικής βαθμολογίας για την επιλογή διευθυντών και τμηματαρχών θα κρίνεται από μία και μόνη γραπτή εξέταση του ΑΣΕΠ. Καταλαβαίνετε από μόνοι σας ότι αυτό από μόνο του δημιουργεί προφανώς ερωτηματικά και φόβους για την ανάπτυξη μιας παραπαιδείας, όπως θέματα, λύσεις, προγνωστικά. Δεν είμαστε αρνητικοί προφανώς στη γραπτή εξέταση του ΑΣΕΠ, είμαστε, όμως, αρνητικοί και επιφυλακτικοί, εκφράζουμε αυτή την επιφύλαξή μας στο ζήτημα του να έχει τόσο μεγάλη βαρύτητα. 
Το περίεργο είναι ότι την ίδια ώρα υποβαθμίζονται προκλητικά, θα έλεγα, τα τυπικά επιστημονικά προσόντα. Δηλαδή, για τους γενικούς διευθυντές τα μεταπτυχιακά, τα διδακτορικά, η αποφοίτηση από το ΕΣΔΔΑ και οι ξένες γλώσσες αντιπροσωπεύουν μόνο το 5% της βαθμολογίας. Για δε τους διευθυντές και τους τμηματάρχες -και αν δε κάνω λάθος, διορθώστε με- είναι μόνο το 10%.
Να δώσουμε ένα παράδειγμα: Ένας υπάλληλος με ένα διδακτορικό, με δύο μεταπτυχιακά και αποφοίτηση από την ΕΣΔΔΑ και δέκα πέντε χρόνια εξειδικευμένης εμπειρίας, υπάρχει περίπτωση να εξισωθεί και να προσπεραστεί από κάποιον που απλώς και μόνο έτυχε να έχει έναν καλύτερο βαθμό σε ένα γραπτό τεστ πολλαπλών επιλογών μιας μέρας. Και επειδή υποτίθεται ότι θα πρέπει να βλέπουμε προφανώς και επιτυχημένα παραδείγματα ενδεχομένως από άλλες χώρες στα ζητήματα αυτά και το θεωρώ λογικό σε ένα βαθμό, τίθεται το ερώτημα: Άλλες χώρες στην Ευρωπαϊκή Ένωση δίνουν τόσο μεγάλη βαρύτητα σε μία και μόνο γραπτή εξέταση και γραπτή εξέταση η οποία αφορά στην υπηρεσιακή εξέλιξη των στελεχών της  δημόσιας διοίκησης;   (PS) 
Θεωρούμε ότι το μόνο, το οποίο θα επιτευχθεί, θα είναι να δημιουργηθεί μία νέα παραπαιδεία προϊσταμένων. Δεν θα μπορέσει να αξιολογηθεί σωστά η διοικητική ικανότητα, η ηγεσία, η δυνατότητα ενός ανθρώπου να μπορεί να επιφέρει λύσεις σε σύνθετα προβλήματα και, αντιθέτως, θα εκτραφεί μια λογική δημιουργίας ιδιωτικών φροντιστηρίων προετοιμασίας των εξετάσεων του ΑΣΕΠ. 
Ένα άλλο ζήτημα. Λέτε πολλές φορές -το έχω ακούσει από Βουλευτές και τα στελέχη και τον ίδιο τον Πρωθυπουργό- ότι είστε υπέρ της αξιοκρατίας. Ωραία. Αφού λέτε ότι είστε υπέρ της αξιοκρατίας, γιατί δεν θεσπίζετε την υποχρεωτική τοποθέτηση του πρώτου στη σειρά κατάταξης; Γιατί αφήνετε στον Υπουργό και στο ανώτατο όργανο διοίκησης τη διακριτική ευχέρεια να διαλέγει εκείνος όποιον αυτός κρίνει ανάμεσα στους επικρατέστερους; Και γιατί σε περίπτωση ισοβαθμίας να διαλέγει ο Υπουργός τον καταλληλότερο χωρίς κανένα αντικειμενικό κριτήριο; Αφού κάνετε που κάνετε εξετάσεις, βάζετε που βάζετε μόρια, γιατί στο τέλος επιτρέπετε να επικρέμαται το πολιτικό χέρι επάνω από την τελική απόφαση;
Θεωρούμε ότι αυτό γίνεται πολύ απλά για έναν λόγο, για να επιλέξετε τα δικά σας γαλάζια παιδιά, να δημιουργήσετε τον δικό σας κομματικό γαλάζιο στρατό σε ένα πλαίσιο εξαγοράς ψήφων. Αυτή είναι η πεποίθησή μας, αυτή θεωρούμε ότι είναι η αντίληψη που έχετε για την πολιτική και για την πολιτεία, την οποία φαίνεται πραγματικά ότι θεωρείται ένα τσιφλίκι σας -έτσι το βλέπετε- μια προέκταση του κομματικού σας συμφέροντος της δικής σας ολιγαρχίας, της ολιγαρχίας του κ. Μητσοτάκη. 
Και δεν σταματάτε εκεί. Ορίζετε μάλιστα ότι η προηγούμενη άσκηση καθηκόντων ευθύνης μοριοδοτείται με 20% έως 30%. Και πώς υπολογίζεται ο χρόνος αυτός; Ενιαία, χωρίς καμία διάκριση, χωρίς καμία αξιολόγηση. Δηλαδή, εάν κάποιος έγινε προϊστάμενος μετά από τακτικές κρίσεις ή εάν τοποθετήθηκε με μία απλή ή αυθαίρετη ανάθεση ή συμπλήρωση. Δηλαδή, νομιμοποιείτε την αναξιοκρατία των προηγούμενων ετών, τις κομματικές αναθέσεις χωρίς κρίσεις και της φοράτε ένα θεσμικό μανδύα νομιμότητας, προφανώς για να ξαναβάλετε στις ίδιες θέσεις και να ενισχύσετε στις ίδιες θέσεις τους ίδιους τους προϊσταμένους, τους οποίους εσείς έχετε βάλει.
Και κάτι άλλο για το άρθρο 99. Θεσπίζετε ειδική προνομιακή μοριοδότηση επιτελικής εμπειρίας αποκλειστικά και μόνο για τους υπαλλήλους της Γενικής Γραμματείας Συντονισμού της Προεδρίας της Κυβέρνησης, δηλαδή, για τα στελέχη του Μεγάρου Μαξίμου. Γιατί; Γιατί αυτοί οι υπάλληλοι να παίρνουν ειδικά μόρια έναντι άλλων υπαλλήλων Υπουργείων, περιφερειών ή ανεξάρτητων αρχών; Προφανώς υπάρχει μια πολιτική σκοπιμότητα, προφανώς είναι μια φωτογραφική διάταξη. Καλό θα ήταν να μας πείτε για ποιον λόγο την κάνετε και ποιους ενδεχομένως μπορεί να αφορά. 
Και τι κάνετε σε κάποιον προϊστάμενο, ο οποίος δεν θα επανεπιλεγεί; Τον υποβιβάζετε αυτόματα στον βαθμό Γ΄. Δηλαδή, σε έναν υπάλληλο, ο οποίος υπηρέτησε για έξι χρόνια γενικός διευθυντής, εάν στην επόμενη θητεία δεν επιλεγεί, τον υποβιβάζετε συμβολικά και υπηρεσιακά, λες και διαγράφεται συνολικά απαξάπαντος η υπηρεσία του, η προσφορά του, ο κόπος του και η συνολική του παρουσία. 
Λέτε πολλές φορές ότι η μεταφορά του εισαγωγικού διαγωνισμού της ΕΣΔΔΑ στο ΑΣΕΠ είναι συνταγματική υποχρέωση. Πολύ ωραία. Μια ερώτηση. Στις προσλήψεις μόνιμου προσωπικού στη ΣΤΑΣΥ -ο ν.4972/2022 και άρθρο 39- γιατί το ΑΣΕΠ δεν καταρτίζει την προκήρυξη και δεν συμμετέχει στην Επιτροπή Αξιολόγησης; Στις προσλήψεις ειδικού επιστημονικού προσωπικού στη ΡΑΕ -ν.5043/2023, άρθρο 57- όπου εκεί το ΑΣΕΠ έχει δύο μόνο από τα πέντε μέλη της επιτροπής επιλογής προσωπικού, γιατί τα άλλα τρία ορίζονται από τα μέλη του ανωτάτου συλλογικού οργάνου της οικείας ανεξάρτητης αρχής. 
Κάποιες άλλες ερωτήσεις, κάποια ερωτηματικά σχετικά με το νομοσχέδιο. Εκτοξεύετε τη στάθμιση της προφορικής εξέτασης από το 12,5% στο 34%. Δηλαδή, το 1/3 της βαθμολογίας της εισαγωγής της Σχολής θα κρίνεται σε μία υποκειμενική προφορική εξέταση μίας ώρας. Και ετέθη συνολικά από την Αντιπολίτευση αυτό το ζήτημα. Πείτε μας, με ποια κριτήρια, άραγε, επιτρέπετε επίσης στην επιτροπή να αναθέτει σε ιδιώτες εργολάβους -σε οικονομικούς φορείς, προφανώς- κρίσιμες πτυχές της διεξαγωγής των δοκιμασιών; Θεωρούμε ότι πρόκειται για μια διαδικασία ιδιωτικοποίησης των εξετάσεων των ανωτέρων στελεχών του κράτους. 
Και κάτι άλλο για την ποσόστωση των 50% των εισακτέων στην ΕΣΔΔΑ για μηχανικούς, πληροφοριακούς και οικονομολόγους. Σας το είπε η ΕΜΔΥΔΑΣ ότι ο εισαγωγικός μισθός ενός διπλωματούχου μηχανικού στο Δημόσιο είναι 1.192 ευρώ μικτά, δηλαδή περίπου 700 ευρώ καθαρά το μήνα, 10.000 το χρόνο τη στιγμή που στον ιδιωτικό τομέα μπορεί να πάρει τα διπλάσια, τα τριπλάσια και ακόμη κάτι παραπάνω και προφανώς να ενισχύσει το οικογενειακό του εισόδημα, να βελτιώσει την προσωπική του ζωή και να βελτιώσει συνολικά την οικογένειά του. Το ξανασυνδέω αυτό με το δημογραφικό. 
Θεωρείτε, λοιπόν, ότι αρκεί μια απλή ποσόστωση στην ΕΣΔΔΑ να προσελκύσει νέους επιστήμονες; Το πρόβλημα προφανώς δεν είναι αυτό. Είναι συνολικά οι εξευτελιστικοί μισθοί που δίνονται. 
Με ποιο σκεπτικό αφαιρέσατε την Κεντρική Επιτροπή Διαγωνισμού της ΕΣΔΔΑ από τους εκπροσώπους του Νομικού Συμβουλίου του Κράτους, του Συνηγόρου Πολίτη και της ΑΔΕΔΥ; Πώς δικαιολογείτε αυτή την εκτόξευση της εξέτασης ΕΣΔΔΑ στο 34%; Πώς εξηγείτε αυτή την φωτογραφική και προνομιακή μοριοδότηση αποκλειστικά για τους υπαλλήλους της Γενικής Γραμματείας Συντονισμού της Κυβέρνησης; Ξαναλέω, Μέγαρο Μαξίμου. Γιατί υποτιμάτε την επιστημονική συγκρότηση των υπαλλήλων, καθηλώνοντας τα μεταπτυχιακά και τα διδακτορικά στο ευτελιστικό 5% με 10% όταν την ίδια ώρα δίνετε ένα 50% σε ένα τεστ πολλαπλών επιλογών και διατηρείτε τη διακριτική ευχέρεια του Υπουργού να επιλέγει όποιον θέλει στο τέλος; 
Θεωρούμε, λοιπόν, ότι αυτό το νομοσχέδιο δεν μεταρρυθμίζει τη δημόσια διοίκηση, την τιμωρεί και την κομματικοποιεί. Δημιουργεί περισσότερα προβλήματα στους νέους επιστήμονες. Δημιουργεί περισσότερα προβλήματα σε όσους σπούδασαν και μετατάχθηκαν. Ισοπεδώνει αδιάκριτα τους τίτλους σπουδών. Εκχωρεί τις εξετάσεις σε ιδιώτες εργολάβους. Και κάτι άλλο, κρατά το κομματικό κλειδί της τελικής επιλογής στα γραφεία των Υπουργών. Και αυτό καλούμε να το λάβετε σοβαρά υπόψιν, όταν εδώ μέσα γίνεται μια συζήτηση γενικά για το κράτος δικαίου. Και το λέω αυτό και πολλά άλλα σημεία υπάρχουν που άπτονται της αυριανής συζήτησης που θα διεξαχθεί εδώ για τη Συνταγματική Αναθεώρηση.
Καταψηφίζουμε το παρόν νομοσχέδιο. 
Σας ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο, τον κ. Ρούντα.
Θα ολοκληρώσουμε τις ομιλίες των εισηγητών και ειδικών αγορητών με την ειδική αγορήτρια από την Πλεύση Ελευθερίας, τη συνάδελφο Έλλη Ρούσου. Και μέχρι να έρθει στο Βήμα να σας ενημερώσω ότι αμέσως μετά τον λόγο θα πάρει ο Πρόεδρος της Ελληνικής Λύσης, ο κ. Βελόπουλος, ενώ περί τις 12.30΄ με 13.00΄, όπως μας έχει ενημερώσει, θα μιλήσει ο Πρόεδρος της Κοινοβουλευτικής Ομάδας Νίκη, ο κ. Νατσιός.
Ορίστε, κυρία Ρούσσου, έχετε τον λόγο. 
ΕΛΛΗ ΡΟΥΣΣΟΥ: Ευχαριστώ, κύριε Πρόεδρε. 
Κυρίες και κύριοι Βουλευτές, η δημόσια διοίκηση πράγματι χρειάζεται αξιολόγηση. Χρειάζεται αξιοκρατία, διαφανείς διαδικασίες επιλογής προϊσταμένων διευθυντών. Χρειάζεται να επιβραβεύει εκείνον που εργάζεται, που αναλαμβάνει ευθύνη, που βελτιώνεται και που μπορεί πραγματικά να διοικήσει ανθρώπους και υπηρεσίες. 
Η αλλαγή, όμως, που μας φέρνετε δεν αντιμετωπίζει τις πραγματικές αιτίες των προβλημάτων και πίσω από αυτή τη μεγάλη μεταρρυθμιστική ρητορική αντικαθιστάτε ένα προβληματικό σύστημα με ένα ακόμη πιο σύνθετο σύστημα εξετάσεων, μητρώων, αξιολογήσεων, πιστοποιήσεων φίλτρων και υπουργικών αποφάσεων που περιορίζει την αυτονομία της δημόσιας διοίκησης με συγκέντρωση εξουσιών στην κορυφή της πολιτικής ηγεσίας. 
Πριν αλλάξετε για ακόμη μια φορά τον νόμο, θα έπρεπε να απαντήσετε στο γιατί δεν εφαρμόστηκε το προηγούμενο σύστημα. Οι εκπρόσωποι του φορέα των μηχανικών έθεσαν στην Επιτροπή ένα εξαιρετικά σοβαρό στοιχείο, ότι σε ένα σύνολο περίπου τριάντα χιλιάδων θέσεων ευθύνης, οι κρίσεις που μπόρεσαν να αντιμετωπίσουν αφορούσαν ένα ελάχιστο μέρος των θέσεων, ενώ επί χρόνια κυριάρχησαν οι αναπληρώσεις και οι αναθέσεις. 
Επομένως, εάν το βασικό πρόβλημα δεν ήταν μόνο ο νόμος, αλλά η πολιτική και η διοικητική αδυναμία να εφαρμοστεί ο νομός, τότε η ψήφιση ενός νέου και μάλιστα πολυπλοκότερου συστήματος δεν αποτελεί από μόνη της καμία εγγύηση ότι αύριο θα έχουμε αξιοκρατικότερη διοίκηση και καλύτερο σύστημα επιλογής. Αυτή είναι η πρώτη μεγάλη αντίφαση του νομοσχεδίου. Καταγγέλλετε τις καθυστερήσεις του προηγούμενου συστήματος και δημιουργείτε ένα σύστημα, του οποίου η εφαρμογή θα είναι εξαιρετικά απαιτητική. 
Ο ίδιος ο Πρόεδρος του ΑΣΕΠ είπε ότι απαιτεί πολύ χρόνο η εφαρμογή αυτών των διατάξεων. Πρέπει να στηθεί το μητρώο, να διασυνδεθεί με τα Υπουργεία, να λειτουργήσει ο αυτοματοποιημένος έλεγχος επιλεξιμότητας, να οργανωθούν οι εξετάσεις, να αντιμετωπιστεί ένας πιθανός αριθμός εβδομήντα έως ογδόντα χιλιάδων υποψηφίων την ίδια περίοδο που ο ΑΣΕΠ έχει και άλλες διαγωνιστικές διαδικασίες και όπως είπε και ο Πρόεδρος ο ίδιος, ότι θα πρέπει να προσληφθούν νέοι υπάλληλοι.
Άρα, λοιπόν, αυτό το ερώτημα της μετάβασης δεν είναι ένα τεχνικό θέμα, αλλά είναι ο πυρήνας της μεταρρύθμισης. Διότι μέχρι να στηθεί και να λειτουργήσει το καινούργιο σύστημα, οι υπηρεσίες δεν μπορούν να σταματήσουν, ούτε οι θέσεις ευθύνης μπορούν να μείνουν κενές. Το πιθανότερο, λοιπόν, είναι ότι θα εξακολουθήσουμε να ζούμε πάλι με αναπληρώσεις και προσωρινές τοποθετήσεις, όπως έχουν γίνει από την πολιτική ηγεσία, άρα δηλαδή με εκείνο ακριβώς το καθεστώς που το νομοσχέδιο επικαλείται ως απόδειξη της αποτυχίας του προηγούμενου συστήματος.
Και μέσα σε αυτή τη μετάβαση δημιουργείται και μία άλλη μεγάλη ανισότητα. Στο σύστημα θεωρείται ότι τρία χρόνια συνολικής πραγματικής δημόσιας υπηρεσίας αποτελούν την επαρκή ελάχιστη εμπειρία για να μπορεί ένας υπάλληλος να συμμετάσχει στη γραπτή εξέταση και να διεκδικήσει την ένταξή του στο μητρώο. Ωστόσο, ειδικά για την πρώτη εφαρμογή ισχυρίζεστε ότι απαιτούνται έξι έτη. Αυτή η ρύθμιση πλήττει βεβαίως τη νεότερη γενιά των υπαλλήλων και τους νέους επιστήμονες τους οποίους υποτίθεται ότι θέλουμε να κρατήσουμε στο δημόσιο. Στη συνεδρίαση είπατε ότι αυτό θα το αλλάξετε με μία άλλη διάταξη, την οποία όμως δεν έχουμε λάβει και δει ακόμα.
Ακόμα, θα ήθελα να πω ότι δεν πρόκειται για έναν αποκλεισμό που δεν έχει σημασία, γιατί η γραπτή εξέταση αποτελεί την πύλη προς το μητρώο και το μητρώο αποτελεί την πύλη προς τις θέσεις ευθύνης. Μάλιστα, η εξέταση προβλέπεται να διεξάγεται τουλάχιστον μία φορά ανά τέσσερα χρόνια. Δεν καταλαβαίνω γιατί ένας υπάλληλος που έχει κατακτήσει τον βαθμό Α΄ ύστερα από χρόνια υπηρεσίας πρέπει τώρα να βρεθεί σε ένα σύστημα στο οποίο για τη μεγάλη πλειονότητα ο βαθμός Γ΄ γίνεται ουσιαστικά ο καταληκτικός βαθμός, επειδή ο βαθμός Α΄ και ο βαθμός Β΄ συνδέονται με τις ανώτατες θέσεις ευθύνης. 
Και δεν αλλάζει μόνο η ονομασία του βαθμού, αλλά σε αρκετές κατηγορίες αυξάνεται και ο συνολικός χρόνος εξέλιξης. Όπως επισημάνθηκε και στην ακρόαση των φορέων, για τους υπαλλήλους ΠΕ ο χρόνος μέχρι τον βαθμό Γ΄ αυξάνεται από δεκατρία σε δεκαέξι χρόνια και για τους υπαλλήλους ΤΕ από δεκατέσσερα σε δεκαεννέα. 
Ακόμα πιο προβληματική είναι η φιλοσοφία του νομοσχεδίου, σύμφωνα με την οποία οι βαθμοί Α΄ και Β΄ ακολουθούν ουσιαστικά την κατοχή συγκεκριμένης θέσης ευθύνης και αν ο προϊστάμενος δεν επανεπιλεγεί, επανέρχεται στην προηγούμενη βαθμολογική κατάταξη. Εάν ο βαθμός υποτίθεται ότι εκφράζει επαγγελματική ωριμότητα, εμπειρία, δεξιότητες και επίπεδο ευθύνης, τότε πώς χάνεται αυτή η επαγγελματική ωριμότητα την ημέρα που λήγει η θητεία του; Άρα, δημιουργούμε ένα βαθμολόγιο που αντί να αποτυπώνει την υπηρεσιακή διαδρομή, μετατρέπει τον βαθμό σε προσωρινό παράρτημα της καρέκλας ευθύνης.
Μας λέτε ότι το νέο βαθμολόγιο δεν έχει μισθολογική συνέπεια. Επομένως, δεν έχετε καμία δυσκολία να το κατοχυρώσετε ρητά στον νόμο, ώστε καμία σημερινή ή μελλοντική μισθολογική εξέλιξη να μην μπορεί να επηρεαστεί δυσμενώς από τη μετάπτωση στο νέο βαθμολόγιο. Η ανησυχία των δημοσίων υπαλλήλων για ενδεχόμενη μελλοντική σύνδεση βαθμολογικής και μισθολογικής εξέλιξης διατυπώθηκε και από την ΑΔΕΔΥ. Αν δεν υπάρχει τέτοια πρόθεση, να το προβλέψετε ρητά σήμερα πριν την ψήφιση του νομοσχεδίου. 
Από τη μία πλευρά η Κυβέρνηση υποστηρίζει ότι με το νέο σύστημα περιορίζει την πολιτική παρέμβαση και θωρακίζει την αξιοκρατία μέσω του ΑΣΕΠ, αλλά από την άλλη το νομοσχέδιο προβλέπει και αυστηρές προθεσμίες και εφόσον τα αρμόδια όργανα δεν ολοκληρώσουν εμπρόθεσμα τη διαδικασία, η επιλογή και η τοποθέτηση περνάει στον Υπουργό Εσωτερικών. Αυτό γεννάει και ένα αυτονόητο ερώτημα: Θεραπεύεται η διοικητική καθυστέρηση με την επαναφορά της πολιτικής εξουσίας στο τέλος της διαδικασίας; Αν το πρόβλημα είναι ότι οι θεσμοί δεν προλαβαίνουν, η απάντηση πρέπει να είναι η στελέχωσή τους και η ενίσχυση των θεσμών και όχι η δημιουργία μιας εναλλακτικής οδού, μέσω της οποίας η αρμοδιότητα επιστρέφει πάλι στον Υπουργό. 
Και υπάρχει κι άλλο ζήτημα πολιτικής παρέμβασης που διατρέχει βέβαια όλο το νομοσχέδιο. Στις περιπτώσεις ισοβαθμίας ο Υπουργός ή το κατά περίπτωση ανώτατο όργανο διοίκησης επιλέγει μεταξύ των ισοβαθμούντων τον καταλληλότερο με αιτιολογημένη απόφαση. Ποια είναι αυτή η λογική; Έχετε δημιουργήσει ένα ολόκληρο σύστημα εξετάσεων, αξιολογήσεων, μορίων, μητρώου, πιστοποιήσεων και ειδικών δοκιμασιών, ακριβώς επειδή λέτε ότι θέλετε να περιορίσετε την υποκειμενικότητα και όταν όλο αυτό το σύστημα φτάσει στο τέλος του, επαναφέρετε την κρίση του πολιτικού οργάνου για το ποιος είναι ο καταλληλότερος. 
Το νομοσχέδιο απαιτεί επάρκεια και στις εννέα δεξιότητες, όπως είναι διατυπωμένες αορίστως στο νομοσχέδιο, όπως οι λέξεις «προσαρμοστικότητα», στην οποία μπορούμε να δώσουμε πολλές ερμηνείες, «επαγγελματισμός», «διαχείριση γνώσης», την οποία η επάρκεια την καθιστά όρο βαθμολογικής εξέλιξης, ενώ η αποτίμησή τους δεν είναι ούτε μηχανική ούτε μετρήσιμη και ενέχει σημαντικό στοιχείο υποκειμενικής κρίσης του αξιολογητή.
Και εδώ εμφανίζεται το επόμενο πρόβλημα. Δεν γνωρίζουμε ακόμη με πληρότητα το μέτρο με το οποίο θα γίνεται αυτή η κρίση. Το νομοσχέδιο προβλέπει ότι ο οδηγός αξιολόγησης δεξιοτήτων, συμπεριφορών και επαγγελματικής επάρκειας για κάθε βαθμό θα καταρτιστεί με απόφαση του Υπουργού Εσωτερικών. 
Σήμερα, λοιπόν, ζητείται από τη Βουλή να νομοθετήσει τη συνέπεια μιας κρίσης, χωρίς να έχει μπροστά της όλο το περιεχόμενο των εργαλείων με το οποίο θα πραγματοποιείται αυτή η κρίση. Όταν από μία αξιολόγηση εξαρτάται η υπηρεσιακή εξέλιξη ενός ανθρώπου, πρέπει να γνωρίζει ο εργαζόμενος εκ των προτέρων με σαφήνεια και προβλεψιμότητα τι ακριβώς απαιτείται από αυτόν, πώς αποδεικνύεται η επάρκεια, πώς αιτιολογείται η ανεπάρκεια και με ποιον τρόπο μπορεί να αμφισβητήσει μια κρίση που θεωρεί εσφαλμένη, ειδικά μάλιστα όταν στο άρθρο 47 υπάρχει μια άκρως αντιδημοκρατική διάταξη που λέει ότι δεν επιτρέπονται ενστάσεις κατά των θεμάτων ή της βαθμολογίας που έλαβαν οι υποψήφιοι στις ηλεκτρονικές εξετάσεις και στην προφορική εξέταση. 
Επίσης, δεν μπορεί να λέει ο νόμος ότι σήμερα θα κρίνεσαι με δείκτες και η διοίκηση να εξηγεί αύριο, μετά την ψήφιση του νομοσχεδίου, ποιοι θα είναι αυτοί οι δείκτες. Αυτό είναι ακόμη σημαντικότερο, επειδή δεν πρόκειται για μία μεμονωμένη εξουσιοδοτική διάταξη. Το ίδιο το νομοσχέδιο απαριθμεί σειρά άρθρων στα οποία κρίσιμα ζητήματα εφαρμογής μεταφέρονται σε μελλοντικές, σε μεταγενέστερες κανονιστικές πράξεις. Και εδώ ακριβώς βρίσκεται μια σημαντική ένστασή μας. Η Βουλή καλείται να ψηφίσει σήμερα έναν θεσμικό σκελετό, ενώ σημαντικό μέρος της πραγματικής λειτουργίας του συστήματος θα συμπληρωθεί από την εκτελεστική εξουσία αργότερα, μετά την ψήφιση του νομοσχεδίου. 
Και η ίδια αβεβαιότητα εμφανίζεται στην ειδική δοκιμασία για τις ανώτερες θέσεις ευθύνης, όπου μπορούν να αξιοποιηθούν διαφορετικές μέθοδοι, ακόμη και ψυχομετρικά εργαλεία. Ποια είναι αυτά τα ψυχομετρικά εργαλεία; Όταν μία τέτοια δοκιμασία μπορεί να μεταβάλλει ουσιωδώς την κατάταξη ενός υποψηφίου, χρειάζονται πολύ ισχυρές εγγυήσεις επιστημονικής εγκυρότητας, διαφάνειας, δυνατότητας ελέγχου και ίσης μεταχείρισης.
Η Ένωση Αποφοίτων της ΕΣΔΔΑ υπενθύμισε στην επιτροπή ότι ο εισαγωγικός διαγωνισμός δεν είναι απλός διαγωνισμός πρόσληψης. Είναι είσοδος σε μια παραγωγική σχολή του Δημοσίου. Επίσης, εξέφρασαν σοβαρή ανησυχία για τη μετατόπιση από σύνθετες γραπτές δοκιμασίες προς περισσότερο τυποποιημένες μορφές εξέτασης.
Όσον αφορά την αυξημένη βαρύτητα της προφορικής δοκιμασίας, είπατε ότι θα την αλλάξετε, όπως και την αόριστη χρήση αυτών των ψυχομετρικών εργαλείων μέσω των οποίων θεωρούν ότι μπορεί να υποβαθμιστούν η συνθετική σκέψη και η διοικητική κρίση και η ικανότητα του τεκμηριωμένου λόγου, αλλά και η διαχείριση των σύνθετων προβλημάτων.
Γιατί, λοιπόν, αλλάζει ένα σύστημα που μεταρρυθμίστηκε σχετικά πρόσφατα, χωρίς να έχουμε μπροστά μας μια ολοκληρωμένη αξιολόγηση της προηγούμενης μεταρρύθμισης; Και αυτό, δυστυχώς, είναι μια επαναλαμβανόμενη παθογένεια της ελληνικής διοικητικής μεταρρύθμισης. Αλλάζετε κάθε λίγο τους νόμους και σπάνια αξιολογείτε σοβαρά τι απέδωσε ο προηγούμενος. Έτσι, αντί να οικοδομείτε μια θεσμική συνέχεια, δημιουργείτε αλλεπάλληλα στρώματα μεταρρυθμίσεων, μεταβατικών διατάξεων και νέων μεταβατικών διατάξεων που διορθώνουν τις προηγούμενες. 

Η δημόσια διοίκηση δεν λειτουργεί σε εργαστήριο. Υπάρχουν σήμερα προϊστάμενοι, αναπληρωτές, διαδικασίες που βρίσκονται σε εξέλιξη, υπάλληλοι που έχουν συγκεκριμένους βαθμούς, άνθρωποι που έχουν επενδύσει χρόνια στη σταδιοδρομία τους και φορείς που πρέπει αύριο το πρωί να συνεχίσουν να λειτουργούν. Δεν αρκεί, επομένως, να περιγράφεται πώς θα είναι το σύστημα όταν κάποτε θα λειτουργήσει πλήρως. Πρέπει να μας εξηγήσετε τώρα, πώς ακριβώς θα φτάσουμε εκεί χωρίς να δημιουργηθεί μια νέα πολυετής μεταβατική περίοδος αναπληρώσεων, εξαιρέσεων και προσωρινών λύσεων. Η χώρα έχει πληρώσει αυτό το σύστημα και το πληρώνει ακόμα. 
Δεν μπορεί, λοιπόν, η Κυβέρνηση να αντιμετωπίζει τη μετάβαση ως υποσημείωση. Χρειάζεται σαφές χρονοδιάγραμμα, δημόσια παρακολούθηση της εφαρμογής, συγκεκριμένα ορόσημα και λογοδοσία όταν οι προθεσμίες δεν τηρούνται. 
Και υπάρχει μια διάσταση που δεν μπορούμε να παραλείψουμε, οι εργαζόμενοι με αναπηρία και οι εύλογες προσαρμογές. Η ΕΣΑμεΑ επισημαίνει ότι η υπηρεσιακή διαδρομή ενός εργαζόμενου με αναπηρία, με χρόνια ή σπάνια πάθηση μπορεί αντικειμενικά να έχει επηρεαστεί από τις αναγκαίες προσαρμογές και ζητά αυτό να μην οδηγεί σε έμμεση δυσμενή μεταχείριση στη βαθμολογική εξέλιξη. Ζητάει, επίσης, οι εύλογες προσαρμογές στον χρόνο, στον τρόπο εξέτασης και στα χρησιμοποιούμενα μέσα να μην συνεπάγονται δυσμενή επίπτωση στη βαθμολογία. Αυτό πρέπει να το ακούσετε και να το ρυθμίσετε. 
Ως προς την προσέλκυση των καλών επιστημόνων, αυτό είναι σωστό. Θέλετε να προσελκύσετε καλούς επιστήμονες. Δεν μπορούμε, όμως, να συζητάμε μόνο για εξετάσεις, δείκτες πιστοποίησης και να παρακάμπτουμε το ζήτημα των χαμηλών αποδοχών που δεν είναι ελκυστικοί γι’ αυτούς. Δεν μπορείς να λες στον νέο μηχανικό, στον πληροφοριακό, στον οικονομολόγο, στον επιστήμονα υψηλής εξειδίκευσης ότι θέλεις να τον φέρεις στο δημόσιο και να του προσφέρεις ως βασικό κίνητρο μια ποσόστωση εισόδου. Πρέπει να του προσφέρεις πραγματική προοπτική σταδιοδρομίας, αξιοπρεπείς αποδοχές, αναγνώριση προσόντων, θεσμική αξιοκρατία και περιβάλλον στο οποίο η δουλειά του θα έχει αξία και αντίκρισμα. Και γι’ αυτό, η συζήτηση για το βαθμολόγιο δεν μπορεί να γίνει αποκομμένη από το μισθολογικό. Η Πλεύση Ελευθερίας έθεσε ως πρώτο όρο την επιστροφή του 13ου και 14ου μισθού. 
Ιδιαίτερη προσοχή, επίσης, χρειάζεται και στα πειθαρχικά κωλύματα. Είναι άλλο να έχει κριθεί οριστικά ότι ένας υπάλληλος υπέπεσε σε σοβαρό παράπτωμα και άλλο να εκκρεμεί απλώς μια πειθαρχική δίωξη. Η εκκρεμότητα από μόνη της δεν πρέπει να λειτουργεί ως προκαταβολική ποινή, στερώντας την πρόσβαση στο μητρώο και σε θέσεις ευθύνης. 
Όσον αφορά την ψηφιακή κάρτα εργασίας, δεν είμαστε αντίθετοι στην ψηφιακή οργάνωση του κράτους και στη διαφάνεια του ωραρίου. Όταν, όμως, ανοίγει η δυνατότητα χρήσης βιομετρικής τεχνολογίας, τότε τα ζητήματα προστασίας προσωπικών δεδομένων γίνονται κρίσιμα. Η Αρχή ζήτησε σαφή και αντικειμενικά κριτήρια για το πότε, σε ποιους χώρους και σε ποιο προσωπικό μπορεί να εφαρμοστεί η γεωμετρική επαλήθευση, ώστε το μέτρο να είναι προβλέψιμο και έθεσε ζήτημα σαφέστερης οριοθέτησης ως προς το ποιοι σκοποί δικαιολογούν αυτή την επεξεργασία. 
Στο ΕΚΔΔΑ και στην ΕΣΔΔΑ, η Κυβέρνηση παρουσιάζει την αναδιοργάνωση ως εκσυγχρονισμό. Όμως, ένα σημαντικό μέρος της πραγματικής οργανωτικής αρχιτεκτονικής του νέου ΕΚΔΔΑ δεν ολοκληρώνεται μέσα στον νόμο. Η διάρθρωση, οι οργανικές μονάδες, οι οργανικές θέσεις, η κατανομή τους, οι θέσεις ευθύνης και άλλα κρίσιμα στοιχεία θα καθοριστούν αργότερα με Προεδρικό Διάταγμα και κανονιστικές αποφάσεις. Πόσα σήμερα Προεδρικά Διατάγματα εκκρεμούν από το παρελθόν; Αυτό σημαίνει ότι η Βουλή εγκρίνει σήμερα την κατεύθυνση μιας αναδιοργάνωσης, ενώ σημαντικό μέρος της τελικής μορφής θα καθοριστεί μετά. Πολλές μεταγενέστερες αποφάσεις για το Σύστημα Πιστοποίησης Μητρώου Διδακτικού και Ερευνητικού Προσωπικού, κριτήρια αξιολόγησης, αμοιβές, φορείς πιστοποίησης θα καθοριστούν αργότερα. Μεταφέρονται, λοιπόν, εκτός του νόμου αυτά τα κρίσιμα ζητήματα. 
Η Κυβέρνηση ζητά από τη Βουλή να ψηφίσει σήμερα ένα σύστημα του οποίου κρίσιμες παράμετροι θα διαμορφωθούν αύριο. Δεν θεωρούμε αυτή τη νομοθέτηση επαρκή. Θέλουμε σαφείς και αντικειμενικούς κανόνες από την αρχή. Κάθε υπάλληλος και κάθε επιστήμονας πρέπει να γνωρίζει εκ των προτέρων με ποια κριτήρια θα κριθεί, πώς θα εξελιχθεί, με ποιες εγγυήσεις θα προστατεύεται μέσα σε μια πραγματική πολιτική επένδυση στους ανθρώπους του δημοσίου, που υπηρετούν το δημόσιο. Πρέπει να είναι η μεταρρύθμιση μαζί με αυτούς τους ανθρώπους του δημοσίου και προς όφελος του πολίτη. Σήμερα, ένας υπάλληλος που βλέπει το βαθμολογικό του ταβάνι να χαμηλώνει, τους χρόνους εξέλιξής του να αυξάνονται, την πρόσβαση σε θέσεις ευθύνης να περνά από αλλεπάλληλα φίλτρα, την αξιολόγηση του να εξαρτάται από κριτήρια που ακόμη δεν έχουν ολοκληρωθεί και τη διοίκηση να συνεχίζει να λειτουργεί με αναπληρώσεις δεν πείθεται ότι βλέπει μπροστά του ένα νέο αξιοκρατικό κράτος. 
Το δημόσιο δεν χρειάζεται άλλη μια μεταρρύθμιση που θα κριθεί σε λίγα χρόνια από το αν θα χρειαστεί να αντικατασταθεί από την επόμενη. Χρειάζεται ένα σύστημα που θα αντέξει, θα είναι δίκαιο για τους εργαζόμενους και αξιόπιστο για τη διοίκηση και αποτελεσματικό για τον πολίτη. 
Στη δευτερολογία θα μιλήσω για τις λοιπές σοβαρές διατάξεις που περικλείονται στο νομοσχέδιο. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας):  Κι εμείς ευχαριστούμε τη συνάδελφο την κ. Ρούσσου. 
Και επειδή ο κ. Βελόπουλος μάς ειδοποίησε ότι θα μιλήσει μετά τις 11.30΄, θα ξεκινήσουμε τον κατάλογο.
Τον λόγο έχει ο Βουλευτής του Κομμουνιστικού Κόμματος Ελλάδος, ο κ. Χρήστος Κατσώτης. 
ΧΡΗΣΤΟΣ ΚΑΤΣΩΤΗΣ: Ευχαριστώ, κύριε Πρόεδρε. 
Ο σύντροφος ο Γιάννης Δελής ανέδειξε με πληρότητα τον αντιδραστικό χαρακτήρα του νομοσχεδίου. Αποτελεί συνέχεια πολλών άλλων κυβερνητικών παρεμβάσεων στη δημόσια διοίκηση, με στόχο το δημόσιο να γίνει περισσότερο πειθαρχημένο, ελεγχόμενο και προσαρμοσμένο στις εκάστοτε κυβερνητικές πολιτικές. Είναι μια ταξική διοικητική μεταρρύθμιση, που έρχεται να υπηρετήσει πιο αποτελεσματικά τους σχεδιασμούς της αστικής τάξης, των επιχειρηματικών ομίλων.
Ο περισσότερος έλεγχος, η περισσότερη αξιολόγηση και η περισσότερη επιτήρηση είναι επιλογές της Κυβέρνησης και των πολιτικών εκπροσώπων, ενισχύοντας τον πειθαναγκασμό των υπαλλήλων με εργαλείο την αξιολόγηση και τα διάφορα φίλτρα. Ο πραγματικός στόχος είναι ο διαχωρισμός των υπαλλήλων σε πειθήνια όργανα του κράτους ή σε ανεπαρκείς, όπως ανεπαρκείς χαρακτηρίζονται και όσοι αγωνίζονται, όπως αποδεικνύουν οι μέχρι τώρα πειθαρχικές διώξεις συνδικαλιστών εκπαιδευτικών. Όποιος υπάλληλος εκφράζει, δηλαδή, αντιρρήσεις απέναντι στην κυβερνητική πολιτική τιμωρείται με βαθμολογική καθήλωση, αποκλεισμό από θέσεις ευθύνης, έτσι ώστε να διαμορφωθεί ένα στελεχιακό δυναμικό που θα αποδέχεται αναντίρρητα την εμπορευματοποίηση της υγείας, της εκπαίδευσης, των δημόσιων υπηρεσιών και άλλων. 
Με το νομοσχέδιο παρουσιάζεται μια ψευδεπίγραφη αξιοκρατία. Χιλιάδες δημόσιοι υπάλληλοι με αυτό, που βρίσκονται σήμερα στους ανώτερους βαθμούς, υποβαθμίζονται αυτοδίκαια αφού ο Α΄ και ο Β΄ βαθμός προορίζονται μόνο για Γενικούς Διευθυντές και Διευθυντές. Η συντριπτική πλειοψηφία των εργαζομένων θα φτάσει στον Γ΄ βαθμό. Ο απαιτούμενος χρόνος για την βαθμολογική εξέλιξη θα αυξάνεται από τρία έως και εννέα χρόνια ανάλογα με την κατηγορία. Μετά θα ακολουθεί η αξιολόγηση με τις λεγόμενες δεξιότητες να έχουν καθοριστικό ρόλο. 
Ο υπάλληλος θα κρίνεται από έναν προϊστάμενο αξιολογητή, ο οποίος θα έχει το δικαίωμα να τον κόψει κατά την κρίση του, όταν ο ίδιος έχει τοποθετηθεί με αναθέσεις και όχι με κρίσεις, όπως γίνεται στην συντριπτική πλειοψηφία. Αξιολογούνται δεξιότητες, όπως ο προσανατολισμός, το αποτέλεσμα, η προσαρμοστικότητα, η ηγετικότητα. 
Προφανώς, το αποτέλεσμα δεν αφορά την ικανοποίηση κοινωνικών αναγκών. Αυτό καθορίζεται από τη στοχοθεσία της διοίκησης και την κυβερνητική πολιτική που υπηρετεί τη στρατηγική της καπιταλιστικής ανάπτυξης. Η λειτουργία και οι προτεραιότητες της δημόσιας διοίκησης υποτάσσονται σε αυτή τη στρατηγική που σιδερένιος νόμος είναι το κέρδος. 
Το νομοσχέδιο αναφέρεται ακόμη σε κάποιους άγνωστους δείκτες ανάπτυξης σταδιοδρομίας που θα κρίνουν τον υπάλληλο. Αυτούς θα τους εξειδικεύσει αργότερα το Υπουργείο Εσωτερικών. Η αξιολόγηση συνολικά γίνεται προϋπόθεση για τον βαθμό, για την εξέλιξη και την πρόσβαση σε θέσεις ευθύνης. Οι ρυθμίσεις του νομοσχεδίου οξύνουν την ατομική διαφοροποίηση, καθιστούν τον υπάλληλο όμηρο του αξιολογητή του, ποινικοποιούν τη συνδικαλιστική δράση μέσω των επιπτώσεων που επισύρει η συμμετοχή στην απεργία, αποχή από την αξιολόγηση και ανοίγουν τον δρόμο για τη σύνδεση του βαθμολογίου με μισθολογικές περικοπές στο μέλλον. 
Στο στόχαστρο της αξιολόγησης μπαίνει η συνδικαλιστική δράση. Ο υπάλληλος στον οποίο έχει ασκηθεί πειθαρχική δίωξη για απεργία - αποχή μπορεί να αποκλειστεί από το Μητρώο Υποψηφίων Προϊσταμένων. Ο προϊστάμενος μπορεί να βρεθεί αντιμέτωπος ακόμα και με παύση. 

Ο αυταρχικός κατήφορος παρουσιάζεται ως αξιοκρατία. Ένα συλλογικό και δημοκρατικό συνδικαλιστικό δικαίωμα μετατρέπεται σε παράγοντα υπηρεσιακής τιμωρίας. Οι ρυθμίσεις του νομοσχεδίου απαιτούν αυξημένες προϋποθέσεις προϋπηρεσίας. Έτσι αποκλείουν από την πρώτη γραπτή εξέταση νεώτερους υπαλλήλους, αλλά και εργαζόμενους που απέκτησαν πρόσφατα πτυχίο και άλλαξαν εκπαιδευτική κατηγορία. Θα αποκλείονται, δηλαδή, εξ αρχής άνθρωποι που διαθέτουν γνώσεις, προσόντα και διάθεση να αναλάβουν ευθύνη. Το κυριότερο, οι ρυθμίσεις του νομοσχεδίου αφήνουν περιθώριο διακριτικής επιλογής και τοποθέτησης από τους τελικούς πίνακες μεταξύ των ισοβαθμησάντων στον Υπουργό ή το κατά περίπτωση ανώτατο όργανο διοίκησης. 
Το ίδιο πνεύμα διαπερνά και την αναδιάρθρωση του Εθνικού Κέντρου Δημόσιας Διοίκησης και Αυτοδιοίκησης. Η εκπαίδευση συνδέεται όλο και περισσότερο με την παραγωγικότητα, την αποτελεσματικότητα και τους αναπτυξιακούς στόχους. Περισσότερα, βέβαια, θα πει η συντρόφισσα Κτενά. 
Οι εργαζόμενοι στο Δημόσιο δεν πρέπει να δείξουν καμία ανοχή σε αυτές τις επιλογές. Απέναντι στον λαό δεν υπάρχει ένα κράτος που υπηρετεί το δημόσιο συμφέρον, αλλά αντίθετα υπάρχει ένα εχθρικό αστικό κράτος που είχε, έχει και θα έχει ως σταθερή αποστολή του να επιβάλλει και να διατηρεί ακλόνητη τη δικτατορία του κεφαλαίου. Το σύνολο των λειτουργιών του αστικού κράτους, η κατασταλτική, η οικονομική, η πολιτική και η ιδεολογική λειτουργία του υπηρετούν και οργανώνουν την εξουσία της αστικής τάξης σε βάρος της εργατικής τάξης και της λαϊκής πλειοψηφίας. Η εμπορευματοποίηση της υγείας, της παιδείας, η ιδιωτική ασφάλιση, η κατάργηση του σταθερού ημερήσιου χρόνου εργασίας, η κατάργηση των συλλογικών συμβάσεων εργασίας, τα δεκατριάωρα, η εμπλοκή της χώρας στους πολέμους, η ενίσχυση της πολεμικής οικονομίας με μεγάλες δαπάνες για νατοϊκούς πολεμικούς εξοπλισμούς είναι πολιτικές που υπηρετούν αυτούς τους σχεδιασμούς της αστικής τάξης. 
Αυτό το αστικό κράτος ενισχύθηκε μέσα από την Αναθεώρηση του Συντάγματος, με άρση της μονιμότητας των δημοσίων υπαλλήλων, με όχημα αυτήν την ψευδεπίγραφη αξιολόγηση, τη συνταγματοποίηση του δημοσιονομικού κόφτη και των ματωμένων πλεονασμάτων, τη φορολογική ασυλία εκτός των εφοπλιστών και των στρατηγικών επενδυτών, την αναθεώρηση του άρθρου 16 του Συντάγματος για τη δυνατότητα ίδρυσης ιδιωτικών πανεπιστημίων, την τροποποίηση αντί της κατάργησης του άρθρου 86 περί ευθύνης Υπουργών συνεχίζοντας τη συγκάλυψη των εγκλημάτων, τις αλλαγές στο εκλογικό σύστημα στο όνομα της κυβερνησιμότητας, την προσπάθεια ελέγχου της λειτουργίας των κομμάτων. 
Όλα αυτά και άλλα δείχνουν ότι το αστικό κράτος γίνεται όλο και πιο εχθρικό απέναντι στην πλειοψηφία του λαού. Επιδιώκετε να θωρακιστεί η εξουσία του κεφαλαίου, τσακίζοντας περαιτέρω τις εργατικές, λαϊκές ανάγκες. Φτάσατε να προτείνετε την περαιτέρω μείωση του επιδόματος ανεργίας, παραδίδοντας τις εισφορές που πληρώνουν οι ίδιοι οι εργαζόμενοι για τον κλάδο ανεργίας στην εργοδοσία, ενισχύοντας περαιτέρω τα κέρδη τους.
Όλες οι πολιτικές δυνάμεις μπροστά στη Διεθνή Έκθεση Θεσσαλονίκης παρουσίασαν τις κοστολογημένες προτάσεις τους, όπως βεβαιώνουν το κεφάλαιο, μην τυχόν και θιγούν τα κέρδη του. Η Δημόσια Διοίκηση αυτού του κράτους δεν μπορεί παρά να είναι ταξική, εχθρική απέναντι στην πλειοψηφία του λαού μας, απέναντι στις λαϊκές ανάγκες. 
Αυτή η θέση μας δεν ταυτίζει τους εργαζόμενους στο Δημόσιο με τη λειτουργία του κράτους, με τους στόχους που έχει αυτή η τάξη που κάνει κουμάντο. Το ΚΚΕ, βέβαια, εκτός της θέσης του αυτής που προβάλλει στους εργαζόμενους και στον λαό για την ανάγκη να αλλάξει η μορφή οργάνωσης της οικονομίας από την ίδια την εργατική τάξη και τους συμμάχους που θα πάρουν την εξουσία, αγωνίζεται για αλλαγές προς όφελος των εργαζομένων και του λαού, οργανώνει την πάλη για διεκδικήσεις όπως μονιμοποίηση όλων των συμβασιούχων, κατάργηση των ευέλικτων μορφών εργασίας, κάλυψη των απωλειών με ουσιαστικές αυξήσεις στους μισθούς, επαναφορά του δέκατου τρίτου και δέκατου τέταρτου μισθού και σύνταξης, διεκδίκηση των σύγχρονων αναγκών των εργαζομένων. 
Με βάση τις θέσεις μας κρίνουμε το νομοσχέδιο και ψηφίζουμε «ΚΑΤΑ» και σε αυτό το νομοσχέδιο της Κυβέρνησης. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Κατσώτη.
Θα ήθελα να καλέσω τώρα στο Βήμα τον Βουλευτή της Νέας Δημοκρατίας, τον συνάδελφο Γιώργο Σταμάτη. 
Ορίστε, κύριε Σταμάτη, έχετε τον λόγο. 
ΓΕΩΡΓΙΟΣ ΣΤΑΜΑΤΗΣ: Ευχαριστώ, κύριε Πρόεδρε.
Κύριε Υπουργέ, κυρία Υπουργέ, κυρίες και κύριοι συνάδελφοι, πριν ξεκινήσω την ομιλία μου, επιτρέψτε μου, πρώτον, να συλλυπηθώ το Κομμουνιστικό Κόμμα Ελλάδος για την απώλεια ενός ευγενή κομμουνιστή πολιτικού, αλλά και έναν άνθρωπο ο οποίος υπέφερε, αλλά και πολέμησε για τη δημοκρατία και, ταυτόχρονα, εκφράζοντας και εγώ τις ευχές μου για την ονομαστική εορτή του Πρόεδρου της Βουλής, να τον συγχαρώ για την πράξη του να προχωρήσει η Βουλή των Ελλήνων στην υιοθέτηση των παιδιών των αδικοχαμένων αεροπόρων μας, αλλά ταυτόχρονα και για τη μεγάλη εθνικής σημασίας πρωτοβουλία του η Βουλή των Ελλήνων να ανασκευάσει δύο σπίτια στο Καστελόριζο. 
Τι δείχνει αυτό από μόνο του; Δείχνει ότι το Ελληνικό Κοινοβούλιο και συγκεκριμένα ο Πρόεδρός του έχουν και αίσθηση και συναίσθηση του ρόλου που μπορεί να παίξει η Βουλή των Ελλήνων στο κομμάτι της νομοθετικής λειτουργίας, αλλά και ότι ασπάζονται, καταλαβαίνουν και τις αγωνίες της κοινωνίας και ότι η Βουλή δεν μπορεί να είναι ποτέ αποκομμένη από την κοινωνία, μιας και η Βουλή νομοθετεί για την κοινωνία. Νομίζω, λοιπόν, ότι της αξίζουν αυτά τα συγχαρητήρια και πρέπει να λάβει ακόμα περισσότερες πρωτοβουλίες η Βουλή όπου χρειάζεται, προφανώς με τη συναίνεση της Διάσκεψης των Προέδρων από όλες τις παρατάξεις. 
Τώρα, όσον αφορά το συγκεκριμένο νομοσχέδιο, νομίζω ότι αυτό που έρχεται να δείξει, πέραν των επιμέρους νομοθετικών παρεμβάσεων όσον αφορά τη βαθμολόγηση των δημοσίων υπαλλήλων και ούτω καθεξής -το ανέφερε και ο εισηγητής μας πριν- είναι ότι πρέπει από την επετηρίδα που υπήρχε, να προχωρήσουμε στην αξιοκρατία. Και ξέρετε, ο κομβικός ρόλος των δημοσίων κρατικών λειτουργών είναι αυτός, ότι δεν είναι μόνο δημόσιοι υπάλληλοι, αλλά είναι κρατικοί λειτουργοί. Είναι εκεί για να προσφέρουν τις υπηρεσίες τους προς τους πολίτες. 
Αυτό που εμείς επιζητάμε ως Κυβέρνηση από το 2019 είναι με ποια σύγχρονα μοντέλα θα μπορέσει αυτή η επετηρίδα να έχει μια πραγματική αξιολόγηση, ώστε ο πραγματικός δημόσιος υπάλληλος, κρατικός λειτουργός, να αξιολογείται με τη δουλειά του, με τις γνώσεις του, ώστε να μπορεί την επόμενη μέρα, πέραν της τυπικής υπηρεσιακής εξέλιξης, να εξελίσσεται με βάση τις ικανότητές του. Υπάρχουν άνθρωποι οι οποίοι επενδύουν στη γνώση, υπάρχουν και άνθρωποι που δεν επενδύουν στη γνώση. Κι εδώ, προφανώς, θα πρέπει το Υπουργείο Εσωτερικών να δίνει κίνητρα -που το κάνει τα τελευταία χρόνια- σε όσους θέλουν να επενδύσουν στη γνώση, αλλά ταυτόχρονα να επενδύσουν και στην εξειδικευμένη γνώση, η οποία θα μπορεί να τους βοηθάει να προχωρήσουν ιεραρχικά στη Δημόσια Διοίκηση. Όμως, ταυτόχρονα θα μπορούν με βάση αυτή τη γνώση να προσφέρουν τις πραγματικά πολύ καίριες υπηρεσίες τους στη δημόσια ζωή και, κυρίως, ουσιαστικά να εξυπηρετούν τους Έλληνες πολίτες. 
Με τη βοήθεια της ψηφιακής τεχνολογίας και με τον τρόπο που μπορούμε τελικά να επιλέξουμε τους καλύτερους για τις θέσεις ευθύνης, νομίζω, κυρίες και κύριοι συνάδελφοι, η λέξη στην οποία πρέπει να επενδύσουμε την επόμενη μέρα είναι η ευθύνη. Δεν είναι μόνο μια ιεραρχική διαδικασία, ένα περίγραμμα για το τι πρέπει να κάνει κάποιος. Όλα αυτά πρέπει να έχουν να κάνουν με την ευθύνη. Νομίζω ότι με τις νέες τεχνολογίες, με όλο το κομμάτι της ανάπτυξης των δεξιοτήτων, της υπηρεσιακής εξέλιξης, θα μπορούμε να αναδείξουμε τα καλύτερα στελέχη, τα οποία φάνηκαν και στην περίοδο της πανδημίας του Covid 19. Όμως, και γενικότερα σε οτιδήποτε προσπάθησε και προσπαθεί η εκάστοτε πολιτική ηγεσία, δηλαδή στη μεταρρύθμιση του δημόσιου τομέα, στη μεταρρύθμιση των πολιτικών που αυτές θα φτάνουν στον πολίτη, θα μπορούμε τελικά να έχουμε τους καλύτερους, γιατί μόνο όταν έχουμε τους καλύτερους με αξιολογική βάση, τότε θα κινητροδοτηθούν και οι υπόλοιποι ώστε να μπορέσουμε να φτάσουμε σε ένα σύστημα πραγματικής μεταρρύθμισης στη Δημόσια Διοίκηση.
Στο τέλος της ημέρας, κύριε Πρόεδρε, όταν προκηρύσσονται εκλογές σε αυτή τη χώρα, να μη λέμε «ποιος» και «τι» αν κατεβάζει μολύβια, αλλά να υπάρχει μια Δημόσια Διοίκηση κρατικών λειτουργών και να λειτουργεί το κράτος, ανεξαρτήτως ποιος είναι στην κυβέρνηση, γιατί το μεγαλύτερο μέρος της ευθύνης είναι να υπερασπίζεσαι το δημόσιο συμφέρον. Και αυτό που κάνει ο Υπουργός και η αρμόδια Υφυπουργός είναι να δώσουν αυτή τη δυνατότητα της πραγματικής αξιολόγησης, αλλά ταυτόχρονα και της πραγματικής λογοδοσίας στον Έλληνα πολίτη φορολογούμενο ότι ο δημόσιος υπάλληλος, ο κρατικός λειτουργός, είναι αυτός που πραγματικά είναι σε συγκεκριμένη θέση λόγω των ικανοτήτων του και όχι λόγω διαφόρων προτιμήσεών του ή οτιδήποτε άλλο.
Και έτσι νομίζω ότι θα μεταρρυθμιστεί πραγματικά αυτό το κράτος και όταν θα υπάρξει αυτή η συνεχής μεταρρυθμιστική φόρμουλα που θέλει η Κυβέρνηση, τότε πραγματικά οι υπηρεσίες θα φτάνουν στον πολίτη και ο Έλληνας φορολογούμενος θα είναι και δικαιωμένος για τους φόρους που πληρώνει, αλλά και θα λαμβάνει τις πραγματικές υπηρεσίες και θα μπορέσουμε φτάνοντας στο 2030 να μεταρρυθμίσουμε όχι μόνο τη δημόσια διοίκηση, αλλά κυρίως να δώσουμε κίνητρο -και αυτό, αν θέλετε, κυρίες και κύριοι συνάδελφοι, είναι και ένα κίνητρο- στους ανθρώπους που έχουν απογοητευτεί ή δεν θέλουν πλέον να έρχονται να δουλέψουν στο δημόσιο -και αυτό, πέραν της οικονομικής αναπτύξεως και των επιπροσθέτων οικονομικών ενισχύσεων που κάνει το Υπουργείο Οικονομικών και η Κυβέρνηση-, να είναι πάλι το δημόσιο ένας χώρος στον οποίο οι πραγματικοί άξιοι θα θέλουν να έρθουν να δουλέψουν και για να προσφέρουν τις υπηρεσίες τους, αλλά ταυτόχρονα, για να έχουν μια καλή ζωή αυτοί και οι οικογένειές τους. 
Σας ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο Γιώργο Σταμάτη. 
Να καλέσω τώρα στο Βήμα τον Βουλευτή του ΠΑΣΟΚ-Κινήματος Αλλαγής, τον συνάδελφο Στέφανο Παραστατίδη. 
Ορίστε, κύριε Παραστατίδη, έχετε τον λόγο. 
ΣΤΕΦΑΝΟΣ ΠΑΡΑΣΤΑΤΙΔΗΣ: Κύριε Πρόεδρε, κυρίες και κύριοι της Κυβέρνησης, το σύστημα επιλογής προϊσταμένων που προτείνετε είναι ένας στημένος αγώνας δρόμου, διάσπαρτος με εμπόδια για τους μη αρεστούς και ευνοϊκά προσανατολισμένος για τους κομματικά εκλεκτούς. 
Ας φανταστούμε δεκαπέντε υποψήφιους για την ίδια θέση ευθύνης, όλοι με τα απαραίτητα τυπικά προσόντα, να είναι στη γραμμή εκκίνησης ενός αγώνα δρόμου, ο οποίος καταλήγει στην επιλογή ενός για τη θέση προϊσταμένου. 
Πρώτον, λοιπόν, οι προϊστάμενοι που ήδη υπηρετούν με ανάθεση, δεν περιμένουν στη γραμμή αφετηρίας, αλλά εδώ και εφτά χρόνια έχουν ήδη αρχίσει να τρέχουν, πριν ηχήσει ο πυροβολισμός. Γράφουν μίλια -χρόνια προϋπηρεσίας- που μετράνε για την επιλογή τους. Ποιος θα φτάσει πρώτος στο τέρμα; Μαντέψτε! 
Δεύτερον, για να μπεις στη γραμμή εκκίνησης, πρέπει να έχεις τον κατάλληλο βαθμό. Όμως, ο βαθμός συνδέεται με τις εννέα δεξιότητες που προβλέπει ο νόμος της Νέας Δημοκρατίας για την αξιολόγηση. Ποιος αξιολογεί τις δεξιότητες; Μαντέψτε! Ο προϊστάμενος, αυτός που ήδη τρέχει και θέλει να καταλάβει την ίδια θέση με εσένα που δεν έχεις ξεκινήσει καν. Τι μπορεί να κάνει, λοιπόν; Να σου δώσει μια σπρωξιά να πας παραπίσω. 
Τρίτον, η Αξιολόγηση θα βασίζεται σε δείκτες ανάπτυξης σταδιοδρομίας που δεν ξέρουμε ποιοι είναι. Θα ρυθμιστούν με υπουργική απόφαση. Εδώ δεν είναι ότι κάποιοι έχουν προβάδισμα σε σχέση με τους άλλους, αλλά ότι δεν βλέπουν καν το κουλουάρ στο οποίο καλούνται να τρέξουν. 
Τέταρτον, οι υπάλληλοι που τρία χρόνια συνεχόμενα έχουν αξιολογηθεί ως υψηλής απόδοσης, θα αποκτούν προβάδισμα στην απόκτηση του επόμενου βαθμού. Ποιος θα τους αξιολογήσει ως υψηλής απόδοσης; Μαντέψτε! Ο εν δυνάμει συνυποψήφιός τους προϊστάμενος. 
Πέμπτον, επίσης, όσοι έχουν αποφοιτήσει από την Ακαδημία Ηγεσίας θα έχουν προβάδισμα. Ποιος, όμως, αποφασίζει πότε θα πας σε έναν κύκλο εκπαίδευσης της Ακαδημίας; Μαντέψτε! Μπορεί να μην υπάρχουν κενές θέσεις στο πρόγραμμα ή να υπάρχουν δήθεν υπηρεσιακές ανάγκες που θα σε κρατήσουν τεχνηέντως εκτός εκπαίδευσης, ώστε να μην χάσουν το προβάδισμα -μαντέψτε- οι εκλεκτοί. Αλλά ακόμη και εάν καταφέρεις να φτάσεις στο τέρμα και σύμφωνα με το άρθρο 17 έχουμε ισοβαθμία, μαντέψτε ποιος θα επιλεγεί, εν τέλει, ή μαντέψτε καλύτερα ποιος θα τον επιλέξει. Ο Υπουργός. 
Και σε όλα αυτά, κυρίες και κύριοι της Κυβέρνησης, προβάλλεται ως «φύλλο συκής» ξανά το ΑΣΕΠ. Ναι, το ΑΣΕΠ -ένα αναδιοργανωμένο ΑΣΕΠ που μπορεί να σηκώσει έναν γραπτό διαγωνισμό με ογδόντα χιλιάδες υποψήφιους, όπως εκτιμά ο Πρόεδρός του- έχει κερδίσει με κόπους δεκαετιών μία θεσμική αξιοπιστία. Αυτήν την αξιοπιστία εσείς πάτε με το παρόν νομοσχέδιο να τη γκρεμίσετε. Τη γκρεμίζετε, γιατί το βάζετε παντού ως επίφαση αξιοκρατίας, τη στιγμή που όλες οι υπόλοιπες διαδικασίες και διατάξεις που θεσπίζετε υπονομεύουν την αξιοκρατία. Την ίδια υπονόμευση της αξιοκρατίας, ενώ στα λόγια τη διακηρύσσετε, κάνατε και με την περίπτωση της Εθνικής Σχολής Δημόσιας Διοίκησης. Η ΕΣΔΔΑ δεν είναι μηχανισμός πρόσληψης, είναι παραγωγική σχολή του δημοσίου.
Ως τέτοια σχεδιάστηκε από τον Ανδρέα Παπανδρέου και ως τέτοια έχει εμπλουτίσει το Δημόσιο με μερικές χιλιάδες εκλεκτά στελέχη. Κι όμως, η Κυβέρνηση επιχειρεί να μετατρέψει την ΕΣΔΔΑ σε έναν ακόμη μηχανισμό κάλυψης κενών ειδικοτήτων. 
Τρία είναι τα κρίσιμα σημεία που το υποδεικνύουν. Πρώτον, η υποβάθμιση των επιστημονικών γνώσεων. Η γραπτή εξέταση μαθημάτων Δημόσιας Διοίκησης μπορεί να διεξαχθεί εξ ολοκλήρου με ερωτήσεις πολλαπλών επιλογών, χωρίς ανάπτυξη κειμένου. Το καταλαβαίνετε αυτό; Στελέχη που θα διοικήσουν επιλέγονται χωρίς να αποδείξουν ότι μπορούν να διατυπώσουν μια ολοκληρωμένη σκέψη γραπτώς.
Σήμερα, την εποχή της τεχνητής νοημοσύνης, που η ικανότητα παραγωγής σύνθετης σκέψης και κειμένου γίνεται όλο και πιο δυσεύρετη, η Κυβέρνηση αποφασίζει να μην την αναζητά στα μελλοντικά στελέχη της.
Επιπλέον, το σχέδιο νόμου επιφυλάσσει ένα 50% των θέσεων των υποψηφίων για συγκεκριμένες ειδικότητες. Μηχανικούς, πληροφορικούς και τα λοιπά. Και σαν να μην έφτανε η ποσόστωση των ρεζερβέ θέσεων για ειδικά πτυχία, έρχεται η Κυβέρνηση και αλλάζει τους όρους του διαγωνισμού, ανάλογα με το ποιος είναι υποψήφιος. Και όταν το θέσαμε αυτό ως προβληματικό σημείο, η Υφυπουργός απάντησε ότι δεν πρέπει οι μηχανικοί και οι πληροφορικοί να «χάνουν από τα αποδυτήρια» έναντι των νομικών. Σοβαρολογούμε; 
Εάν, δηλαδή, η Λυρική αύριο θέλει να προσλάβει χορευτές και θελήσω εγώ να είμαι υποψήφιος, που δεν ξέρω χορό, θα πρέπει για να μην «χάσω από τα αποδυτήρια», όπως λέει η Υπουργός, να εξεταστώ παραδείγματος χάρη στην Παθολογία που γνωρίζω καλά, ως γιατρός;
Δεύτερον, η εκτόξευση της προφορικής εξέτασης στο 34%. Από 11% που ήταν η συνέντευξη, φτάνει τώρα στο 34% της συνολικής βαρύτητας. Με αυτή την Κυβέρνηση και με αυτή την πρόθεση ελέγχου μαντέψτε ποιος θα ευνοείται από την προφορική συνέντευξη. Έγινε στο 25%. Τι, μειώθηκε; Το 25% είναι υπερδιπλάσιο του 11%. Μαντέψτε ξανά ποιος ευνοείται.
Τρίτον, ο αποκλεισμός δημοσίων υπαλλήλων, λόγω εκκρεμούς πειθαρχικής δίωξης, χωρίς καταδίκη, χωρίς τελεσίδικη απόφαση. Αρκεί η δίωξη. Και δεν είναι λίγες οι περιπτώσεις που πειθαρχικές διώξεις έχουν ασκηθεί κατά υπαλλήλων που τόλμησαν να αμφισβητήσουν παράνομες αποφάσεις της ηγεσίας τους. Το τεκμήριο της αθωότητας πάει περίπατο. Η προστασία του υπαλλήλου που αντιστέκεται γίνεται εμπόδιο για την επαγγελματική του εξέλιξη. 
Και τέλος, σε ό,τι αφορά το πρώτο άρθρο της τροπολογίας που αφορά τα ΝΠΠΕ, τα περίφημα παραρτήματα ξένων πανεπιστημίων, τον περίφημο «νόμο Πιερρακάκη», πρόκειται για μία ακόμη απέλπιδα προσπάθεια της Κυβέρνησης να διαχειριστεί το χάος που δημιούργησε το πρωτοφανές φιάσκο του «νόμου Πιερρακάκη». Σας είχαμε πει εδώ από τη Βουλή, ότι δεν θα σταθούμε απέναντι, αλλά αυτός ο νόμος δεν θα μπορέσει να σταθεί στα πόδια του και σήμερα είμαστε εδώ.
Μια απέλπιδα, λοιπόν, προσπάθεια να πείσετε τώρα ότι αυτό το φιάσκο οφείλεται σε πλημμέλειες της διοικητικής διαδικασίας και του κανονιστικού πλαισίου, όπως αναφέρεται και στην αιτιολογική της τροπολογίας.
Η πραγματικότητα είναι ότι η αποτυχία του θεσμού οφείλεται σε δύο λόγους. Πρώτον, στην ίδια την αρχιτεκτονική του νόμου, που από την πρώτη στιγμή σας είχαμε επισημάνει ότι ακριβώς επειδή πρόκειται για γονατογράφημα, οι διατάξεις του αποτελούν έναν μηχανισμό αναπαραγωγής διοικητικών πλημμελειών.
Και δεύτερον, στον υπερβάλλοντα ζήλο της Κυβέρνησής σας, να ικανοποιήσει όλα τα θελήματα των οικονομικών συμφερόντων που κρύβονται πίσω από τα παραρτήματα ξένων πανεπιστημίων, με το διαρκές χαμήλωμα του πήχη ποιότητας, ρύθμισης και αξιοπιστίας στη διαδικασία αδειοδότησης, αξιολόγησης και λειτουργίας των παραρτημάτων.
Οι δικαστικές αποφάσεις του Συμβουλίου της Επικρατείας αποτελούν τεκμήρια αδιαφάνειας, ανικανότητας, προχειρότητας και ανευθυνότητας που δεν θεραπεύονται με εκ των υστέρων «μπαλώματα» μέσω τροπολογιών. 




(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)
Μαντέψτε, λοιπόν, τι θα γίνει και με τον «νόμο Πιερρακάκη». Όμως, ξαναλέω, αυτή η Κυβέρνηση σε αυτό το νομοσχέδιο έχει τη δυνατότητα να μαντεύει και να μετατρέψει ουσιαστικά την Εθνική Σχολή Δημόσιας Διοίκησης σε Μαντείο Δελφών. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Παραστατίδη. 
Τον λόγο έχει ο κ. Παράσχος Παπαδάκης. 
ΠΑΡΑΣΧΟΣ ΠΑΠΑΔΑΚΗΣ: Ευχαριστώ πολύ, κύριε Πρόεδρε. 
Ο Πρωθυπουργός στη Διεθνή Έκθεση Θεσσαλονίκης εξήγγειλε 2,2 δισ. για δέκα εκατομμύρια Έλληνες, αλλά για δέκα - δεκαπέντε εργολάβους την τελευταία τριετία έδωσε 7 δισ. Ωραία μοιρασιά και δίκη! Έδωσε 7 δισ. σε εργολάβους από αποζημιώσεις λόγω υπαιτιότητας του Δημοσίου για να κάθονται, όχι για να παράγουν έργο. Δεν κάνουν τίποτα οι εργολάβοι που παίρνουν αυτά τα χρήματα. 
Και εδώ, λοιπόν, είναι η απάντηση για ποιο λόγο κανένα έργο στην Ελλάδα δεν τελειώνει στην ώρα του. Δεν έχει να κάνει μόνο με την ανικανότητά σας. Έχει να κάνει και με τις αποζημιώσεις, οι οποίες δίνονται και από τις μίζες τις οποίες κάποιοι παίρνουν. Και αφού έχει υπαιτιότητα το Δημόσιο και πληρώνει τους εργολάβους τόσα πολλά χρήματα για να κάθονται, για ποιο λόγο δεν καταλογίζονται τα χρήματα στο Δημόσιο που από πίσω κρύβεται κάποιος Υπουργός, κάποιος υπηρεσιακός παράγοντας, κάποιος διευθυντής, κάποιος δήμαρχος, κάποιος περιφερειάρχης; Για ποιο λόγο πρέπει να επωμίζεται αυτά τα χρήματα για την υπαιτιότητα του Δημοσίου ο Έλληνας φορολογούμενος; Ποιον ελέγξατε και πόσους κάτσατε στο σκαμνί για όλες αυτές τις αποζημιώσεις; 
Στην Ελλάδα φορολογούνται οι πάντες. Φορολογείται ο άνεργος, ο ιδιωτικός υπάλληλος, ο δημόσιος υπάλληλος, ο ελεύθερος επαγγελματίας, αλλά περιέργως δεν φορολογούνται οι τράπεζες. Φορολογούνται τα επαγγέλματα με τα τεκμαρτά αυτά τα οποία ψηφίσατε. Οι τράπεζες έχουνε 5 δισ. κέρδη τον χρόνο και με έναν δίκαιο φορολογικό συντελεστή -όπως λένε οι οικονομολόγοι, όχι εγώ- θα μπορούσαμε να τους έχουμε πάρει 1 δισ. για να πάει στους Έλληνες. Δεν το θέλετε το 1 δισ., το αφήνετε δώρο στους τραπεζίτες. 
Σχετικά με τις αχρείαστες ανεξάρτητες αρχές: Το Σύνταγμα προβλέπει πέντε και έχετε εκατόν πέντε και με διάφορες υποεπιτροπές με παχυλούς μισθούς κοστίζουν 700 με 800 εκατομμύρια τον χρόνο. Και αυτά θα μπορούσαν να πάνε στον Έλληνα, αλλά εσείς θέλετε κομματικά στρατόπεδα. Εκατό χιλιάδες απευθείας αναθέσεις επί Κυβέρνησης Νέας Δημοκρατίας, με κόστος 12,7 δισ. 
Και εδώ είναι το ερώτημα: Πού είναι το Ελεγκτικό Συνέδριο να τα ελέγξει όλα αυτά; Πάλι φαναράκι κρατάει; Για τα μισά να κάνατε διαγωνισμό και να παίρνατε εκπτώσεις γι’ αυτά τα έργα, έξι δισ. θα πήγαιναν στον Έλληνα πολίτη. 
Για τις υπερκοστολογήσεις στους δήμους, στις περιφέρειες, για όλα αυτά τα έργα τα οποία γίνονται και από τα Υπουργεία, δεν γνωρίζει τίποτα η Κυβέρνηση; Ελέγξατε κανέναν να δείτε για ποιο λόγο γίνονται αυτές οι υπερκοστολογήσεις; Μπίζνες κάνετε με ιδιώτες, με τα λεφτά των Ελλήνων και τους πετάτε τα ψίχουλα, τα 2,2 δισ., τα οποία μου θυμίζουν το σκυλάκι που κάθεται στην ταβέρνα και περιμένει να του πετάξουν το κοκαλάκι από το τραπέζι το οποίο έχεις κάνει. 
Στο άρθρο 103 του υπό συζήτηση νομοσχεδίου θεσπίζετε άλλους τέσσερις μετακλητούς υπαλλήλους για τον Ευρωπαϊκό Επίτροπο. Πολλή δουλειά ο Ευρωπαϊκός Επίτροπος. Είχε δύο και τώρα με άλλους τέσσερις θα έχει έξι, τους οποίους επιλέγει χωρίς καμία διαφάνεια. 
Θα σας διαβάσω δύο δηλώσεις και θέλω να μαντέψετε ποιανού είναι. Πρώτη δήλωση: «Να περιορίσουμε το αποτύπωμα του κράτους και να μην υπάρχει αυτή η προκλητική σπατάλη με τους μετακλητούς και τους υπαλλήλους, οι οποίοι έρχονται να συνοδεύουν τα κομματικά γραφεία». 
Δεύτερη δήλωση: «Έτσι κι αλλιώς η εξουσία είναι για τους ΣΥΡΙΖΑ-ΑΝΕΛ αυτοσκοπός και κίνητρο για τακτοποιήσεις ημετέρων σε κάθε επίπεδο. Στο δημόσιο βλέπουμε πάρα πολλούς μετακλητούς υπαλλήλους, οι οποίοι πληρώνονται από το υστέρημα των Ελλήνων φορολογουμένων». 
Αυτές είναι δηλώσεις του Κυριάκου Μητσοτάκη, 2017-2018, προεκλογικά, ως Αρχηγός Αξιωματικής Αντιπολίτευσης. Ο Πρωθυπουργός σας λοιπόν, ο οποίος έλεγε για αυτές τις σπατάλες, έφτασε στο σημείο τώρα να διπλασιάσει τους μετακλητούς υπαλλήλους. 
Την περίοδο 2012-2014 στην συγκυβέρνηση Νέα Δημοκρατία-ΠΑΣΟΚ είχαμε χίλιους οκτακόσιους μετακλητούς. Το 2015 με το 2019 με κυβέρνηση ΣΥΡΙΖΑ είχε φτάσει ο αριθμός τους τους δύο χιλιάδες εκατόν είκοσι δύο. Επί Κυβέρνησης Νέας Δημοκρατίας, Μητσοτάκη, από το 2019 μέχρι σήμερα φτάσαμε στους τρεις χιλιάδες επτακόσιους. Όλοι αυτοί είναι οι βολεμένοι, όλοι αυτοί είναι οι αυλοκόλακες που τρέχουν πίσω σας στις εκδηλώσεις και βαρούν παλαμάκια. 
Οι μισθοί όλων αυτών ξεκινάνε: Από τα 1.800 ευρώ για τους ειδικούς συνεργάτες και φτάνουν στις 3.500 ευρώ με 4.000 ευρώ για τους διευθυντές. 
Δεν χορτάσατε με όλους αυτούς, με τους μετακλητούς που ταΐζετε από το υστέρημα των φορολογουμένων; Ξέρετε πόσο κοστίζουν όλοι αυτοί; Κοστίζουν 90 εκατομμύρια τον χρόνο. Στη Δανία ξέρετε πόσοι είναι οι πολιτικοί σύμβουλοι; Είναι τριάντα εννέα. Στη Γερμανία είναι μηδέν, δεν υπάρχει εξωτερικός μετακλητός. 
Ως προς το άρθρο 108 για την κύρωση της Συμφωνίας με τη Βουλγαρία για τα νερά του Άρδα: Το 2024 πληρώσαμε 2,5 εκατομμύρια. Το 2025 πληρώσαμε άλλα 2,5 εκατομμύρια, για να έχουμε νερά, να ποτίζουν οι αγρότες στον Έβρο. Και το 2026 τον Ιανουάριο άλλα 2,5 εκατομμύρια. Δεν λέτε φυσικά το ακριβές νούμερο, αλλά κάπου εκεί θα έχουμε πάλι. Άρα, μιλάμε για γύρω στα 6 εκατομμύρια με 7 εκατομμύρια που αυτά τα χρήματα αν τα δίναμε για να κάνουμε έργα, ο Έβρος θα ήταν διαφορετικός και θα είχε φράγματα για τη διαχείριση των υδάτων και δεν θα παρακαλούσαμε και δεν θα πληρώναμε το νεράκι από τους Βούλγαρους. 
Ούτε μια λέξη στη ΔΕΘ από τον Πρωθυπουργό για τον Έβρο που τόσο πολύ αγαπάει. Τα 3 δισ. του κ. Μπένου, ο οποίος ορίστηκε από τον Πρωθυπουργό, τα κάνατε 300 εκατομμύρια πίσω από την πλάτη του, στο 1/10. Ούτε αυτός σας άντεξε και γι’ αυτό παραιτήθηκε. Τσιμουδιά, λέξη από κανέναν στον Έβρο, ούτε δήμαρχοι ούτε περιφερειάρχες, δεν μιλάει κανένας. Παρουσιάσατε μια κρυφή ατζέντα πίσω από τον κ. Μπένο, μια άλλη μελέτη στην τελευταία συνεδρίαση και τα 3 δισ. γίνανε 300 εκατομμύρια. Όταν ρωτήθηκε από δημοσιογράφους στη ΔΕΘ ο Πρωθυπουργός, είπε ότι ο κ. Μπένος έχει άδικο -πώς να το αιτιολογήσει- και ότι στη Δαδιά γίνονται φοβερά έργα. Σας προκαλώ, σας προσκαλώ, την Κυβέρνηση, να πάμε να δούμε στην Δαδιά τι γίνεται. Είπε επίσης, ότι στη Δαδιά η φύση αναγεννάται και τα πουλάκια αυξάνονται. Αυτό είναι το πρόβλημα, δηλαδή. Τα πουλιά μπορεί να αυξάνονται στον Έβρο, οι άνθρωποι, όμως, μηδενίζονται. 
Ως προς την Επιτροπή Συλλογής Επιστολικής Ψήφου, στην οποία αναφέρεται το υπό συζήτηση νομοσχέδιο, η οποία έχει μια βαριά ευθύνη να διαχειρίζεται τους φακέλους που καταφθάνουν, με ποια εχέγγυα κληρώνεται; Λένε ότι γίνεται δημόσια κλήρωση στο Α1 Τμήμα του Αρείου Πάγου και η μοναδική δικλίδα ασφαλείας και διαφάνειας είναι ότι παρίσταται ένας εκπρόσωπος από τον Δικηγορικό Σύλλογο Αθήνας κι αν δεν παρασταθεί -που δεν ελέγχεται αν παρίσταται κάποιος ή όχι- λαμβάνει χώρα κανονικά η διαδικασία. Αυτή είναι η δικλίδα ασφαλείας και διαφάνειας γι’ αυτούς που διορίζονται να ελέγχουν τις επιστολικές ψήφους; 
Το μόνο βέβαιο είναι ότι σε αυτές τις εκλογές θα παίξετε βρόμικα, ώστε να πάρετε όσο το δυνατόν μεγαλύτερο ποσοστό. Θα βάλετε τους Υπουργούς σας να εκφοβίζουν τον κόσμο, όπως τον κ. Φλωρίδη, ότι αν δεν εκλεγεί ο κ. Μητσοτάκης θα κάνουν ντου οι Τούρκοι. Ποιοι Τούρκοι να κάνουν ντου, που ήδη έχουν κάνει; Ψαρεύουν ανενόχλητοι έξω από τη Σαμοθράκη και τη Λήμνο χωρίς καμία σύλληψη. Πετάνε τα drones κάθε μέρα πάνω από την Αλεξανδρούπολη και εμείς σηκώνουμε μαχητικά αεροσκάφη και τα φωτογραφίζουμε και δεν τα ρίχνουμε. 
Η πόντιση του καλωδίου δεν πρόκειται να γίνει ποτέ. Οι Τούρκοι αγοράζουν σωρηδόν ακίνητα στον Έβρο και εσείς κοιμάστε τον ύπνο του δικαίου. Τον ποταμό Έβρο δεν μπορούμε να τον διασχίσουμε και εσείς λέτε ότι αν δεν βγει ο Μητσοτάκης θα κάνουν ντου. 
Αυτός που πρέπει να κάνει μια έξοδο μεγάλη, είναι ο Μητσοτάκης! Να σηκωθείτε να φύγετε μια ώρα αρχύτερα, να έρθει η κυβέρνηση της Ελληνικής Λύσης με Πρωθυπουργό τον Κυριάκο Βελόπουλο, να σταματήσει τους Τούρκους, να βγάλει τα ρολεξάκια και να περάσει βραχιολάκια σε όσους κλέβουν και πίνουν το αίμα των Ελλήνων, να νοικοκυρέψει το κράτος και να πάρει τα κλεμμένα και τις μίζες από τους λίγους και να τα δώσει στους πολλούς. 
Ευχαριστώ πολύ. 
(Χειροκροτήματα από την πτέρυγα της Ελληνική Λύσης)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Παπαδάκη.
Τον λόγο έχει ο Πρόεδρος της Ελληνικής Λύσης, ο κ. Κυριάκος Βελόπουλος. 



ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Ευχαριστώ πολύ, κύριε Πρόεδρε. 
Δεν θα μιλήσω για το νομοσχέδιο διότι διάβασα μία συνέντευξη γραπτή του κ. Ντίλιαν στον κυπριακό Τύπο, αν δεν κάνω λάθος, και συνδυάζοντας ότι 11 Δεκεμβρίου ξεκινάει το εφετείο για τις υποκλοπές, θα ήθελα να πω στην Κυβέρνηση ότι είναι λίγα τα ψωμιά της. Μη διανοηθεί η Κυβέρνηση και δώσει αναβολή στη δίκη για τις υποκλοπές και πάλι, μη διανοηθεί και ψάξει τρόπους ψευτοδικαστικούς, ψευτοτυπικούς και δεν κάνει το δικαστήριο. Αυτό θα σημαίνει ωμή παραβίαση για ακόμη μία φορά της έννοιας του δημοκρατικού πολιτεύματος και της δικαιοσύνης. 
Ο Δημήτρης Κανελλόπουλος στην Εφημερίδα των Συντακτών αποκαλύπτει ότι υπάρχουν εκατοντάδες e-mail -σήμερα γράφεται- μεταξύ Intellexa και υπαλλήλων της ΕΥΠ με οδηγίες για το Predator. Τον Νοέμβριο προς τον Δεκέμβριο λοιπόν ή θα πέσει η Κυβέρνηση ή θα πάτε σε εκλογές! Δεν τις γλιτώνετε! Μη διανοηθείτε και δώσετε αναβολή για ακόμη μια φορά.
(Χειροκροτήματα από την πτέρυγα της Ελληνικής Λύσης)
Θα πω όμως τούτο και δυστυχώς όλοι εδώ μέσα δεν καταλαβαίνετε τι πάει να γίνει. Τρομάζω στην ιδέα μιας κυβέρνησης αυταρχικής, καθεστωτικής, όπως της Νέας Δημοκρατίας, όπου έχουμε ενδείξεις νόθευσης των εκλογών. Αποδείξεις μπορούμε να βρούμε ψάχνοντας, αλλά κανείς δεν ψάχνει ότι υπάρχει ενδεχόμενο νοθείας στις εκλογές. Ήδη επιχειρείται με τις δημοσκοπήσεις. Την πληρώνει το ΠΑΣΟΚ σήμερα, για να τα λέμε όλα. Αυτό λέγεται εκλογική επιρροή. Ναι, αλλά λέγεται και νοθεία στις εκλογές όταν επηρεάζεις το σώμα με ψεύδη, με bots, με διάφορα άλλα στοιχεία, επηρεάζεις το αποτέλεσμα των εκλογών. Αλγόριθμοι, δεδομένα, ψυχολογικές στοχεύσεις, αυτό το επιχειρεί η Κυβέρνηση καθημερινά στο διαδίκτυο. Ποιος τα έχει αυτά; Η Κυβέρνηση, που έχει το κρατικό χρήμα. Πού τα ξοδεύει η Κυβέρνηση τα λεφτά; Σε διάφορους αλγόριθμους που κανείς δεν ξέρει ποιοι είναι όλοι αυτοί. 
Άλλος τρόπος νοθείας: Η επιστολική ψήφος που κάνατε εδώ. Ήταν εγκληματικό το λάθος σας γιατί έπρεπε να υπάρχουν ασφαλιστικές δικλείδες για να ελέγξουμε τι έρχεται, από πού έρχεται και αν έρχεται σωστά. Σας είχαμε προειδοποιήσει στο ΠΑΣΟΚ και στα υπόλοιπα κόμματα: όταν ο Συνήγορος του Πολίτη θέτει θέμα διαβλητότητας της επιστολικής ψήφου υπάρχει θέμα νοθείας στις επόμενες εκλογές, καταλάβετέ το. Θα κάνουν τα πάντα, τα αδύνατα δυνατά, για να παραμείνουν στις καρέκλες τους!
(Χειροκροτήματα από την πτέρυγα της Ελληνικής Λύσης)
Και γιατί το κάνει αυτό η Νέα Δημοκρατία με την επιστολική ψήφο; Γιατί συμπτωματικά η Νέα Δημοκρατία πετάει στην επιστολική, 42% είχε στις εκλογές όταν το αποτέλεσμά της ήταν 28% πανελλαδικά στην κανονική κάλπη. Το αντίστροφο συνέβη με εμάς. Πετούσαμε στην κανονική κάλπη 9,5%, αλλά πατώσαμε 2,3% στην επιστολική. 
Και γιατί μιλάει η Ελληνική Λύση για ενδεχόμενη νοθεία; Ποιος κάνει την καταμέτρηση, κύριοι; Γιατί δεν μιλάει κανένας σας; Η εταιρεία Singular, οικογενειακοί φίλοι του κ. Μητσοτάκη και του πατέρα ο πατέρας, ο προηγούμενος Μανωλόπουλος, και ο νέος Μανωλόπουλος. Γιατί δεν μιλάει κανένας και τα λέει μόνο η Ελληνική Λύση; Αφεντικό λοιπόν της Singular Logic αποκλειστικός υπεργολάβος του ΟΤΕ -Telekom έχει γίνει τώρα- πήρε 500 εκατομμύρια δουλειά από τις ταυτότητες ο κ. Μανωλόπουλος, φίλος του Μητσοτάκη, πήρε Ταμείο Ανάκαμψης, πήρε δουλειές του Δημοσίου. Η μητρική Singular Logic πήρε και τα εισιτήρια από την Ακρόπολη και σε όλους τους αρχαιολογικούς χώρους. Τους δίνουν δουλειές, πελάτης ο κύριος. Ο πελάτης της Κυβέρνησης, που παίρνει δουλειές κρατικές, θα καταμετρήσει τις ψήφους σας και το ανέχεστε, το καταπίνετε και κανείς δεν μιλάει! Γι’ αυτό υπάρχει η Ελληνική Λύση, για να ορθοτομήσει τη δημοκρατία, για να αποκαλύψει στον ελληνικό λαό τι προτίθενται να κάνουν.
(Χειροκροτήματα από την πτέρυγα της Ελληνικής Λύσης)
Ακούστε, και πώς πήρε τα εισιτήρια ξέρετε; Γιατί όλοι είπαν έδωσε τα εισιτήρια σε έναν ιδιώτη, αλλά δεν είναι ιδιώτης, είναι η οικογένεια Μανωλόπουλου. Ο κύριος αυτός λοιπόν πήρε όλους τους αρχαιολογικούς χώρους φωτογραφικά! Η φωτογραφία λέει ο πλειοδότης να έχει υλοποιήσει έργο πληροφορικής αξίας ενός εκατομμυρίου ευρώ την τελευταία τριετία. Την έχει κάνει μόνο ο Μανωλόπουλος. Γιάννης κερνάει, Γιάννης πίνει. Εκλογές έρχονται, Γιάννης θα δώσει, Γιάννης θα πάρει. 
Ακούστε τι άλλες δουλειές πήρε. Ευρωπαϊκά έργα κυβερνοάμυνας στην Ελλάδα, προϋπολογισμός CITADEL 60 εκατομμύρια. 5G COMPAD, προϋπολογισμός 38 εκατομμύρια. Συμβάσεις με το δημόσιο, πολυπληθείς συμβάσεις, εκατομμυρίων ευρώ. Internet of things, software λοιπόν εκατομμυρίων ευρώ. Αυτοί είναι οι κολλητοί της Νέας Δημοκρατίας που ταΐζει το ελληνικό κράτος, το ελληνικό δημόσιο, ο Έλληνας πολίτης και ο οποίος κάνει εκλογές στην Ελλάδα! Δηλαδή πού το έχετε δει αυτό; Είναι ανήθικο, καταλάβετέ το!
Και πώς μπορείς να νοθεύσεις, κύριε Υπουργέ μου, τις εκλογές; Με ένα 2%. Ξέρετε πώς, κύριε Υπουργέ; Σε πόσους δώσατε χαρτιά και ιθαγένεια ξέρετε; Σε 102.000 λαθρομετανάστες. Το είπε ο Υπουργός. Μην μου κάνεις έτσι, δεν θέλω τα χεράκια χαρωπά χτυπώ. Εκατόν δύο χιλιάδες ψηφοφόροι είναι 1,9% του εκλογικού σώματος. Αυτός που πήρε το χαρτί την ιθαγένεια -παράνομα για εμένα, γιατί η ιθαγένεια δεν δίνεται- είναι το 1,9%, κύριε Βιλιάρδο, αυτό είναι, επί αυτών που ψήφισαν, όχι επί του εκλογικού σώματος. Τόσοι ψήφισαν, τι να κάνω εγώ; Οδήγησαν τον ελληνικό λαό στην αποχή και στην απαξία. Κακώς, πρέπει να πάνε να ψηφίσουν όλοι, για να τελειώνει η Νέα Δημοκρατία, να φύγει η φαύλη Κυβέρνηση!
(Χειροκροτήματα από την πτέρυγα της Ελληνικής Λύσης)
Και τι απεδείχθη με αυτούς που κάνουν τους λαθρομετανάστες και τους δίνουν ιθαγένειες; Να σας πω εγώ. Στη Σουηδία τι έγινε, κύριοι συνάδελφοι; Πήγαν μαζικά και ψήφισαν εναντίον κάποιων. Δεν με ενδιαφέρει αν είναι δεξιοί, αριστεροί, κεντρώοι, δεν με νοιάζει. Με νοιάζει ότι πήγαν σωρευτικά όλοι και αλλοίωσαν το εκλογικό αποτέλεσμα της βούλησης του σουηδικού λαού. Αυτά η Ελληνική Λύση θα τα ανατρέψει. Θα πάρουμε πίσω τις ιθαγένειες γιατί η ιθαγένεια δεν δωρίζεται, δεν χαρίζεται!
(Χειροκροτήματα από την πτέρυγα της Ελληνικής Λύσης)
Θα σας αποδείξω τώρα, κύριε Υπουργέ, που κουνούσατε τα χεράκια σας περίεργα, γιατί λέω ότι φτιάξατε ένα διεφθαρμένο κράτος. Στο δεκάμηνο που πέρασε -Ελεγκτικό Συνέδριο- Ιανουάριος-Οκτώβριος έχουμε 2,2 δισεκατομμύρια ευρώ απευθείας αναθέσεις! 2,2 δισ. ευρώ, δουλίτσες να κάνουν μεταξύ τους! 
Πάμε και στον νέο ΟΠΕΚΕΠΕ, τώρα θα δείτε πάρτι. Νέος ΟΠΕΚΕΠΕ, εμπλεκόμενοι στον τομέα ψυχικής υγείας του γνωστού Αδώνιδος Γεωργιάδη, που ομιλεί λαλίστατος και λέει τα πάντα για όλους, αλλά είναι ζάχαρη η Ελλάδα, είναι πούδρα η Ελλάδα, είναι η πιο ευημερούσα χώρα του κόσμου η Ελλάδα, γιατί ζει σε άλλη χώρα. Ακούστε, δεκάδες έργα προϋπολογισμού 1,4 εκατομμυρίων ευρώ κομμένα σε διάφορους τύπους στον καθένα για δύο χρόνια. Η υπόθεση παίρνει διαστάσεις γιατί αφορά και την Ευρωπαία Εισαγγελέα. Καταθέτω στα Πρακτικά της Βουλής το ρεπορτάζ του Voicenews.gr με όλα τα στοιχεία, γιατί θα τους πάμε φυλακή! Όσοι έκλεψαν χρήματα του ελληνικού λαού θα τους πάμε φυλακή!
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Πάμε και στα υπόλοιπα. Σπατάλες, για δαπάνες εταιρείας καθαριότητας η αύξηση 280% σε επτά μήνες. 728 εκατομμύρια για υπηρεσίες καθαριότητας την τριετία 2023-2025. Πάρτε τα στοιχεία και τα έγγραφα από τη Διαύγεια όχι από τον Βελόπουλο. Εκατομμύρια σφυρίζουν, αλλά δέκατη τρίτη και δέκατη τέταρτη σύνταξη δεν μπορούν να δώσουν στον φτωχό Έλληνα πολίτη. Τα δισεκατομμύρια στους κολλητούς τα δίνουν όμως!
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
(Χειροκροτήματα από την πτέρυγα της Ελληνικής Λύσης)
Πάμε και στο νέο φρούτο που ήρθε από την Ευρωπαϊκή Επιτροπή. Κύριε Λιβάνιε, για δείτε εδώ. Αυτό είναι έγγραφο έκθεσης της Επιτροπής προς το Συμβούλιο και το Ευρωπαϊκό Κοινοβούλιο, της Επιτροπής για τα αιγοπρόβατα στη Βουλή. Η έκθεση αξιολόγησης λοιπόν της Ευρωπαϊκής Επιτροπής για τον νόμο περί υγείας των ζώων εκθέτει την Κυβέρνηση. Τι μας λέει; Αντί για την αξιοποίηση του εμβολιασμού επιλέχθηκε η πολιτική των μαζικών θανατώσεων και της σφαγής εκατοντάδων χιλιάδων παραγωγικών ζώων. Κεντρικό ζήτημα; Να καλυφθούν τα ζώα-φαντάσματα, τα ανύπαρκτα δηλαδή, και οι δηλώσεις του ζωικού κεφαλαίου, για να τα παίρνουν οι «Φραπέδες» και οι κολλητοί, οι γαλάζιες ακρίδες, οι λαγοκέφαλοι της Νέας Δημοκρατίας. Το καταθέτω στα Πρακτικά της Βουλής και αυτό.
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
(Χειροκροτήματα από την πτέρυγα της Ελληνικής Λύσης)
Ακούστε εδώ, λέει η Ευρωπαϊκή Επιτροπή στις δηλώσεις εμφανίζονται 18 εκατομμύρια αιγοπρόβατα! Λέει 18 εκατομμύρια, το λέει η Ευρωπαϊκή Επιτροπή, τα έγγραφα είναι εδώ! Το πραγματικό ζωικό κεφάλαιο είναι 8 εκατομμύρια. Ακούστε τα νούμερα, κύριοι συνάδελφοι, δεν τα λέει ο Βελόπουλος, η Ευρωπαϊκή Επιτροπή τα λέει, τα έγγραφα είναι εδώ. Δεκαοκτώ δηλώναμε, οκτώ είχαμε. 
Τι έκαναν λοιπόν οι κατσαπλιάδες; Θα σας πω εγώ. Άρχισαν να σκοτώνουν όλα τα ζώα γιατί για 8 εκατομμύρια δήλωναν 18 εκατομμύρια οι κολλητοί τους. Έτσι κατέστρεψαν τη Λέσβο, κατέστρεψαν τα αιγοπρόβατα, την κτηνοτροφία, το γάλα, τη φέτα και πίνουν καφέδες με τους «Φραπέδες» εις υγείαν των κορόιδων. Βραχιολάκια και αφήστε τα ρολεξάκια θα πάει η ιστορία με κυβέρνηση της Ελληνικής Λύσης!
(Χειροκροτήματα από την πτέρυγα της Ελληνικής Λύσης)

Πάμε και στην άλλη έκθεση της Ευρωπαϊκής Επιτροπής για την ανάγκη αποθήκευσης της ενέργειας. Γνωμοδότηση είναι. Στα Πρακτικά της Βουλής. Πάλι από την Ευρώπη.
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος   καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Έχετε αποτύχει, κύριε Λιβάνιε, παντού. Σας το λέω με το χέρι στην καρδιά. Μια μεταρρυθμιστική κυβέρνηση έχει αποτύχει παντού σε οτιδήποτε. 
Τι λέει, λοιπόν, η Ευρωπαϊκή Επιτροπή; Κατέστρεψαν την ενέργεια. Αυτό λέει επί λέξει. Κατέστρεψαν την ενεργειακή πολιτική. Ζητάει μείωση της εξάρτησης από τα εισαγόμενα ορυκτά καύσιμα -το παίρνουμε εμείς πανάκριβο-, καλύτερο σχεδιασμό για τις ενεργοβόρες ψηφιακές υποδομές, data centers που μας φέρνει εδώ, και το κυριότερο που μας λέει είναι ότι κλείσαμε τους λιγνίτες χωρίς να έχουμε άλλους ενεργειακούς πόρους για να έχουμε στάθμιση στο μείγμα μας. Αυτή είναι η Κυβέρνηση της Νέας Δημοκρατίας που υπηρετεί την πλουτοκρατία, την ολιγαρχία και όχι τον απλό πολίτη.
 Και επειδή η Ελληνική Λύση έχει προτάσεις θα κάνω στον κ. Λιβάνιο, γιατί είναι από τους τεχνοκράτες της Κυβέρνησης, μία πρόταση. Είστε Υπουργός Εσωτερικών, κύριε Λιβάνιε. Σας προτείνω αυτό που λέει η Ελληνική Λύση, ότι εμείς ως κυβέρνηση θα δώσουμε σπίτια στους Έλληνες. Πώς; Θα φτιάξουμε ενιαίο πληροφορικό σύστημα που να αποτυπώνει για όλους τους φορείς ανάγκες, ιδιοκτησία, μίσθωση και κόστος. Δεν υπάρχει. Το Ελεγκτικό Συνέδριο το είπε.  Έβγαλε έκθεση και είπε «δεν το έχουμε αυτό, δεν υπάρχει». 
Ακούστε τώρα, για να σταματήσει η κολοσσιαία δαπάνη των ενοικιάσεων ακινήτων για τις ανάγκες του δημοσίου, τι  λέει η έκθεση, όπως και το Ελεγκτικό Συνέδριο. Περιγράφει τεράστιο θεσμικό κενό, κύριε Υπουργέ. Δεν υπάρχει, λέει, υποχρέωση ενιαίου ετήσιου σχεδιασμού στέγασης για όλο τον δημόσιο τομέα. Τα μισθώματα εμφανίζονται ως κωδικός δαπάνης, π.χ. 0813/ΑΛΕ 244. ΑΛΕ, ΑΛΕ, κονομάνε -να μην πω στα σαλέ- οι γαλάζιοι λαγοκέφαλοι! ΑΛΕ, ΑΛΕ, ζήτω τα σαλέ, που ζουν στην Ελβετία!
[bookmark: _Hlk240375436](Χειροκροτήματα από την πτέρυγα της Ελληνικής Λύσης)
Κανείς όμως δεν τα αθροίζει εθνικά. Οι δήμοι έχουν τουλάχιστον, κύριε Υπουργέ, 200.000 ακίνητα. Ορίστε τα σπίτια για τους Έλληνες! 200.000 ακίνητα έχουν οι δήμοι. 
(Χειροκροτήματα από την πτέρυγα της Ελληνικής Λύσης)
Μια μικρή αλλαγή χρήσης και μια δημιουργία μέσα από τη ΜΟΜΑ ή τον ΟΕΚ, για να κάνουμε σπίτια για τους Έλληνες. Ακούστε όμως, το 60% δεν έχει δηλωθεί στο Ε9. Ακούστε, Υπουργέ, κράτος που κάνατε. Το 60% των 200.000  ακινήτων των δήμων δεν έχει δηλωθεί στο Ε9. Αν δεν το δηλώσει ο Έλληνας, τον πάτε φυλακή, τον τιμωρείτε. Τον δήμαρχο, τον κολλητό σας τον αφήνετε να αλωνίζει. Αυτό σημαίνει ότι πολλοί συνεχίζουν να νοικιάζουν άλλους χώρους κολλητών και φίλων -δήμοι, κοινότητες-, για να τα παίρνουν οι φίλοι και οι κολλητοί μας. Αυτά με την Ελληνική Λύση θα σταματήσουν πάραυτα. Τέρμα η σπατάλη στο δημόσιο! Τέρμα η διασπάθιση δημοσίου πλούτου και χρήματος!
(Χειροκροτήματα από την πτέρυγα της Ελληνικής Λύσης)
Μια ερώτηση στον κύριο Υπουργό θέλω να κάνω: Κύριε Υπουργέ, έχετε Κυβερνητικό Εκπρόσωπο ιχνηλάτη ή «λαγό»; Αποφασίστε. Πέταξε την μπαρούφα με τα επιδόματα όχι τυχαία. Μιλάει για επιδόματα ανεργίας όταν έχουμε δυστυχώς Βουλή αέργων πολιτικών αρχηγών. Στη Βουλή οι πολιτικοί αρχηγοί και πολλοί Βουλευτές που είναι παιδιά του κομματικού σωλήνα -130 περίπου- δεν έχουν ούτε ένα ένσημο και ομιλούν για την ανεργία αυτοί οι τύποι που δεν δούλεψαν ποτέ. Και για να σας αποδείξω ότι είστε κυβέρνηση «άρπα-κόλλα» δεν έχετε καν αξιόπιστα στοιχεία. Η ΕΛΣΤΑΤ δίνει 376.000 ανέργους, μείωση 7,9%, και η ΔΥΠΑ 715.000, αύξηση 15%. Αποφασίστε: Ή με την ΕΛΣΤΑΤ θα πάμε ή με τη ΔΥΠΑ. Ξέρετε, όμως, να μαγειρεύετε τα στοιχεία. Πάντοτε τα μαγειρεύει η Κυβέρνηση τα στοιχεία. Κάτω τα χέρια από τα επιδόματα ανεργίας! Όλοι εσείς που δεν δουλέψατε, δεν θα  αποφασίζετε για τους Έλληνες. Εμείς θα δώσουμε θέσεις αξιοπρεπείς και μισθούς αξιοπρεπείς στον Έλληνα.
(Χειροκροτήματα από την πτέρυγα της Ελληνικής Λύσης)

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Προέδρου της Ελληνικής Λύσης)
Και πάμε και σε ένα κοινωνικό φαινόμενο. Θα πω μια αλήθεια: Ο αείμνηστος Μαζωνάκης δεν πέθανε, κυρίες και κύριοι συνάδελφοι, δολοφονήθηκε. Το λέω με πλήρη γνώση των όσων αναφέρω. Δολοφονήθηκε από ένα κράτος, από Υπουργούς Υγείας που δεν έκαναν καλά τη δουλειά τους, που επέτρεπαν εγκληματική αμέλεια, ανικανότητα ή ηλιθιότητα, κάποιοι να έχουν ένα ιατρείο κάπου και να σκοτώνουν κόσμο χωρίς έλεγχο. Αυτό το σύστημα, το σύστημα υγείας ή παρα-υγείας έχει να κάνει με ανθρώπινη ζωή. Η Ελληνική Λύση θα το ξαναφτιάξει από την αρχή. Δωρεάν δημόσια υγεία και προσοχή στον Έλληνα! Θα το κατεδαφίσουμε.
(Χειροκροτήματα από την πτέρυγα της Ελληνικής Λύσης)
Και τι γίνεται; «Έφυγε» ο άνθρωπος και ο Υπουργός είπε μια συγγνώμη:  Συγγνώμη, έκανα λάθος. Σου πάτησα το πόδι! Έφυγε από τη ζωή. Από τότε που βγήκε η συγγνώμη, δολοφονήθηκε η αξιοπρέπεια και η ευθύνη. Δεν ζητάς συγγνώμη από έναν νεκρό. Όταν έχεις νεκρό και είσαι υπεύθυνος, παραιτείσαι και δεν λες «είναι ζάχαρη και μέλι  γάλα όλα». Παραιτείσαι  αν έχεις την ευθιξία.
(Χειροκροτήματα από την πτέρυγα της Ελληνικής Λύσης)
 Και ρωτώ, μια και μιλάμε για ευθύνες: Ποιος κατήργησε το Σώμα Επιθεωρητών; Η Νέα Δημοκρατία το 2019. Ποιος μετέφερε τις υποχρεώσεις του ΣΕΥΠ στην Εθνική Αρχή Διαφάνειας; Η Νέα Δημοκρατία. Αυτή η εθνική αρχή ασχολείται μόνο με τον δημόσιο τομέα, όχι με τον ιδιωτικό, γιατί δεν προλαβαίνει. Άρα η ευθύνη βαραίνει την Κυβέρνηση 100% για την απώλεια του ανθρώπου. 
(Χειροκροτήματα από την πτέρυγα της Ελληνικής Λύσης)
Και δεν λέω ότι είναι υπεύθυνος ο Υπουργός. Λέω ότι έχει την εγκληματική αμέλεια ως δικαιολογία συνεχώς. 
Μια ερώτηση: Γιατί η δικαιοσύνη συμπεριφέρεται όπως με τον Μίχο, που θάφτηκαν τα 212 και πλέον ονόματα των παιδεραστών; Μπαινόβγαιναν εκεί, λέει, επώνυμοι, πολιτικοί, επιφανείς και ευυπόληπτοι πολίτες. Γιατί δεν τον ξετινάζετε να δούμε ποιοι ήταν όλοι αυτοί; Για πείτε μου; Για ποιον λόγο; Κρατάει κάποιους που δεν μιλάνε; Φαίνεται μπαινόβγαιναν πολλοί εκεί μέσα. Ξεκουκούλωμα για όλα μόνο από την Ελληνική Λύση.
(Χειροκροτήματα από την πτέρυγα της Ελληνικής Λύσης)
 Και επειδή πιέζει ο χρόνος, θα πω το εξής: Θέλετε προτάσεις. Ένταση στο Καστελλόριζο. Οι καιροί πονηροί, ου μενετοί. Να το πω εγώ διασταλτικά. Δεν θέλουμε να παίξουμε με τα εθνικά θέματα εμείς. Δεν μπορείς, όμως, και να παίζεις λεκτικά με τη φωτιά καθημερινά. Δεν χρειάζεται να κάνεις τον τζάμπα μάγκα. Κάνε το αυτονόητο: ΑΟΖ τώρα με την Κύπρο, 12 ναυτικά μίλια και πάμε Αμβούργο, Χάγη, όπου θέλετε. Ούτε τζάμπα μαγκιές στο Καστελλόριζο ούτε βόλτες εκεί.
(Χειροκροτήματα από την πτέρυγα της Ελληνικής Λύσης)

Και αν θέλετε και μια πρόταση, να κάνουμε ό,τι κάνουν οι Γάλλοι. Οι Γάλλοι δίνουν σε αξιωματικούς και δημοσίους υπαλλήλους, που πηγαίνουν σε γαλλικές αποικίες, επιδόματα και καλύτερους μισθούς και καλύτερες συντάξεις. Δεν είναι αποικία το Καστελλόριζο, είναι ελληνικό νησί. Δώστε κίνητρα σε Έλληνες να πάνε να μείνουν στα ακριτικά νησιά μας, καλύτερους μισθούς, καλύτερες απολαβές και κυρίως υποδομές. 
(Χειροκροτήματα από την πτέρυγα της Ελληνικής Λύσης)
Πάμε σε ένα άλλο θέμα. Έμαθα από τη Νέα Δημοκρατία, γιατί έχουμε και φίλους παλαιούς εις το κόμμα αυτό, κύριε Γιαννούλη, ότι στη Δυτική Θεσσαλονίκη με εντολή Πρωθυπουργού ετοιμάζεται μια υποεπιτροπή ή επιτροπή, πώς λέγεται, η οποία θα έχει σκοπό και στόχο μία ανάσχεση: την ανάσχεση των ποσοστών της Ελληνικής Λύσης που είναι πρώτο κόμμα σε όλη τη Δυτική Θεσσαλονίκη και κρίμα για εσάς και σε πολλές περιοχές της Ελλάδος και δεν το καταλαβαίνετε. 
(Χειροκροτήματα από την πτέρυγα της Ελληνικής Λύσης)
Θα κάνουν, λοιπόν, ειδική επιτροπή, με έναν πρώην δήμαρχο Σταυρούπολης, πώς λέγεται, ο οποίος θα προεδρεύει, θα βάζει και τους δημάρχους που είναι στην Νέα Δημοκρατία να κάνουν προπαγάνδα υπέρ του Μητσοτάκη. Τους λέμε κάτι: Έρχονται εκλογές στην τοπική αυτοδιοίκηση. Όσοι συμμετέχετε εκεί εναντίον της Ελληνικής Λύσης, η Ελληνική Λύση και ο λαός της Μακεδονίας, της Θεσσαλονίκης θα σας απαντήσουν με τον κατάλληλο τρόπο. 
(Χειροκροτήματα από την πτέρυγα της Ελληνικής Λύσης)
Κλείνοντας να πω το εξής: Στα μεγάλα σαλόνια, όπως έλεγε ένας γνωστός δημοσιογράφος, συζητούνται συνεργασίες κομμάτων, ΠΑΣΟΚ, Νέας Δημοκρατίας, Τσίπρα. 
Α, είπα «Τσίπρα». Γιατί τον καλύπτει η Νέα Δημοκρατία τον κ. Τσίπρα; Έχουμε κάνει μια μηνυτήρια αναφορά για τα όσα είπε ο κ. Γεωργιάδης, ότι τα «έπαιρνε» ο Τσίπρας. Γιατί δεν τη φέρνετε στη Βουλή; Την έστειλε ο εισαγγελέας, είναι εδώ, στα συρτάρια του Τασούλα. Φαίνεται ότι αυτή η ασυλία του κ. Τσίπρα είναι βολική για τον κ. Μητσοτάκη.
Αυτά, λοιπόν, κομμένα με εμάς. Εμείς, κύριε Υπουργέ, διαφέρουμε. Εσείς στα μεγάλα σαλόνια με ολιγάρχες για…
(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Πρόεδρο.
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει ο κ. Καιρίδης, Κοινοβουλευτικός Εκπρόσωπος της Νέας Δημοκρατίας.
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, κυρίες και κύριοι συνάδελφοι, ακούσαμε πολλά από τον Αρχηγό της Ελληνικής Λύσης. Τη συντριπτική πλειοψηφία την έχουμε ακούσει ξανά και στο παρελθόν και δεν χρειάζεται περαιτέρω σχολιασμό. 
Μου έκανε, όμως, εντύπωση κάτι καινούργιο που είπε και που δεν είχε τολμήσει μέχρι σήμερα να το πει, η αφαίρεση δηλαδή της ιθαγένειας από Έλληνες πολίτες. 
Θέλω να σας θυμίσω ότι δεν είναι δική του ιδέα. Προφανώς ανήκει στην Αλτερνατίβα, στην Εναλλακτική για τη Γερμανία που μόλις κέρδισε τις εκλογές στη Σαξονία-Άνχαλτ, τις τοπικές εκεί εκλογές. 
Θέλω να υπενθυμίσω ότι τη νίκη της Αλτερνατίβας δεν χαιρέτισε κανένα κόμμα στην Ευρώπη ούτε και τα πιο ακροδεξιά. Αρνήθηκε να τη συγχαρεί και η Λεπέν και η Μελόνι ακριβώς λόγω των ακραίων θέσεων που έχει, νεοναζιστικών, φιλοναζιστικών, πείτε το όπως θέλετε.
Όμως, πέρα από το μακρινό αυτό παρελθόν, μακρινό για τον κ. Βελόπουλο, να θυμίσω ότι η Αλτερνατίβα δημιουργήθηκε με στόχο την Ελλάδα, την πατρίδα μας. Την περίοδο της κρίσης ήταν αυτή που θεωρούσε τη Μέρκελ και τον Σόιμπλε πάρα πολύ μαλακούς έναντί μας και ζητούσε την αποπομπή μας από το ευρώ και την Ευρωπαϊκή Ένωση.
 Έρχεται σήμερα, λοιπόν, ο Αρχηγός της Ελληνικής Λύσης, που έχω πει ξανά πολλές φορές ότι δεν είναι ούτε ελληνική ούτε λύση, να υιοθετήσει αυτή την ακραία πρόταση της Αλτερνατίβας, αφαίρεσης της ιθαγένειας από Έλληνες πολίτες, εφευρίσκοντας ένα νούμερο εκατό χιλιάδων πολιτογραφήσεων στη χώρα μας -δεν ξέρω πού το βρήκε το νούμερο, κάθε χρόνο γίνονται περίπου δέκα χιλιάδες-, η συντριπτική πλειοψηφία των οποίων αφορά ομογενείς Έλληνες, κάποιους συζύγους Ελλήνων πολιτών και αρκετούς που έχουν γεννηθεί στην Ελλάδα και δεν έχουν γνωρίσει άλλη πατρίδα πλην της Ελλάδας. 
Έρχεται, λοιπόν, να μιμηθεί τα χειρότερα της Χούντας, η οποία ήταν αυτή η οποία είχε αφαιρέσει ιθαγένεια σε ελάχιστους Έλληνες πολίτες αγωνιστές κατά της δικτατορίας και να μας πει ότι στο πρόγραμμά του -θέλω να ακουστεί αυτό στην Εθνική Αντιπροσωπεία μας- θα πρέπει να προχωρήσουμε σε μαζική αφαίρεση ιθαγένειας Ελλήνων πολιτών. 
Πέραν κάθε έννοιας κράτους δικαίου, δημοκρατικής αρχής, ευρωπαϊκού πολιτισμού, αλλά και πολιτισμού της χώρας μας και της ιστορίας μας, θέλω να πω ξανά ότι αυτή η ακραία πρόταση του remigration, της αφαίρεσης της ιθαγένειας και της επαναπροώθησης νομίμων Ελλήνων πολιτών της πατρίδας μας στις χώρες καταγωγής τους, ομογενών ή μη, δεν έχει υιοθετηθεί από κανένα ακροδεξιό κόμμα στην Ευρώπη πλην της Αλτερνατίβας και έρχεται σήμερα ο κ. Βελόπουλος να μας την πει ως επίσημη θέση του Κόμματός του. 
Καταλαβαίνετε τους κινδύνους που αυτό περιέχει. Είναι άλλο πράγμα η αυστηρή φύλαξη συνόρων, η αυστηρή μεταναστευτική πολιτική, η μείωση των ροών, των παράνομων ροών, όπως έχει καταφέρει αυτή η Κυβέρνηση, και άλλο πράγμα αυτά τα εξωφρενικά που μόλις ακούσαμε από τον Αρχηγό της Ελληνικής Λύσης. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε. 
ΚΩΝΣΤΑΝΤΙΝΟΣ ΧΗΤΑΣ: Κύριε Πρόεδρε, θα ήθελα τον λόγο.

ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κύριε Χήτα, έχετε τον λόγο. 
ΚΩΝΣΤΑΝΤΙΝΟΣ ΧΗΤΑΣ: Είχαμε πάρει μια απόφαση, είναι η αλήθεια, κύριε Πρόεδρε, και ευχαριστώ που μου δίνετε τον λόγο. Η απόφαση είναι να μην ασχοληθούμε ποτέ ξανά με τον κ. Καιρίδη γιατί δεν υπάρχει κανένα απολύτως νόημα. 
Κοιτάξτε, όσο εμείς δεν είμαστε λύση και ελληνική, εσείς δεν είστε Έλληνας και δεν είστε Πόντιος. Θα λέμε τα ίδια εδώ μέχρι να κουραστούμε. Εσείς δεν είστε ούτε Πόντιος ούτε Έλληνας. Είστε όμως καλός σπρίντερ. Εξαφανιστήκατε από τη Βουλή και πολύ καλά κάνατε. 
Δεν ξέραμε, βέβαια, ότι όλοι αυτοί οι Χασάνηδες εκεί έξω είναι Έλληνες. Αυτά τα κάνατε εσείς μάλλον όταν ήσασταν στο Υπουργείο σας, από το οποίο φύγατε κλωτσηδόν -σας έδιωξε ο Μητσοτάκης- από το Υπουργείο Μετανάστευσης και Ασύλου. Ακούγονταν κάτι φωνές εκεί μέσα, κάτι ουρλιαχτά, κάτι τέτοια -έτσι μάθαμε- και φύγατε με τις κλωτσιές. Έτσι, επίσης, μάθαμε. Πάντως σας έδιωξε πολύ-πολύ περήφανα. 
Όχι, δεν είμαστε εμείς ο κίνδυνος, κύριε Καιρίδη, για τη χώρα. Ο κίνδυνος είστε εσείς και εσείς συγκεκριμένα και το Κόμμα σας και είστε και πάρα πολύ επικίνδυνος όταν είχατε τοποθετηθεί ως Υπουργός Μετανάστευσης και Ασύλου. Εσείς, ο διεθνιστής, ο αρνητής της Γενοκτονίας των Ποντίων, τοποθετηθήκατε από την Κυβέρνηση αυτή στο Υπουργείο Μετανάστευσης και Ασύλου. Δεν καταλάβαμε τίποτα και πώς συνδέσατε το AFD με εμάς. Καμία σχέση. Δηλαδή, ούτε ανακοίνωση βγάλαμε, ούτε συγχαρητήρια δώσαμε, ούτε τίποτα. Κάνατε ένα δικό σας άλμα, νοηματικό άλμα. Ταξιδέψατε μέσα στον χρόνο, βγάλατε κάποια συμπεράσματα. Δεν καταλάβαμε τι είπατε πραγματικά. 
Κοιτάξτε, επαναλαμβάνω και κλείνω με αυτό το οποίο ξεκίνησα. Έχουμε πάρει την απόφαση -σήμερα έκανα μια εξαίρεση- να μην ασχοληθούμε ξανά μαζί σας. Απορούμε πώς σας διατηρεί ο Πρωθυπουργός στη θέση του κοινοβουλευτικού εκπροσώπου. Εμάς χάρη μας κάνετε. Κάθε φορά που μιλάτε μας δίνετε και μισή μονάδα να ξέρετε. Μακάρι να σας κρατήσει στη θέση του ο άνθρωπος εκεί που είστε και να είστε εσείς ο κοινοβουλευτικός εκπρόσωπος του Κόμματος της Νέας Δημοκρατίας. 
Ευχαριστώ πολύ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε.
 Επιτρέψτε μου να δώσω τον λόγο στην κυρία Υπουργό, την κυρία Αγαπηδάκη, να μιλήσει για την τροπολογία με αριθμό 539 και ειδικό 38. 
Παρακαλώ, κυρία Υπουργέ. 
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Ευχαριστώ πολύ, κύριε Πρόεδρε.
Σήμερα με την προτεινόμενη ρύθμιση ερχόμαστε να κάνουμε μια τροποποίηση στους σκοπούς της Ανώνυμης Εταιρείας Μονάδων Υγείας του δημοσίου, της γνωστής ΑΕΜΥ, για τη δημιουργία και λειτουργία του Εθνικού Πρότυπου Κέντρου για την Άνοια και τις Συναφείς Διαταραχές. 
Υπάρχει στη διαδικασία μια σύμβαση δωρεάς. Ερχόμαστε, λοιπόν, για να καταστεί δυνατή η δημιουργία αυτής της δομής και να προχωρήσει η σύμβαση δωρεάς, που θα κυρωθεί και αυτή από τη Βουλή, να κάνουμε αυτή την αλλαγή, καθώς πρόκειται για μια δομή εθνικής εμβέλειας, η οποία θα μπορέσει να παρέχει ολοκληρωμένες υπηρεσίες στους ανθρώπους με άνοια, με συναφείς γνωστικές διαταραχές, αλλά και στους φροντιστές και στους επαγγελματίες υγείας που εργάζονται σε αυτόν τον χώρο. 
Η ρύθμιση καλύπτει ένα συγκεκριμένο θεσμικό κενό. Να ξεκαθαρίσω ότι δεν δημιουργούμε νέο φορέα ή νέα δομή. Απλώς εντάσσουμε στους σκοπούς της ΑΕΜΥ και αυτή τη δυνατότητα για να μπορεί να εξυπηρετηθεί η συγκεκριμένη δράση και να αξιοποιηθεί η δωρεά αυτή προς όφελος της δημόσιας υγείας.
 Το Εθνικό Πρότυπο Κέντρο για την Άνοια φιλοδοξεί να αποτελέσει σημείο αναφοράς για αυτά τα ζητήματα στη χώρα μας, συνδυάζοντας και την παροχή εξειδικευμένων υπηρεσιών υγείας, καινοτόμες θεραπείες στην εκπαίδευση, υποστήριξη φροντιστών, την κατ’ οίκο φροντίδα που είναι ένα ζητούμενο για τόσους χιλιάδες ανθρώπους στη χώρα μας και την αξιοποίηση, βέβαια, της τηλεϊατρικής και άλλων καινοτόμων μεθόδων και την ανάπτυξη προδιαγραφών ποιότητας.
Επομένως, ερχόμαστε να κάνουμε ένα αναγκαίο θεσμικό βήμα ,ούτως ώστε και η δωρεά να αξιοποιηθεί άμεσα και αποτελεσματικά και να μετουσιωθεί σε μια λειτουργική, σύγχρονη πρότυπη δομή προς όφελος των ανθρώπων με άνοια, των οικογενειών τους και συνολικά της δημόσιας υγείας στη χώρα μας.
 Ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης):  Και εμείς ευχαριστούμε την κυρία Υπουργό.
ΧΡΗΣΤΟΣ ΓΙΑΝΝΟΥΛΗΣ: Μια ερώτηση μόνο θα ήθελα να κάνω, κύριε Πρόεδρε.
ΠΡΟΕΔΡΕΥΩΝ (Ιωάννης Πλακιωτάκης): Κύριε Γιαννούλη, έχετε τον λόγο, για την τροπολογία φαντάζομαι. 
ΧΡΗΣΤΟΣ ΓΙΑΝΝΟΥΛΗΣ: Κυρία Υπουργέ, κυρία Αγαπηδάκη, μην εκπλαγείτε. Είναι ιδιαίτερα χρήσιμη η παρέμβαση αυτή με αυτή την τροπολογία, παρά την κακή οδό της φύρδην μίγδην νομοθέτησης. 
Ήθελα απλά να σας ρωτήσω ή να διευκρινίσω, να αποσαφηνίσω μάλλον αν κατάλαβα καλά αυτό που είπατε, ότι η συγκεκριμένη τροπολογία είναι η αφετηρία για να υπάρξει ένα πλήρες νομοθετικό κείμενο, μια πλήρης νομοθετική παρέμβαση για αυτό που περιγράφετε,  φαντάζομαι προσθέτοντας και κάποιες πρόνοιες για την ιατρική φροντίδα, όχι μόνο για την άνοια και το Αλτσχάιμερ, κάτι που θα γίνει με ορθό κοινοβουλευτικό τρόπο εντός των Επιτροπών και της Ολομέλειας. 
Αυτή είναι η διευκρίνιση που θέλω, γιατί βλέποντας την ανάπτυξη της τροπολογίας μπαίνετε και σε κάποιες λεπτομέρειες ωσάν η τροποποίηση να θέτει σε λειτουργία και κίνηση έναν μηχανισμό που μπορεί να μισθώνει κτήρια ή εν πάση περιπτώσει να ανοίγει δομές χωρίς να χρειάζεται κάτι επιπρόσθετο. 
Εύχομαι να κάνω λάθος και να το κατάλαβα λάθος, αλλά επειδή η προοπτική του να υπάρξει μεγαλύτερη σπουδή και φροντίδα γι’ αυτό που περιγράφετε μας βρίσκει αλληλέγγυους -εδώ είναι η έκπληξη που ίσως σας επιφυλάσσουμε, γιατί συνήθως σας ασκούμε μόνο κριτική-, θα ήθελα να είναι σαφές ότι θα υπάρξει και συνέχεια εντός του Σώματος. 
ΑΛΕΞΑΝΔΡΟΣ ΚΑΖΑΜΙΑΣ: Θα ήθελα τον λόγο, κύριε Πρόεδρε.
ΠΡΟΕΔΡΕΥΩΝ (Ιωάννης Πλακιωτάκης):  Παρακαλώ, κύριε Καζαμία, έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ κύριε Πρόεδρε. 
Θα ήθελα, κατ’ αρχάς, να κάνω δύο γενικότερα σχόλια για την τροπολογία που μας ήρθε και της οποίας, απ’ ό,τι καταλαβαίνω, η κ. Αγαπηδάκη ήρθε να υποστηρίξει ένα άρθρο, το άρθρο 2. 
Η τροπολογία αυτή, βεβαίως, κατατέθηκε στη Βουλή χθες, λίγο παραπάνω από μια ώρα πριν τα μεσάνυχτα, γιατί όλες οι τροπολογίες έρχονται νύχτα. 
Επιπλέον, πρέπει να κάνω μια παρατήρηση για τους Υπουργούς που την υπογράφουν και αυτό  εντάσσεται σε μια γενικότερη τάση αγγλοποίησης του κυβερνητικού λόγου και είναι μια τάση προς την ελληνική κρεολική, που είναι μια γλώσσα ανάμεικτη με αγγλικά που χρησιμοποιούσαν οι αποικιοκρατούμενοι λαοί. 
Εδώ οι υπογραφές τώρα όλων των Υπουργών μάς έρχονται στα αγγλικά, Christos Skertsos, Stavros Papastavrou, κ.λπ.. Γιατί δεν υπογράφουν πια οι Υπουργοί στα ελληνικά; Καλό θα είναι να διορθωθεί αυτό, εάν υπάρχει κάποιο ζήτημα με το λογισμικό. 
Και θα ήθελα, επίσης, να παρατηρήσω ότι το συγκεκριμένο άρθρο που αφορά την λειτουργία ενός πρότυπου κέντρου για την άνοια και τις συναφείς διαταραχές, όπως και η παρουσίαση της κ. Αγαπηδάκη δεν μας εξηγούν τι ακριβώς πρόκειται να κάνει αυτό το πρότυπο κέντρο, για να αντιμετωπίσει το τεράστιο πρόβλημα υγείας, της άνοιας. 
Κύριε Πρόεδρε, σύμφωνα με την έκθεση της Alzheimer Europe για το 2025, στην Ελλάδα υπολογίζεται ότι υπάρχουν, περίπου, διακόσιες πενήντα χιλιάδες άνθρωποι οι οποίοι πάσχουν από άνοια. Είναι το 2,4% του πληθυσμού και η κατάσταση αυτή αναμένεται να επιδεινωθεί τα επόμενα χρόνια, σύμφωνα με την έκθεση. Με άλλα λόγια, έχουμε μπροστά μας ένα τεράστιο πρόβλημα υγείας. 
Και θα ήθελα να ρωτήσω, με τον προϋπολογισμό τον οποίο προτείνετε εδώ και ο οποίος, εάν κατάλαβα καλά, είναι ένα μείγμα δωρεάς και κάποιες χρηματοδοτήσεις από τον προϋπολογισμό του Υπουργείου Υγείας που συνολικά μας δίνει 1,5 εκατομμύριο ευρώ, πώς θα αντιμετωπιστεί αυτό το ευρύτερο κοινωνικό πρόβλημα; Με άλλα λόγια, όλο αυτό, κατά την άποψή μας, είναι μία βιτρίνα η οποία δεν κάνει τίποτα για να βοηθήσει τις οικογένειες και τους ασθενείς με άνοια και άλλες συναφείς παθήσεις. 
Θα ήταν καλό, αντί η Κυβέρνηση να έρχεται και να εγκαινιάζει κτίρια και πρότυπα κέντρα με χαμηλό προϋπολογισμό, να μας πει τι σχέδιο έχει ακριβώς για την αντιμετώπιση του συνολικού προβλήματος, το οποίο είναι τεράστιο και θα περιμέναμε από την κυρία Υπουργό να μας τα έλεγε στην παρουσίαση της τροπολογίας. Επειδή δεν τα είπε, τη ρωτάμε να μας πει πώς ακριβώς εντάσσεται αυτό σε μία εθνική στρατηγική για την αντιμετώπιση αυτού του προβλήματος. Μπορείτε να μας εξηγήσετε; 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε. 
Ορίστε, κυρία Υπουργέ, έχετε τον λόγο. 
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Ευχαριστώ πολύ, κύριε Πρόεδρε. 
Κύριε Καζαμία, επειδή το έχετε κάνει και άλλη φορά αυτό το παιχνίδι με τα αγγλικά, ελπίζω να μην έχει διαφύγει της προσοχής σας ότι στα διαβατήρια, όπως και σε άλλα ταυτοποιητικά έγγραφα, υπάρχουν λατινικοί χαρακτήρες των ονομάτων. Λοιπόν, αυτό είναι κάτι που νομίζω ότι το ξέρουμε όλοι, οπότε είναι λίγο κρίμα να χρησιμοποιείτε… 
ΑΛΕΞΑΝΔΡΟΣ ΚΑΖΑΜΙΑΣ: Τα διαβατήρια είναι για το εξωτερικό.
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Γελάτε και μόνος σας, γιατί καταλαβαίνετε ότι αυτά που ισχυρίζεστε είναι αστεία. Είναι αστεία. Να δημιουργείτε…
ΑΛΕΞΑΝΔΡΟΣ ΚΑΖΑΜΙΑΣ: Άλλο πράγμα είναι τα διαβατήρια.
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Δεν σας διέκοψα. 
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κύριε Καζαμία. 
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Κοιτάξτε. Εγώ έχω μεγάλη υπομονή και σεβασμό να ακούω εδώ τα πιο εξωφρενικά πράγματα και να απαντώ με ηρεμία. Ελπίζω να κάνετε και εσείς το ίδιο.
Κύριε Γιαννούλη, ευχαριστώ πολύ για την ευκαιρία να κάνω αυτή τη αποσαφήνιση. 
ΑΛΕΞΑΝΔΡΟΣ ΚΑΖΑΜΙΑΣ: Δεν είναι παιχνίδι, είναι σοβαρό.
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Θέλετε να τηρήσουμε τους κανόνες; 
ΑΛΕΞΑΝΔΡΟΣ ΚΑΖΑΜΙΑΣ: Δεν ξέρω.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κύριε Καζαμία. Σας άκουσε η κυρία Υπουργός. 
ΑΛΕΞΑΝΔΡΟΣ ΚΑΖΑΜΙΑΣ: Είναι σοβαρό.
ΠΡΟΕΔΡΕΥΩΝ (Ιωάννης Πλακιωτάκης): Κυρία Υπουργέ, συνεχίστε παρακαλώ. 
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Αυτό που κάνετε είναι ακόμα χειρότερο. Δεν σέβεστε τους κανόνες του Κοινοβουλίου. 
Λοιπόν, να αποσαφηνίσω ένα-δύο πράγματα, που νομίζω ότι είναι απαραίτητα, σε σχέση με την ερώτηση που μου απηύθυνε ο κ. Γιαννούλης. Έχουμε σε εξέλιξη ένα μακρόπνοο σχέδιο για τη μακροχρόνια φροντίδα που δεν αφορά μόνο την άνοια, αφορά και μια σειρά από άλλες κατηγορίες χρονίως πασχόντων. Η χώρα έχει γηρασμσένο πληθυσμό. Δεν είναι μόνο τα οργανικά ψυχοσύνδρομα, η άνοια και άλλες διαταραχές και χρειάζεται, όπως σε όλη την Ευρώπη, να αλλάξουμε μοντέλο φροντίδας. Αυτό είναι μια πολύ μεγάλη πρόκληση που αντιμετωπίζει όλη η Ευρωπαϊκή Ένωση και όχι μόνο και θα κληθούμε να το αντιμετωπίσουμε τα επόμενα χρόνια. 
Είναι κάτι ξεχωριστό αυτό από αυτό για το οποίο συζητάμε σήμερα. Προφανώς και θα έρθει στη Βουλή με τη διαδικασία που προβλέπεται η κύρωση της Σύμβασης για τη δωρεά και θα υπάρχει αναλυτικά και κάθε πληροφορία σε σχέση με τη λειτουργία, τα στοιχεία, τα οικονομικά και ό,τι άλλο χρειάζεται. 
Σήμερα φέρνουμε ουσιαστικά μια πρώτη ρύθμιση που αφορά την επέκταση του σκοπού της ΑΕΜΥ, προκειμένου να μπορεί να καλυφθεί αυτή η ανάγκη για να προχωρήσουμε μετά με την κύρωση της δωρεάς στη Βουλή. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, ο κ. Δημήτρης Κουτσούμπας.
ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας): Κυρίες και κύριοι, το νομοσχέδιο που συζητάμε σήμερα δεν πρέπει να το δούμε ως κάτι αυτοτελές, αλλά ως κρίκο σε μια αλυσίδα που συνεχίζεται. Έρχεται να συμπληρώσει το παζλ των αντεργατικών νόμων, που ήδη έχει ψηφίσει η Κυβέρνηση της Νέας Δημοκρατίας για τους μισθούς και γενικότερα τις αποδοχές των δημοσίων υπαλλήλων, για το πειθαρχικό δίκαιο στο Δημόσιο, την αντιδραστική αξιολόγηση. 
Φυσικά, είναι πλήρως εναρμονισμένο με την απαράδεκτη δικαστική απόφαση του Συμβουλίου της Επικρατείας, που έκρινε συνταγματική την περικοπή του 13ου και 14ου μισθού στο Δημόσιο. Και, βέβαια, εντάσσεται στην προσπάθειά σας, κύριοι της Κυβέρνησης, να φτιάξετε ένα κράτος ακόμα πιο αντιδραστικό, ακόμα πιο εχθρικό για τους εργαζόμενους και τον λαό, ώστε να είναι ταυτόχρονα πιο αποτελεσματικό να προωθεί τις στρατηγικές επιλογές των διαφόρων κυβερνήσεων στην υπηρεσία μεγάλων ομίλων. 
Οι Βουλευτές του κόμματός μας έχουν ήδη αποδομήσει την κυβερνητική επιχειρηματολογία σχετικά με το νομοσχέδιο, τόσο στις συνεδριάσεις της αρμόδιας Επιτροπής όσο και εδώ στην Ολομέλεια. Έχουν εξηγήσει πως η ψήφισή τους συνεπάγεται την αυτοδίκαιη βαθμολογική υποβάθμιση για την συντριπτική πλειοψηφία των εργαζομένων στο Δημόσιο, ενώ η εφαρμογή του θα συνδέσει τη βαθμολογική προαγωγή με την αξιολόγηση του υπαλλήλου σε γενικές και αόριστες δεξιότητες. Ανοίγει έτσι ο δρόμος για να αντιστοιχηθεί και το μισθολόγιο με το νέο βαθμολόγιο, κάτι που θα έχει δυσμενείς επιπτώσεις στις ήδη κουτσουρεμένες αποδοχές των υπαλλήλων. 
Επιπρόσθετα, το νομοσχέδιο εισάγει ένα σύστημα επιλογής προϊσταμένων που δεν θεραπεύει κανένα από τα προβλήματα που έχουν επισημάνει τα σωματεία των εργαζομένων. Προβλέπει διαδικασίες ψευδεπίγραφης αμεροληψίας και πολλαπλά εργαλεία στα χέρια της Κυβέρνησης και των διοικήσεων για «μαγειρέματα» και πριμοδότηση των αρεστών σε αυτούς. Η εισαγωγή, μάλιστα, της ψηφιακής κάρτας, ακόμα και με τη χρήση βιομετρικών στοιχείων που θα συλλέγει κεντρικά το Υπουργείο Εσωτερικών, αποτελεί μια πολύ επικίνδυνη εξέλιξη, η οποία σχετίζεται περισσότερο με την κατασταλτική θωράκιση του κράτους παρά με τα διάφορα προσχήματα που επικαλείστε. 
Ομολογείτε, πάντως, πως με εργαλείο την κάρτα επιδιώκετε να μειώσετε το δημοσιονομικό κόστος του δημοσίου, δηλαδή τις αποδοχές ορισμένων κατηγοριών υπαλλήλων. 
Σε ό,τι αφορά τέλος, τις αλλαγές στο Εθνικό Κέντρο Δημόσιας Διοίκησης και Αυτοδιοίκησης και στην Εθνική Σχολή Δημόσιας Διοίκησης, αυτές σχετίζονται μόνο με την ανάγκη σας για παραγωγή στελεχών που θα υποτάσσονται στην αναμόρφωση του κρατικού μηχανισμού, ώστε να γίνει αυτός πιο ευέλικτος, αποτελεσματικός για τις απαιτήσεις, όμως, του κεφαλαίου και πιο αυταρχικός και εχθρικός απέναντι στα λαϊκά δικαιώματα.
Συνολικά, οι διατάξεις του νομοσχεδίου βρίσκουν απέναντί τους τα σωματεία των εργαζομένων, όπως διαπιστώσαμε και από την ακρόαση των φορέων. Φυσικά, αυτό δεν σας πτοεί εσάς, άλλωστε αλλού λογοδοτείτε. Κύριοι της Κυβέρνησης, δεν ξέρουμε αν το έχετε πάρει χαμπάρι ή αν το αποτυπώνουν και οι δημοσκοπήσεις που έχετε στα χέρια σας, όχι αυτές που δημοσιεύονται, επειδή όμως συζητάμε με χιλιάδες δημοσίους υπαλλήλους, αγωνιζόμαστε μαζί τους και μας λένε τι σκέφτονται, να σας ενημερώσουμε ότι μετά και τις εξαγγελίες του Πρωθυπουργού στη Διεθνή Έκθεση της Θεσσαλονίκης η οργή τους ξεχειλίζει ακόμα περισσότερο. 

Θα πρέπει να γνωρίζετε ότι ακόμα και το πιο ευρηματικό επικοινωνιακό τέχνασμα εξαπάτησης έχει κι αυτό τα όριά του και η παρούσα Κυβέρνηση τα έχει υπερβεί κατά πολύ. 
Την παιδαριώδη τακτική που ακολουθείτε με τα υποτιθέμενα μέτρα στήριξης την έχει πάρει χαμπάρι ο ελληνικός λαός. Μήνες πριν τη ΔΕΘ με διαρροές στα μέσα ενημέρωσης προσπαθείτε να καλλιεργήσετε κλίμα αναμονής και ψεύτικες προσδοκίες. Ζαλίζετε για μήνες ολόκληρους τον ελληνικό λαό για μέτρα τα οποία όταν θα έρθει η ώρα να εφαρμοστούν, θα τα έχει ήδη εξανεμίσει ο πληθωρισμός που καλπάζει. Χαρακτηριστικό παράδειγμα αποτελεί το πενιχρό επίδομα που υποσχεθήκατε στους εργαζόμενους του Δημοσίου για τα Χριστούγεννα του 2027, τη στιγμή που εσείς, όπως επίσης και το ΠΑΣΟΚ και η κυβέρνηση Τσίπρα, τους έχετε κλέψει είκοσι οκτώ ολόκληρους μισθούς από τότε που καταργήθηκαν ο 13ος και 14ος μισθός μέχρι σήμερα. Σοβαρά τώρα περιμένετε να σας πουν και ευχαριστώ, ότι δεν πειράζει, περασμένα, ξεχασμένα; 
Βέβαια, δεν παίζετε και μόνοι σας το παιχνίδι αυτό. Το ΠΑΣΟΚ δεν είπε κουβέντα για τον 14ο μισθό των δημοσίων υπαλλήλων. Είπε κάτι μόνο για τον 13ο και μάλιστα σταδιακά, αν το επιτρέψουν τα δημοσιονομικά περιθώρια. Όμως, οι δημόσιοι υπάλληλοί έχουν πείρα και μπορούν να καταλάβουν τι σημαίνει όταν μπαίνουν αυτές οι προϋποθέσεις της περιβόητης κοστολόγησης. Πολύ απλά σημαίνουν ότι δεν θα γίνουν ποτέ, γιατί τη μία θα προκύπτει το ένα δήθεν απρόβλεπτο πάντα γεγονός, την άλλη θα προκύπτει το άλλο και όλο αυτό θα αναβάλλεται. 
Ο κ. Τσίπρας, από την άλλη, στις δικές του εξαγγελίες δεν βρήκε να πει ούτε μία λέξη για επαναφορά του 13ου και 14ου μισθού. Μάλλον ισχύει και για την κλοπή τους το ίδιο που λέει για τα ιδιωτικά πανεπιστήμια «Τι να κάνουμε, τώρα έγινε». Μάλιστα, βγήκε και στέλεχός του να επιστήσει την προσοχή στη διαμόρφωση του κατώτατου μισθού, γιατί συμπαρασύρει τους μισθούς των δημοσίων υπαλλήλων και μεγαλώνει το δημοσιονομικό κόστος, είπε. Τι να πει κανείς; Ο κ. Τσίπρας υποσχέθηκε ότι θα φτιάξει ομάδα επιπέδου Μπαρτσελόνα για να αντιμετωπίσει την Κυβέρνηση, αλλά τελικά η αντιπαράθεσή του με τον κ. Μητσοτάκη θυμίζει περισσότερο τον αγώνα του Βραδυποριακού με τον Ταλαιπωριακό, αλλά με τη διαφορά ότι οι συμπαθείς παλαίμαχοι ποδοσφαιριστές μαζεύονταν κάθε χρόνο στη Νίκαια και έπαιζαν μπάλα για καλό σκοπό, ενώ αυτά τα κόμματα του κεφαλαίου ανταγωνίζονται σε ένα στημένο παιγνίδι-σούπα για την κυβερνητική καρέκλα. 
Στην αντίπερα όχθη, το ΚΚΕ έχει καταθέσει εννέα τροπολογίες και τρεις προτάσεις νόμου προς όλες τις τελευταίες κυβερνήσεις για την πλήρη επαναφορά του 13ου και 14ου μισθού στο Δημόσιο, καθώς και της 13ης και 14ης σύνταξης. Τις απορρίψατε όλοι μαζί με παρόμοια επιχειρήματα περί αντοχής της οικονομίας. Όμως, εμείς ξέρουμε καλά τι αντέχει και κυρίως τι δεν αντέχει η οικονομία σας. Αντέχει, βλέπετε, δισεκατομμύρια επιδοτήσεις και φοροαπαλλαγές στο μεγάλο κεφάλαιο, δισεκατομμύρια για πολεμικούς εξοπλισμούς και για αμφίβολης αποτελεσματικότητας πυραυλικά συστήματα, όπως η «Ασπίδα του Αχιλλέα». Δεν αντέχει, όμως, δημόσια και δωρεάν παιδεία, ούτε αξιοπρεπείς μισθούς για τους εκπαιδευτικούς που μορφώνουν τα παιδιά μας και οι οποίοι αναγκάζονται να κοιμούνται σε κάμπινγκ ή ακόμα και σε πάρκινγκ αυτοκινήτων. Το ίδιο συμβαίνει με τους εργαζόμενους στα νοσοκομεία, στους δήμους, στις περιφέρειες, στα Υπουργεία και αλλού. 
Όλοι μαζί, τα κόμματα που κυβερνήσατε, εκτός από την κατάργηση ή τη διατήρηση της κατάργησης του 13ου και 14ου μισθού, χρησιμοποιήσατε τσεκούρι και για τις υπόλοιπες αποδοχές. Παγώσατε και κρατάτε παγωμένο ένα μισθολογικό κλιμάκιο που μεταφράζεται σε χιλιάδες ευρώ για κάθε δημόσιο υπάλληλο. Επιβάλατε και διατηρήσατε την εισφορά για την ανεργία ως χαράτσι στους εργαζόμενους στο Δημόσιο, λες και ευθύνονται αυτοί για την ανεργία και όχι οι διάφοροι επιχειρηματικοί όμιλοι που απολύουν, όταν κρίνουν ότι και με αυτόν τον τρόπο θα εξασφαλίσουν καλύτερα τα δικά τους κέρδη. 
Και βέβαια, όπως μάθαμε από τον Κυβερνητικό σας Εκπρόσωπο -να τον χαίρεστε!- αυτές τις εισφορές, όπως και τις αντίστοιχες εισφορές των ιδιωτικών υπαλλήλων, σχεδιάζετε να τις δώσετε πεσκέσι στην εργοδοσία, λες και είναι κληρονομιά από τον παππού σας, γιατί λέτε ότι δεν υπάρχει λόγος να διαρκεί το επίδομα ανεργίας πάνω από δύο μήνες. Οι δύο μήνες, βέβαια, δεν καλύπτουν ούτε το διάστημα της ανεργίας των αναπληρωτών καθηγητών εκπαιδευτικών. Όμως, σε ποιον να τα εξηγήσουμε αυτά, αφού εσείς ζείτε στον δικό σας πλανήτη; Έννοια σας όμως και θα σας το εξηγήσουν οι εργαζόμενοι που μας ακούνε εκεί έξω. 
Τι άλλο κάνατε; Εκτινάξατε το ποσοστό των συμβασιούχων στο Δημόσιο, την ίδια στιγμή που οι όμιλοι και οι κάθε λογής εργολάβοι απολαμβάνουν τη μονιμότητά τους στις δημόσιες υπηρεσίες. Η αναμόρφωση του Πειθαρχικού Δικαίου των δημοσίων υπαλλήλων που ψήφισε η Κυβέρνηση για να ενισχύσει αυτό το κλίμα φόβου και τρομοκρατίας μέσα στους χώρους δουλειάς και να ποινικοποιήσει την πολιτική και συνδικαλιστική δράση, με στόχο να προχωράει η αντιλαϊκή πολιτική άνευ αντιρρήσεως, πάτησε στον αντιδραστικό Δημοσιοϋπαλληλικό Κώδικα που διατήρησαν σε ισχύ όλες οι κυβερνήσεις Νέας Δημοκρατίας, ΠΑΣΟΚ, ΣΥΡΙΖΑ μέχρι σήμερα. Και βέβαια, αυτός ο αυταρχισμός συμβαδίζει χέρι χέρι με την αντιδραστική αξιολόγηση και τη στοχοθεσία που με διάφορες παραλλαγές στηρίζετε όλοι σας. Θέλετε να μετατρέψετε τους δημόσιους υπαλλήλους σε πειθήνια όργανα εφαρμογής της εξειδίκευσης κατά κλάδο της αντιλαϊκής πολιτικής, των ιδιωτικοποιήσεων και της εμπορευματοποίησης των υπηρεσιών. 
Όμως, αυτό που χρειάζεται η παιδεία, η υγεία και η πολιτική προστασία είναι η χρηματοδότηση για μαζικούς διορισμούς καθηγητών, δασκάλων, γιατρών, πυροσβεστών που θα δουλεύουν αξιοπρεπώς, για σύγχρονες κτιριακές υποδομές και εξοπλισμό. Όλα αυτά πάτε να τα προσπεράσετε και να μεταφέρετε την ευθύνη για όλα τα κακώς κείμενα του κράτους στους δημόσιους υπαλλήλους, να φταίει πάντα ο υπάλληλος ή έστω και ο προϊστάμενος, αλλά ποτέ η κυβερνητική πολιτική.
Και ποιοι μιλάνε για αξιολόγηση των δημοσίων υπαλλήλων; Αυτοί που στο σκάνδαλο του ΟΠΕΚΕΠΕ κυνηγούσαν και έλεγαν «κακά σπυριά» όσους υπαλλήλους θέλησαν να κάνουν σωστά τη δουλειά τους και να αντιμετωπίσουν όλη αυτή τη ρεμούλα και τη δυσωδία, την οποία η Νέα Δημοκρατία υπέθαλπε στην καλύτερη περίπτωση. Καταλάβαμε, λοιπόν, τι σόι αξιολόγηση θέλετε να κάνετε.
Και έτσι περνάμε στον επόμενο κρίκο της αλυσίδας, στη Συνταγματική Αναθεώρηση, η πρώτη φάση της οποίας ολοκληρώνεται πλέον, γιατί ως γνωστόν στην κυβερνητική πρόταση συμπεριλαμβάνεται ανάμεσα σε άλλα και η συνταγματική άρση της μονιμότητας των δημοσίων υπαλλήλων μέσω της σύνδεσής της με την αντιδραστική σας δήθεν αξιολόγηση. 
Συνολικά αυτό που επιχειρείται και με τη Συνταγματική Αναθεώρηση είναι μία νέα αντιδραστική τομή με στόχους την παραπέρα θωράκιση αυτού του κράτους καταπιεστή για την εξασφάλιση μιας πλήρους αντιλαϊκής πολιτικής δήθεν σταθερότητας. Επιδιώκετε την αποτελεσματικότερη στήριξη της καπιταλιστικής οικονομίας και μάλιστα σε συνθήκες πολεμικής οικονομίας και προετοιμασίας, την ακόμα μεγαλύτερη ένταση της καταστολής απέναντι στο λαϊκό κίνημα, συνταγματοποιείτε τους κόφτες στις λαϊκές ανάγκες, προσθέτετε τη φοροασυλία των στρατηγικών επενδυτών πλάι σε αυτή των εφοπλιστών, δίνετε ένα νέο χτύπημα στη δημόσια και δωρεάν πανεπιστημιακή εκπαίδευση με την αναθεώρηση του άρθρου 16 και πολλά άλλα ακόμα. 
Ξεχωριστής σημασίας είναι η νέα δυνατότητα παρέμβασης στα εσωτερικά των κομμάτων που επιχειρείτε να θεσπίσετε με τις αλλαγές στο άρθρο 29. Για να ανοίξετε αυτούς τους επικίνδυνους δρόμους, πατάτε πάνω στην ανιστόρητη θεωρία των δύο άκρων, που είναι βέβαια και επίσημη ιδεολογία της Ευρωπαϊκής Ένωσης. Αυτό και μόνο αποδεικνύει πόσο υποκριτές είστε όταν επικαλείστε την ανάγκη αντιμετώπισης φασιστικών εγκληματικών δυνάμεων, αφού αυτοί ως γνωστόν θρέφονται ακριβώς από τέτοιες θεωρίες, όπως και από τη συνολική πολιτική σας, από τον εθνικισμό, από το κλίμα πολεμικής προετοιμασίας που επικρατεί σε ολόκληρη την Ευρωπαϊκή Ένωση. Αποδεικνύει ταυτόχρονα και πόσο αντισυστημικοί είναι κάτι τέτοιο τύποι σαν τον εγκληματία ναζί Κασιδιάρη που αποφυλακίζεται σήμερα, αφού από τη μια που φουσκώνονται από το ίδιο το σύστημα και από την άλλη αξιοποιούνται για να τσουβαλιάζονται και οι αγωνιστικές ριζοσπαστικές δυνάμεις που παλεύουν ενάντια σε αυτό το διεφθαρμένο και σάπιο σύστημα. 
Γι’ αυτό και εμείς επιμένουμε ότι όλο αυτό που προωθείτε είναι μια στρατηγική επιλογή και δεν σας κάνουμε τη βολική κριτική που σας κάνουν άλλες δυνάμεις, ότι πρόκειται για επικοινωνιακό -δήθεν- αντιπερισπασμό και άλλα τέτοια φαιδρά, απλά και μόνο για να κρύψουν οι περισσότεροι ότι συμφωνούν και στα περισσότερα. Άλλωστε, το ΠΑΣΟΚ έχει ήδη ξεκαθαρίσει ότι θα δώσει στήριξη σε εμβληματικές διατάξεις, όπως η αναθεώρηση του άρθρου 16, απλά στην επόμενη Βουλή -λέει- και όχι τώρα. Δεν είναι Γιάννης είναι Γιαννάκης. Δεν είναι Νίκος είναι Νικολάκης.
Εμείς, όπως γνωρίζετε, καταθέσαμε αναλυτικά την πρότασή μας, την οποία για μια ακόμα φορά δεν τη συζητάτε. Εκεί, για παράδειγμα, συμπεριλαμβάνεται η πραγματική κατάργηση του άρθρου 86, για να οδηγούνται και οι Υπουργοί στα δικαστήρια, όπως όλοι οι υπόλοιποι πολίτες, και όχι βέβαια αυτή η κοροϊδία που φέρνετε εσείς. Συμπεριλαμβάνεται, επίσης, η πρόταση για αναθεώρηση του άρθρου 103 που απαγορεύει τη μετατροπή των συμβάσεων ορισμένου χρόνου σε αορίστου -κάτι που είναι και αίτημα των σωματείων, των ομοσπονδιών των δημοσίων υπαλλήλων-, και άλλα πολλά ακόμα, που τα γνωρίζετε και εσείς της Κυβέρνησης και εσείς των άλλων κομμάτων, τα οποία επίσης τα απορρίπτουν διά της σιωπής τους αυτοί, γιατί μοιράζονται και ίδιες δεσμεύσεις μαζί σας. Γι’ αυτό και ο λαός μας δεν έχει κανένα λόγο να κάτσει, όπως τον θέλετε, στη θέση ενός θεατή καθ’ όλη αυτή την πολύμηνη, καθώς φαίνεται, προεκλογική περίοδο, για να ψάχνει τις μικροδιαφορές στα κοστολογημένα προγράμματά σας, που αφήνουν απ’ έξω όμως τις βασικές ανάγκες του. 
Και όπως φαίνεται, δεν έχει σκοπό να το κάνει. Το συγκλονιστικό πραγματικά συλλαλητήριο στη Διεθνή Έκθεση Θεσσαλονίκης πιστεύουμε ότι μπορεί να γίνει εφαλτήριο ακόμα πιο μαζικών αγώνων, που θα φέρουν ακριβώς αυτές τις σύγχρονες λαϊκές ανάγκες στο προσκήνιο. Οι αγώνες θα δυναμώσουν, γιατί τα ίδια τα λαϊκά προβλήματα οξύνονται, γιατί οι θυσίες που θα ζητάτε από τον ελληνικό λαό δεν πρόκειται να τελειώσουν. Και μέσα εκεί, πολλοί περισσότεροι, είμαστε σίγουροι θα συναντηθούν με το Κομμουνιστικό Κόμμα Ελλάδας και την ανατρεπτική του πρόταση. 
Σας ευχαριστώ. 
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κύριο Πρόεδρο. 
Τον λόγο έχει ο κ. Γεώργιος Γαβρήλος. 
ΓΕΩΡΓΙΟΣ ΓΑΒΡΗΛΟΣ: Ευχαριστώ πολύ, κύριε Πρόεδρε. 
Κυρία Υπουργέ, δεν θα μπορούσα να ξεκινήσω αυτήν την παρέμβασή μου, αφού συζητάμε άλλωστε ζητήματα που απασχολούν τον κόσμο της εργασίας και δη τους δημοσίους υπαλλήλους, χωρίς να αναφερθώ και να σχολιάσω αυτήν την εξοργιστική δήλωση του Κυβερνητικού Εκπροσώπου, του κ. Μαρινάκη, περί περικοπής του επιδόματος ανεργίας. Και ασφαλώς, θα μπορούσε να επικαλεστεί -δήθεν- προσωπική άποψη αν δεν κατείχε αυτή τη θέση. Και έχουμε σήμερα τον κ. Μητσοτάκη, τον κύριο Πρωθυπουργό της χώρας, να τον κρατάει ακόμη στη θέση του μετά από αυτή τη δήλωση. Αν μη τι άλλο, αφού ο Κυβερνητικός Εκπρόσωπος παραμένει στη θέση του, είναι πλέον φανερό ότι αποκάλυψε μια κρυφή ατζέντα που έχει η Κυβέρνηση Μητσοτάκη, διεκδικώντας ακόμη την ψήφο του ελληνικού λαού για μία τρίτη τετραετία και ενώ έχει ήδη ισοπεδώσει δικαιώματα του κόσμου της εργασίας με πέντε, έξι αντεργατικούς νόμους, με θέσπιση του 13ώρου, του επταήμερου απασχόλησης την εβδομάδα, με απλήρωτες υπερωρίες, με κατάργηση ουσιαστικά αυτής καθαυτής της απεργίας, με τη δίωξη των συνδικαλιστικών στελεχών, με την κατάργηση του ΟΑΕΔ και τη μη επαναφορά του ΟΜΕΔ, προκειμένου να έχουμε τον εργαζόμενο να διεκδικεί συλλογικές συμβάσεις εργασίας και βέβαια, με την αναδιανομή του πλούτου τα τελευταία χρόνια που έγινε εις βάρος των εργαζομένων, όπου έχουμε ένα 5% με 6% πλούτο από τον κόσμο της εργασίας, που πάει στο ισχυρό κεφάλαιο και σε μερικές μεγάλες επιχειρήσεις της χώρας. 
Και έρχεται αυτή η κατάπτυστη δήλωση του κ. Μαρινάκη, που ουσιαστικά αγνοεί ότι αυτό το επίδομα της ανεργίας είναι χρήματα των εργαζομένων, των ασφαλισμένων. Είναι ένα ελάχιστο δίχτυ προστασίας για τους εργαζόμενους. Αγνοεί ότι είναι ήδη μικρός ο χρόνος, ειδικά για τους εποχικούς της εστίασης, για τους οποίους κατ’ επανάληψη έχουμε φέρει τροπολογίες και έχουμε κάνει παρεμβάσεις, προκειμένου να επανέλθει στην πρότερη κατάσταση και στον χρόνο που ελάμβαναν ως επίδομα ανεργίας όλοι οι εργαζόμενοι στον τουρισμό. 
Αγνοεί επίσης τους διακόσιους πενήντα επτά χιλιάδες μακροχρόνια ανέργους. Και βέβαια, κρύβεται πίσω από νούμερα της ΕΛΣΤΑΤ περί των ανέργων της χώρας που τάχα μειώνονται, ενώ μόλις σήμερα αποκαλύφθηκε από τη ΔΥΠΑ ότι υπάρχει μία τεράστια διαφορά των ανέργων που παρουσιάζει η ΕΛΣΤΑΤ σε σχέση με τους ανέργους που παρουσιάζει η ΔΥΠΑ. Και δεν είναι μικρή η διαφορά. Είναι τριακόσιες σαράντα χιλιάδες άνεργοι διαφορά. Και βέβαια, αγνοεί ο κ. Μαρινάκης ότι οι μακροχρόνιοι άνεργοι δεν έχουν κανένα δίχτυ προστασίας προκειμένου να αντιμετωπίσουν τις πολιτικές αυτές της Κυβέρνησης που έχουν φέρει τον κόσμο της εργασίας σε αδιέξοδο λόγω της ακρίβειας, λόγω της χαμηλής αγοραστικής δύναμής τους. 
Ερχόμαστε σήμερα να συζητήσουμε ένα νομοσχέδιο μετά από επτά χρόνια στο τιμόνι της χώρας από τη Νέα Δημοκρατία και μας το παρουσιάζετε ως μεταρρύθμιση. Αν είναι δυνατόν, μετά από επτά, οχτώ διακυβέρνησης της χώρας από τη Νέα Δημοκρατία να παρουσιάζεται ένα νομοσχέδιο ως μεταρρύθμιση. Άραγε τι κάνατε τα προηγούμενα χρόνια; Μόνο επικοινωνία. Φέρατε εδώ στη Βουλή και έγιναν νόμος του κράτους διάφορες παρεμβάσεις στη δημόσια διοίκηση, που όμως σε καμία δεν προχωρήσατε, προκειμένου να υλοποιήσετε και να λειτουργήσετε βάσει αυτών των διατάξεων που εσείς φέρατε, και για την αξιολόγηση των υπαλλήλων και για την αξιολόγηση των δομών και για τη διοίκηση ολικής ποιότητας και για την πολυεπίπεδη διακυβέρνηση και για τα συμβούλια ακεραιότητας και για τα συμβούλια ανάπτυξης και για έναν τρόπο κρίσης και αξιολόγησης των στελεχών σε θέσεις ευθύνης. Τίποτα από αυτά δεν κάνατε τα τελευταία χρόνια. Ούτε διαλέξατε κάποιες από τις καλές πρακτικές που σας πρότεινε ο ΟΟΣΑ. 
Αντίθετα, προχωρήσατε στη στελέχωση της δημόσιας διοίκησης με μία πελατειακή λογική, στη βάση αναθέσεων θέσης ευθύνης, που θα τις βρει μπροστά ο δημοσιοϋπαλληλικός κόσμος. 

Θα εξαρτάται η προαγωγή, η εξέλιξη του κάθε δημοσίου υπαλλήλου, με αυτήν την προϋπηρεσία που ήδη έχουν λάβει κάποιοι εργαζόμενοι στο Δημόσιο, μετά από ανάθεση δική σας και όχι πραγματική κρίση και αξιολόγηση. Και, μάλιστα, αυτοί οι οποίοι βρίσκονται σε θέση ευθύνης σήμερα μετά από ανάθεση, θα έχουν και την μπαγκέτα της αξιολόγησης για τους υπόλοιπους δημοσίους υπαλλήλους. 
Φέρνετε, λοιπόν, τάχα κάποιους δείκτες αξιολόγησης με το καινούργιο νομοσχέδιο που είναι εντελώς αόριστοι και ασαφείς. Πολύ περισσότερο, δεν μας τους παρουσιάζετε σήμερα, αφού κρατάτε για λογαριασμό του Υπουργού μετά από έκδοση υπουργικής απόφασης ποιοι θα είναι αυτοί οι δείκτες και πόσο θα μετράνε και θα υπολογίζονται, προκειμένου να αξιολογηθεί ένας υπάλληλος και να καταλάβει θέση ευθύνης. 
Άραγε, τι καινούργιο φέρνετε με αυτό το νομοσχέδιο; Εδώ, το ίδιο το Υπουργείο δεν έχει έναν ενιαίο Οργανισμό και είναι επτά χρόνια στο τιμόνι της χώρας. Μόνο επικοινωνία, μόνο εχθρότητα απέναντι στον δημόσιο υπάλληλο. Φέρατε το Πειθαρχικό. Ανοίγετε τώρα και μία κουβέντα για την άρση μονιμότητας στο Δημόσιο μέσα από συνταγματική αναθεώρηση. Και αυτό το κάνετε μόνο για να ενεργοποιήσετε έναν κοινωνικό αυτοματισμό απέναντι στους δημοσίους υπαλλήλους, κάθε φορά τη μία ομάδα απέναντι στην άλλη, ενώ πολύ καλά και οι νόμοι του κράτους και το Σύνταγμά μας λένε πώς θα αξιολογηθούν οι υπάλληλοι, πώς θα φύγουν από τη Δημόσια Διοίκηση οι κακοί υπάλληλοι, πώς θα τιμωρηθούν αν προχωρούν με παραβατική συμπεριφορά οι δημόσιοι υπάλληλοι. 
Κάνετε μία κουβέντα, ουσιαστικά για να ενεργοποιείται ένας κοινωνικός αυτοματισμός, ενώ έχετε εγκαταλείψει τη Δημόσια Διοίκηση τα τελευταία χρόνια και από πλευράς στελέχωσής της, αλλά και από πλευράς βελτίωσης της θέσης των δημοσίων υπαλλήλων με καλύτερες αποδοχές. Είναι οι φτωχότεροι δημόσιοι υπάλληλοι σε όλη την Ευρώπη, τελευταίοι σε όλη την Ευρώπη. Μάλιστα, όπως έδειξε και η πρόσφατη μελέτη του ΟΟΣΑ, οι Έλληνες εργαζόμενοι είναι μαζί με την Κολομβία και τους εργαζόμενους του Μεξικού στις τελευταίες θέσεις από τριάντα οκτώ χώρες του ΟΟΣΑ με αυτές τις πολιτικές που ακολουθείτε τα τελευταία χρόνια. 
Φέρνετε κάποιες διατάξεις για την Εθνική Σχολή Δημόσιας Διοίκησης. Αλήθεια, τι κάνατε τόσα χρόνια; Την έχετε αφήσει, την έχετε εγκαταλείψει. Στελέχη δεν βγαίνουν. Ακόμη και κάποιοι άνθρωποι που θα έπρεπε να εξελιχθούν από αυτή τη Σχολή, βλέπουν ότι επικρατούν τα κομματικά κριτήρια και οι επιλογές γίνονται καθαρά με κομματικά κριτήρια. 
Κάνετε κάποιες αλλαγές και στον Κώδικα των Οργανισμών Τοπικής Αυτοδιοίκησης. Αλήθεια, πριν λίγες μέρες τι ψηφίσατε; Νέες αλλαγές φέρνετε;
Είναι ανάγκη το συντομότερο δυνατό να εγκαταλείψετε την Κυβέρνηση και ο ελληνικός λαός θα δώσει την αλλαγή στις επόμενες εκλογές.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Γαβρήλο. 
Τον λόγο έχει ο Πρόεδρος της Νίκης, ο κ. Δημήτρης Νατσιός. 
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Ευχαριστώ, κύριε Πρόεδρε.
Κυρίες και κύριοι συνάδελφοι, ήμουν κατά τον αγιασμό της νέας σχολικής χρονιάς σε ένα χωριό της Χαλκιδικής ονόματι «Μεταμόρφωση». Εκεί συντελείται ένα μικρό θαύμα. Μικρό χωριό με τριθέσιο σχολείο έγινε πενταθέσιο -σπάνιο για τα σημερινά δημογραφικά δεδομένα- εξαιτίας πολύτεκνων οικογενειών που υπάρχουν στην περιοχή. Είναι πολύτεκνες οικογένειες οι οποίες δεν βοηθήθηκαν καθόλου από τον κ. Μητσοτάκη κατά τη Διεθνή Έκθεση Θεσσαλονίκης. Βέβαια, ακούσαμε και τα ανέκδοτα τύπου «κουμπαρά». 
Θα μεταφέρω ένα δίκαιο αίτημά τους. Υπάρχουν εξήντα μικρά παιδιά στο δημοτικό σχολείο και διασχίζουν καθημερινά έναν δρόμο διπλής κατεύθυνσης υψηλής επικινδυνότητας, χωρίς διάζωμα, χωρίς φανάρι, χωρίς καν κυκλικό κόμβο. Είναι καθαρά θέμα χρόνου να συμβεί ένα σοβαρό ατύχημα. Και το ερώτημα που τίθεται είναι ένα: Όταν γίνει το κακό, τι θα πούμε τότε; Ας φτιαχτεί, λοιπόν, μια πεζογέφυρα -αυτό ζητάνε οι άνθρωποι αυτοί- για να μπορούν τα παιδάκια τους, εξήντα παιδιά, να περνάνε τον δρόμο. Όσοι ξέρουν την περιοχή γνωρίζουν ότι είναι ένας πολύ επικίνδυνος δρόμος. 
Προχωρώ. Ένας από τους πιο σκληρούς και αδίσταχτους κακοποιούς και δολοφόνους, ο Αλκέτ Ριζάι, με δις ισόβια ο άνθρωπος, που και ο Ποινικός Κώδικας δεν καλύπτει την εγκληματική του δράση, κυκλοφορεί ελεύθερος. Γιατί; Διότι πήρε άδεια για δέκατη έκτη φορά. Θέλω να ρωτήσω ποιος έκρινε ότι ο Ριζάι με τρεις δολοφονίες στο ενεργητικό του δεν είναι ικανός τέλεσης νέων εγκλημάτων κατά τη διάρκεια της άδειας. Το 2006 πάλι δραπέτευσε σε άδεια. Το 2021, πάλι με άδεια. Τώρα κυκλοφορεί ελεύθερος, οπλισμένος, κίνδυνος θάνατος για τους αστυνομικούς που τον αναζητούν για πολλοστή φορά, αλλά δυστυχώς και για ανύποπτους πολίτες. 
Αλλάξτε αυτόν τον ρημαδονόμο -να το πω έτσι- των αδειών για επικίνδυνους κακοποιούς. Κόψτε τις άδειες. Αφήστε αυτές τις ανοησίες για επανένταξη και κλείστε ισόβια τέτοια ανθρωπόμορφα κτήνη και δολοφόνους που κυκλοφορούν τώρα ελεύθεροι. 
Στη δε Πλατεία Βικτωρίας, που έχει καταντήσει σούπερ μάρκετ διακίνησης ναρκωτικών, πέντε αλλοδαποί έσπασαν κυριολεκτικά στο ξύλο μια ηλικιωμένη γυναίκα για να της αρπάξουν την τσάντα και τον σταυρό τον οποίον φορούσε. Τα ακούει αυτά ο Υπουργός του «ντου», ο κ. Φλωρίδης -και του «ου» από τον ελληνικό λαό, θα έλεγα- ο οποίος δόλια εκβιάζει τον λαό με αυτό το «ντου» που είπε για τους Τούρκους και υποτιμά απροκάλυπτα το αξιόμαχο των Ενόπλων Δυνάμεων; Αυτά δεν είναι σοβαρές δηλώσεις. Τα εθνικά θέματα και οι ελληνοτουρκικές σχέσεις απαιτούν σύνεση, μεγάλη προσοχή, θάρρος και προπαντός εθνικό φρόνημα. Τα «ντου», κύριε Φλωρίδη, είναι για τα καφενεία και για τα στέκια που αράζεις και όχι για δημόσιες τοποθετήσεις Υπουργών. Εξάλλου, απέναντι ακούν. 
Κυρίες και κύριοι συνάδελφοι, επιτρέψτε μου να αρχίσω τη σημερινή ομιλία μου από ένα πολύ ευαίσθητο θέμα, το οποίο ακουμπά την Ορθοδοξία και αφορά τον ελληνισμό. Μιλάμε για το θέμα της Μονής του Σινά. Ειλικρινώς, μένουμε κατάπληκτοι από όσα διαβάζουμε και μαθαίνουμε, γιατί ενημέρωση από εσάς δυστυχώς δεν έχουμε. Διαπραγματεύεστε ένα τόσο σοβαρό θέμα, με τέτοιες προεκτάσεις και δεν έχετε την ευαισθησία να πείτε στα πολιτικά κόμματα τι ακριβώς σκαρώνετε. 
Μένουμε, λοιπόν, κατάπληκτοι από το περιεχόμενο της προωθούμενης συμφωνίας για τη διαβόητη «διπλή κυριότητα» μεταξύ Μονής και αιγυπτιακού Δημοσίου, με την οποία χάνει απ’ ό,τι φαίνεται το ιερό σέμνωμα της Ορθοδοξίας μας την εξουσία πάνω στην ιδιοκτησία του, η οποία είναι θεμελιωμένη εδώ και δεκαπέντε αιώνες πάνω σε ισλαμικά έγγραφα. Με ποιο δικαίωμα, κύριε Υπουργέ των Εξωτερικών; Βιλαέτι σας είναι για να κάνετε ό,τι θέλετε; Μένουμε κατάπληκτοι από τη σιωπή του κ. Μητσοτάκη στην πρόσφατη επίσκεψή του στην Αίγυπτο. Δεν ασχολήθηκε καθόλου με το θέμα στις δημόσιες δηλώσεις του μπροστά στον Αιγύπτιο Πρόεδρο. 
Μένουμε κατάπληκτοι και εντυπωσιασμένοι από την αντίδραση της Ιεράς Κοινότητας του Αγίου Όρους, η οποία με ανακοίνωσή της έθεσε το δάχτυλό της επί τον τύπον των ήλων και σας προειδοποίησε τόσο για την αλλαγή του μακραίωνου status quo, όσο και για το επικίνδυνο προηγούμενο που δημιουργείται για το αυτοδιοίκητο όλων των πατριαρχείων, αλλά και της αγιορείτικης κοινότητας. 
Μένουμε κατάπληκτοι, επίσης, από το θράσος σας, διότι όπως διαβάζω στον Τύπο εδώ και δυο ημέρες, η Κυβέρνηση διά του Υπουργού Εξωτερικών και του Διοικητή του Αγίου Όρους παρενέβη ωμά στα εσωτερικά της μοναστικής κοινότητας και αξίωσε διορθωτική δήλωση επί της αρχικής, η οποία έγινε μεν, αλλά με περιορισμένα αποτελέσματα. 
Δεν έχετε ούτε ιερό ούτε όσιο! Είστε υποκριτές. Παριστάνετε, ενίοτε τους πιστούς και τους καλούς χριστιανούς και τώρα που πλησιάζουν οι εκλογές, δείχνετε -μόλις κάτι σας ξεφύγει και δεν πάει καλά- το πραγματικό σας πρόσωπο. Όπως έχω ξαναπεί, άθεοι και αθεόφοβοι αντάμα. 
Είναι δυνατόν να ασκείτε πιέσεις και να εκβιάζετε τους πραγματικούς φάρους, τους καθηγουμένους μας, για να πουν αυτά που θέλετε εσείς για ένα θέμα που υπερβαίνει κατά πολύ την πολιτική συγκυρία και συνδέεται ευθέως με τις προοπτικές του έθνους; Τι να σας πω; Σας παραδίδουμε στη χλεύη της κοινωνίας.
Τα ίδια σας αξίζουν με τα παιχνίδια που ετοιμάζετε για τα εθνικά θέματα και για την άμυνα της χώρας. Μείναμε και εδώ έκπληκτοι. Αντί να δώσετε το «παρών» στις δύο κηδείες των ηρωικών πιλότων του Φάντομ που έπεσε στην Τανάγρα, εσείς υποδεχτήκατε, κύριε Μητσοτάκη, στο Μέγαρο Μαξίμου την κυρία Κλούνεϊ, κάνοντας δημόσιες σχέσεις και μιλώντας για μόδες. Σοβαρά; Που τα βρήκατε όλα αυτά; Τόσο αναίσθητοι είστε; Δημόσιες σχέσεις με την κυρία Κλούνεϊ, αναρτήσεις για τον αδικοχαμένο καλλιτέχνη, τον Μαζωνάκη, και ούτε δάκρυ για τα παιδιά μας που έσκιζαν τους ουρανούς της γαλανόλευκης πατρίδας μας και έκαναν τα πάντα μέχρι το τελευταίο δευτερόλεπτο, για να σώσουν και την περιουσία του δημοσίου και τους θεατές από το δυστύχημα. 
Πραγματικά, μας γεννάται το ερώτημα: Τι άνθρωποι είστε εσείς; Από πού προκύψατε; Τη μια καμαρώνετε για τα Rafale και την άλλη δεν δίνετε μία για τα παιδιά που πετούν με τα Phantom. Είστε τέτοιοι καιροσκόποι, αμοραλιστές και οπορτουνιστές που δεν διστάζετε να παίζετε ακόμη και τα εθνικά θέματα στα ζάρια, για να διασώσετε την εξουσία σας. 
Προσπερνώ το γεγονός ότι ο Πρωθυπουργός θυμήθηκε να πάει στο Καστελλόριζο λίγο πριν εκπνεύσει η θητεία του στην πρωθυπουργία το 2027 και λίγο πριν προκηρυχθούν εκλογές. Λησμονούμε ότι τόσα χρόνια δεν είχε πατήσει ποτέ το πόδι του στο ακριτικό νησί. Προσπερνούμε ότι σε χάρτη -πρόσφατα το είδαμε- του Μεγάρου Μαξίμου για το Ταμείο Ανάκαμψης έλειπε, όπως κατήγγειλε ο Τύπος, το Καστελλόριζο. Άρα, για το Θεό, φορέσατε φουστανέλα και μου ετοιμάζεστε να επεκτείνετε τα δώδεκα μίλια νοτίως της Κρήτης και νομίζετε ότι δεν γνωρίζουμε ποιο είναι το κόλπο, το τέχνασμα που κρύβεται πίσω από αυτό το μεγάλο εθνικό πυροτέχνημα; Το ξέρουμε. Θα δεσμευτείτε διά βίου στους συμμάχους ότι δεν θα επεκτείνουμε τα χωρικά μας ύδατα στα δώδεκα μίλια στο Αιγαίο. Αυτή είναι η συμφωνία, η ύπουλη, εις βάρος των εθνικών συμφερόντων, την οποία μελετάτε.
Και μπορεί να μας προκύψει και κάποιο τερατούργημα. Να κάνετε, δηλαδή, το deal, τη συμφωνία, να κερδίσουμε πράγματι τα δώδεκα μίλια νοτίως της Κρήτης, αλλά να χαρίσουμε, όπως γράφει και σήμερα πάλι ο Τύπος, θαλάσσιες ζώνες στην Τουρκία νοτίως του Καστελλόριζου και όλα καλά και ωραία. 
Τα ίδια και χειρότερα ετοιμάζετε με την ψευδομακεδονική γλώσσα στη δίκη που θα γίνει στον Άρειο Πάγο στις 21 Σεπτεμβρίου. Όλα αυτά είναι απόρροια της προδοτικής συμφωνίας των Πρεσπών. Πήγε ο Υπουργός Εξωτερικών στη Φλώρινα πρόσφατα και είπε στους ακρίτες μας ότι δεσμεύεται αυτή η Κυβέρνηση η οποία έταζε προεκλογικά βέτο στους Έλληνες στην Ευρωπαϊκή Ένωση από τη Συμφωνία- Προδοσία των Πρεσπών. Δηλαδή, δεν μπορεί να κάνει τίποτα. Προεκλογικά αμφισβητούσε, μετεκλογικώς όλα καλά και ωραία. Τακτική Μητσοτάκη, και τώρα κάνετε πλάτες σε αυτονομιστές Σκοπιανούς, προκειμένου να αναγνωριστεί η ψευτομακεδονική γλώσσα. Και είδαμε πάλι τα τραγούδια τους «Φύγετε Έλληνες». Συνεχίζουν. Κανείς δεν τους πειράζει. Και στο κάτω κάτω, να τους πείτε ότι οι συντάξεις στα Σκόπια είναι 300 ευρώ, οι μισθοί 600. Εάν δεν συμπαθούν την Ελλάδα, να τσακιστούν να πάνε απέναντι και όχι να βρίζουν την πατρίδα μας. Ο λαός για τη στάση σας έχει μια απλή φράση για τέτοιες περιπτώσεις, όταν αγανακτεί «Ουαί υμίν, γραμματείς και Φαρισαίοι υποκριταί». 
Κοιτάξτε, κύριοι της Κυβέρνησης, ο ελληνικός λαός μόνο αφελής δεν είναι. Σας έχει γνωρίσει, σας έχει ζυγίσει, ξέρει το ποιόν σας και καταλαβαίνει τι κρύβεται πίσω από κάθε μεγάλη δήθεν πατριωτική πρωτοβουλία σας. Δεν σας έχει ο λαός καμία απολύτως εμπιστοσύνη. Και δεν είναι μόνο τα εθνικά θέματα που δεν σας έχει εμπιστοσύνη. Είναι και τα θέματα που αφορούν την καθημερινότητα του λαού. Ρωτάμε: Ποιους διαπλεκόμενους βιομήχανους εξυπηρετεί ο Κυβερνητικός Εκπρόσωπος, ζητώντας την ουσιαστική κατάργηση του επιδόματος ανεργίας και τη νομοθέτηση της παροχής του επιδόματος ως μισθού για προσλήψεις σε επιχειρήσεις; Αυτό δεν εξυπηρετεί τους εργαζόμενους. Να πάτε να το πείτε αυτό στους εργαζόμενους του τουριστικού τομέα -φορολογείτε και το πουρμπουάρ τους εξάλλου-, ότι δεν θα πάρουν το επίδομα ανεργίας τους λίγους μήνες που μένουν χωρίς δουλειά. 
Όταν ακούμε τον έναν πίσω από τον άλλο, τον κ. Μαρινάκη, τον κ. Βορίδη και άλλους, να επιχειρηματολογούν για το επίδομα ανεργίας και την κατάργησή του, πραγματικά διερωτόμαστε τι είστε εσείς, γιατί με τον λαό δεν είστε. Υποκατάστημα συμφερόντων είστε και το κάνετε χωρίς να κρύβεστε. Το ίδιο συμβαίνει και με την ακρίβεια. Έχει φτάσει η βενζίνη το λίτρο στα 2,2 ευρώ και ανεβαίνει. Στα νησιά, ίσως και περισσότερο.
Θησαυρίζουν τα κρατικά ταμεία από τους αυξημένους φόρους κατανάλωσης και εσείς οι αναίσθητοι ούτε τώρα δεν σκέφτεστε να μειώσετε τον ειδικό φόρο κατανάλωσης, για να πάρουν οι Έλληνες επιτέλους μια ανάσα. Το έχω ξαναπεί. Τα βενζινάδικα είναι οι μικρές εφορίες, όπου ο λαός πονάει, όπου ο λαός λιανίζεται κυριολεκτικά οικονομικά. Πού σας βρήκαν οι Έλληνες; Πού σας βρήκαν; Αυτή είναι η απορία τους. 
Από το Βήμα της ΔΕΘ, από τα χείλη του κ. Μητσοτάκη δεν ακούσαμε κανένα μέτρο έκτακτης εισφοράς, κανένα μέτρο επιβολής κάποιου ειδικού φόρου για περιορισμένο έστω χρονικό διάστημα επί των υπερκερδών των αλυσίδων υπεραγορών, επί των ενεργειακών και πετρελαϊκών εταιρειών, επί των κατασκευαστικών κολοσσών ή επί των τραπεζών, των δισεκατομμυρίων και τρισεκατομμυρίων ανακεφαλαιοποιημένων με τα χρήματα του ελληνικού λαού. Εκεί καμία κουβέντα. Στο απυρόβλητο, απείραχτους. Αντί για την επιβολή των κανόνων του κράτους στους μεγαλοκαρχαρίες, αντί για την άτεγκτη επιβολή μιας φιλολαϊκής οικονομικής πολιτικής στους ολιγάρχες, σας βλέπουμε να τους καλείτε σε μια ιδιότυπη τράπεζα καλής θέλησης, επί της οποίας επιχειρείτε να συνάψετε συμφωνίες κυρίων για τον περιορισμό της αδηφάγου ορέξεως των συνδαιτυμόνων  σας. Έχετε παράλληλα εφεύρει κάθε είδους μέσο οικονομικής εξαπάτησης των πολιτών, από τα διάφορα «καλάθια» και τις εφαρμογές του τύπου «πόσο κάνει» μέχρι τα πλαφόν κέρδους και την επιδότηση στην τιμή προϊόντων κατόπιν εορτής. 
Αλίμονο, κύριε Πρωθυπουργέ, χάδια στην οικονομική ολιγαρχία την οποία απροκάλυπτα στηρίζετε και καρπαζιές στο λαό, τον οποίον εξωθείτε καθημερινώς στο κατώφλι της φτώχειας. Δυστυχώς, σήμερα, στην κακέκτυπη δημοκρατία μας, βλέπουμε τον Πρωθυπουργό να ενεργεί ταυτόχρονα ως «τελώνης» της εποχής του Χριστού, ως ιδιότυπος οικονομικός τροχονόμος της εποχής μας και ως «φαρισαίος» όλων των εποχών.
Μας είπε περαιτέρω ότι από τον Δεκέμβριο του 2027 οι δημόσιοι υπάλληλοι θα λαμβάνουν επίδομα Χριστουγέννων 500 ευρώ. Σοβαρά τώρα; Πρώτον, τον Δεκέμβριο του 2027 δεν θα είστε Πρωθυπουργός και δεύτερον, μέχρι τον προσεχή Δεκέμβριο του 2026 θα τους έχετε πάρει 1.000 ευρώ με την φορομπηχτική πολιτική σας και την άρνηση ελέγχου της αγοράς. Στη λογική αυτή εντάσσεται και η κατάργηση του φόρου επιτηδεύματος από το 2027 μέχρι το 2029. Τα ίδια ισχύουν και για την ενίσχυση των συνταξιούχων. Τους δίνετε ως δήθεν ενίσχυση 400 ευρώ τον χρόνο -100 δώσατε στη ΔΕΘ- που είναι, όμως, στην πραγματικότητα ποσοστό από τα δικά τους λεφτά, τα οποία με αισχρό και έμμεσο τρόπο ετησίως τους αφαιρείτε.
Για τις επιχειρήσεις τι να πούμε; Είναι δυνατόν σε δυτικό ευρωπαϊκό κράτος να συζητούμε ακόμη για προκαταβολή του φόρου των επιχειρήσεων; Ούτε στη Σοβιετία δεν ίσχυε τέτοιο μέτρο. 




Κι εσείς αμοραλιστές, όπως είστε, κάνετε όνειρα και νομίζετε ότι θα σας σώσει ο Κασιδιάρης με το κόμμα του οποίου συμπορεύεστε εδώ και δύο χρόνια στη Βουλή στις ψηφοφορίες. Έξι πρώην Βουλευτές των «Σπαρτιατών» συμμετέχουν ως άτυπα μέλη της Νέας Δημοκρατίας. Και μη μου πείτε ότι αυτό είναι ψέματα, πως οι μισοί όπως προείπα, Βουλευτές των «Σπαρτιατών» ψηφίζουν σταθερά τα νομοσχέδιά σας και είναι ουρά της Πλειοψηφίας σας. Στα Πρακτικά της Βουλής βλέπουμε πώς με τη στάση τους στις ψηφοφορίες είναι εκεί, για να καταλάβει κάθε Έλληνας τι είδους παιχνίδι παίζεται πίσω από την πλάτη του. 
Και όπως θυμάστε, είχατε μεν απαγορεύσει στο κόμμα του κ. Κασιδιάρη να κατέβει στις Εθνικές Εκλογές, όμως, στις δημοτικές εκλογές που ήταν το φθινόπωρο πήρε μέρος. Γιατί το κάνατε αυτό; Προφανώς, γιατί θέλατε να κόψετε την πορεία του κ. Μπακογιάννη, με τον οποίο είναι γνωστό ότι ο κ. Μητσοτάκης δεν έχει καθόλου αγαστές σχέσεις. «Στις Εθνικές Εκλογές όχι, αλλά στις δημοτικές κατεβείτε, κύριε Κασιδιάρη». 
Ελπίζουμε ειλικρινά και ελπίζει η πλειονότητα του ελληνικού λαού, η πρόσφατη θλιβερή παρουσία του κ. Μητσοτάκη στη Διεθνή Έκθεση Θεσσαλονίκης, να είναι και η τελευταία ως Πρωθυπουργού της χώρας. Ο ελληνικός λαός δεν αντέχει ούτε τις οικονομικές αερολογίες, όπως δεν αντέχει και τον φαρισαϊσμό που δείχνει η Κυβέρνηση. 
Εμείς στη Νίκη θα συνεχίσουμε να στηλιτεύουμε και να αποκαλύπτουμε στη Βουλή όσα απεργάζεστε. Και στα εθνικά θέματα, θα στηρίζουμε τον λαό μας, τον χειμαζόμενο λαό μας που βλέπει με τρόμο και αγωνία να έρχεται ο χειμώνας και τις τιμές στην ενέργεια και στα καύσιμα να έχουν πάρει την ανιούσα και η Κυβέρνηση κρυφίως να επιχαίρει γιατί αυξάνονται οι φόροι με τους οποίους γεμίζει όχι μόνο το δικό της θησαυροφυλάκιο, αλλά και των καρτέλ. Θα συνεχίσουμε να τρέχουμε σε όλη την πατρίδα, για να στηρίξουμε την Ελλάδα μας. Θα συνεχίσουμε να αποκαλύπτουμε, κύριε Υφυπουργέ της Παιδείας, όσα, δυστυχώς, ανομήματα υπάρχουν και στα βιβλία και στις σχολικές αίθουσες. 
Η Νίκη είναι δίπλα στον λαό, η Νίκη, το ξαναλέμε, πιστεύει ό,τι πιστεύει ο λαός, σέβεται ό,τι σέβεται ο λαός, αγαπά ό,τι αγαπά ο λαός και πονά για ό,τι πονά  ο λαός. 
Σας ευχαριστώ πολύ.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
 ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κύριο Πρόεδρο.
Τον λόγο έχει ο κ. Δημήτρης Κούβελας και αμέσως μετά ο Υπουργός κ. Παπαϊωάννου.  
ΔΗΜΗΤΡΙΟΣ ΚΟΥΒΕΛΑΣ: Ευχαριστώ πολύ, κύριε Πρόεδρε. 
Κύριοι Υπουργοί, κυρίες και κύριοι Βουλευτές, το νομοσχέδιο του Υπουργείου Εσωτερικών αποτελεί μια βαθιά τολμηρή και συνεκτική μεταρρύθμιση σε συνέχεια προηγούμενων, στην προσπάθεια να απαντήσουμε στο διαρκές αίτημα της κοινωνίας, δηλαδή, της δημιουργίας ενός πιο σύγχρονου, πιο αξιοκρατικού και πιο αποτελεσματικού Δημοσίου. Πρόκειται για εισφορά στην ουσιαστική αλλαγή φιλοσοφίας, μεταβαίνουμε από ένα κράτος που επί δεκαετίες εγκλωβίζονταν στην ακαμψία της επετηρίδας και του τυπικού χρόνου υπηρεσίας, σε μια δημόσια διοίκηση που αναγνωρίζει, αξιολογεί και επιβραβεύει τη γνώση, τις δεξιότητες, την προσπάθεια, την απόδοση και τη διοικητική επάρκεια των δημοσίων λειτουργών. 
Ως δικηγόρος γνωρίζω πολύ καλά πόσο κόστισε στη χώρα η διοικητική δυσκαμψία των πολλών προηγούμενων δεκαετιών. Όταν τα επίσημα στοιχεία του ΑΣΕΠ αποτυπώνουν ότι με το υφιστάμενο σύστημα απαιτούνται έως και επτά χρόνια για να έχουμε επιλογή, στο σύνολο των περίπου δεκατεσσάρων χιλιάδων θέσεων ευθύνης που απλώνονται στον δημόσιο τομέα, αντιλαμβανόμαστε πως δεν μιλάμε απλώς για μια γραφειοκρατία, αλλά για μια δομική παθογένεια, που ακύρωνε στην πράξη τη διοικητική συνέχεια και κρατούσε τις υπηρεσίες σε ομηρία. 
Με το νομοσχέδιο εισάγουμε, επιτέλους, έναν προγραμματισμό όπου οι προκηρύξεις για τις θέσεις ευθύνης θα εκδίδονται πλέον κεντρικά από το Υπουργείο Εσωτερικών, διασφαλίζοντας σταθερούς και προβλέψιμους ρυθμούς. Προχωρούμε στη δραστική ψηφιοποίηση των διαδικασιών μέσω του Ψηφιακού Φακέλου Υπαλλήλου, της διαλειτουργικότητας και της αυτοματοποιημένης μοριοδότησης, περιορίζοντας τη γραφειοκρατία και τις ατελείωτες ενστάσεις που καθυστερούσαν δραματικά τις διαδικασίες. 
Παράλληλα, ενισχύουμε την αντικειμενικότητα μέσω των διαδικασιών του ΑΣΕΠ, καθιερώνοντας πανελλήνια γραπτή ηλεκτρονική εξέταση για την ένταξη στο Μητρώο Υποψηφίων Προϊσταμένων. 
Τέλος, εισάγουμε το νέο βαθμολόγιο επτά βαθμών, το οποίο συνδέεται οργανικά με δείκτες ανάπτυξης της σταδιοδρομίας και ουσιαστική αξιολόγηση. 
Όσο για την εκ του πονηρού, άδικη κριτική της Αντιπολίτευσης, έχει ξεκαθαρίσει, μετά από τις συζητήσεις που έχουν προηγηθεί, ότι δεν μηδενίζεται σε καμία περίπτωση η εργασιακή εμπειρία και η διαδρομή του κάθε δημόσιου λειτουργού. Η προϋπηρεσία και τα τυπικά προσόντα διατηρούν πάντα την αξία τους, αλλά, επιτέλους, πλαισιώνονται από αποδεδειγμένη ικανότητα και αποτελεσματικότητα. Αυτός, άλλωστε, είναι ο πυρήνας της πραγματικής αξιολόγησης. 
Η Κυβέρνηση της Νέας Δημοκρατίας αποδεικνύει ότι επενδύει στρατηγικά στο ανθρώπινο κεφάλαιο του κράτους. Η πλήρης αναδιοργάνωση και ο εκσυγχρονισμός του Εθνικού Κέντρου Δημόσιας Διοίκησης και Αυτοδιοίκησης και της Εθνικής Σχολής Δημόσιας Διοίκησης, μετατρέπουν την επιμόρφωση από τυπική διαδικασία σε διαρκή κινητήριο δύναμη. 
Κύριε Υπουργέ, δίνετε την αναγκαία λύση για την Αλεξάνδρεια Ζώνη Καινοτομίας. Είναι μια υπόθεση που αφορά τη Θεσσαλονίκη μας και την αναπτυξιακή της προοπτική. Η ρύθμιση με τη διατήρηση των αποσπάσεων των στελεχών των υπαλλήλων που εργάζονται στην Αλεξάνδρεια Ζώνη Καινοτομίας αποτελεί άμεση ικανοποίηση του αιτήματος που είχα θέσει στην πολιτική ηγεσία του Υπουργείου Εσωτερικών, με επίκαιρη ερώτησή μου, πριν το καλοκαίρι. Είχα τονίσει τον ορατό κίνδυνο της de facto αναστολής λειτουργίας του φορέα, καθώς η λήξη των αποσπάσεων τότε απειλούσε να αφήσει τη ζώνη καινοτομίας χωρίς τα έμπειρα στελέχη που διατηρούν την εταιρική της μνήμη. Έτσι, με τη λύση που δίνετε, παρέχεται η δυνατότητα τριετούς παράτασης ή εκ νέου απόσπασης για τους υπαλλήλους αυτούς, που θα οδηγήσουν στην απρόσκοπτη λειτουργία του Οργανισμού. 
Η Θεσσαλονίκη δεν μπορεί, κύριε Υπουργέ, να εκπέμπει μηνύματα υποστελέχωσης στη βιτρίνα της καινοτομίας της και έτσι, με τη διάταξη αυτή, με τη λύση αυτή, διατηρούμε τόσο την πολύτιμη τεχνογνωσία που έχει δημιουργηθεί, που έχει χτιστεί και ταυτόχρονα, επιτρέπουμε στην Αλεξάνδρεια Ζώνη Καινοτομίας να παραμείνει ο ζωντανός κινητήρας προσέλκυσης επενδύσεων, στήριξης των νέων επιστημών και των startup εταιρειών στη Μακεδονία μας. 
Βέβαια, για να είμαστε ειλικρινείς, η διασφάλιση του προσωπικού είναι μόνο το πρώτο βήμα. Η έρευνα, η τεχνολογία, η οικολογική καινοτομία στη Θεσσαλονίκη χρειάζονται διαρκείς γενναίες τονωτικές ενέσεις σε πόρους, υποδομές και μακρόπνοα χρηματοδοτικά εργαλεία, τα οποία όλα αυτά, δεν είναι απαραίτητα αρμοδιότητα του Υπουργείου Εσωτερικών. Έτσι, εγώ, κύριε Υπουργέ, θα συνεχίσω να διεκδικώ για την Θεσσαλονίκη, για την Αλεξάνδρεια Ζώνη Καινοτομίας, για τους φορείς, για τους νέους επιστήμονες μας, για τη θέση που δικαιωματικά αξίζει στην πόλη μας ως διεθνές hub καινοτομίας και τεχνολογιών αιχμής, απευθυνόμενους σε όλα τα αρμόδια Υπουργεία
Με το παρόν νομοσχέδιο επιδιώκουμε να επιλύσουμε παράλληλα κρίσιμα ζητήματα της καθημερινής διοικητικής λειτουργίας. Εκσυγχρονίζεται το πειθαρχικό δίκαιο, απλοποιούμε τις διαδικασίες, αντιμετωπίζουμε τις καθυστερήσεις και επιταχύνουμε τον απαραίτητο συνδυασμό δικαιοσύνης και ταχύτητας στην εξέταση των ενστάσεων, των διαδικασιών, των παραπτωμάτων. Παράλληλα, εισάγουμε την Ψηφιακή Κάρτα Εργασίας και στο Δημόσιο, έναν σύγχρονο θεσμό-εργαλείο διαφάνειας για την αντικειμενική καταγραφή του πραγματικού χρόνου εργασίας των δημοσίων λειτουργών. 
Την ίδια στιγμή, στεκόμαστε έμπρακτα και στην τοπική αυτοδιοίκηση. Με τα έξοδα παράστασης που θα προβλέπονται πλέον για τους προέδρους και τους εκπροσώπους των δημοτικών κοινοτήτων, χωρίς οποιαδήποτε επιβάρυνση πάνω σε αυτά, αναγνωρίζουμε, με τον τρόπο αυτό, έμπρακτα την καθημερινή προσπάθεια των ανθρώπων αυτών που βρίσκονται στην πρώτη γραμμή των τοπικών κοινωνιών σε όλα τα μήκη και τα πλάτη της πατρίδας μας. 
Κυρίες και κύριοι Βουλευτές, η διακυβέρνηση του Κυριάκου Μητσοτάκη αποδεικνύει σταθερά ότι δεν φοβάται τις τομές. Δεν επιλέγουμε τη βολική διαχείριση των παθογενειών του χθες στον δημόσιο τομέα, αλλά αναλαμβάνουμε την ευθύνη για τη θωράκιση των θεσμών του αύριο. Θέλουμε τη δημόσια διοίκηση πιο γρήγορη, πιο διαφανή και πιο αποτελεσματική, τον δημόσιο τομέα να μην ταλαιπωρεί τον Έλληνα πολίτη, αλλά να υπηρετεί, κάνοντας πράξη την προτροπή του Πλάτωνα ότι η αληθινή διοίκηση δεν σκοπεύει στο δικό της όφελος, αλλά στο συμφέρον του πολίτη. Σας καλώ λοιπόν να υπερψηφίσουμε το παρόν σχέδιο νόμου. 
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Κούβελα. 
Τον λόγο έχει ο Υφυπουργός Παιδείας κ. Παπαϊωάννου για την τροπολογία με γενικό αριθμό 539 και ειδικό 38.
ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού): Ευχαριστώ πολύ, κύριε Πρόεδρε.
Κυρίες και κύριοι Βουλευτές, βρίσκομαι σήμερα εδώ για να υποστηρίξω την τροπολογία του Υπουργείου Παιδείας. Έχει δύο σκέλη. Στο πρώτο σκέλος έχει καθαρά οικονομικά χαρακτηριστικά. Με την προτεινόμενη ρύθμιση διασφαλίζουμε την ολοκλήρωση της αρχικής πιστοποίησης των προγραμμάτων σπουδών που περιλαμβάνονται στις ήδη υποβληθείσες αιτήσεις για την αδειοδότηση προγραμμάτων σπουδών παραρτημάτων ξένων πανεπιστημίων. 
Ειδικότερα προβλέπεται στην τροπολογία ότι οι σχετικές δαπάνες συμπεριλαμβανομένων και των μελών των επιτροπών αξιολόγησης και πιστοποίησης καλύπτονται από τους πόρους της Εθνικής Αρχής Ανώτατης Εκπαίδευσης που προέρχονται από το παράβολο που κατατέθηκε κατά το στάδιο της αδειοδότησης, έτσι ώστε να εξασφαλίζεται η απρόσκοπτη και έγκαιρη ολοκλήρωση των εκκρεμών διαδικασιών πιστοποίησης. 
Να σημειώσω ότι η εν λόγω ρύθμιση είναι αναγκαία, καθώς το τέλος πιστοποίησης που ψηφίστηκε πρόσφατα με την παράγραφο 5Α του άρθρου 145 του ν.5094/2024 δεν καταλαμβάνει τις αιτήσεις πιστοποίησης προγραμμάτων σπουδών που συμπεριλαμβάνονταν στην αρχική αίτηση αδειοδότησης, αλλά τα νέα προγράμματα που θα κατατεθούν εφεξής. Επομένως, υπάρχει η δυνατότητα η ΕΘΑΑΕ να χρησιμοποιήσει πόρους οι οποίοι προέρχονται από τα παράβολα. Να θυμίσω ότι τα παράβολα αυτά κατατίθενται έτσι ώστε το ειδικό τέλος αυτό πιστοποίησης να σχετίζεται με την πιστοποίηση του εσωτερικού συστήματος διασφάλισης ποιότητας, καθώς και για την πιστοποίηση των προγραμμάτων σπουδών. 
Να σημειώσω ότι το ύψος του ειδικού τέλους ανέρχεται σε 15.000 ευρώ για την πιστοποίηση του εσωτερικού συστήματος διασφάλισης του παραρτήματος του ξένου πανεπιστημίου, σε 12.000 ευρώ για την πιστοποίηση του προγράμματος σπουδών πρώτου, δεύτερου ή τρίτου κύκλου η οποία πραγματοποιείται διά ζώσης και 6.000 ευρώ για την πιστοποίηση προγράμματος πρώτου, δεύτερου, τρίτου κύκλου που πραγματοποιείται διά ζώσης. Επομένως, όπως ανέφερα και προηγουμένως, η όλη διαδικασία γίνεται για την απρόσκοπτη και γρήγορη ολοκλήρωση των διαδικασιών. 
Στη δεύτερη παράγραφο με την τροπολογία του Υπουργείου μας διαμορφώνεται ένα ειδικό πλαίσιο για την αναγνώριση του ήδη διανυθέντος χρόνου σπουδών και των αντίστοιχων πιστωτικών μονάδων των φοιτητών των προγραμμάτων που έχουν ήδη φοιτήσει στα παραρτήματα αυτών των ξένων πανεπιστημίων στις περιπτώσεις εκείνες κατά τις οποίες οι σχετικές άδειες εγκατάστασης και λειτουργίας ή οι αποφάσεις πιστοποίησης ακυρώθηκαν μεταγενέστερα με δικαστική απόφαση. 
Η ρύθμιση αυτή, κυρίες και κύριοι Βουλευτές, πιστεύουμε ισχυρά ότι στηρίζεται στις αρχές της δικαιολογημένης εμπιστοσύνης και της χρηστής διοίκησης και αποβλέπει στη διασφάλιση της συνέχειας των εκπαιδευτικών σχέσεων που είχαν ήδη διαμορφωθεί. Οι φοιτητές είχαν εγγραφεί και φοιτήσει σε προγράμματα πιστοποιημένα από τα κατά τον νόμο αρμόδια όργανα βάσει διοικητικών πράξεων που κατά τον κρίσιμο χρόνο βρίσκονταν σε ισχύ και διαμόρφωσαν καλόπιστα την ακαδημαϊκή και προσωπική τους κατάσταση στηριζόμενοι στη θεσμική δράση της πολιτείας. 
Στο πλαίσιο λοιπόν αυτό η πολιτεία μεριμνά για την προστασία των φοιτητών, ώστε οι συνέπειες πλημμελειών της διοικητικής διαδικασίας ή του κανονιστικού πλαισίου αντιστοίχως σε σχέση με τα προγράμματα σπουδών στις οποίες οι ίδιοι δεν είχαν οποιαδήποτε συμμετοχή να μην οδηγούν σε ανατροπή σπουδών που έχουν ήδη πραγματοποιηθεί ή σε διατάραξη της ακαδημαϊκής τους πορείας εφόσον συνεχίζουν τις σπουδές τους στο ίδιο πρόγραμμα το οποίο πιστοποιείται εκ νέου -και αυτή είναι η ουσία- από την ΕΘΑΑΕ, σύμφωνα με το ισχύον θεσμικό πλαίσιο. 
Άρα λοιπόν η αναγνώριση του χρόνου σπουδών πραγματοποιείται σε πλήρη συμμόρφωση με το ακυρωτικό αποτέλεσμα και το ισχύον κανονιστικό πλαίσιο με την προϋπόθεση ότι το αρχικώς πιστοποιηθέν πρόγραμμα σπουδών επαναπιστοποιείται εκ νέου, σύμφωνα με τη νέα κανονιστική διάταξη της ΕΘΑΑΕ. Έτσι διασφαλίζεται ότι κανένας φοιτητής δεν χάνει χρόνο σπουδών ή πιστωτικές μονάδες που απέκτησε καλόπιστα εφόσον συνεχίζει στο ίδιο εκ νέου πιστοποιημένο πρόγραμμα. Οι πιστωτικές μονάδες που έχουν ήδη αποκτηθεί από επιτυχώς ολοκληρωμένες εκπαιδευτικές δραστηριότητες προσμετρώνται κανονικά για τη συνέχιση και την ολοκλήρωση των σπουδών, τη λήψη πτυχίου ή διπλώματος ή και για κάθε νόμιμη αιτία. 
Πρωταρχικός στόχος είναι η διασφάλιση των φοιτητών, η διασφάλιση των παιδιών εκείνων, των φοιτητριών και των φοιτητών, που έδειξαν την εμπιστοσύνη στις διαδικασίες της πολιτείας. 
Ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υφυπουργό. 
Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο των επίκαιρων ερωτήσεων της Τετάρτης 16 Σεπτεμβρίου 2026, το οποίο έχει ως εξής: 
Α.  ΕΠΙΚΑΙΡΕΣ ΕΡΩΤΗΣΕΙΣ Πρώτου  Κύκλου   (Άρθρα  130  παράγραφος   2  και  3  και  132 παράγραφος  2 του Κανονισμού της Βουλής)
1. Η με αριθμό 1309/8-9-2026 επίκαιρη ερώτηση του Βουλευτή Έβρου της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Παράσχου Παπαδάκη προς τον Υπουργό Εθνικής Άμυνας με θέμα: «Απαγόρευση ανάρτησης της Ελληνικής Σημαίας στο Τριεθνές του Ν. Έβρου».
2. Η με αριθμό 1314/9-9-2026 επίκαιρη ερώτηση της Βουλευτού Ευβοίας της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κυρίας Θεοδώρας Ακριώτου προς την Υπουργό Πολιτισμού με θέμα: «Επείγουσα ανάγκη προστασίας και ανάδειξης του κηρυγμένου Αρχαιολογικού Χώρου της Αυλίδας».
3. Η με αριθμό 1306/8-9-2026 επίκαιρη ερώτηση του Ανεξάρτητου Βουλευτή Ηρακλείου κ. Χαράλαμπου (Χάρη) Μαμουλάκη προς τον Υπουργό Εθνικής Άμυνας με θέμα: ««Ασπίδα του Αχιλλέα»: Τι ακριβώς προβλέπει η συμφωνία για τον πηγαίο κώδικα και ποια είναι η πραγματική ελληνική συμμετοχή και τεχνολογική αυτονομία;»
Τον λόγο έχει η κυρία Θεανώ Φωτίου.
ΘΕΑΝΩ ΦΩΤΙΟΥ: Ευχαριστώ, κύριε Πρόεδρε. 
Να ευχηθώ καλό κατευόδιο στον Σπύρο Χαλβατζή και τα συλλυπητήριά μου στους οικείους του και το κόμμα του. 
Κύριοι Βουλευτές και κυρίες Βουλευτές, η Κυβέρνηση με το σημερινό νομοσχέδιο φέρνει ένα νέο σύστημα αξιολόγησης και υπηρεσιακής εξέλιξης, ομολογώντας προφανώς την πλήρη αποτυχία του προηγούμενου, που η ίδια νομοθέτησε, χωρίς να πει ούτε γιατί απέτυχε ούτε, προφανώς, να έχει κάνει καμία αξιολόγησή του. 
Θα είναι λοιπόν ένα νέο σύστημα με πολλές αλλαγές, χωρίς, κατά την προσφιλή της μέθοδο, να έχει κάνει ουσιαστική διαβούλευση με τους εργαζόμενους στο Δημόσιο, με τη συνδικαλιστική τους εκπροσώπηση και καμία αξιολόγηση της υπάρχουσας κατάστασης, των υπηρεσιών και των δυνατοτήτων του Δημοσίου. Με σημαία την αξιολόγηση προσπαθεί η Κυβέρνηση να δημιουργήσει ένα καθεστώς μεγάλης αναταραχής και φόβου στους δημοσίους υπαλλήλους. 
Το προτεινόμενο σύστημα είναι προβληματικό και άδικο και είναι σίγουρο ότι θα δημιουργήσει ακόμη μεγαλύτερα προβλήματα στις δημόσιες υπηρεσίες για επτά λόγους. Πρώτον, οι βαθμοί Α΄ και Β΄ συνδέονται αποκλειστικά με την ανάληψη θέσεων ευθύνης. Έτσι οι υπάλληλοι υψηλής μόρφωσης, εμπειρίας και ικανοτήτων οι οποίοι δεν επιθυμούν να εμπλακούν σε θέσεις διοίκησης υποβαθμίζονται σε βαθμό Γ΄, όπως και όποιοι δεν κρίνονται ως προϊστάμενοι. 
Δεύτερον, το νομοσχέδιο συνδέει τη βαθμολογική εξέλιξη και την πρόσβαση σε θέσεις ευθύνης σε πολύ μεγάλο βαθμό με την αξιολόγηση, η οποία κυρίως βασίζεται σε έννοιες όπως δεξιότητες, συμπεριφορές, επαγγελματική επάρκεια, οι οποίες, προφανώς, δεν έχουν επαρκή αντικειμενικά και μετρήσιμα κριτήρια.
Τρίτον, δίνεται μεγάλη εξουσία στους προϊσταμένους. Η κρίση του προϊσταμένου επηρεάζει ταυτόχρονα τη βαθμολογική εξέλιξη, την προαγωγή, την υπηρεσιακή προοπτική και την πρόσβαση σε θέσεις ευθύνης, με αποτέλεσμα να δημιουργείται σχέση εξάρτησης, ειδικά όταν δεν υπάρχουν δικλίδες ασφαλείας, αλλά και όταν οι περισσότερες από τις εννέα παραμέτρους αξιολόγησης είναι γενικές και αόριστες. Έτσι οδηγούμαστε μαθηματικά στον περιορισμό της ανεξάρτητης κρίσης των υπαλλήλων υπό τον φόβο των επιπτώσεων και σε λογικές αυτολογοκρισίας τους, περιορισμού των πρωτοβουλιών τους, κριτικής διατύπωσης διαφορετικής άποψης και προτάσεών τους, ενώ όλοι ξέρουμε ότι αυτά ακριβώς είναι απολύτως απαραίτητα για τη σωστή λειτουργία του δημόσιου τομέα.
Τέταρτον, ιδιαίτερα προβληματική είναι και η μεγάλη βαρύτητα που αποκτά ο γραπτός διαγωνισμός. Ένας γενικός γραπτός διαγωνισμός δεν μπορεί από μόνος του να αποδεικνύει τη διοικητική ικανότητα, την πραγματική υπηρεσιακή επάρκεια και εμπειρία ή την επιστημονική επάρκεια για κάθε διαφορετικό αντικείμενο του δημοσίου και ιδιαίτερα για εξειδικευμένους επιστημονικούς κλάδους. Και βέβαια δεν μπορεί να αποτυπώσει από μόνος του αν κάποιος μπορεί να διοικήσει αποτελεσματικά μια υπηρεσία που απαιτεί βαθιά γνώση ενός συγκεκριμένου αντικειμένου, όπως δεν μπορεί η ίδια συνταγή αξιολόγησης να εφαρμόζεται με τον ίδιο τρόπο για όλες τις υπηρεσίες, καθώς άλλες δεξιότητες χρειάζεται ένας οικονομικός διευθυντής, άλλες ένας μηχανικός, άλλες ένας αρχαιολόγος και άλλες ένας οικονομικός ή κοινωνικός λειτουργός. 
Πέμπτον,  υποτίμηση των σπουδών και της εμπειρίας για την ανάληψη θέσης ευθύνης. Υπολογίζονται μόλις στο 10% και μάλιστα χωρίς να υπολογίζονται αθροιστικά οι τίτλοι σπουδών, αλλά να επιλέγεται ο ανώτερος. Τελικά θέλουμε ανθρώπους με αυξημένα προσόντα στο δημόσιο για να αναλαμβάνουν θέσεις ευθύνης ή όχι;
 Έκτον, υπερβολική βαθμολόγηση όσων κατέχουν ήδη θέσεις ευθύνης, ανεξάρτητα αν έχει προηγηθεί διαδικασία κρίσεων ή απευθείας ανάθεση καθηκόντων. Δηλαδή προϊστάμενοι που ανέλαβαν τη θέση χωρίς αξιολόγηση δικαιούνται προβάδισμα στην αξιολόγηση, αλλά δικαιούνται και να κρίνουν ουσιαστικά την ανέλιξη των υπολοίπων. Βλέπετε εδώ δημιουργείται μια κατάσταση όπου υπάρχουν άλλα κριτήρια για τους μεν και άλλα κριτήρια για τους άλλους.
 Έβδομον, το πλέον οξύμωρο είναι ότι παρουσιάζετε, υποτίθεται, έναν μηχανισμό αξιοκρατίας στον οποίο κατά το τελικό στάδιο η τελική επιλογή δίνεται στον Υπουργό ή τη διοίκηση. Πρόκειται για μια διαδικασία εντελώς ψευδεπίγραφη, η οποία έχει στόχο να πριμοδοτήσει αυτούς τους οποίους επιθυμείτε εσείς, δηλαδή η Κυβέρνηση.
 Αναπάντητο ερώτημα κατά την άποψή μου είναι πώς το ΑΣΕΠ θα διαχειριστεί έναν τόσο μεγάλο όγκο αιτήσεων, που μπορεί να φτάσει τις 70.000 με 80.000. Μου κάνει μεγάλη εντύπωση στα νομοσχέδια, που έρχεται το ΑΣΕΠ εδώ, μας λέει ότι έχει έλλειψη εξειδικευμένου προσωπικού για οτιδήποτε χρειαστεί να ανακατευτεί. Τώρα ξαφνικά θα μπορεί να τους αξιολογήσει μόνο. Δεν το πιστεύω. Πιστεύω ότι χωρίς ενίσχυση σε προσωπικό, υποδομές και πόρους σκοπεύει μάλλον να δώσει το ΑΣΕΠ τη δουλειά σε ιδιώτες αξιολογητές. Θα είναι πολύ «έγκυροι», πολύ «έτοιμοι» κ.λπ. και αυτοί θα κάνουν αυτήν την πρακτική. 
Αντίστοιχα ιδιαίτερα προβληματικές είναι οι αλλαγές στο ΕΣΔΔΑ και στο ΕΚΔΔΑ. Η μεταφορά του εισαγωγικού διαγωνισμού στο ΑΣΕΠ αποσυνδέει την επιλογή των υποψηφίων από τον ίδιο τον εκπαιδευτικό φορέα. Η αφαίρεση αρμοδιοτήτων, η αλλαγή της σύνθεσης της επιτροπής διαγωνισμού και ιδιαίτερα η εισαγωγή στοιχείων επιχειρηματικής λογικής και λειτουργίας περιορίζουν όχι μόνο την αυτοτέλεια και ανεξαρτησία τους, αλλά στην πραγματικότητα τα αλλάζουν, τα μεταλλάσσουν, αλλάζουν αυτούς τους δύο πυλώνες που υπήρχαν μέχρι σήμερα στον δημόσιο τομέα και τη σημασία που είχαν. Το ίδιο γίνεται και με την αλλαγή του προγράμματος σπουδών. Απουσιάζουν βασικά γνωστικά αντικείμενα όπως το Συνταγματικό, Διοικητικό και Δημοσιοϋπαλληλικό Δίκαιο και μετατοπίζεται το πρόγραμμα σπουδών προς περισσότερο διαχειριστικά και διεκπεραιωτικά αντικείμενα. 
Τέλος, ιδιαίτερα προβληματική είναι η πρόβλεψη για προφορική εξέταση που θα δίνει το 34%, το 24% -ακόμη δεν έχουμε καταλάβει ποιο από τα δύο επιλέγετε- της τελικής βαθμολογίας για την εισαγωγή στη σχολή και μάλιστα χωρίς σαφή και εξειδικευμένα κριτήρια, κάτι που όπως σας είπε και η εκπρόσωπος των αποφοίτων της σχολής εγείρει σαφή ερωτήματα αντικειμενικότητας, διαφάνειας και ελέγχου της διαδικασίας. 
Κυρίες και κύριοι Βουλευτές, πιστεύω ότι δεν μπορούμε να κρίνουμε αυτό το νομοσχέδιο χωρίς τις παράλληλες δηλώσεις της Κυβέρνησης για τη μη επαναφορά του δέκατου τρίτου και δέκατου τέταρτου μισθού, για το ότι θα συνδέσει την απόδοση του υπαλλήλου με μισθολογικές διαφορές και βέβαια αυτό που θα συμβεί αύριο, δηλαδή άμεσα, με την αυριανή συνταγματική αναθεώρηση, όπου προτείνετε την άρση της μονιμότητας των δημοσίων υπαλλήλων. 
Για όλους αυτούς τους λόγους καταψηφίζω το νομοσχέδιο.
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κυρία Φωτίου.
Τον λόγο έχει ο κ. Αλέξανδρος Μαρκογιαννάκης. 
ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ: Κύριε Πρόεδρε, ευχαριστώ πολύ.
Κυρίες και κύριοι συνάδελφοι, στον απόηχο της Διεθνούς Έκθεσης Θεσσαλονίκης, λίγους μήνες πριν η Κυβέρνηση αυτή ολοκληρώσει τη θητεία της συνεχίζει με τον ίδιο ρυθμό να προχωρά σε αλλαγές και σε τομές σε κάθε τομέα που το κρίνει απαραίτητο.
 Το σημερινό νομοσχέδιο του Υπουργείου Εσωτερικών το οποίο συζητάμε, είναι μία ακόμα απόδειξη προς αυτήν την κατεύθυνση. Με τις διατάξεις που υποβάλλει προς έγκριση το Υπουργείο επιχειρεί να ρυθμίσει κυρίως δύο ζητήματα σε αυτό το νομοθέτημα: Από τη μία ασχολείται με την αλλαγή του βαθμολογικού συστήματος στο ελληνικό δημόσιο και του τρόπου επιλογής προϊσταμένων οργανικών μονάδων και από την άλλη επιχειρεί την αναμόρφωση του Εθνικού Κέντρου Δημόσιας Διοίκησης και Αυτοδιοίκησης, του εκπαιδευτικού δηλαδή πυλώνα της δημόσιας διοίκησης στην Ελλάδα. Ο στόχος των παρεμβάσεων είναι διπλός: αφενός με την αναμόρφωση του βαθμολογίου και την αλλαγή του συστήματος επιλογής προϊσταμένων ο σκοπός είναι η βελτίωση της απόδοσης στη λειτουργία της δημόσιας διοίκησης με εργαλεία την αξιοκρατία, τη διαφάνεια και την επιβράβευση της αποτελεσματικότητας και αφετέρου για το Εθνικό Κέντρο Δημόσιας Διοίκησης και Αυτοδιοίκησης επιχειρείται η σημαντικότερη εκπαιδευτική μεταρρύθμιση από την ίδρυσή του.
 Πρώτα από όλα σε ό,τι αφορά το βαθμολόγιο και ειδικά την επιλογή των προϊσταμένων προσπαθούμε να ξεφύγουμε από τα κατάλοιπα των λογικών της επετηρίδας, του συστήματος δηλαδή που ουσιαστικά μόνο χρόνος υπηρεσίας παίζει ρόλο.
Στα χρόνια που προηγήθηκαν για να αντιμετωπιστεί αυτή η μονοδιάστατη θεώρηση της επετηρίδας προστέθηκε  ο παράγοντας των τυπικών προσόντων, στα οποία και δόθηκε αυξημένη βαρύτητα. Και πάλι, όμως, ζητήματα ειδικής αξιολόγησης των προσόντων και των προοπτικών ενός ικανού στελέχους παρέμειναν χωρίς ικανοποιητική απάντηση. 
Την ίδια στιγμή, η υπερβολική γραφειοκρατία της διαδικασίας επιλογής προϊσταμένων έχει δημιουργήσει σημαντικό πρόβλημα στους χρόνους ολοκλήρωσής της. Ένα χαρακτηριστικό στοιχείο που αναφέρεται στη σχετική έκθεση του ΑΣΕΠ είναι ότι απαιτούνται κατά προσέγγιση επτά έτη και σχεδόν είκοσι χιλιάδες συνεδριάσεις των αρμοδίων επιτροπών για την ολοκλήρωση της διαδικασίας επιλογής του συνόλου των θέσεων ευθύνης. 
Από την άλλη, οι πυλώνες του νέου προτεινόμενου συστήματος με βάση το νομοσχέδιο είναι οι εξής: Επιτάχυνση της διαδικασίας και έλεγχος νομιμότητας με έκδοση προκηρύξεων θέσεων για κάθε επίπεδο ευθύνης κεντρικά από το Υπουργείο Εσωτερικών. Η έκδοση των προκηρύξεων για την πλήρωση θέσεων ευθύνης θα γίνεται πλέον κεντρικά από το Υπουργείο Εσωτερικών, ώστε να εξασφαλίζεται η κεντρική διαχείριση της διαδικασίας και να αποφεύγονται οι τεχνητές κωλυσιεργίες ως προς την έναρξη της διαδικασίας επιλογής. 
Συνεχίζω:  Έμφαση στην αξιολόγηση των εργασιακών δεξιοτήτων των υποψηφίων, πανελλήνια γραπτή εξέταση από τον ΑΣΕΠ για τη δημιουργία Μητρώου Υποψηφίων Προϊσταμένων, εξέταση σε γνωστικά αντικείμενα απαραίτητα για την άρση των καθηκόντων ευθύνης, αυξημένος συντελεστής βαρύτητας του αποτελέσματος της εξέτασης στην τελική βαθμολογία. Για τους προϊστάμενους Γενικής Διεύθυνσης προβλέπεται  ειδική εξέταση, γραπτή και προφορική, για στοχευμένη αξιολόγηση διοικητικών ικανοτήτων.
Επίσης: Αλλαγή της στάθμευσης των κριτηρίων επιλογής και του τρόπου μοριοδότησης, έμφαση στα αποτελέσματα της γραπτής ηλεκτρονικής εξέτασης και αντίστοιχος περιορισμός της υπερβολικής μοριοδότησης θετικών προσόντων, περιορισμός της μοριοδότησης του χρόνου άσκησης καθηκόντων σε θέση ευθύνης, δεδομένης της μη διενέργειας κρίσεων για τη συντριπτική πλειονότητα των θέσεων, καθώς και των ειδικών ρυθμίσεων για απ’ ευθείας τοποθετήσεις, ψηφιοποίηση του συνόλου των βημάτων της διαδικασίας και χρήσης νέων τεχνολογιών, αλλαγή των οργάνων κρίσης και επιλογής, επιτάχυνση της διαδικασίας και ενίσχυση της αντικειμενικότητας και της αμεροληψίας. Οι προϊστάμενοι γενικών διευθύνσεων θα επιλέγονται από τριμελές συμβούλιο επιλογής, αποτελούμενο αμιγώς από μέλη του ΑΣΕΠ, δηλαδή θα έχουμε μικρότερη και ομοιογενή σύνθεση, με αποτέλεσμα ταχύτερες και αποτελεσματικότερες συνεδριάσεις. 
Έχοντας  περιγράψει, κυρίες και κύριοι συνάδελφοι, τις προτεινόμενες αλλαγές στο βαθμολόγιο για την επιλογή προϊσταμένων, έρχομαι τώρα σε όσα έχουν να κάνουν με το Εθνικό Κέντρο Δημόσιας Διοίκησης και Αυτοδιοίκησης, τα οποία θεωρώ προσωπικά εξαιρετικά σημαντικά. Ο ρόλος του στην ποιότητα των εργαζομένων που στελεχώνουν τη διοίκηση είναι κομβικός και, επομένως, η μέριμνα που πρέπει να επιδεικνύει η πολιτεία για τη διαρκή αναβάθμιση του κέντρου θα πρέπει να θεωρείται από όλους μας αυτονόητη.
 Με το παρόν νομοσχέδιο, τέσσερις δεκαετίες μετά από την ίδρυσή του, το Εθνικό Κέντρο Δημόσιας Διοίκησης και Αυτοδιοίκησης θα μπορεί να κάνει το αποφασιστικό βήμα για τον μετασχηματισμό του σε ένα σύγχρονο φορέα εκπαίδευσης με προσανατολισμό στην καινοτομία και την εξωστρέφεια. Ο μηχανισμός αυτός είναι, όπως είπα, κρίσιμος, διότι διαμορφώνει αποφασιστικά το ανθρώπινο δυναμικό που υπηρετεί στη δημόσια διοίκηση και, επομένως, θα σηκώσει το βάρος για την προσαρμογή του κράτους στις νέες απαιτήσεις των καιρών του. 
Μέσα, λοιπόν, από τις προτεινόμενες διατάξεις το Υπουργείο στοχεύει στον διαχωρισμό εκπαιδευτικών, ερευνητικών και λοιπών διοικητικών, ενώ επανακαθορίζεται και διευρύνεται η αποστολή του ΕΚΔΔΑ, ώστε να λειτουργεί ως κεντρικός φορέας εκπαίδευσης, δια βίου μάθησης, έρευνας και καινοτομίας για τη δημόσια διοίκηση και τα στελέχη της. 
Κυρίες και κύριοι συνάδελφοι, η δημόσια διοίκηση είναι το σώμα του κράτους, το όργανο με το οποίο ασκεί τη διοίκηση και τη φροντίδα για τους πολίτες. Η φροντίδα για την ίδια τη δημόσια διοίκηση και το επίπεδό της είναι επομένως στοιχειώδες καθήκον.  Η Κυβέρνηση και το Υπουργείο Εσωτερικών φέρνουν σήμερα ένα σημαντικό νομοθέτημα για να αλλάξουμε τη διοίκησή μας προς το καλύτερο. Η υιοθέτησή του θα βελτιώσει πολλές όψεις στη λειτουργία της και θα την καταστήσει συμβατή με τις απαιτήσεις των καιρών και την αποτελεσματικότητα για τα ζητήματα των πολιτών. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ.  Μαρκογιαννάκη. 
Τον λόγο έχει η κ. Ελένη Καραγεωργοπούλου. 
 ΕΛΕΝΗ ΚΑΡΑΓΕΩΡΓΟΠΟΥΛΟΥ: Σας ευχαριστώ πολύ.
Το παρόν νομοσχέδιο είναι ακόμα μια έκφραση της εγκληματικής πολιτικής που οδηγεί τους πολίτες στην εργασιακή ανασφάλεια δια μεθόδων που επιτείνουν τις ανισότητες και την ανισονομία μεταξύ των δημοσίων υπαλλήλων με αντίκτυπο σε όλους τους πολίτες. 
Καμία συγγνώμη δεν μπορεί να είναι ανεκτή ούτε ειλικρινής από όλους εσάς που αγνοείτε πως οι αξίες μετράνε πολύ περισσότερο στις απουσίες παρά στις επιτηδευμένες παρουσίες, κύριε Γεωργιάδη, σε εσάς και στους ημετέρους σας που σε τυχαίες φωτογραφίες με μαστροπούς και παιδοβιαστές όλως τυχαίως για κάποιο λόγο βρίσκεστε, αλλά προστατεύετε, όπως προστατεύετε και όσους επιλέγετε από την ιατρική κοινότητα να προωθείτε μέσω συνεδρίων παραϊατρικής, την οποία προασπίζεστε, γιατί πάντα ευνοείται το κέρδος σε βάρος της ζωής των ανθρώπων.
Πίσω από τα ανέλεγκτα ιατρεία της Καρνεάδου και άλλων οδών του Κολωνακίου και όχι μόνο, κύριοι, κρύβονται οι κομψευάμενοι που πωλούν επικίνδυνες ψευδοθεραπείες αντί πακτωλού χρημάτων και θησαυρίζουν όταν οι γιατροί των δημοσίων νοσοκομείων λιώνουν καθημερινά σε μικρές και μεγάλες ώρες για να μπορέσουν να εξυπηρετήσουν τους πολίτες αντί πενιχρών εισοδημάτων. 
Είστε υπόλογοι, κύριοι, για αυτό το ίδιο σύστημα που δήθεν καλείστε να διορθώσετε και πάντα είστε εσείς οι ίδιοι υπόλογοι για την πολιτική που θυσιάζει τους πολίτες στον βωμό του κέρδους, υπόλογοι εσείς που επιβραβεύετε τους τηλεπωλητές νανογιλέκων, κηραλοιφών και πόσους άλλους τσαρλατάνους, κύριοι, που επιτρέπετε να κλείνουν τα σπίτια των ανθρώπων. 
Στη συνοικία της Κυψέλης επιτρέπετε να μην ασχολείστε με την παιδική ευαλωτότητα, τον βιασμό της ανήλικης ζωής, αλλά και της ζωής των κατοίκων της Κυψέλης, που ακόμα και σήμερα την ώρα που μιλάμε εκθέτετε σε κίνδυνο ζωής, αγνοώντας τι μπορεί να σημαίνει το να μην επιστρατεύετε όλες τις μεθόδους για την αποκατάσταση των σπιτιών και πολυκατοικιών που έχει θίξει η διάνοιξη της σήραγγας του μετροπόντικα, που απέτυχε στα σχέδιά σας με δική σας ευθύνη αποκλειστικά. Γι’ αυτό και παραιτήθηκε και ο πρόεδρος της «Ελληνικό Μετρό».
Είστε εσείς οι ίδιοι, κύριοι, που αφήνετε με το σύστημά σας για δέκατη έκτη ημέρα να καίει η φωτιά στην Τραπεζίτσα της Κόνιτσας, αλλά τίποτα να μη συμβαίνει για εσάς. 
Συζητάμε, λοιπόν, ακόμα ένα νομοσχέδιο που δεν είναι απλή τεχνική διόρθωση, κυρία Υφυπουργέ, που μόνη είστε εδώ, ενός συστήματος επιλογής προϊσταμένων, είναι ο τρόπος που αντιλαμβάνεστε τι μπορεί να σημαίνει βαθμοί στο δημόσιο, τι μπορεί να σημαίνει αξιολόγηση, τι μπορεί να σημαίνει επιλογή στελεχών και συνολικά ο τρόπος που αντιλαμβάνεστε τη λειτουργία της δημόσιας διοίκησης. 
Έχετε προαναγγείλει από χθες νομοτεχνικές βελτιώσεις. Διανύουμε αυτή την ώρα συνεδρίασης που είναι μεσημβρινή και δεν υπάρχει ακόμα τίποτα. Πότε περιμένετε να αξιολογηθούν οι νομοτεχνικές βελτιώσεις που θα φέρετε για τη μεταβατική διάταξη του άρθρου 28, αλλά και την άλλη κραυγαλέα διάταξη που αφορά στην εκμετάλλευση στην πραγματικότητα βιομετρικών στοιχείων των δημοσίων υπαλλήλων για άλλους λόγους από αυτούς που δήθεν εμφανίζονται του άρθρου 102. Πότε θα αξιολογήσει η Βουλή τις νομοτεχνικές σας βελτιώσεις;
 Μας είπατε ότι υπάρχουν περίπου τριάντα χιλιάδες θέσεις ευθύνης προς κρίση και ότι το προηγούμενο σύστημα δεν έφτασε ποτέ στο επίπεδο των τμημάτων.  
Γι’ αυτά τα προβλήματα, λοιπόν, που θίξατε εξήγησα γιατί χρειάζεται ψηφιοποίηση, ταχύτερες προκηρύξεις και απλούστερες διαδικασίες, αλλά δεν επαρκούν από μόνα τους. 

Ξέρετε γιατί πρέπει να αλλάξει συνολικά η φιλοσοφία του βαθμολογίου, γιατί οι ανώτεροι βαθμοί πρέπει να συνδεθούν με διοικητικές θέσεις και γιατί η λύση πρέπει να περάσει μέσα από μεγαλύτερη συγκέντρωση αρμοδιοτήτων στο Υπουργείο Εσωτερικών. 
Η Επιστημονική Υπηρεσία της Βουλής εντόπισε ένα πολύ σοβαρό πρόβλημα, που δεν έχει αναδειχθεί μέχρι τώρα. Οι βαθμοί Α΄ και Β΄ συνδέονται με την προσωρινή κατοχή θέσης ευθύνης, ενώ η οργανική θέση του υπαλλήλου δεν αλλάζει. Όταν λήξει η θητεία και δεν υπάρχει επανεπιλογή, ο υπάλληλος επιστρέφει στον προηγούμενο βαθμό. Η Επιστημονική Υπηρεσία θέτει, λοιπόν, ζήτημα ορθής διοικητικής πρακτικής, αλλά και ασφάλειας δικαίου. Είναι πολύ σοβαρό για να μην είστε σε θέση να το σχολιάσετε και να μιλήσετε γι’ αυτό και περιμένω τις απαντήσεις σας. 
Ζητήσαμε ένα συγκεκριμένο διεθνές παράδειγμα της αρχιτεκτονικής, που έχετε σχεδιάσει ως προς τους βαθμούς. Κανένα στοιχείο δεν δόθηκε. Επικαλείστε διεθνείς πρακτικές, αλλά στην πραγματικότητα δεν χορηγείτε τα στοιχεία. Ζητήσαμε να κατατεθεί η μελέτη που, σύμφωνα με την ίδια την Κυβέρνηση, στηρίζει το βαθμολόγιο, το σύστημα επιλογής προϊσταμένων, την αναδιοργάνωση του ΕΚΔΔΑ. Καμία μελέτη δεν κατατέθηκε. Αυτή είναι η πολιτική σας. 
Ζητήσαμε το ελάχιστο, να έχουμε χρόνο να μελετήσουμε, να αξιολογήσουμε ουσιαστικά την τεκμηρίωση στην οποία στηρίζονται οι κρίσιμες επιλογές του νομοσχεδίου. Στην αξιολόγηση πώς θα μετρούν αυτές οι νέες δεξιότητες, τις οποίες επικαλείστε; Ποιες είναι οι εγγυήσεις; Στη γραπτή εξέταση γιατί είναι ακριβώς 50%; Καμία απάντηση δεν πήραμε. Πώς κρίθηκε; Με ποια εμπειρικά δεδομένα αποδεικνύεται ότι το 50% είναι η σωστή στάθμιση για την επιλογή ενός καλού διευθυντή ή τμηματάρχη; 
Η Ομοσπονδία Εργαζομένων Ανεξαρτήτων Αρχών προτείνει η γραπτή εξέταση να εφαρμοστεί αρχικά με χαμηλότερη βαρύτητα και ο συντελεστής της να επανεξεταστεί στη συνέχεια με βάση δημόσια διαθέσιμη μελέτη εγκυρότητας και επιπτώσεων. Να συζητηθεί, λοιπόν, το ακριβές ποσοστό. Η βασική αρχή, όμως, είναι ορθή. Ένα νέο εργαλείο δεν αποκτά εξαρχής καθοριστική βαρύτητα χωρίς να έχει προηγουμένως δοκιμαστεί και αξιολογηθεί στην πράξη. 
Και πάλι η Επιστημονική Υπηρεσία της Βουλής εντόπισε ένα συγκεκριμένο κενό. Το νομοσχέδιο προβλέπει ότι οι υπάλληλοι κατηγορίας ΔΕ μπορούν υπό προϋποθέσεις να προΐστανται τμήματος. Το Μητρώο Υποψηφίων Προϊσταμένων, όμως, αφορά ΠΕ και ΤΕ. Η Επιστημονική Υπηρεσία έθεσε τον προβληματισμό πώς θα εφαρμοστεί η σχετική δυνατότητα των ΔΕ, εάν η παράλειψη αυτή συνάδει με τις αρχές της ασφάλειας δικαίου, της αξιοκρατίας και της ισότητας.
Ως προς τη στελέχωση και τις ανάγκες που αναδύονται μέσα από το άρθρο 14, εδώ δεν πήραμε καμία απάντηση. Νομίζω την οφείλετε. Και φτάνουμε στην κεντρικοποίηση τελικά του συστήματος και πώς ο Υπουργός θα έχει τον τελικό λόγο για τις επιλογές, πώς θα χτίσετε, δηλαδή, τον δικό σας στρατό ημετέρων. Μα, τι να περιμένει κανείς να απαντήσετε γι’ αυτό; 
Θα κλείσω σχεδόν με την παρατήρηση του Συνηγόρου του Πολίτη, που θεωρώ πολύ βασική σε σχέση με τις κατ’ εξαίρεση προσλήψεις στους ΟΤΑ. Προειδοποίησε ότι δεν προβλέπονται επαρκείς εγγυήσεις διαφάνειας και αξιοκρατίας και επισημαίνει ότι η επίκληση του κατεπείγοντος δεν μπορεί να αποτελεί άλλοθι για προσλήψεις χωρίς σαφώς οριοθετημένη διαδικασία. Και εδώ θα κρίνω ότι υπάρχει μια τεράστια αντίφαση. Δεν μπορεί το ίδιο το νομοσχέδιο να επικαλείται αντικειμενικότητα, αξιοκρατία, διαφάνεια και ταυτόχρονα να διευρύνει εξαιρετικές διαδικασίες χωρίς αντίστοιχα ισχυρές εγγυήσεις. 
Η τροπολογία που φέρατε τη νύχτα είναι εξαιρετικά κακή. Στο άρθρο 6 που τροποποιείται το άρθρο 197α του ν.4820/2021 για δάνεια πρώτης κατοικίας και ενεργειακή αναβάθμιση θα περίμενα τουλάχιστον οι Κοινοβουλευτικοί Εκπρόσωποι να θίξουν τη σημασία αυτής της τροποποίησης. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε. 
Τον λόγο έχει ο κ. Βασίλειος Υψηλάντης και αμέσως μετά η Υπουργός, η κ. Χαραλαμπογιάννη. 
Ορίστε, κύριε συνάδελφε, έχετε τον λόγο.
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Ευχαριστώ πολύ, κύριε Πρόεδρε.
Κύριε Υπουργέ, κυρία Υφυπουργέ, κυρίες και κύριοι συνάδελφοι, θέλω και εγώ να αποχαιρετήσω τον Σπύρο Χαλβατζή, με τον οποίο είχα την τιμή να βρεθώ στα ίδια έδρανα την πρώτη περίοδο της βουλευτικής μου θητείας και ο οποίος αγωνίστηκε με ευγένεια, αλλά και με μαχητικότητα για τις ιδέες του, εκφράζοντας από τη θέση αυτή τα συλλυπητήρια στην οικογένειά του και στους συναδέλφους του Κομμουνιστικού Κόμματος. 
Κυρίες και κύριοι συνάδελφοι, το υπό ψήφιση νομοσχέδιο του Υπουργείου Εσωτερικών απαντά στο ερώτημα για ποιο κράτος θέλουμε και ποια σχέση επιθυμούμε να έχει αυτό το κράτος με τον πολίτη σε μια εποχή κρίσιμη για όλο τον κόσμο, ιδιαίτερα, δε, για τη χώρα μας, που επιδιώκει να τρέξει περισσότερο και να παράγει ακόμα περισσότερο και να αποδώσει ακόμα περισσότερα. 
Η ποιότητα της δημοκρατίας μας κρίνεται στην καθημερινότητα, στην ταχύτητα, αν θέλετε, και στην ποιότητα μιας διοικητικής πράξης, στην αξιοκρατία μιας επιλογής, στην ικανότητα μιας υπηρεσίας να μπορεί να δώσει λύσεις αντί να δημιουργεί νέα εμπόδια. Και πρέπει να παραδεχτούμε κάτι, ότι για πολλά χρόνια το ελληνικό Δημόσιο στηρίχτηκε υπερβολικά στη λογική της αρχαιότητας και όχι αρκετά στην αξιολόγηση της πραγματικής ικανότητας. Αυτό ακριβώς επιχειρείται και επιχειρούμε να αλλάξουμε. Η εμπειρία δεν παραμερίζεται. Η υπηρεσιακή διαδρομή δεν ακυρώνεται. Στην εμπειρία, όμως, προσθέτουμε την αποδεδειγμένη ικανότητα τις δεξιότητες, την αξιολόγηση και την ανάληψη ευθύνης. Αυτό για εμάς αγγίζει την αξιοκρατία. 
Και γι’ αυτό θεωρώ ιδιαιτέρως σημαντική την καθιέρωση και της πανελλήνιας ηλεκτρονικής εξέτασης μέσω του ΑΣΕΠ και τη δημιουργία Μητρώου Υποψηφίων Προϊσταμένων. Ακούστηκε κριτική ακόμα και για την εμπλοκή του ΑΣΕΠ. Ας είμαστε ξεκάθαροι όταν αναζητούμε αντικειμενικότητα και αμεροληψία στις διαδικασίες επιλογής δεν μπορούμε ταυτόχρονα να απαξιώνουμε τη συνταγματική πλέον κατοχυρωμένη ανεξάρτητη αρχή που αποτελεί και τον θεσμικό πυλώνα των προσλήψεων στον δημόσιο τομέα. Και η Κυβέρνηση αποδεικνύει ότι και ακούει και προχωρά πρακτικά στις απαραίτητες νομοθετικές αποφάσεις. 
Οι προβληματισμοί που διατυπώθηκαν για τη βαρύτητα της προφορικής δοκιμασίας δεν έχουν αγνοηθούν και από ό,τι έχουμε ακούσει η σχετική στάθμιση μειώνεται από το 34% σε 25%, ενώ ενισχύεται στο 45% η εξέταση των γνώσεων. Άρα, υπάρχει αξιολόγηση, διόρθωση, βελτίωση. 
Και εδώ επιτρέψτε μου και μία πολιτική παρατήρηση. Ακούσαμε από την Αντιπολίτευση βαριές εκφράσεις περί κομματικοποίησης, όμως η δημόσια διοίκηση δεν αλλάζει με συνθήματα, ούτε με καχυποψία απέναντι σε κάθε μεταρρύθμιση. Το προηγούμενο σύστημα επιλογής που θεσμοθετήθηκε για τους προϊσταμένους του ’16, εμείς δεν το απαξιώσαμε, δεν το μηδενίσαμε. Εντοπίσαμε τις αδυναμίες του και το βελτιώνουμε. Παράλληλα, θεσμοθετούμε υπηρεσιακούς γραμματείς, αλλάζουμε τις διαδικασίες επιλογής διοικήσεων και τώρα ενισχύουμε ακόμα περισσότερο τον ρόλο του ΑΣΕΠ. 
Θέλω, επίσης, να υπενθυμίσω σε κάποιους συναδέλφους ότι με τον ν.1476/84 και κατά την περίοδο ’81 έως ’90 είχαμε τις περισσότερες προσλήψεις μόνιμου προσωπικού στον δημόσιο τομέα χωρίς ΑΣΕΠ. Μετά ήρθε το ΑΣΕΠ το ’94 και βεβαίως είχαμε και την περίφημη τότε κατάργηση των γενικών διευθυντών στα Υπουργεία, που είχε απαξιώσει εντελώς τη δημόσια διοίκηση και της έδωσε χρώμα. Είναι κάτι το οποίο εμείς δεν επιθυμούμε και προχωρούμε με διαφορετικό τρόπο και με αντικειμενικά κριτήρια, βελτιώνοντας αν θέλετε και μια απόφαση εποχής, όπως ήταν αυτή η επιλογή του ΑΣΕΠ κατόπιν εορτής. 
Βεβαίως, δεν μπορούμε να θεωρούμε φυσιολογικό ότι η διαδικασία της στελέχωσης της διοικητικής ιεραρχίας μπορεί να διαρκεί περίπου επτά χρόνια σε μια εποχή ψηφιακού μετασχηματισμού και τεχνητής νοημοσύνης ένα κράτος που χρειάζεται χρόνια για να επιλέξει τους προϊσταμένους του, δεν μπορεί να ανταποκριθεί με την ταχύτητα που απαιτεί και ο πολίτης, αλλά και η ίδια η χώρα.
Γι’ αυτό οι κεντρικές προκηρύξεις, ο ψηφιακός φάκελος, η ηλεκτρονική υποβολή, η διαλειτουργικότητα και η αυτοματοποιημένη μοριοδότηση δεν είναι τεχνικές λεπτομέρειες, αλλά θεσμικές εγγυήσεις ταχύτητας, διαφάνειας και περιορισμού της υποκειμενικότητας. 
Το ίδιο σημαντική είναι και η επένδυση στους ίδιους τους δημόσιους υπαλλήλους. Από περίπου εκατό χιλιάδες επιμορφώσεις την περίοδο 2015-2019 φτάσαμε στις τετρακόσιες χιλιάδες την περίοδο 2020-2025. Τώρα κάνουμε το επόμενο βήμα ενισχύοντας το Εθνικό Κέντρο Δημόσιας Διοίκησης και Αυτοδιοίκησης στην Εθνική Σχολή και δημιουργούμε σύγχρονες δομές επαγγελματικής ανάπτυξης, ηγεσίας και καινοτομίας, γιατί μεταρρύθμιση του Δημοσίου χωρίς επένδυση στους ανθρώπους του Δημοσίου δεν υπάρχει. 
Θέλω, όμως, να προσθέσω μια διάσταση που για εμάς τους νησιώτες είναι κρίσιμη. Το αποτελεσματικό κράτος δεν πρέπει να το τελειώνουμε στα όρια της Αττικής. Οι πολίτες της Ρόδου, κύριε Υπουργέ, της Κω, της Καλύμνου, της Καρπάθου, της Λέρου, του Καστελόριζου δικαιούνται την ίδια ποιότητα με αυτήν. Και εδώ πιστεύω ότι κάνουμε το πρώτο βήμα για να κατοχυρώσουμε και για τους νησιώτες την ίδια ακριβώς ποιότητα της υπηρεσίας που παρέχουμε στους πολίτες του κέντρου. Η νησιωτικότητα και η παραμεθόριος απαιτούν επαρκή στελέχωση, ουσιαστικά κίνητρα προσέλκυσης και παραμονής των ικανών υπαλλήλων στις διοικητικές δομές και θέσεις, ώστε να μην ψάχνουμε επιτέλους ιδιαιτέρως για τα μικρά νησιά υπαλλήλους που ναι μεν διορίζονται, αλλά μετά αποχωρούν. Τη μοριοδότηση της εντοπιότητας οφείλουμε ισχυρά να την ενισχύσουμε στα μικρά μας νησιά σε όλους τους τομείς του Δημοσίου. 
Κυρίες και κύριοι συνάδελφοι, η αξιολόγηση δεν είναι τιμωρία, η αξιοκρατία δεν είναι απειλή και η ψηφιοποίηση δεν είναι αυτοσκοπός. Είναι εργαλεία για ένα καλύτερο κράτος, για ένα κράτος που επιβραβεύει τον ικανό δημόσιο υπάλληλο, για ένα κράτος που επιλέγει τον κατάλληλο άνθρωπο για την κατάλληλη θέση, για ένα κράτος που δεν φοβάται να αξιολογήσει και να αξιολογηθεί και δεν ζητά από τον πολίτη να προσαρμοστεί στις αδυναμίες του, αλλά προσαρμόζεται το ίδιο στις ανάγκες του. Αυτό είναι τελικά και το πραγματικό περιεχόμενο της μεταρρύθμισης που ψηφίζουμε σήμερα. Δεν ψηφίζουμε περισσότερο κράτος, αλλά ένα κράτος καλύτερο, ένα κράτος αξιοκρατικό, ένα κράτος που φτάνει μέχρι και το τελευταίο νησί της πατρίδας μας. 
Για όλους αυτούς τους λόγους τονίζω ότι κι εγώ θα υπερψηφίσω αυτό το νομοσχέδιο, ενώ με την ευκαιρία θέλω να συγχαρώ και τους συνεργάτες του Υπουργείου Εσωτερικών, του Υπουργού και της κυρίας Υφυπουργού, για την εξαιρετική δουλειά. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ.  Υψηλάντη.
Τον λόγο έχει η Υφυπουργός Εσωτερικών κ. Βιβή Χαραλαμπογιάννη. 
ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών): Ευχαριστώ πολύ, κύριε Πρόεδρε. 
Κυρίες και κύριοι Βουλευτές, όσες φορές έχω βρεθεί σε αυτό το Βήμα ως εκπρόσωπος του Υπουργείου Εσωτερικών, έχω προσπαθήσει να αναδείξω τη διαμόρφωση και την υλοποίηση από την Κυβέρνηση του Κυριάκου Μητσοτάκη μιας στοχευμένης ολιστικής πολιτικής στα θέματα δημόσιας διοίκησης με απώτατο βεβαίως στόχο τη βέλτιστη εξυπηρέτηση του πολίτη. Βασικός άξονας αυτής της πολιτικής είναι ο κατάλληλος άνθρωπος στην κατάλληλη θέση, γιατί μόνο έτσι θα είναι ικανοποιημένος και αποτελεσματικός ο υπάλληλος και τελικά ικανοποιημένος και ο πολίτης που συναλλάσσεται με το δημόσιο. 
Έχουμε παρέμβει, λοιπόν, νομοθετικά και έχουμε υλοποιήσει δράσεις με πολύ συγκεκριμένα αποτελέσματα. Εντάξαμε στην καθημερινότητα του Δημοσίου την έννοια των δεξιοτήτων πέρα από την παραδοσιακή ταύτιση των τίτλων σπουδών με την αποτελεσματικότητα διαμορφώνοντας το ενιαίο πλαίσιο δεξιοτήτων και συμπεριφορών, ώστε να προδιαγράφεται το προφίλ των ανθρώπων που ανταποκρίνονται καλύτερα στις ανάγκες του δημοσίου. Εισαγάγαμε νέο σύστημα αξιολόγησης. Πλέον δεν είμαστε όλοι τέλειοι, αλλά μπορούμε βεβαίως πάντα να βελτιώσουμε τα στοιχεία και τις δεξιότητές μας με προστιθέμενη αξία στη δουλειά μας. 
Αναπτύσσουμε τα απαραίτητα πληροφοριακά συστήματα για την υποστήριξη των φορέων του Δημοσίου και ταυτόχρονα την επιτάχυνση των διαδικασιών. Ήδη είναι σε λειτουργία το HRMS, όπως επίσης και το νέο ΟΠΣ του ΑΣΕΠ. 
Αξιοποιούμε την τεχνητή νοημοσύνη στο Ελληνικό Δημόσιο, προφανώς μέσα σε ένα πλαίσιο αυστηρά οριοθετημένο και αμιγώς συμβουλευτικό, ώστε να διευκολύνουμε το έργο των ανθρώπων μας και των φορέων. 
Επενδύουμε μέσω ενός ιδιαίτερα εκτεταμένου προγράμματος ανάπτυξης και ενδυνάμωσης του ανθρώπινου κεφαλαίου του Δημοσίου, το οποίο υλοποιεί ήδη το ΕΚΔΔΑ, στην αλλαγή του τρόπου με το οποίο το κράτος και η διοίκηση προσεγγίζουν τον πολίτη αξιοποιώντας ταυτόχρονα με βέλτιστο τρόπο τους ανθρώπους μας. Η στοχοθεσία συνδέεται με την επιβράβευση. Αναγνωρίζουμε την προσπάθεια και ανταμείβουμε το αποτέλεσμα. 
Παράλληλα, καινοτομήσαμε συνδράμοντας το ΑΣΕΠ να καταστήσει πια την ηλεκτρονική εξέταση κανόνα ενισχύοντας την αντικειμενικότητα, τη διαφάνεια και την αξιοκρατία. Στο κέντρο, όμως, όλων αυτών των μεταρρυθμίσεων βρίσκονται οι άνθρωποι του Δημοσίου και ιδίως οι κατέχοντες θέσεις ευθύνης. Θεωρούμε τον ρόλο των προϊσταμένων κομβικό στην περίπτωση που θέλουμε μια δημόσια διοίκηση που παράγει αποτελέσματα, αξιοποιεί τους πόρους της, βελτιώνεται συνεχώς, καινοτομεί, καλύπτει κοινωνικές ανάγκες, ανταμείβει και παρακινεί.
Στο πλαίσιο αυτό εντάσσεται και το παρόν νομοσχέδιο. Η παρέμβασή μας εκτείνεται σε πολλά επίπεδα, σε τρεις, κατά τη γνώμη μου, κεντρικούς και κομβικούς πυλώνες. Ο πρώτος εξ αυτών είναι το νέο βαθμολόγιο. Εξορθολογίζουμε λοιπόν και δίνουμε ουσιαστικό περιεχόμενο σε αυτό που ονομάζουμε «βαθμολόγιο στο Δημόσιο». Ας μην γελιόμαστε, η βαθμολογική εξέλιξη ως τώρα έχει καταστεί σε μεγάλο βαθμό άνευ περιεχομένου. 
Επαναπροσδιορίζουμε, λοιπόν, την έννοια της εξέλιξης σε τέσσερις άξονες. Πρώτον, εισαγάγουμε ποιοτικά κριτήρια επιπροσθέτως του ελάχιστου προβλεπόμενου απαιτούμενου χρόνου σε κάθε βαθμό. Η προαγωγή στον επόμενο βαθμό προϋποθέτει πλέον την κατάκτηση συγκεκριμένων εργασιακών δεξιοτήτων, όπως αυτές αποτυπώνονται στην ετήσια αξιολόγηση. Συνεπώς, συνδέουμε την υπηρεσιακή εξέλιξη με την αξιολόγηση και καθιερώνουμε ειδικούς εξειδικευμένους δείκτες μέτρησης, τους δείκτες ανάπτυξης σταδιοδρομίας. 
Δεύτερον, συμπληρώνουμε τον λιτό τρόπο απόδοσης των βαθμών με σαφή σηματοδότηση του περιεχομένου και των απαιτήσεων του κάθε βαθμού. Η κατάταξη προϋποθέτει προφανώς διαφοροποίηση. Δεν είναι όλοι ίδιοι, ούτε έχουν όλοι τις ίδιες δυνατότητες και απαιτήσεις εξέλιξης. Και αυτή η διαφοροποίηση αποτελεί μορφή παρακίνησης απέναντι στην αδράνεια που μπορεί να προκαλεί ο άκρατος εξισωτισμός. 
Τρίτον, εξορθολογίζουμε τον αριθμό των βαθμών, ώστε να καλύπτουν αναλογικά ολόκληρη τη σταδιοδρομία, ενώ προβλέπουμε ειδικούς βαθμούς για όσους κατέχουν θέσεις ευθύνης. Έτσι, λοιπόν, διαχωρίζουμε τη σταδιοδρομία από τις θέσεις ευθύνης, καθώς σήμερα το σύνολο των υπαλλήλων έχει ήδη φτάσει στον ανώτατο βαθμό χωρίς να υπάρχει ουσιαστικό επόμενο βήμα. 
Τέταρτον, συνδέουμε το βαθμολόγιο με το νέο σύστημα επιλογής προϊσταμένων, γιατί δεν μπορούν όλοι να προΐσταται στο Δημόσιο. Απαιτείται ένα ελάχιστο επίπεδο ικανοτήτων για να διοικήσει κάποιος. 
Δεύτερος πυλώνας, λοιπόν, του νομοσχεδίου, είναι το νέο σύστημα επιλογής προϊσταμένων. Η μέχρι σήμερα εμπειρία περιστρέφονταν γύρω από τη μοριοδότηση των λεγόμενων αντικειμενικών κριτηρίων, όπως ήταν οι τίτλοι σπουδών, η προϋπηρεσία και οι θέσεις ευθύνης, ενώ στην τελευταία εκδοχή προστέθηκε και η συνέντευξη. Το αποτέλεσμα, όμως, δεν είναι λειτουργικό. Σύμφωνα με μελέτη του ΑΣΕΠ, απαιτούνται περίπου επτά χρόνια για να ολοκληρωθούν οι διαδικασίες επιλογής όλων των επιπέδων ευθύνης. Αυτό οδηγεί σε διαρκείς αναθέσεις καθηκόντων και άρα τελικά σε έμμεση κατάλυση της αξιοκρατίας, καθώς οι υπηρεσίες θα πρέπει να λειτουργούν και να εξυπηρετούν κανονικά τον πολίτη. 
Ας δούμε, λοιπόν, γιατί τώρα, δεδομένου ότι τέθηκε αυτό το ερώτημα. Διότι τώρα έχουν ωριμάσει οι συνθήκες, γιατί έχει παγιωθεί η λογική της αναζήτησης του κατάλληλου ανθρώπου στην κατάλληλη θέση, υπάρχουν περιγράμματα θέσεων ευθύνης, λειτουργεί το HRMS, υπάρχει ενιαίο πλαίσιο δεξιοτήτων, ενώ η αξιολόγηση αρχίζει και παράγει αποτελέσματα και βεβαίως το ΑΣΕΠ διαθέτει πλέον τις υποδομές και την τεχνογνωσία για ηλεκτρονικές διαδικασίες μεγάλης κλίμακας. 
Τι αλλάζουμε; Δημιουργούμε μητρώο, μια δεξαμενή υποψηφίων προϊσταμένων, οι οποίοι θα έχουν περάσει προηγουμένως από μία διαγωνιστική διαδικασία. Τη δημιουργία και τη διαχείριση αυτού του μητρώου αναλαμβάνει το ΑΣΕΠ, το οποίο και ενδυναμώνουμε ουσιαστικά έτι περαιτέρω, αφού τα μέλη του στελεχώνουν αποκλειστικά τα τριμελή συμβούλια αξιολόγησης. 
Καθιερώνουμε για πρώτη φορά στη δημόσια διοίκηση γραπτή δοκιμασία για την ανάληψη των θέσεων ευθύνης. Η δοκιμασία περιλαμβάνει τόσο ερωτήσεις γνώσεων όσο και ερωτήσεις διακρίβωσης δεξιοτήτων που σχετίζονται με την ικανότητα της διοίκησης. 

Οι προκηρύξεις θα εκδίδονται κεντρικά από το Υπουργείο Εσωτερικών ανά επίπεδο ευθύνης, ενώ παράλληλα καθορίζεται ένα αυστηρό χρονοδιάγραμμα, συγχρονισμένο με τις κοινές λήξεις των θητειών, οι οποίες αυξάνονται από τα τρία έτη στα τέσσερα έτη. 
(Στο σημείο αυτό την Προεδρική Έδρα καταλαμβάνει ο  ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Ειδικά για τις θέσεις των Προϊσταμένων Γενικών Διευθύνσεων προβλέπουμε ειδική γραπτή ή προφορική δοκιμασία αποκλειστικά από το ΑΣΕΠ για τη διακρίβωση της ικανότητας ηγεσίας και τη συμβολή στην επίτευξη των στόχων των υπηρεσιών. Εξορθολογίζουμε τη μοριοδότηση των τυπικών προσόντων είτε πρόκειται για τίτλους σπουδών είτε για προϋπηρεσία. Δεν απορρίπτουμε τη μοριοδότηση σε καμία περίπτωση. Ο συνδυασμός της γραπτής εξέτασης και των τυπικών προσόντων διασφαλίζει υψηλή προγνωσιμότητα για τη μελλοντική εξέλιξη του υποψηφίου. 
Τέλος, παρέχουμε στο όργανο διοίκησης κάθε φορέα τη δυνατότητα να κατανείμει τους επιλεγέντες από το ΑΣΕΠ υποψήφιους προϊσταμένους στις θέσεις που θεωρεί ότι μπορούν να προσφέρουν τη μεγαλύτερη προστιθέμενη αξία.
 Άρα εδώ, τι έχουμε; Πρώτον, έχουμε επιτάχυνση των διαδικασιών, αξιοποιώντας τη δεξαμενή των υποψηφίων, τα πληροφοριακά συστήματα και την κεντρική προκήρυξη, ενισχύουμε τη διαφάνεια και την αξιοκρατία μέσω της γραπτής εξέτασης, της σαφούς μοριοδότησης και των αυστηρών χρονικών περιορισμών και κυρίως, επιλογή των κατάλληλων προσώπων για κάθε θέση με γνώμονα την αποτελεσματικότητα, την αποδοτικότητα και την ικανότητα της διοίκησης. 
Τρίτος πυλώνας του νομοσχεδίου, η πλήρης αναμόρφωση του ΕΚΔΔΑ. Όλες αυτές οι αλλαγές προϋποθέτουν ένα δομημένο τεχνοκρατικό και ευέλικτο σύστημα παραγωγής στελεχών εκπαίδευσης και ανάπτυξης του ανθρώπινου κεφαλαίου του δημοσίου. Μιλάμε για ένα νέο ΕΚΔΔΑ που κεφαλαιοποιεί τη γνώση, συνδέει τη διοίκηση με την έρευνα, αξιοποιεί τη διεθνή εμπειρία και προετοιμάζει τη δημόσια διοίκηση για το αύριο, ένα ΕΚΔΔΑ που θα συντάσσει από εδώ και στο εξής μια ετήσια έκθεση πεπραγμένων και αποτελεσμάτων ως εργαλείο αξιολόγησης και λογοδοσίας, ενώ αποκτά οικονομικούς πόρους μέσω της δυνατότητας παροχής πρόσθετων υπηρεσιών προς τρίτους, επανεπενδύοντάς τους για την εκπλήρωση της αποστολής τους. Οι επικεφαλής των εκπαιδευτικών και της ερευνητικής μονάδας του θα προκύπτουν πλέον από μία ανοικτή διαδικασία επιλογής με δημόσια πρόσκληση και αυστηρά κριτήρια. 
Από τη μία πλευρά, έχουμε την Εθνική Σχολή Δημόσιας Διοίκησης και Αυτοδιοίκησης, τη σχολή παραγωγής ταχέως εξελισσόμενων στελεχών του δημοσίου την οποία αναβαθμίζουμε με το νέο εισαγωγικό διαγωνισμό τριών σταδίων. Δεν αξιολογούμε μόνο γνώσεις και το επίπεδο αυτών, αλλά εμβαθύνουμε στις δεξιότητες, ιδίως στην ικανότητα κατανόησης ανάλυσης και λήψης αποφάσεων. Το ΑΣΕΠ συμμετέχει ενισχυμένα πλέον στην Κεντρική Επιτροπή Διαγωνισμού, στη διοργάνωση και τα εξειδικευμένα εργαλεία δεξιοτήτων, ενισχύοντας την αντικειμενικότητα, την αμεροληψία και την αξιοκρατία. 
Παράλληλα, προβλέπουμε ειδική κατανομή θέσεων σε κρίσιμους κλάδους και ειδικότητες, όπου το δημόσιο αντιμετωπίζει πρόβλημα προσέλκυσης προσωπικού. Αναμορφώνουμε την εκπαιδευτική διαδικασία και θεσμοθετούμε για πρώτη φορά είκοσι θέσεις μόνιμου διδακτικού προσωπικού, εξασφαλίζοντας εκπαιδευτική συνέχεια και σταθερότητα και εισάγοντας σύγχρονη θεματολογία στο πρόγραμμα σπουδών. 
Η ανάπτυξη, όμως, γνώσεων και δεξιοτήτων δεν ολοκληρώνεται με την είσοδο στο δημόσιο. Οι περίπου τετρακόσιες χιλιάδες συμμετοχές σε εκπαιδευτικά και επιμορφωτικά προγράμματα την τελευταία πενταετία αναδεικνύουν την ανάγκη για συνεχή ανάπτυξη. Γι’ αυτό, δημιουργούμε την Ακαδημία Επαγγελματικής Ανάπτυξης Δημοσίων Υπαλλήλων ως μετεξέλιξη του Ινστιτούτου Επιμόρφωσης με αποστολή τη συνεχή και διά βίου επιμόρφωση, την αναβάθμιση των γνώσεων και των δεξιοτήτων και όπου απαιτείται, την απόκτηση πρόσθετης τεχνικής και επιστημονικής κατάρτισης και πιστοποίησης επαγγελματικής επάρκειας. 
Επιπλέον, δημιουργούμε την Ακαδημία Ηγεσίας, μια εκπαιδευτική μονάδα υψηλού κύρους, με διεθνούς κύρους επίσης εισηγητές που θα ενισχύει τη διοικητική ικανότητα και τις δεξιότητες ηγεσίας, ιδίως των ανώτατων στελεχών της δημόσιας διοίκησης, σύμφωνα με καλές πρακτικές και της Ευρωπαϊκής Επιτροπής και άλλων ευρωπαϊκών δημόσιων διοικήσεων. 
Το νομοσχέδιο λύνει διάφορα επί μέρους ζητήματα, όπως η εισαγωγή της κάρτας εργασίας στο δημόσιο και βελτιώνει διαδικασίες του πειθαρχικού, αλλά και του ΑΣΕΠ σχετικές με την εντοπιότητα. 
Σε κάθε περίπτωση, το βασικό αντικείμενο του νομοσχεδίου είναι τελικά η ποιότητα του κράτους που θέλουμε. Και αυτή εξαρτάται ίσως όχι αποκλειστικά, αλλά σε πολύ μεγάλο βαθμό από την ποιότητα των ανθρώπων που το υπηρετούν. Εμείς στο Υπουργείο Εσωτερικών και η Κυβέρνηση του Κυριάκου Μητσοτάκη και της Νέας Δημοκρατίας θέλουμε να διασφαλίσουμε ότι το δημόσιο διαθέτει τους κατάλληλους ανθρώπους, αλλά και όλα τα κατάλληλα εργαλεία, τις γνώσεις και τις δεξιότητες, ώστε να ανταποκρίνεται στις ανάγκες και στις διαρκώς αυξανόμενες μεταβαλλόμενες απαιτήσεις της χώρας. Διότι στο τέλος της ημέρας, ο στόχος κάθε μεταρρύθμισης στη δημόσια διοίκηση είναι ένας, ένα καλύτερο κράτος που λειτουργεί αποτελεσματικά, αξιοκρατικά και με επίκεντρο τον πολίτη. 
Σας ευχαριστώ πάρα πολύ.
(Χειροκροτήματα από την πτέρυγα της Νέας Δημοκρατίας)
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, θα ήθελα τον λόγο για μία παρέμβαση, σας παρακαλώ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο Κοινοβουλευτικός Εκπρόσωπος από την Πλεύση Ελευθερίας, ο κ. Καζαμίας, για μία παρέμβαση.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Κυρία Υφυπουργέ, άκουσα την ομιλία σας και σας άκουσα και στη διάρκεια των συζητήσεων στην Επιτροπή και παρατηρώ ορισμένα πράγματα στον τρόπο με τον οποίο παρουσιάζετε το νομοσχέδιο, τα οποία πραγματικά με αφήνουν και εμένα και τους συναδέλφους μου στην Πλεύση Ελευθερίας κατάπληκτους. 
Έχετε, κατ’ αρχάς, μία αντίληψη περί των περιβόητων δεξιοτήτων, των εννέα δεξιοτήτων με τις οποίες πιστεύετε ότι πρέπει να αξιολογείται η εξέλιξη ενός δημοσίου υπαλλήλου, η οποία είναι τελείως διαχωρισμένη από τα ακαδημαϊκά προσόντα. Λέτε ότι μοριοδοτούμε τα ακαδημαϊκά προσόντα, αλλά οι δεξιότητες είναι τώρα που θα αποφασίζουν πολύ περισσότερο. 
Αναφερθήκατε σε μία δεξιότητα, για παράδειγμα, τη δεξιότητα της κατανόησης. Θέλω να σας ρωτήσω το εξής: Έχετε την εντύπωση ότι οι άνθρωποι που πηγαίνουν και σπουδάζουν και έχουν ένα πτυχίο πανεπιστημίου ή ένα μεταπτυχιακό δεν έχουν κατανόηση; Αυτό δεν φαίνεται στο πτυχίο; Πώς είναι δυνατόν να φέρνετε ένα σύστημα το οποίο ισχυρίζεστε ότι είναι αξιοκρατικό και να στηρίζεται σε τόσο -τι να σας πω τώρα, δεν θέλω να χρησιμοποιήσω καμία κακή έκφραση- αφελείς και ανυπόστατες διακρίσεις. 
Αυτά τα πράγματα υπάρχουν στο μυαλό σας. Δεν υπάρχουν ούτε στο σύστημα της εκπαίδευσης ούτε στην πραγματική ζωή. Τα κατασκευάζετε για να διαχωρίσετε τα πιο μετρήσιμα αντικειμενικά ακαδημαϊκά προσόντα, αφενός, από ένα σύστημα προαγωγών και εξέλιξης που βασίζεται σε αφηρημένες έννοιες, που δεν μπορεί κανείς να μετρήσει, αλλά που θα χειραγωγηθούν. 
Όσον αφορά την ευελιξία, πείτε μου εσείς στην Αίθουσα εδώ, πώς θα μετρήστε την ευελιξία του καθενός μας. Δεν έχετε ιδέα. Και να σας πω και κάτι ακόμα. Δεν μετριέται η ευελιξία. Είναι μια κρίση δική μου, αν νομίζω ότι εσείς ή ο κ. Λιβάνιος έχει ευελιξία. Και η ευελιξία ενός ανθρώπου δεν είναι σταθερή. Εξελίσσεται. Μπορεί φέτος να έχετε λιγότερη ευελιξία απ’ ό,τι σε τρία χρόνια αν εκπαιδευτείτε με κάποιον τρόπο. 
Όλα αυτά δεν υπάρχουν πουθενά στο μυαλό σας. Δεν είναι ότι δεν έχετε την ικανότητα να τα αντιληφθείτε. Έχετε βεβαίως την ικανότητα να τα αντιληφθείτε. Και οι πάντες τα καταλαβαίνουν. Και τώρα αυτά που σας λέω τα καταλαβαίνετε. Και ο ελληνικός λαός τα καταλαβαίνει. Παριστάνετε, όμως, ότι δεν τα καταλαβαίνετε, για να δημιουργήσετε ένα σύστημα εξέλιξης βασισμένο σε μία αυθαίρετη -αν θέλετε- απομίμηση όρων του μάνατζμεντ παρωχημένων, τριακονταετίας και βάλε -γιατί από εκεί τα αντιγράφετε όλα- και να τα χειραγωγήσετε για να φτιάξετε ένα κομματικό κράτος. 
Επίσης, θα ήθελα με την ευκαιρία αυτή να σας πω ότι χθες στην Επιτροπή σάς άσκησα κριτική για τον τρόπο με τον οποίο ο Υπουργός παρεμβαίνει σε πάρα πολλά σημεία -όχι ο κ. Λιβάνιος, αλλά ο εκάστοτε Υπουργός- όσον αφορά τον διορισμό του επικεφαλής -το άρθρο 42- Ακαδημίας Επαγγελματικής Ανάπτυξης Δημοσίων Υπαλλήλων, η επιλογή του οποίου γίνεται με απόφαση του Υπουργού. Άρθρο 43, επικεφαλής Εργαστηρίου Καινοτομίας Δημοσίων Πολιτικών, η επιλογή του οποίου γίνεται με απόφαση του Υπουργού. Άρθρο 45, απόφαση του Υπουργού. Ξέρετε τι μου είπατε; Απαντάτε άλλα αντ’ άλλων. Μου απαντήσατε τι λέει στο άρθρο 52. Και αυτό δεν ήταν απάντηση. Και σας είπα ότι απαντάτε σε άλλα πράγματα και ότι κάνετε πως δεν καταλαβαίνετε. Αυτή όμως είναι η ικανότητά σας να  απαντήσετε στην κριτική. 
Είναι συγκεντρωτικό όλο αυτό που κάνετε και προωθεί κομματικό κράτος.
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κυρία Υπουργός. 


ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών): Tο ενιαίο πλαίσιο δεξιοτήτων θεσμοθετήθηκε με τον ν. 4940 και εφαρμόζεται αυτή τη στιγμή τρία συναπτά έτη στο πλαίσιο της Αξιολόγησης. Εκατόν ενενήντα χιλιάδες άνθρωποι αξιολογούνται για τις δεξιότητές τους και μάλιστα, έχουν ακριβώς αυτό που είπατε, ετήσιο πλάνο ανάπτυξης με το οποίο ακολουθούν μεθόδους βελτίωσης. Άρα, αυτά τα θεωρητικά σχήματα που προσπαθείτε να αναπτύξετε ότι δεν υπάρχουν, σας λέω ότι υπάρχουν, έχουν πρακτική εφαρμογή και από εκεί προκύπτουν και οι χιλιάδες εκπαιδεύσεις τις οποίες κάνουμε. 
Άρα, με όλα αυτά που λέτε, μάλλον προσπαθείτε να εντυπωσιάσετε, αλλά δεν πειράζει, όλα πάνε καλά! 
Από εκεί και πέρα, σε ό,τι αφορά την ανάγνωση, γιατί περί δεξιότητας και κατανόησης, να πω ότι εάν διαβάζατε το 41 το οποίο επικαλείστε, λέει τον τρόπο με τον οποίο γίνεται η διαδικασία της επιλογής, που για πρώτη φορά θεσμοθετούμε. Εσείς καταλήγετε στο ποιος βγάζει την πράξη της τοποθετήσεως, όχι ότι ακολουθείται μία ανοικτή πρόσκληση στην οποία υπάρχουν τυπικά προσόντα και επιλέγει το ΔΣ και προτείνει στον Υπουργό. 
Επομένως, αυτές είναι τοποθετήσεις εντυπωσιασμού. Νομίζω ότι κάναμε συζήτηση ουσίας και στις επιτροπές… 
ΑΛΕΞΑΝΔΡΟΣ ΚΑΖΑΜΙΑΣ: Τι λέτε τώρα, κυρία Υφυπουργέ, τι λέτε;
ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών): Εντάξει, εντάξει κύριε Καζαμία. 
ΑΛΕΞΑΝΔΡΟΣ ΚΑΖΑΜΙΑΣ: …(Δεν ακούστηκε.)
ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών): Συνεχίστε, συνεχίστε… 
ΑΛΕΞΑΝΔΡΟΣ ΚΑΖΑΜΙΑΣ: …απαντήστε μου σε αυτά.
ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών): Ξαναδιαβάστε.
ΑΛΕΞΑΝΔΡΟΣ ΚΑΖΑΜΙΑΣ: Ποια να διαβάσω;
ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών): Ξαναδιαβάστε, ξαναδιαβάστε.
ΑΛΕΞΑΝΔΡΟΣ ΚΑΖΑΜΙΑΣ: Είναι λόγια αυτά τώρα;
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο Κοινοβουλευτικός Εκπρόσωπος του ΣΥΡΙΖΑ, για να κάνει μία παρέμβαση. 
ΧΡΗΣΤΟΣ ΓΙΑΝΝΟΥΛΗΣ: Δεν θα παρέμβαινα, κύριε Πρόεδρε, εάν δεν με προκαλούσε το ύφος της κυρίας Υφυπουργού, σε σχέση με το περιεχόμενο, πέρα από τις λεπτομέρειες και τις τεχνικές διαδικασίες, το οποίο αποτελεί αντικείμενο αυτού του νομοθετήματος. Πριν πω, όμως, γιατί θεωρείται προκλητική αυτή η στάση και η αντίληψη, έχετε προφανώς την ευθύνη και αναλαμβάνετε και τις επιπτώσεις, συμμετέχοντας σε μια Κυβέρνηση που έχει χαρακτηριστικό -δεύτερη φύση- την αλαζονεία και την οίηση. Είναι αποκλειστικό και αναφαίρετο δικαίωμά σας, αλλά μου κάνει εντύπωση το γεγονός ότι προσπαθείτε να περιγράψετε σε αυτή την Αίθουσα μία πραγματικότητα που δεν τη συναντάς στον χώρο της άσκησης της δημόσιας διοίκησης. Ας μη σεβαστούμε τους φορείς ή όλους όσοι συμμετείχαν στη διαβούλευση αυτού του νομοσχεδίου. Ας κρατήσουμε μόνο τα παραδείγματα που σας έχουν αναπτύξει οι συνάδελφοι ένθεν κακείθεν, από όλες τις πτέρυγες  της Αντιπολίτευσης, όπου υπάρχει ένα ζωτικό ζήτημα ιδεολογικής στάσης και πολιτικής στάσης απέναντι στους δημόσιους λειτουργούς και αυτό επιβεβαιώνεται από πλείστες όσες καταγγελίες. Δεν θα σας ρωτούσα, θα το έθετα στο τέλος της συζήτησης. 
Γνωρίζετε πόσες καταγγελίες υπάρχουν για τη συμπεριφορά του επικεφαλής του ΕΚΔΔΑ, σε σχέση με τους δημόσιους λειτουργούς; Έχετε ακούσει για την καταγγελία που έχει διατυπωθεί για την ενοικίαση των χώρων του ΕΚΔΔΑ για  τηλεοπτική παραγωγή; Έχετε ακούσει για την υποστελέχωση στο δημόσιο; Έχετε ακούσει μία σειρά από πράγματα; Και επίσης, η σπουδή με την οποία υπερασπίζεστε αυτό το νομοθέτημα βγάζει από την ατζέντα, από την σκαλέτα των επιχειρημάτων, το γεγονός ότι όλοι όσοι πρόκειται να υπηρετήσουν τη δημόσια διοίκηση χρειάζονται δύο θεμελιώδεις αξιακούς κανόνες: Την αξιοπρέπεια και την ανταμοιβή των υπηρεσιών τους. Και εκεί δεν έχετε πει κουβέντα, με την αντίστοιχη έπαρση, οίηση, σπουδή, επιμονή κτλ. 
Θα έλεγα να χαμηλώσετε τον πήχη της έντασης και της καταδίκης, των επικρίσεων στην Αντιπολίτευση, γιατί είναι μια πολύ μεγάλη συζήτηση που προβάλλεται οριζόντια και στις επόμενες γενιές και θέλει πολύ περισσότερη σεμνότητα και στον δημόσιο λόγο.
 Ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η Πρόεδρος της Κοινοβουλευτικής Ομάδας του ΣΥΡΙΖΑ, η κ. Δούρου. 
ΕΙΡΗΝΗ (ΡΕΝΑ) ΔΟΥΡΟΥ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):  Ευχαριστώ πολύ, κύριε Πρόεδρε. 
Κυρίες και κύριοι, η σημερινή μέρα σημαδεύεται από μία εξέλιξη που δεν μπορεί να αφήσει κανέναν δημοκρατικό πολίτη αδιάφορο. Το καταδικασμένο μέλος της ηγεσίας της εγκληματικής νεοναζιστικής οργάνωσης Χρυσή Αυγή αποφυλακίστηκε ανακοινώνοντας την επιστροφή του στην πολιτική δραστηριότητα με νέο κόμμα. 
Η αποφυλάκιση αυτή, τρεις μόλις μέρες πριν από την επέτειο της δολοφονίας του Παύλου Φύσσα, για πολλούς και πολλές αποκτά χαρακτηριστικά βλασφημίας. Δεν ξεχνάμε τη δολοφονία του Σαχζάτ, τη δολοφονική επίθεση του 2013 στο Πέραμα, κύριε Πρόεδρε, εναντίον των συνδικαλιστών του ΠΑΜΕ, τις ωμότητες ενάντια στους Αιγύπτιους ψαράδες έναν χρόνο νωρίτερα και τους αμέτρητους ξυλοδαρμούς, τραμπουκισμούς και εκφοβισμούς, ακόμα και σε πανελλήνια μετάδοση.
Με παντιέρα τις αξίες του Διαφωτισμού, την ισότητα, την αλληλεγγύη και τη μνήμη ανθρώπων, όπως του Παύλου και του Σαχζάτ, θα τσακίσουμε και πάλι το αυγό του φιδιού. Όσο το ακριδομάνι της ακροδεξιάς θεριεύει ανά την Ευρώπη, τόσο διαπιστώνουμε την ανάγκη της ευρύτερης ανασύνταξης των προοδευτικών και αντιφασιστικών δυνάμεων. 
Ας το πούμε καθαρά, οι νεοναζί δεν είναι αντισυστημικοί. Δεν είναι απέναντι στο σύστημα. Δεν είναι απέναντι στην ολιγαρχία, όπως δεν ήταν και πριν ογδόντα χρόνια απέναντι στη γερμανική ολιγαρχία. Είναι σάρκα από τη σάρκα του. Είναι το ίδιο το σύστημα. Είναι κατά της Δημοκρατίας, κατά της κοινωνίας, κατά του ελληνικού λαού. Και απέναντί τους χρειάζονται καθαρές κουβέντες, χωρίς αστερίσκους, χωρίς ίσες αποστάσεις, χωρίς πολιτικές αμφισημίες. Ο ΣΥΡΙΖΑ, η σύγχρονη ανανεωτική και ριζοσπαστική Αριστερά αυτού του τόπου, ήταν και παραμένει μια συνεπής αντιφασιστική και αντιναζιστική δύναμη. 
Εμείς δεν ανακαλύψαμε τον αντιφασισμό σήμερα. Δεν περιμέναμε να δούμε, όπως εκπρόσωποι του κυβερνώντος κόμματος, τα αποτελέσματα της Σαξονίας, για να ρίξουμε κροκοδείλια δάκρυα. Είναι κομμάτι της ιστορίας μας, των αξιών μας και της πολιτικής μας ταυτότητας. 
Ζώντας σε μία προσπάθεια επανακανονικοποίησης της ακροδεξιάς, όπως γίνεται στη Γερμανία, τη Γαλλία, αλλά και στο μεγαλύτερο κομμάτι μιας ορμπανοποιημένης Ευρώπης και ας έχασε ο Όρμπαν τις εκλογές στη χώρα του, έχει τεράστια ευθύνη η Δεξιά που ενσωματώνει στα προγράμματα και την ατζέντα της αυτή την ατζέντα των φασιστικών κομμάτων. 
Σημαντικές, λοιπόν, είναι οι ευθύνες και της σημερινής Κυβέρνησης, η οποία αντί να αποτρέψει αποφασιστικά τη συμμετοχή των νεοναζί στην πολιτική ζωή του τόπου, το 2023 έκανε επιθέσεις στον ΣΥΡΙΖΑ, που ζητούσε να μην επιτρέπεται σε καταδικασμένους για ρατσιστικά εγκλήματα και ναζιστική προπαγάνδα -για σύσταση εγκληματικής οργάνωσης, εν γένει- να χρίζονται υποψήφιοι σε εκλογές. 
Τώρα καθηγητές και νομικοί μάς διαβεβαιώνουν ότι δεν μπορεί να κατέβει στις εκλογές. Τα ίδια ακούγαμε και το 2023. Και τότε η Κυβέρνηση έφτιαχνε ένα θεσμικό τείχος. Μέχρι που είδαμε τους «Σπαρτιάτες» να μπαίνουν στη Βουλή και τη δημόσια στήριξη του νεοναζιστή εγκληματία. Εμείς, ο ΣΥΡΙΖΑ, καθαρά, σταθερά και αριστερά, θα πρωτοστατήσουμε ώστε να περιθωριοποιηθούν οι ναζί από κάθε πτυχή του δημοσίου βίου.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
Μπορεί να μη βρισκόμαστε επισήμως σε προεκλογική περίοδο, κυρίες και κύριοι, ωστόσο η Κυβέρνηση και ο ίδιος ο Πρωθυπουργός ενεργούν εδώ και μήνες με προεκλογικούς όρους. Περιοδείες του στη χώρα, κορδέλες εγκαινίων. Τι και αν τα εγκαίνια αφορούν δομές υγείας που ουσιαστικά αφορούν τα ντουβάρια τους; Είναι χωρίς εξοπλισμό, χωρίς στελέχωση. Είναι όλα στον βωμό της κυβερνητικής προπαγάνδας. Ο ίδιος το έχει ομολογήσει -δεν το λέμε εμείς στον ΣΥΡΙΖΑ- ότι τον ενδιαφέρει η επικοινωνία και όχι η ουσία. Έτσι ακριβώς κάνει και τώρα και υπάρχει ένας ολόκληρος προπαγανδιστικός μηχανισμός που τον βλέπουμε να δρα, αλλά δεν αρκείται σε αυτά. Χρησιμοποιεί, λοιπόν, ακόμα και την εξωτερική πολιτική ως προεκλογικό επιχείρημα, για να παραμείνει γαντζωμένη στην εξουσία. 
Δεν ξεχάσαμε όλοι ότι το 2023 δεν είχε διστάσει να εργαλειοποιήσει τα θέματα της Θράκης, για να πλήξει τον ΣΥΡΙΖΑ. Τώρα -πώς το λένε τα πιτσιρίκια-  ανεβάζει πίστα. Τώρα εμπλέκει τις όποιες σχέσεις μας με την Τουρκία για να εκβιάσει τους πολίτες να ψηφίσουν σωστά -δηλαδή, να ψηφίσουν νεοδημοκρατικά, να ψηφίσουν Νέα Δημοκρατία- για να μη μείνει δήθεν ακυβέρνητη η χώρα απέναντι στην Τουρκία. 
Και έχεις δύο Υπουργούς, τον Υπουργό Δικαιοσύνης και τον Υπουργό Υγείας, αναίσχυντα να εμπλέκουν τη γείτονα χώρα αναφερόμενοι σε σενάρια εθνικής κρίσης, με στόχο να εγκλωβίσουν και να εκβιάσουν τους Έλληνες πολίτες σε μια κινδυνολογική λογική. «Ντου από τους απέναντι» είπε ο Υπουργός Δικαιοσύνης,  θυμίζοντας την καριέρα του στο Twitter, σημερινό X, ενώ ο συνάδελφός του προχώρησε σε δήθεν ιστορικές διαπιστώσεις που φαντάζομαι ότι τις διδάσκουν στην Ελληνική Αγωγή, λέγοντας ότι όποτε η Ελλάδα είχε παρατεταμένη ακυβερνησία, η Τουρκία κάτι μας πήρε.
Ήρθε και ο Κυβερνητικός Εκπρόσωπος, με το γνωστό τακτ μυδραλιοβόλου που έχει, να μας πει ότι είναι πάρα πολύ σημαντικό το ποιος θα είναι στο τιμόνι της χώρας, εάν και εφόσον έχουμε κρίση. Εγώ ξέρω ότι όποτε οι δεξιοί και οι ακροδεξιοί είναι στο τιμόνι της χώρας, μετράμε ανεπούλωτες πηγές, όπως την παράνομη εισβολή στην Κύπρο μας.
Έχουμε και τον κύριο ΥΠΕΞ μετά από επτά χρόνια να υψώνει τόνους, να ισχυρίζεται ότι δεν θα δεχθεί τελεσίγραφα, να επιχειρεί να δώσει την εντύπωση ότι αλλάζει ρότα, αν και η ρότα της ΙΧ επικίνδυνης εξωτερικής πολιτικής του δεδομένου και προβλέψιμου συμμάχου παραμένει η ίδια, όπως μαρτυρά, κυρίες και κύριοι, η σιωπή της Κυβέρνησης σε ερωτήματα που θέτουμε εμείς στον ΣΥΡΙΖΑ, που θέτουν οι δημοσιογράφοι, που θέτουν οι πολίτες. 
28η Οκτωβρίου διαβάζουμε και μαθαίνουμε για την επίσκεψη του Ιμπραήμ Καλίν, του επικεφαλής των μυστικών υπηρεσιών της Τουρκίας, στην Αθήνα μαζί με τον διπλωμάτη, τον Έλληνα ομόλογό του κ. Δεμίρη και μέχρι στιγμής δεν έχουμε διάψευση ότι δεν είδε και τον ίδιο τον Έλληνα Πρωθυπουργό. Για τη συνάντηση, λοιπόν, δεν έχουμε καμία ενημέρωση και αυτή η συνάντηση πραγματικά λαμβάνει χώρα σε μία κρίσιμη συγκυρία, με παραβιάσεις του εθνικού εναέριου χώρου, στο πλαίσιο του αναθεωρητικού δόγματος της «γαλάζιας πατρίδας». 
Η Κυβέρνηση, λοιπόν, σιωπά -κατά τα άλλα λαλίστατη- για τη συνάντηση του Πρωθυπουργού και του επικεφαλής της ΜΙΤ, πράγμα που αποτελεί σοβαρό και κρίσιμο έλλειμμα διαφάνειας, θεσμικής ενημέρωσης και λογοδοσίας. 
Διαβάσαμε πάλι σε τουρκικό μέσο αυτήν τη φορά, τη «Γενί Σαφάκ», φιλοκυβερνητική εφημερίδα, που αναφέρθηκε ότι ο Καλίν ήρθε εδώ με πολύ συγκεκριμένα μηνύματα και πολύ συγκεκριμένες διεκδικήσεις και από αυτά τίποτα δεν σχολιάστηκε επισήμως από το ελληνικό Υπουργείο Εξωτερικών. 
Εμείς από την πρώτη στιγμή που έγινε γνωστή αυτή η συνάντηση από την εφημερίδα «Τα Νέα» θέσαμε πολύ συγκεκριμένα ερωτήματα που παραμένουν ακόμα αναπάντητα. Για ποιον λόγο δεν ενημερώθηκε σχετικά η Βουλή και η Αντιπολίτευση; Ποιο ήταν το αντικείμενο των συναντήσεων; Τι διατυπώθηκε από τη θέση της Τουρκίας για ζητήματα που έχουν ανακύψει το τελευταίο διάστημα; Σχετίζονται αυτές οι συναντήσεις με τη συστηματική προώθηση εκ μέρους της Τουρκίας του παράνομου αναθεωρητικού δόγματος που αμφισβητεί ευθέως τα κυριαρχικά δικαιώματα της πατρίδας μας;
Απαιτούμε απαντήσεις, γιατί είναι και υποχρέωσή σας να ενημερώνετε για τις επιλογές σας στην εξωτερική πολιτική. Δεν μπορεί ούτε οι Έλληνες πολίτες ούτε η Βουλή ούτε τα κόμματα να πρέπει να μάθουμε τούρκικα και να τα διαβάζουμε από τις τουρκικές εφημερίδες, όπως έγινε και το 2020. Και τότε πρωταγωνιστής ο κ. Καλίν, αλλά από άλλη θέση, ο οποίος μας ενημέρωσε για τη Συμφωνία του Βερολίνου τον Ιούλιο της ίδιας χρονιάς, με πρωτοβουλία τότε της κ. Μέρκελ.
Είτε μιλάμε για την εξωτερική πολιτική είτε για τη λειτουργία του κράτους, το ερώτημα είναι το ίδιο: Με ποιους κανόνες ασκείτε εξουσία; Με διαφάνεια και λογοδοσία ή πίσω από κλειστές πόρτες; Με σεβασμό στους θεσμούς ή με τη λογική του περιβόητου επιτελικού κράτους; 
Κάπως έτσι έρχομαι στο σημερινό νομοσχέδιο που επιβεβαιώνει ότι η αξιοκρατία επτά χρόνια τώρα παραμένει άγνωστη λέξη στη διοίκηση της χώρας μας και επτά χρόνια τώρα διαπαιδαγωγείτε έναν εσμό ψηφοφόρων σας στο να θεωρούν ότι είναι πολυτέλεια.
Αναθεωρήσατε το σύστημα επιλογής προϊσταμένων στις θέσεις ευθύνης, αλλά στη συνέχεια ελάχιστα Υπουργεία προχώρησαν σε τακτικές κρίσεις όπως ορίζει ο νόμος. 
Σήμερα, λοιπόν, παρά τη σαφή επιταγή της νομοθεσίας, σχεδόν στο σύνολο των Υπουργείων, στην πλειονότητα των αιρετών περιφερειών, στο σύνολο των αποκεντρωμένων διοικήσεων, στους περισσότερους δήμους της χώρας και σχεδόν σε όλα τα νομικά πρόσωπα δημοσίου δικαίου, με τυπική ευθύνη των αρμοδίων διοικητικών υπηρεσιών, οι οποίες προφανώς εκτελούν τις εντολές σας, οι κρίσεις προϊσταμένων μετρούν χρόνια που δεν έχουν διενεργηθεί. Και αυτό δεν έτυχε. Πέτυχε, γιατί χωρίς κρίσεις στρώνεται η βασιλική οδός, ώστε οι θέσεις να καλύπτονται από αναθέσεις, με ανεξέλεγκτο βαθμό αυθαιρεσίας για κομματικές επιλογές. 
Δεν νομίζω ότι περιμένατε εμένα για να υπομνηματίσω μέσα στην Αίθουσα της Ολομέλειας ότι η αποτελεσματική λειτουργία μιας ορθολογικά οργανωμένης και νομικά ελεγχόμενης δημόσιας διοίκησης αποτελεί σαφή απαίτηση του κράτους δικαίου, αλλά το κράτος δικαίου εδώ και επτά χρόνια το ποδοπατάτε με κάθε ευκαιρία, διότι οτιδήποτε προβληματικό, οποιαδήποτε στρέβλωση στα κρίσιμα θέματα της στελέχωσης των θέσεων ευθύνης συνιστά όχι μόνο έκδηλη παρανομία, αλλά και παραβίαση του κράτους δικαίου. 
Απευθύνομαι στα παριστάμενα κυβερνητικά στελέχη που έχουν πάρει διαζύγιο απ’ αυτές τις έννοιες, αφού έχουν ανεχθεί τις υποκλοπές, το μεγάλο σκάνδαλο του ΟΠΕΚΕΠΕ, τη συγκάλυψη στο έγκλημα των Τεμπών και όλο αυτό το έχουν βαφτίσει «Κράτος Δικαίου 2.0». 
Σήμερα μας επιβεβαιώνετε ότι επιθυμείτε μια δημόσια διοίκηση συμβατή ακριβώς με τον τρόπο που καταλαβαίνετε το κράτος δικαίου, μια δημόσια διοίκηση όπου κυριαρχούν η ευνοιοκρατία, η πληθώρα απευθείας αναθέσεων, η γραφειοκρατία και η αναποτελεσματικότητα.
Αυτό το νομοσχέδιο συνοψίζει τρία πάγια χαρακτηριστικά της διακυβέρνησής σας: Κομματικοποίηση, φεουδαρχισμός των «γαλάζιων κοτζαμπάσηδων», ώστε να επιτρέπει εν τέλει την αποικιοποίηση της δημόσιας διοίκησης από τα ιδιωτικά συμφέροντα, την έλλειψη τεκμηρίωσης διαμόρφωσης πολιτικών, ώστε να θολώνετε το τοπίο και τέλος την κακή, πρόχειρη, προχειρότατη νομοθέτηση. 
Αποκαλυπτικό των πραγματικών σας προθέσεων για την ιδιωτικοποίηση του δημόσιου τομέα είναι και το εξής: Με όσα προτείνει το νομοσχέδιο, το Υπουργείο των περίπου χιλίων υπαλλήλων που επί δέκα μήνες δεν έχει καταφέρει να μετρήσει τα μόρια 40-50 υποψηφίων για 7 θέσεις γενικών διευθυντών, το μεταβιβάζει στο ΑΣΕΠ των 38 συμβούλων και των 250 υπαλλήλων -για να ξέρουμε για τι μιλάμε- και του δίνει την ευθύνη διεξαγωγής μιας διαδικασίας που αφορά όλες τις ανώτατες θέσεις ευθύνης της διοίκησης.
Υπάρχουν και πολύ χειρότερα. Σταχυολογώ. Το ίδιο Υπουργείο, ενώ διαθέτει την απαραίτητη τεχνογνωσία μέσω του ΕΚΔΔΑ, αναθέτει στο ΑΣΕΠ θέματα για τα οποία δεν διαθέτει τις απαιτούμενες γνώσεις και θα αναγκαστεί -ω του θαύματος!- να στραφεί σε ιδιωτικές εταιρείες για να αγοράσει τεχνογνωσία.
Εδώ φτάνουμε στον πυρήνα της στρατηγικής σας, της εν τοις πράγμασι απαξίωσης της δημόσιας διοίκησης και του δημόσιου τομέα, διότι το αρμόδιο Υπουργείο δηλώνει ανίκανο να φέρει σε πέρας την αποστολή, με στόχο την ενίσχυση μιας Ανεξάρτητης Αρχής με άλλο θεσμικό αντικείμενο και τελικά να φτάσουμε στις ιδιωτικές εταιρείες συμβούλων, σ’ εκείνες τις εκλεκτές, τις άριστες που από το 2019 έως το 2025 έχουν λάβει 1,5 δισεκατομμύριο ευρώ, αλλά δεν έχουμε δημοσιονομικό περιθώριο για να δώσουμε δέκατο τρίτο μισθό και σύνταξη.
Ο ΣΥΡΙΖΑ παραμένει σταθερά υπέρ της δημόσιας διοίκησης στην υπηρεσία του πολίτη. 
Κυρίες και κύριοι της Κυβέρνησης, τελικά η πολιτική αυτή επιλογή σας έχει συνέπεια, όπως συνηθίζω να λέω, σε όλα. Ιδιωτικοποιείτε την υγεία, την παιδεία, τον πολιτισμό, το νερό, σιγά-σιγά βάζετε στο στόχαστρο και τη δημόσια διοίκηση, γιατί για εσάς όλα μπορούν να γίνουν αγορά, όλα μπορούν να γίνουν κέρδος.
Για τον ΣΥΡΙΖΑ, όμως, υπάρχουν δημόσια αγαθά που δεν πωλούνται, υπάρχει δημόσιο συμφέρον που πρέπει να προστατεύεται, υπάρχει ένα κράτος που οφείλει να υπηρετεί τον πολίτη και όχι τα ιδιωτικά συμφέροντα. Απέναντι σ’ αυτήν την πολιτική εμείς επιμένουμε σταθερά αριστερά, σ’ ένα κράτος που λειτουργεί για όλους και όχι για τους λίγους. 
Ευχαριστώ πολύ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
 ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο Ανεξάρτητος Βουλευτής κ. Γεώργιος Ψυχογιός. Θα ακολουθήσουν η κ. Χρηστίδου, η κ. Κτενά και η κ. Σπυριδάκη.
Ορίστε, κύριε συνάδελφε, έχετε τον λόγο.
ΓΕΩΡΓΙΟΣ ΨΥΧΟΓΙΟΣ: Ευχαριστώ, κύριε Πρόεδρε.
Κυρία Υπουργέ, κυρίες και κύριοι συνάδελφοι, θα ξεκινήσω με την παρέμβασή μου για το νομοσχέδιο και στη συνέχεια θα βάλω και κάποια ζητήματα της επικαιρότητας. 
Κυρία Υπουργέ, όταν επί χρόνια οι θέσεις ευθύνης παραμένουν κενές ή καλύπτονται με αναπληρώσεις και προσωρινές τοποθετήσεις, τότε οι διαδικασίες κρίσεων είναι απαραίτητες και προφανώς χρειάζεται αλλαγή. Το ερώτημα όμως είναι προς ποια κατεύθυνση αλλάζει ένα τέτοιο σύστημα, με τι προσωπικό, με ποια στρατηγική, με το αν έχουμε εμπιστοσύνη στη δημόσια διοίκηση ή πυροβολάμε τα πόδια μας προς όφελος κάποιων ιδιωτικών συμφερόντων. Γιατί αυτό θα καθορίσει και τα μέτρα που θα πάρουμε. Εδώ, λοιπόν, αρχίζουν τα προβλήματα του νομοσχεδίου. 
Η Κυβέρνηση δημιουργεί ένα σύστημα στο οποίο μια γραπτή εξέταση μπορεί να καθορίζει ως και το 55% της τελικής βαθμολογίας για θέση διεύθυνσης και τμήματος. Αντίθετα τα επιστημονικά και εκπαιδευτικά προσόντα που αναφέρατε περιορίζονται στο 10% και υποβαθμίζεται η πραγματική εργασιακή εμπειρία. Η διοίκηση όμως ανθρώπων δεν είναι multiple choise, δεν είναι, δηλαδή, εξέταση πολλαπλής επιλογής. Είναι γνώση του αντικειμένου -πολύ κρίσιμο- εμπειρία, ανάληψη ευθύνης, διαχείριση κρίσεων, συνέργειες που είναι απαραίτητες σε οριζόντιες πολιτικές στη δημόσια διοίκηση, κρίση και λογοδοσία. Και αυτά δεν αποτιμώνται σε μία εξέταση μερικών ωρών. 
Στο τέλος της διαδικασίας συναντάμε το μεγαλύτερο παράδοξο κατά τη γνώμη μου. Μετά τις εξετάσεις, το μητρώο, τη μοριοδότηση, τον ΑΣΕΠ, τους πίνακες κατάταξης διατηρείται σημαντικό περιθώριο επιλογής από τον Υπουργό ή το αρμόδιο όργανο διοίκησης ως προς την τελική τοποθέτηση. Προς τι, λοιπόν, όλη αυτή η επίκληση της αντικειμενικότητας; Την ίδια στιγμή η Βουλή καλείται να νομοθετήσει σήμερα -όχι μόνο σήμερα, το κάνετε διαρκώς αυτό- ένα σύστημα που ουσιαστικά στοιχεία του θα μάθουμε αύριο. Όπως για παράδειγμα τους λεγόμενους δείκτες ανάπτυξης σταδιοδρομίας. Αυτό προσβάλει όπως καταλαβαίνετε τη Βουλή και την ύψιστη νομοθετική λειτουργία που έχουμε εμείς ως αρμοδιότητα εδώ. Και κάτι ακόμα. Η δημόσια διοίκηση πρέπει εκτός από αξιοκρατική πρέπει να είναι και σήμερα συμπεριληπτική. Σας κοινοποιήθηκαν οι παρατηρήσεις της ΕΣΑμεΑ για εύλογες προσαρμογές όχι μόνο στη γραπτή εξέταση αλλά σε ολόκληρη τη διαδικασία εξέλιξης και επιλογής που πρέπει να ενσωματωθούν ρητώς στα επίμαχα άρθρα. 
Κυρίες και κύριοι συνάδελφοι, θεωρούμε επίσης εύλογο να υπάρξει μια ρητή πρόβλεψη αναγνώρισης και αυξημένης μοριοδότησης υπηρεσίας σε ευρωπαϊκούς και διεθνείς οργανισμούς -το ανέφεραν και άλλοι συνάδελφοι- με σαφή, αντικειμενικά και ενιαία κριτήρια. Έχουμε υπηρετήσει πολλές αποστολές και στο Συμβούλιο της Ευρώπης και σε άλλους οργανισμούς και ξέρουμε πάρα πολύ καλά τη δουλειά που κάνουν οι άνθρωποί μας εκεί και τη σημασία που έχουν για να γυρίσουν στη χώρα κάποια στιγμή με αυξημένη μοριοδότηση και κριτήρια. Χρειάζεται, λοιπόν, ένα σύστημα που θα συνδυάζει τη γνώση, τα προσόντα, την πραγματική εμπειρία στο πεδίο, τις δεξιότητες και τη διαφάνεια. Γιατί, κυρίες και κύριοι συνάδελφοι, η αξιοκρατία δεν κρίνεται τελικά από το πόσες φορές γράφεται η λέξη σε ένα νομοσχέδιο και ιδίως από μια Κυβέρνηση που έχει γίνει συνώνυμο του ρουσφετιού, των ημετέρων και των σκανδάλων. 
Το πρόβλημα, κυρία Υπουργέ, είναι ότι η αντίληψή σας για το δημόσιο φαίνεται σε ορισμένα παραδείγματα στα οποία θέλω να αναφερθώ ειδικά. Πρώτο και κύριο είναι αυτό που αναδεικνύεται στο υπόμνημα των ανθρώπων που εργάζονταν στη ΔΥΠΑ, των παραπάνω από 700 εργασιακών συμβούλων με συμβάσεις ορισμένου χρόνου στα Κέντρα Προώθησης Απασχόλησης οι οποίοι πετάχτηκαν εκτός πριν από λίγο διάστημα και ζητούν τα αυτονόητα. Μία νέα προκήρυξη η οποία θα έχει τη μοριοδότηση της προϋπηρεσίας τους -μέσω ΑΣΕΠ προφανώς- αντικειμενικά κριτήρια αξιολόγησης και βέβαια να μην χαθεί η εμπειρία και εξειδίκευσή τους σε ένα αντικείμενο το οποίο υπηρέτησαν με συνέπεια και αποτελεσματικότητα. Αυτό, λοιπόν, θα ήταν μια κίνηση η οποία ενισχύει τη δημόσια διοίκηση, ενισχύει το δημόσιο σύστημα και έχει και αποτέλεσμα στην αγορά εργασίας. Δεν το κάνετε. 
Ένα άλλο παράδειγμα, με αφορμή κάτι που είπε ο συνάδελφος, εισηγητής της Νέας Δημοκρατίας, ο κ. Νικολακόπουλος. Το εάν η παρουσία του κράτους ή της πολιτείας στις περιφέρειές μας είναι κάτι το οποίο έχει ενισχυθεί ή όχι το ξέρουν, κύριε Νικολακόπουλε, οι ίδιοι οι πολίτες. Και το ξέρουν πολύ καλά. Διότι τα τελευταία χρόνια η παρουσία του κράτους και των υπηρεσιών του έχει υποβαθμιστεί κατά πολύ στις περιφέρειές μας είτε αυτό λέγεται κλείσιμο και συγχωνεύσεις σχολείων, είτε λέγεται ταχυδρομεία, τα οποία έχουν κλείσει ή είναι υποστελεχωμένα και δεν μπορούν να καλύψουν τις ανάγκες και φτάνουν οι λογαριασμοί και η αλληλογραφία μήνες μετά, ή οι δομές υγείας των οποίων το προσωπικό έχει απορροφηθεί στα δευτεροβάθμια όργανα και στα δευτεροβάθμια νοσοκομεία, είτε στις υποδομές όπου και εκεί υπάρχει πολύ μεγάλο πρόβλημα ώστε να μείνουν οι άνθρωποι στην περιφέρεια. Δεν επαρκούν οι εγκαταστάσεις, δεν αναβαθμίζονται και δεν εκσυγχρονίζεται όπως πρέπει. Και φυσικά στην αγροτική παραγωγή. Το γνωρίζετε πολύ καλά. Το έχετε και στην περιφέρειά σας. Εγώ εχθές έλαβα μία επιστολή από 15 προέδρους τοπικών κοινοτήτων του δήμου Σικυωνίων που ζητούν την ενίσχυση και της ίδιας της αγροτικής δραστηριότητας αλλά και της επιστροφής ανθρώπων στην ύπαιθρο η οποία παρακμάζει, η οποία αυτή τη στιγμή ερημώνει και έχουν μια κραυγή αγωνίας την οποία μας έστειλαν. 
Πού είναι, λοιπόν, οι δομές του κράτους, η παρουσία του κράτους σε αυτές τις περιοχές; Πού είναι η ενίσχυση του κρατικού μηχανισμού ώστε να μπορέσουν αυτοί οι άνθρωποι και να παράγουν αλλά και να μείνουν στον τόπο τους; Το αντίθετο. Υπάρχει απαξίωση και ερήμωση της υπαίθρου και συγκέντρωση στα μεγάλα αστικά κέντρα. Για να μην πάω στη μεγάλη εικόνα η οποία λέει ότι σώματα ελεγκτικά πάρα πολύ κρίσιμα για τη δημόσια διοίκηση, τη δημόσια ασφάλεια και την ίδια την ανθρώπινη ζωή, το Σώμα των Επιθεωρητών Δημόσιας Υγείας, το Σώμα Επιθεώρησης Εργασίας, το ΣΔΟΕ, οι Επιθεωρητές Δημόσιας Διοίκησης, άλλα έχουν απαξιωθεί, άλλα έχουν γίνει ανεξάρτητες αρχές, άλλα έχουν ενταχθεί στην εθνική αρχή διαφάνειας με αποτέλεσμα να μη λειτουργεί τίποτα και να ζούμε σε μία ζούγκλα όπου δεν υπάρχουν δικλίδες και που ο καθένας μπορεί να κάνει ό,τι θέλει. Αυτή είναι η αντίληψή σας για τη δημόσια διοίκηση; Γιατί αυτό συμβαίνει στην πράξη. Στέκεται το σύστημα στο φιλότιμο την εμπειρία και στον επαγγελματισμό ορισμένων ανθρώπων και δημόσιων λειτουργών που τιμούν τον όρκο τους. Εκεί στέκεται. 
Κυρία Υπουργέ, κυρίες και κύριοι συνάδελφοι, θα κλείσω με το εξής, αφού καταθέσω τα Πρακτικά και το υπόμνημα των 700 εργασιακών συμβούλων της ΔΥΠΑ αλλά και των 15 προέδρων τοπικών κοινοτήτων οι οποίες προέρχονται από το νομό μου. Η λογική του κράτους λάφυρο των απευθείας αναθέσεων και των κλειστών διαγωνισμών, η λογική της εκχώρησης βασικών και κρίσιμων, όπως ανέφερα, λειτουργιών και αρμοδιοτήτων σε ιδιώτες, το ξήλωμα βασικών κατακτήσεων και κοινωνικών δικαιωμάτων -της μεταπολίτευσης, θα πω εγώ- από εσάς, θα τελειώσει σύντομα. Ο ελληνικός λαός θα σας δείξει την πόρτα της εξόδου. Δεν ανέχεται αυτή την απαξίωση και την κοροϊδία την οποία υφίσταται μπροστά στις κάμερες και μπροστά στην καθημερινότητά του, την εξαθλίωση στην οποία τον έχετε οδηγήσει, δεν ανέχεται να μεγαλώσει τα παιδιά του σε μια ζούγκλα, την οποία περιέγραψα πριν. Μία προοδευτική και αριστερή κυβέρνηση θα αναλάβει και πάλι να υπερασπιστεί την κοινωνική πλειοψηφία και το δημόσιο συμφέρον. 
Ευχαριστώ. 
(Στο σημείο αυτό ο Βουλευτής κ. Γεώργιος Ψυχογιός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η κ. Ραλλία Χρηστίδου, ανεξάρτητη Βουλευτής. 
ΡΑΛΛΙΑ ΧΡΗΣΤΙΔΟΥ: Ευχαριστώ πολύ, κύριε Πρόεδρε. 
Αξιότιμη κυρία Υπουργέ, αγαπητοί συνάδελφοι, η Κυβέρνηση της Νέας Δημοκρατίας και στο συγκεκριμένο νομοσχέδιο επανέλαβε τη λέξη αξιοκρατία σε κάθε άρθρο που διαβάσαμε. Το επαναλαμβάνει τόσο συχνά που ξεχνάμε να ρωτήσουμε πού είναι. Διότι όταν διαβάζεις το κείμενο γραμμή-γραμμή βρίσκεις κάτι πολύ συγκεκριμένο. Μία αρχιτεκτονική ελέγχου ντυμένη με τη γλώσσα μιας υποκειμενικής αξιοκρατίας. 
Εμείς οι Δημοκράτες-Προοδευτικό Κέντρο λέμε ότι η πολιτική έχει αξία μόνο όταν παράγει κάτι χρήσιμο σε αυτήν την κοινωνία. Γι’ αυτό θέλω να σκεφτώ και να πω τέσσερις αλήθειες, έτσι όπως τις αντιλαμβάνομαι. Αλήθειες τις οποίες η Κυβέρνηση αποσιωπά. 
Πρώτη αλήθεια: Αυτό το νομοσχέδιο τιμωρεί με χρόνια, όχι με απόδοση. Το προσωπικό Τεχνολογικής Εκπαίδευσης χρειάζεται πλέον 19 χρόνια για τον βαθμό Γ’, πέντε δηλαδή περισσότερα χρόνια από ό,τι σήμερα, τρία περισσότερα από τους αντίστοιχους συναδέλφους τους που είναι πανεπιστημιακής εκπαίδευσης. Η μεταβατική διάταξη του άρθρου 28 ζητά έξι χρόνια αντί για τα πάγια τρία. Ακριβώς, δηλαδή, όσα χρειάζονται για να αποκλειστεί κάθε νέος επιστήμονας που μπήκε στο δημόσιο μέσω ΑΣΕΠ μετά το 2021.
Χθες, αν δεν κάνω λάθος, στην αρμόδια επιτροπή ο ίδιος ο Υπουργός παραδέχτηκε ότι η δεύτερη διάταξη χρειάζεται διόρθωση. Υποσχέθηκε νομοθετική βελτίωση. Κατατέθηκε; Μέχρι χθες αργά …
ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών): Κατατέθηκε.
ΡΑΛΛΙΑ ΧΡΗΣΤΙΔΟΥ: Τώρα θα κατατεθεί; Εντάξει, πάνω στην ώρα. Εντάξει, να δούμε τι θα λέει, λοιπόν.
Η δική μας πρόταση είναι πολύ συγκεκριμένη: Εξίσωση του χρόνου αναμονής πανεπιστημιακής - τεχνολογικής εκπαίδευσης και πλήρης εξίσωση της μεταβατικής διάταξης στα τρία χρόνια.
Δεύτερη αλήθεια: Η Κυβέρνηση μιλάει για αξιοκρατία και αφήνει το πιο κρίσιμο βήμα στην κρίση ενός ανθρώπου. Μετά τη γραπτή εξέταση, μετά τη μοριοδότηση, μετά τους πίνακες κατάταξης, ο Υπουργός διατηρεί το δικαίωμα να τοποθετήσει όποιον θέλει, όπου θέλει, σε ισοβαθμία. Αποφασίζει μόνος του, χωρίς κανένα αντικειμενικό κριτήριο. Ερωτώ, λοιπόν, ποιο είναι το νόημα ενός διαγωνισμού αν στο τέλος πάλι μετράει η υπογραφή περισσότερο από τη βαθμολογία; Η δική μας, λοιπόν, πρόταση είναι: Δεσμευτική κατάταξη, αντικειμενικά κριτήρια για κάθε τοποθέτηση, καμία διακριτική ευχέρεια, δηλαδή, στο τελικό στάδιο.
Τρίτη αλήθεια: Η Κυβέρνηση λέει ότι επενδύει στη γνώση και συρρικνώνει την πιο απαιτητική σχολή του κράτους. Η γραπτή εξέταση της ΕΣΔΑ γίνεται τεστ πολλαπλής επιλογής. Η προφορική συνέντευξη εκτινάσσεται στο 34% από περίπου 15% -το είπε ενώπιον της Επιτροπής ο Πρόεδρος Ένωσης Αποφοίτων. Το 1/3 της βαθμολογίας κρίνεται πλέον χωρίς κανένα μετρήσιμο κριτήριο. Οι μηχανικοί και οι πληροφορικοί λείπουν επειδή αμείβονται περίπου 1.000 ευρώ και όχι επειδή δυσκολεύονται στις εξετάσεις. Ποσόστωση χωρίς μισθό. 
Η δική μας πρόταση ποια είναι; Μείωση της βαρύτητας της συνέντευξης, ανεξάρτητη αρχή για την επιλογή διοίκησης του ΕΚΔΔΑ όσο γίνεται πιο μακριά από τον Υπουργό και μισθολογικές αυξήσεις αντί για ποσοστώσεις.
Τέταρτη αλήθεια: Ένα έξυπνο κράτος δεν χτίζεται πάνω σε δεδομένα που δεν προστατεύονται. Το άρθρο 102 ανοίγει τον δρόμο σε βιομετρική ταυτοποίηση με απλή διαβούλευση της Αρχής Προστασίας Δεδομένων -όχι με σύμφωνη γνώμη, απλή διαβούλευση. Ο αξιότιμος Υπουργός δεσμεύτηκε εχθές ότι θα ενσωματώσει τις παρατηρήσεις της Αρχής. Περιμένουμε και εδώ τη νομοτεχνική βελτίωση. Κατατέθηκε αυτή, κυρία Υπουργέ; 
ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών): Ναι.
ΡΑΛΛΙΑ ΧΡΗΣΤΙΔΟΥ: Και αυτή; Για να δούμε! 
Και το νομοσχέδιο εξακολουθεί να μην λέει ούτε λέξη για τους εργαζόμενους με αναπηρία. Η πρότασή μας: Σύμφωνη γνώμη, όχι διαβούλευση και ρητή ρήτρα προστασίας για τα άτομα με αναπηρία. 
Κυρίες και κύριοι συνάδελφοι, μια Κυβέρνηση που δεν έχει τηρήσει επί πενταετία τις δικές της κρίσεις προϊσταμένων, δεν αποκτά καμία -μα καμία- αξιόπιστη μεταρρυθμιστική έννοια, επειδή γράφει έναν νέο νόμο. Την αξιοπιστία την αποκτά όταν είναι σε θέση να εφαρμόσει αυτά που έχει νομοθετήσει στην πράξη και όχι κάθε φορά που αποτυγχάνει να εφαρμόσει, να νομοθετεί εκ νέου. 
Τα είχαμε πει αυτά και προ τριετίας σε αντίστοιχη συζήτηση για την επιλογή διοικήσεων. Είχα επισημάνει ακριβώς τα ίδια συμπτώματα. Χαμηλά προσόντα επιλογής, τον αόριστο όρο της «συνάφειας» -αν θυμάστε- απουσία τεχνογνωσίας για τεστ δεξιοτήτων, απαξίωση διδακτορικών τίτλων, υποβάθμιση της ΕΣΔΑ και ΑΣΕΠ με ρόλο προσχηματικό. Είχαμε μιλήσει τότε για πρωθυπουργικό συγκεντρωτισμό, επειδή ο φάκελος κατέληγε πάντα στην Προεδρία της Κυβέρνησης. Τρία χρόνια μετά, με άλλο νομοσχέδιο, το ίδιο ακριβώς μοτίβο επιστρέφει. 
Επιτρέψτε μου, πριν κλείσω, να σταθώ στο άρθρο 99 το οποίο εισάγει πρόσθετη μοριοδότηση επιτελικής εμπειρίας αποκλειστικά για τη Γενική Γραμματεία Συντονισμού της Προεδρίας της Κυβέρνησης. Δεν τέθηκε σε δημόσια διαβούλευση, ούτε συνοδεύεται από την απαραίτητη τεκμηρίωση, σε αντίθεση με το αντίστοιχο άρθρο για το ΑΣΕΠ, και το ερώτημα που προκύπτει είναι εύλογο: Γιατί γίνεται αυτή η εξαίρεση για τη συγκεκριμένη δομή και όχι για κάθε άλλη επιτελική υπηρεσία του κράτους; 
Κυρίες και κύριοι συνάδελφοι, ζούμε σε μια χώρα, δυστυχώς, που η εμπιστοσύνη στους θεσμούς έχει καταρρεύσει. Χρειαζόμαστε πραγματική λογοδοσία, όχι άλλες υποσχέσεις. Οι πολίτες χρειάζονται όχι άλλη μετάθεση στο μέλλον. Γιατί, ξέρετε κάτι; Όταν ένας πολίτης φτάνει σε ένα σημείο να νιώθει πραγματικά ανασφαλής, τότε οδηγείται πραγματικά στον συμβιβασμό -στον συμβιβασμό- άλλος για την επιβίωσή του, άλλος για την αυτοπραγμάτωσή του, άλλος για να απεμπολήσει τις όποιες ενοχές. Και αυτό είναι ίσως αυτό που μας ενοχλεί περισσότερο από όλα σε αυτήν την Κυβέρνηση. Ότι αυτή η Κυβέρνηση έχει πείσει τον πολίτη πως είναι συναυτουργός και συνένοχος σε οτιδήποτε κακό του συμβαίνει, ενώ επί της ουσίας είναι θύμα. Και τι κάνει; Έχει μετατρέψει αυτή η Κυβέρνηση την όποια συλλογική ευθύνη του κράτους και της πολιτείας σε συλλογική ενοχή, μια ανασφάλεια που την καλλιεργεί μεθοδικά προκειμένου να μην της ζητήσουν ποτέ ευθύνες. 
Η αξιοκρατία και η λογοδοσία -να το θυμάστε- εμείς λέμε ότι είναι θεμελιώδη στοιχεία της δημοκρατίας και θα συνεχίσουμε να αγωνιζόμαστε γι’ αυτά. 
Ευχαριστώ, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Ευχαριστούμε.
Τον λόγο έχει τώρα η κυρία Αφροδίτη Κτενά από το Κομμουνιστικό Κόμμα Ελλάδας. 
ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών): Κύριε Πρόεδρε, μπορώ να καταθέσω τώρα τις νομοτεχνικές;
ΠΡΟΕΔΡΕΥΩΝ (Γεώργιος Λαμπρούλης): Ναι, ώσπου να έρθει η συνάδελφος κ. Κτενά στο Βήμα, καταθέστε τις νομοτεχνικές. 
ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών): Κύριε Πρόεδρε, να διευκρινίσω ότι το πρώτο πακέτο νομοτεχνικών είναι αυτό όπου υλοποιούμε αυτά που είχαμε ανακοινώσει και στην Επιτροπή και το δεύτερο πακέτο θα έχει τις αλλαγές για την ψηφιακή κάρτα. 
(Στο σημείο αυτό η Υφυπουργός Εσωτερικών κ. Βιβή Χαραλαμπογιάννη καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 


ΠΡΟΕΔΡΕΥΩΝ (Γεώργιος Λαμπρούλης): Καλώς. Να μοιραστεί, παρακαλώ, στις κοινοβουλευτικές ομάδες.
Ορίστε, κυρία Κτενά, έχετε τον λόγο. 
ΑΦΡΟΔΙΤΗ ΚΤΕΝΑ: Ευχαριστώ, κύριε Πρόεδρε. 
Στόχος του νομοσχεδίου, όπως έχει προκύψει από τη συζήτηση μέχρι τώρα, είναι η ανάπτυξη και η θωράκιση ενός συστήματος που θα παράγει πραιτοριανούς μιας εξουσίας, ενός κρατικού μηχανισμού ολοένα και πιο εχθρικού για τον λαό και ταυτόχρονα πιο ευέλικτου και πιο φιλικού για το κεφάλαιο και αυτό, ανεξάρτητα από το αστικό κόμμα στην εξουσία. Γι’ αυτό και η Νέα Δημοκρατία γενναιόδωρα σας λέει ελάτε να τα βρούμε, δεν θα τα χαλάσουμε στο ποσοστό της συνέντευξης. Θα το ακούσετε και στις νομοτεχνικές, φαντάζομαι. Στα βασικά συμφωνείτε. 
Χωρίς περιστροφές το νομοσχέδιο χωρίς κλισέ εκφράσεις -τύπου «για τον εκσυγχρονισμό της δημόσιας διοίκησης»- λέει ότι το Δημόσιο οφείλει να υποστηρίζει ένα σύγχρονο παραγωγικό μοντέλο οικονομικής και κοινωνικής ανάπτυξης. Ποιο είναι αυτό το παραγωγικό μοντέλο για όλα τα αστικά κόμματα σήμερα; Στην παρούσα φάση είναι η πολιτική της πολεμικής προετοιμασίας Ευρωπαϊκής Ένωσης και NATO, είναι η ενεργειακή μετάβαση και είναι και η εναρμόνιση με τις ραγδαίες εξελίξεις στον τεχνολογικό τομέα, όπως είναι η ψηφιακή μετάβαση που αποτελούν και αυτές πεδία ανταγωνισμών μεταξύ ιμπεριαλιστικών δυνάμεων. Γι’ αυτό και δεν έχει ακουστεί από τα άλλα κόμματα ουσιαστικά καμία κριτική επί της ουσίας του νομοσχεδίου, με εξαίρεση κλαυθμούς του τύπου «να μην το παρακάνετε με τα δικά σας παιδιά», που βέβαια είναι μια αναπόδραστη μοίρα για όποιον κάθεται στην καρέκλα.
Μετά το μαστίγιο του αυταρχικού πειθαρχικού δικαίου που ψηφίστηκε πέρυσι το καλοκαίρι για να καλλιεργηθεί πρώτα ένα κλίμα τρομοκρατίας, έρχεστε τώρα με το καρότο της προαγωγής, της κατάρτισης, της εξέλιξης, της ανέλιξης για τους επαρκείς, τους επίλεκτους μέσα από ένα πολυεπίπεδο σύστημα επιλογής με βιτρίνα αξιοκρατίας να κρύβει τους μηχανισμούς του βαθέως κράτους. Αυτό ουσιαστικά εξυπηρετείται και μέσα από την αναδιοργάνωση του Εθνικού Κέντρου Δημόσιας Διοίκησης και Αυτοδιοίκησης. Πρόκειται για το πλαίσιο λειτουργίας ενός οργανισμού που θα στελεχώνει τον σκληρό πυρήνα της δημόσιας διοίκησης. Ακόμα και οι Υπουργοί και Βουλευτές προβλέπεται να περνούν από την Ακαδημία Ηγεσίας -όπως τη λέτε-, καθώς και όποιος είναι πρόθυμος να εφαρμόσει να υπηρετήσει αντιλαϊκή πολιτική.
Παράλληλα, θα λειτουργεί με επιχειρηματικά κριτήρια και θα αποτελεί και το ίδιο μια επιχείρηση, υπηρετώντας τη λογική της αγοράς, τη δημόσια διοίκηση που λέει το κράτος ως μηχανισμός που υπηρετεί τα μονοπώλια εντός και εκτός Ελλάδας. Αυτό σημαίνουν οι διακηρυγμένοι στόχοι για ενίσχυση της καινοτομίας, ανάπτυξη της εξωστρέφειας και της διεθνούς παρουσίας του κέντρου, διασφάλιση οικονομικής αυτοτέλειας και βιωσιμότητας.
Και θα ρωτήσει κανείς καλοπροαίρετα, γιατί, είναι κακή η επιχειρηματική λειτουργία; Μάλιστα το άρθρο 59 προβλέπει ότι θα λειτουργεί σαν μη κερδοσκοπικός οργανισμός -που αρέσει και στο ΠΑΣΟΚ-, θα επανεπενδύει δηλαδή τα κέρδη, τον τζίρο. Γιατί να μην φέρει, λοιπόν, έσοδα στο κράτος, αντί να αποτελεί κόστος; Μα γιατί το κριτήριο του κέρδους και το κριτήριο της εξυπηρέτησης των αντιλαϊκών πολιτικών θα καθορίζει την επιλογή των προγραμμάτων σπουδών, του περιεχομένου τους, του διδακτικού υλικού. Δεν θα γίνονται όλα αυτά με κριτήριο την κάλυψη των κοινωνικών αναγκών. Έτσι, για παράδειγμα, το προσωπικό του Υπουργείου Παιδείας θα πρέπει να είναι πιο καταρτισμένο στις συμβάσεις ΣΔΙΤ με τους εργολάβους για να τα τσεπώνουν, να τσεπώνουν δημόσιο χρήμα για την ανέγερση σχολείων και φοιτητικών εστιών, ενώ η διάγνωση και η κάλυψη πραγματικών αναγκών στην ειδική εκπαίδευση, για παράδειγμα, δεν θα αποτελεί προτεραιότητα για τη μετεκπαίδευση υπαλλήλων και άλλα πολλά παραδείγματα. 
Πώς τα εξυπηρετείτε όλα αυτά; Φέρνετε αλλαγές στην Εθνική Σχολή Δημόσιας Διοίκησης και Αυτοδιοίκησης. Εκεί μέσα θα δούμε και πειθαρχικό καταναγκασμό να διαχέεται μέσα σε όλες τις διατάξεις, που σε συνδυασμό με το πειθαρχικό δίκαιο που ψηφίσατε πέρυσι πραγματικά τιμωρεί όποιον ξεφύγει από την κεντρική, την αυστηρή πολιτική που θέλετε να εφαρμόσετε, τιμωρείτε άγρια με αποκλεισμό από διαγωνισμό, με αποκλεισμό από το δημόσιο και διάφορα άλλα τέτοια.
Επίσης, ανοίγουν οι δουλειές για τη μεγάλη αγορά της επιμόρφωσης, της μη τυπικής μάθησης και της δια βίου μάθησης, με συνεργασίες και με ιδιωτικά πανεπιστήμια, με προσφορά διαφόρων προγραμμάτων σπουδών και ξενόγλωσσων για ξένους πελάτες μέσα από τους διεθνείς κύκλους σπουδών -όπως τους λέτε- και με δίδακτρα για όποιον επιθυμεί να το παρακολουθήσει χωρίς να είναι επιλεγμένος δημόσιος υπάλληλος.
Επίσης, πολύ σοβαρό σε όλο το νομοσχέδιο -και αυτό πρέπει να γίνει κατανοητό- είναι ότι εξισώνονται με κάθε ευκαιρία τα ιδιωτικά πανεπιστήμια που φέρατε, τα Νομικά Πρόσωπα Πανεπιστήμια Εκπαίδευσης με τα ΑΕΙ. Παραδείγματος χάριν, μετονομάζετε αυτό το καινούργιο Εργαστήριο Καινοτομίας Δημόσιων Πολιτικών που είναι το προηγούμενο Ινστιτούτο Τεκμηρίωσης. Εκεί αναφέρεται ξεκάθαρα, για παράδειγμα, η συνεργασία με πανεπιστήμια και ερευνητικά κέντρα γενικά και αόριστα. Υπάρχουν νόμοι που ορίζουν ακριβώς ποια είναι τα ερευνητικά κέντρα και ποια είναι τα πανεπιστήμια της χώρας και πρέπει να προσδιοριστεί επακριβώς και στο νομοσχέδιο. Μετονομάζετε το κύριο διδακτικό προσωπικό σε διδακτικό ερευνητικό προσωπικό. Αυτό είναι απαράδεκτο. Ξέρετε, το ΔΕΠ αποτελεί μια πολύ συγκεκριμένη νομικά κατοχυρωμένη κατηγορία προσωπικού των ΑΕΙ, των δημόσιων πανεπιστημίων. Δεν αφορά κάθε μαγαζί που θέλετε να βαφτίσετε «ακαδημία» -η ακαδημία έχει την τιμητική της σαν τίτλος-, «ινστιτούτο», 
«νομικό πρόσωπο πανεπιστημιακής εκπαίδευσης» ή ό,τι άλλο σκαρφιστείτε. Και δεν πρόκειται για συντεχνιακό ζήτημα, αλλά για κομβικό ζήτημα που αφορά τον ρόλο των πανεπιστημίων και του ΔΕΠ και την αξία των πτυχίων.
Θα πει κάποιος, με την ταλαιπωρία που υφίσταται ο πολίτης στη συναναστροφή του με τις δημόσιες υπηρεσίες, πού είναι το πρόβλημα με μια σχολή που θα βγάζει δημόσιους υπαλλήλους υψηλών προσόντων; Εδώ σηκώνει πολύ συζήτηση το τι εννοούμε υψηλά προσόντα, οπότε θα το παρακάμψω, γιατί δεν προλαβαίνουμε να το καλύψουμε και αυτό. Το ερώτημα, ωστόσο, για να απαντήσουμε στο προηγούμενο ερώτημα, αυτό που πρέπει πραγματικά να ρωτήσουμε είναι ποιος κερδίζει από αυτές τις αλλαγές; Όχι ο πολίτης. Για ποιον θα γίνει πιο αποδοτικό το δημόσιο; Όχι για τον πολίτη. Ο πολίτης θα συνεχίσει να ταλαιπωρείται από τους άδικους νόμους που εφαρμόζουν οι δημόσιοι υπάλληλοι, με όποιο κριτήριο και αν τους επιλέξετε ή τους μετεκπαιδεύσετε και που δεν θα τολμούν να μην το κάνουν από ένα όλο και πιο απρόσωπο ψηφιακό δημόσιο, που μέσω chatbot θα απορρίπτει διάφορα αιτήματα που αποκλίνουν από τους οριζόντιους κανόνες κόφτες που θα ορίζει η κάθε κυβέρνηση, προκειμένου βέβαια να ελευθερωθεί το δημόσιο από τα φορτικά αιτήματα των πολλών και να μπορεί να ασχοληθεί με τις υποθέσεις των λίγων και ισχυρών. Εκεί θα χρειάζονται υπάλληλοι, για παράδειγμα, που να γνωρίζουν στρατηγικό σχεδιασμό, για να μοιράζουν την πίτα μεταξύ των μεγαλοεργολάβων και να μην χάνεται πολύτιμος χρόνος σε ενστάσεις και μεταξύ τους. Ποια πίτα θα μοιράζουν; Αυτή που παράγουν οι φορτικοί. Αυτό είναι το σύγχρονο αποδοτικό δημόσιο που θέλετε να εξυπηρετήσετε και με αυτό το νομοσχέδιο.
Ευχαριστώ πολύ.
ΠΡΟΕΔΡΕΥΩΝ (Γεώργιος Λαμπρούλης): Θα δώσουμε τον λόγο τώρα στον Κοινοβουλευτικό Εκπρόσωπο της Νέας Δημοκρατίας, τον κ. Καιρίδη για μια παρέμβαση.
ΔΗΜΗΤΡΙΟΣ ΚΑΙΡΙΔΗΣ: Μια πολύ σύντομη παρέμβαση, απαντώντας στα λεχθέντα της Αρχηγού του ΣΥΡΙΖΑ, της κ. Δούρου, για να μην μένει τίποτα αναπάντητο.
Επέλεξε να δημιουργήσει ένα ζήτημα εκ του μη όντος σε σχέση με την πρόσφατη επίσκεψη του Ιμπραήμ Καλίν στην Αθήνα. Θέλω να την διαβεβαιώσω και αυτήν και μέσω αυτής και ολόκληρο το Σώμα ότι δεν υπάρχει τίποτα μυστικό σ’ αυτήν την επίσκεψη. Εάν δεν το ξέρατε, να σας το πω -θα έπρεπε να το ξέρει η κ. Δούρου, καθότι υπήρξε και υπεύθυνη εξωτερικής πολιτικής στον μεγαλύτερο τότε ΣΥΡΙΖΑ και ασχολείται με αυτά τα θέματα- η επαφή των μυστικών υπηρεσιών των δύο χωρών είναι τακτική και συστηματική. Κάθε εξάμηνο ανταλλάσσονται τέτοιες επισκέψεις και ο κ. Δεμίρης, ο Αρχηγός της Ελληνικής Υπηρεσίας Πληροφοριών, είχε βρεθεί στην Άγκυρα πρόσφατα και αντίστοιχα ο ομόλογός του, Ιμπραήμ Καλίν, έρχεται στην Αθήνα. Δεν αφορά τόσο τα μεγάλα και τα πολιτικά, όσο την υπηρεσιακή συνεργασία μεταξύ των υπηρεσιών σε θέματα πάταξης της τρομοκρατίας, του οργανωμένου εγκλήματος. Όπως ξέρετε, αυτό λειτουργεί πέρα από εθνικά σύνορα. Έχει μια διεθνή δράση και χρειάζεται η διεθνής συνεργασία για την καλύτερη αντιμετώπισή του. Άρα, μακριά από το συγκεκριμένο οποιαδήποτε πονηρή σκέψη.
Καταλαβαίνω την εναγώνια προσπάθεια να δημιουργήσουμε ένα ακόμα θέμα και πάντοτε υπάρχει βεβαίως και ο Τύπος για να σπεκουλάρει, αλλά δεν νομίζω ότι το συγκεκριμένο προσφέρεται.
Δευτερευόντως, επιτρέψτε μου μια σύντομη αναφορά σε αυτά που είπε και ο εισηγητής του ΠΑΣΟΚ, ο κ. Δουδωνής το πρωί και η κ. Δούρου σε σχέση με την αποφυλάκισή του Κασσελάκη από τη Βουλή σήμερα.
ΑΛΕΞΑΝΔΡΟΣ ΚΑΖΑΜΙΑΣ: Του Κασιδιάρη.
ΔΗΜΗΤΡΙΟΣ ΚΑΙΡΙΔΗΣ: Του Κασιδιάρη, με συγχωρείτε, έχετε δίκιο. Πώς μου ήρθε τώρα και τι σχέση έχει το ένα με το άλλο; Του Κασιδιάρη. Δεν μπορώ ούτε το όνομα να πω.
Θέλω να σας πω ότι η καταδίκη της εγκληματικής οργάνωσης και της πολιτικής της Χρυσής Αυγής είναι ομόφωνη, είναι απόλυτη, είναι ενιαία, αλλά το θέμα δεν προσφέρεται για πολιτική σπέκουλα και για -πώς να το πούμε- αποζημίωση των όποιων άλλων ελλειμμάτων πολιτικής το κάθε κόμμα έχει ή αισθάνεται.
Διότι εδώ υπάρχει και ένας μεγάλος κίνδυνος, να κάνουμε τον Κασιδιάρη αντίπαλο της δημοκρατίας μας και να παίξουμε το δικό του παιχνίδι. Και θεωρώ ότι αυτού του τύπου οι παρεμβάσεις το δικό του παιχνίδι παίζουν, αναδεικνύοντάς τον σε αντίπαλο όλων ημών. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Λοιπόν, δεν είναι αντίπαλος και η κύρια μάχη δεν είναι νομική -προφανώς η Δικαιοσύνη θα αποφανθεί και πρέπει να αποφανθεί-, αλλά είναι πολιτική και πρέπει να δίνεται με πολιτικούς όρους απέναντι σ’ αυτό το απεχθές, απεχθέστατο φαινόμενο που είναι ο φασισμός, την ίδια ώρα που βλέπετε στη Γερμανία -γιατί τα πράγματα είδατε πώς μπερδεύονται- ένα κομμάτι της ακροαριστεράς να συνεργάζεται με την ακροδεξιά. Το είδαμε και αυτό στη Saxony-Anhalt. 
Αλλά τώρα ποιος είχε μυαλό για να το βρούμε στην αντιπολίτευση; Σήμερα ζούμε σε μια εποχή που οι μηχανές γίνονται ολοένα εξυπνότερες και φοβάμαι ότι οι άνθρωποι και κυρίως οι πολιτικοί ακολουθούν την αντίθετη πορεία, αν κρίνω και από αυτό το βίντεο…
ΠΡΟΕΔΡΕΥΩΝ (Γεώργιος Λαμπρούλης): Τελείωσε ο χρόνος. 
Τον λόγο έχει η κ. Αικατερίνη Σπυριδάκη από το ΠΑΣΟΚ.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, επιτρέψτε μου πριν μπω στα του νομοσχεδίου να πω κάποιες σκέψεις. 
Χθες βρέθηκα στη Ρίζα Ιεράπετρας όπου τιμήσαμε τα 83 χρόνια από τις σκοτεινές μέρες του 1943. Τυγχάνει τα δικά μου χωριά να είναι στα καμένα χωριά, στα χωριά με τις ματωμένες εκείνες μέρες, εκείνα που έχουν πληρώσει βαρύ το τίμημα από τον φασισμό και τις ιδέες που αυτός εκπροσωπεί. Και διαπιστώνω ότι η μνήμη εν τέλει και απότιση φόρου τιμής δεν είναι κάτι που αφορά το παρελθόν, πρέπει να λειτουργεί ως έναν τρόπο για να βλέπουμε το μέλλον με καθαρή ματιά. 
Γιατί όταν θυμόμαστε τι μπορεί να συμβεί, όταν ο φόβος, το μίσος, ο θυμός και η απαξίωση της ανθρώπινης ζωής γίνουν κανονικότητα, τότε η ιστορία δεν είναι κάτι που αφορά το παρελθόν, αλλά γίνεται προειδοποίηση και αυτή η προειδοποίηση μας αφορά όλους. 
Σε έναν κόσμο που βλέπουμε να κυριαρχεί η βία, το μίσος, ο θυμός, το έλλειμμα δικαιοσύνης, υπάρχει κίνδυνος μεγαλύτερος και αυτός δεν είναι άλλος από το να το συνηθίσουμε, να βλέπουμε τον πόνο του δίπλα και να προσπερνάμε, να βλέπουμε τη δικαιοσύνη και τη δημοκρατία να ταλανίζονται και να μην μας σοκάρουν πια. 
Τότε ο εχθρός είχε μορφή. Σήμερα όμως, δυστυχώς, δεν έχει. Είναι ο φόβος, είναι η αδιαφορία, είναι η λήθη και τα όπλα μας δεν είναι συμβατικά, είναι η αλληλεγγύη, είναι η ανθρωπιά, η μνήμη και πάνω απ’ όλα, η ενότητα και η ευθύνη να μην συμβιβαστούμε με λιγότερη ελευθερία, με λιγότερη αξιοπρέπεια, με λιγότερη δημοκρατία, με λιγότερη δικαιοσύνη. 
Σήμερα λοιπόν ερχόμαστε για να κάνουμε πράξη αυτό το «ποτέ ξανά» και όχι για να είναι ένα σύνθημα που αφορά το παρελθόν ούτε να μαζευόμαστε σε επετείους για να καταθέτουμε στεφάνια και να κάνουμε ανάγνωση ονομάτων. Και σήμερα, Διεθνή Ημέρα της Δημοκρατίας, πρέπει να θυμόμαστε ότι μετά τον φασισμό και τα άκρα, η δουλειά δεν τελειώνει όταν έχεις μπροστά σου ένα πρόσωπο, έναν πολιτικό φορέα και μια δικαστική απόφαση. 
Όπως είπατε, κύριε Καιρίδη, η ποινική καταδίκη γράφεται με μία απόφαση. Η πολιτική καταδίκη όμως γράφεται με την κοινωνία και κερδίζεται όταν αναζωογονείς τη δημοκρατία και όταν ενισχύεις τα δημοκρατικά αντανακλαστικά του πολίτη. Γιατί δεν είναι όλοι όσοι στρέφονται στα άκρα ιδεολογικά στρατευμένοι. Είναι άνθρωποι θυμωμένοι, απογοητευμένοι, άνθρωποι που έχουν πάψει να πιστεύουν ότι η πολιτική τους ακούει και ότι οι θεσμοί μπορούν να βελτιώσουν τη ζωή τους. 
Το βλέπουμε σήμερα και σε ολόκληρη την Ευρώπη. Η ακροδεξιά δεν είναι πια ένα περιθωριακό φαινόμενο, διεκδικεί εξουσία και αυτό πρέπει να μας όλους, πόσω δε μάλλον όταν τα αποτελέσματα της PISA 2025 μας λένε ότι τα παιδιά μας δυσκολεύονται να κατανοήσουν βασικά κείμενα και να κάνουν απλές μαθηματικές πράξεις. Και δεν μιλάμε για έναν κακό εκπαιδευτικό δείκτη. Μιλάμε για τους αυριανούς πολίτες και τα εργαλεία που τους δίνουμε για να μπορέσουν να σκεφτούν, να κρίνουν και να αναγνωρίσουν πίσω από αυτά που ακούν. 
Όταν τα νοσοκομεία μας λειτουργούν με κενά, χωρίς γιατρούς, όταν οι εκπαιδευτικοί κοιμούνται σε σκηνές γιατί δεν μπορούν να βρουν στέγη, όταν η ακρίβεια εξαντλεί το εισόδημα και κάνει χιλιάδες οικογένειες να είναι η καθημερινότητα γι’ αυτούς μια άσκηση επιβίωσης, τότε τι εμπιστοσύνη περιμένουμε να έχει ο πολίτης στο κράτος. Και όταν στη δημόσια διοίκηση, για την οποία μιλάμε σήμερα, αντί να θωρακίζεις την ανεξαρτησία, την αξιοκρατία, διατηρείς αναθέσεις και μηχανισμούς που παγιώνουν την αντίληψη του πελατειακού κράτους, τότε το πρόβλημα γίνεται βαθύτερο. 
Η δημοκρατία χρειάζεται πολίτες να εμπιστεύονται τους θεσμούς της και αν το ίδιο το πολιτικό σύστημα αποδυναμώνει την παιδεία, την υγεία, αφήνει την ακρίβεια να διαβρώνει την καθημερινή ζωή των πολιτών, υπονομεύει τη δημόσια διοίκηση και τελικά την εμπιστοσύνη, τότε φτιάχνεις ένα έδαφος πάνω στο οποίο θα πατήσουν εκείνοι τους οποίους υποτίθεται ότι θέλεις να αφήσεις στο περιθώριο. 
Σήμερα λοιπόν έρχεται ένα νομοσχέδιο για τη δημόσια διοίκηση. Γι’ αυτό έχει σημασία ποιες πολιτικές εξυπηρετεί ο καθένας μας πίσω από τη λέξη αξιοκρατία. Για εμάς αξιοκρατία δεν σημαίνει να αλλάζεις τους όρους στη μέση της διαδρομής, να περιορίζεις την αξία των προσόντων στο 5% ή στο 10% ή να οικοδομείς ένα σύστημα τόσο αυστηρό για τον υπάλληλο και τόσο ελαστικό όταν φτάσει η ώρα της πολιτικής επιλογής. 
Το άρθρο 28 είναι ίσως το καθαρότερο παράδειγμα. Στο πάγιο σύστημα, για να συμμετέχει ένας υπάλληλος στη γραπτή εξέταση και να ενταχθεί στο μητρώο υποψηφίων προϊσταμένων, απαιτείται Βαθμός Ε΄, τρία έτη πραγματικής δημόσιας υπηρεσίας, ενώ στην εφαρμογή του 2027 ο πήχης ανεβαίνει. Άρα, έχουμε μια μεταβατική διάταξη αυστηρότερη από το ίδιο το σύστημα, στο οποίο υποτίθεται ότι μας μεταφέρει. 
Και ποιοι πληρώνουν την αντίφαση; Μα, φυσικά οι υπάλληλοι, αυτοί που τους λέμε «Αποκτήστε προσόντα», «Μορφώσου», «Εξελίξου» και μετά τι τους απαντάμε; «Ωραία, περίμενε». Είναι μάλλον ιδιότυπη επιβράβευση προσπάθειας. 
Οι συνέπειες όμως δεν είναι αμελητέες. Όποιος αποκλειστεί από την πρώτη εξέταση πρέπει να περιμένει την επόμενη που θα είναι τουλάχιστον μία φορά στα τέσσερα χρόνια. Αυτή είναι η πρώτη μεγάλη αντίφαση του νέου συστήματος. Πριν καν εφαρμοστεί κανονικά, ξεκινάμε με διαφορετικούς όρους για ανθρώπους που βρίσκονται στην ίδια υπηρεσιακή διαδρομή. 
Το ίδιο πρόβλημα συναντάμε και στο νέο σύστημα επιλογής προϊσταμένων. Η γραπτή εξέταση του ΑΣΕΠ αποκτά καθοριστική βαρύτητα φτάνοντας το 55% στη συνολική μοριοδότηση, όταν για διευθυντές και τμηματάρχες τα τυπικά προσόντα τους περιορίζονται στο 10% και στους γενικούς διευθυντές στο 5%. Αυτό είναι για εμάς προβληματικό. Προβληματικό να αντιμετωπίζονται χρόνια σπουδών, επιστημονική εξειδίκευση και πραγματική υπηρεσιακή διαδρομή ως σχεδόν περιθωριακά στοιχεία απέναντι στην επίδοση μιας εξέτασης. 
Τα είπε και ο εισηγητής μας, ο κ. Δουδωνής. Και εδώ φαίνεται ο φαύλος κύκλος. Το νομοσχέδιο μοριοδοτεί τον χρόνο σε θέση ευθύνης, χωρίς να διαχωρίζει, χωρίς να διακρίνει ουσιαστικά αν αυτή αποκτήθηκε με κανονική διαδικασία κρίσης ή με αναπλήρωση και ανάθεση. Και ο ίδιος ο προϊστάμενος που βρίσκεται σε θέση με ανάθεση αξιολογεί τους υφιστάμενους με κρίση και επηρεάζει τη βαθμολογική τους εξέλιξη. 
Δηλαδή, για να το πούμε απλά, πρώτα αναθέτετε τη θέση, η ανάθεσή γίνεται προσόν και το προσόν αυτό δίνει λόγο έτσι ώστε να ορίσει ο προϊστάμενος πόσο και αν θα εξελιχθεί ο υφιστάμενός του. Αυτή η επιλογή όχι μόνο δεν αποδυναμώνει τις σχέσεις εξάρτησης, αλλά αντίθετα τις ενσωματώνει στο ίδιο το σύστημα εξέλιξης. 
Και ενώ η γραπτή εξέταση αποκτά τέτοια σημασία, αν θεωρείς ότι αδικείσαι στη βαθμολόγηση, δεν έχεις δικαίωμα ένστασης. Και τι συμβαίνει μετά; Αφού τελειώσουν οι εξετάσεις, οι πίνακες, η πολιτική ηγεσία διατηρεί περιθώριο στην επιλογή μεταξύ επικρατέστερων υποψηφίων. Τον βαθμό λοιπόν δεν μπορείς να τον αμφισβητήσεις με ένσταση. Το πολιτικό περιθώριο όμως μένει άθικτο. Αυτό επιχειρείτε να μας το παρουσιάσετε ως αξιοκρατία σε ένα σύστημα που υποτίθεται ότι ήρθατε να πολιτικοποιήσετε. 
Παράλληλα, αυξάνετε τον χρόνο υπηρεσιακής εξέλιξης για τους υπαλλήλους ΠΕ από 13 σε 16 χρόνια και ΤΕ από 14 σε 19. Τι μήνυμα λοιπόν περνάμε στον υπάλληλο; Ότι πρέπει να περιμένει περισσότερο, να περάσει περισσότερα φίλτρα και να αποδείξει ξανά και ξανά ότι δικαιούται να εξελιχθεί.
 Δεν μιλώ για τους μηχανικούς και τους πληροφορικάριους τους οποίους λέμε ότι δεν μπορούμε να βρούμε. Κανένας λόγος για το μισθολογικό, κανένας λόγος για τις συνθήκες και την προοπτική. 
Προσπερνώ λόγω χρόνου και το κομμάτι της Ακαδημίας Ηγεσίας, που το φέρνετε ακόμα και σε εμάς τους Βουλευτές. 
Κυρίες και κύριοι συνάδελφοι, η μόνιμη δημόσια διοίκηση είναι άλλο και άλλο η εκάστοτε πολιτική ηγεσία. Δεν χρειάζεται να θολώνουμε τα όρια. Θετικές προβλέψεις υπάρχουν και θα τις στηρίξουμε για να αποδείξουμε ότι είμαστε θετικοί στις ρυθμίσεις, αλλά δεν μπορούμε να προσπερνάμε και όσα γεννούν σοβαρά ερωτήματα και αναφέρομαι στην τροπολογία. 
Προβλέπετε από τώρα τι θα συμβεί, εάν στο μέλλον το δικαστήριο ακυρώσει σχετικές διοικητικές πράξεις. Ομολογώ ότι αυτή η προνοητικότητα εντυπωσιάζει.
Μακάρι να είχατε την ίδια προνοητικότητα και να εξαντλούνταν στη νομιμότητα των πράξεων και να μην ήταν αναγκαία και το ενδεχόμενο της ακύρωσης  να προχωράμε σε επόμενα βήματα. Κάπως έτσι, λοιπόν, τα κομμάτια ενώνονται και γύρω από το νομοσχέδιο. Από τη μία ζητάμε συνεχώς περισσότερα από τον δημόσιο υπάλληλο -αναμονή, εξετάσεις, εξάρτηση- και από την άλλη η κορφή και τα περιθώρια επιλογής παραμένουν. Μας μιλάτε, λοιπόν, για μια αρχιτεκτονική την οποία ονομάζετε αξιοκρατία.
Κυρίες και κύριοι της πλειοψηφίας, το Δημόσιο δεν είναι ιδιοκτησία της πλειοψηφίας, ούτε μηχανισμός για τον οποίο ο υπάλληλος αναμένει πότε ο προϊστάμενός του θα προχωρήσει. Αξιοκρατία είναι να βάλετε, επιτέλους, όρια στη δική σας ανεξέλεγκτη εξουσία. 
Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Η κ. Σοφία Ασημακοπούλου, από την Ελληνική Λύση, έχει τον λόγο.
ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ: Κύριε Πρόεδρε, κύριοι Υπουργέ, κυρίες και κύριοι συνάδελφοι, έρχεται σήμερα η Κυβέρνηση και μας μιλά, για ακόμη μία φορά, για αξιοκρατία, διαφάνεια και αποτελεσματικότητα στη δημόσια διοίκηση. Στην ανάλυση συνεπειών ρύθμισης του νομοσχεδίου αναφέρεται ότι επιδιώκεται η περαιτέρω ενίσχυση της αξιοκρατίας και της διαφάνειας. Η λέξη «περαιτέρω», όμως, προϋποθέτει ότι κάτι έχει ήδη λειτουργήσει και εδώ ακριβώς βρίσκεται το πρόβλημα. Γιατί πριν συζητήσουμε τι καινούργιο νομοθετείτε, οφείλουμε να εξετάσουμε τι απέγιναν όσα νομοθετήσατε τα προηγούμενα χρόνια. 
Ψηφίσατε τον ν.4735/2020 και παρουσιάσατε ένα νέο πλαίσιο για την επιλογή διοικήσεων σε φορείς του Δημοσίου. Ακολούθησαν τροποποιήσεις, αντικαταστάσεις διατάξεων και τελικά ο ν.5062/2023. 
Κάθε φορά ακούγαμε τις ίδιες μεγάλες λέξεις: αξιοκρατία, αριστεία, διαφάνεια. Το πραγματικό ερώτημα, όμως, παραμένει. Εφαρμόστηκαν οι νόμοι που εσείς οι ίδιοι ψηφίσατε; Διότι έχουμε συγκεκριμένα παραδείγματα που δημιουργούν πολύ σοβαρά ερωτήματα. Χαρακτηριστική είναι η περίπτωση του Ινστιτούτου Εκπαιδευτικής Πολιτικής. Ήδη από τον Οκτώβριο του 2022 είχε διαβιβαστεί στο ΑΣΕΠ αίτημα για την έκδοση πρόσκλησης για την επιλογή προέδρου και αντιπροέδρου του ΙΕΠ, σύμφωνα με τον τότε ισχύοντα νόμο. Και όμως, εννέα και πλέον μήνες αργότερα, τον Ιούλιο του 2023, ακολουθήθηκε διαφορετική διαδικασία για την τοποθέτηση νέου προέδρου και δημοσιεύτηκε σε ΦΕΚ ο διορισμός της νέας διοίκησης του ΙΕΠ και η αποδοχή της παραίτησης της απερχόμενης.
Τον Νοέμβριο του ίδιου έτους καταθέσαμε κοινοβουλευτική ερώτηση και ζητήσαμε το αυτονόητο: Για ποιον λόγο δεν ολοκληρώθηκε η προβλεπόμενη από τον νόμο διαδικασία, ενώ είχε ήδη κινηθεί και εκκρεμούσε ενώπιον του ΑΣΕΠ; Απάντηση δεν πήραμε.
Στη συνέχεια ψηφίστηκε ο ν.5062/2023 και θεσπίστηκε εκ νέου πλαίσιο επιλογής διοικήσεων. Θα περίμενε, λοιπόν, κανείς ότι τουλάχιστον από εκείνο το σημείο και μετά η νομοθεσία θα εφαρμοζόταν απαρέγκλιτα. Και όμως, στην περίπτωση του ΙΕΠ, από την έναρξη ισχύος του νέου νόμου μέχρι την παραίτηση του προέδρου τον Απρίλιο του 2026, η προβλεπόμενη διαδικασία δεν ολοκληρώθηκε.
Το ΙΕΠ δεν αποτελεί τη μοναδική περίπτωση. Σε φορείς που εποπτεύονται από το Υπουργείο Παιδείας, όπως ο ΕΟΠΠΕΠ, το ΙΤΥΕ «Διόφαντος», το ΙΝΕΔΙΒΙΜ και ο ΔΟΑΤΑΠ, έχουμε συναντήσει παρατάσεις διοικήσεων, προσωρινές τοποθετήσεις και διαδικασίες οι οποίες είτε διακόπηκαν είτε σύμφωνα με τις όσες απαντήσεις λάβαμε από τον κοινοβουλευτικό έλεγχο, δεν ξεκίνησαν ποτέ. 
Για αυτό και τον Ιούλιο του 2026, επανήλθαμε με νέα κοινοβουλευτική ερώτηση. Ρωτήσαμε αν υπάρχει αρμόδια υπηρεσία που ελέγχει εάν τα Υπουργεία εφαρμόζουν τις διατάξεις τους ν.5062/2023 για την επιλογή των διοικήσεων των εποπτευόμενων φορέων τους. Ούτε σε αυτό το ερώτημα λάβαμε απάντηση. Μπήκατε στον κόπο να διερευνήσετε -έστω για τα μάτια του κόσμου- για ποιους λόγους οι Υπουργοί σας, της Κυβέρνησής σας δεν εφάρμοσαν τον νόμο; Σήμερα έρχεστε ξανά ενώπιον της Εθνικής Αντιπροσωπείας και μας ζητάτε να συζητήσουμε ένα ακόμη νομοθέτημα στο όνομα της αξιοκρατίας και της διαφάνειας. 
Επιτρέψτε μας, λοιπόν, να είμαστε επιφυλακτικοί, γιατί η αξιοκρατία δεν εξασφαλίζεται με περισσότερους νόμους. Εξασφαλίζεται όταν εφαρμόζεται ο νόμος που ήδη υπάρχει. Και η διαφάνεια δεν αποδεικνύεται στις αιτιολογικές εκθέσεις. Αποδεικνύεται στην πράξη.
Ζητούμε από την Κυβέρνηση συγκεκριμένες απαντήσεις. Έχουν ελεγχθεί οι περιπτώσεις στις οποίες δεν εφαρμόστηκαν οι προβλεπόμενες διαδικασίες; Έχουν αναζητηθεί οι ευθύνες; Έχουν επιβληθεί οι κυρώσεις που προβλέπει το άρθρο 14 του ν.5062/2023 στα εποπτεύοντα Υπουργεία που δεν τήρησαν τις υποχρεώσεις τους; Και κυρίως ποιος εγγυάται ότι ο νόμος που ψηφίζουμε σήμερα δεν θα έχει την ίδια τύχη; Διότι υπάρχει και ένα ακόμη ζήτημα. Τι συμβαίνει κάθε φορά που ένας Υπουργός ζητά εξαίρεση; Είδαμε εξαιρέσεις για μουσεία και άλλους οργανισμούς του Υπουργείου Πολιτισμού.
Πώς μπορεί, λοιπόν, η Κυβέρνηση από τη μία πλευρά να θεσπίζει ένα οριζόντιο σύστημα αξιοκρατικής επιλογής και από την άλλη να ανοίγει συνεχώς παράθυρα εξαιρέσεων; Και ποιος ελέγχει τις αλλεπάλληλες παρατάσεις θητειών και τις προσωρινές τοποθετήσεις που καταλήγουν να αποκτούν χαρακτηριστικά μονιμότητας; Στην εκπαίδευση, για παράδειγμα, κρίσεις για την επιλογή συντονιστών εκπαίδευσης εξωτερικού και στελεχών των ΚΕΠΕΑ έχουν να πραγματοποιηθούν από το 2014. Οι περιφερειακοί διευθυντές εκπαίδευσης, οι οποίοι τοποθετήθηκαν τον Μάρτιο 2019, εξακολουθούν να υπηρετούν ύστερα από διαδοχικές παρατάσεις στη θητεία τους. Αυτό δεν μπορεί να παρουσιάζεται ως κανονικότητα.
Η Ελληνική Λύση πιστεύει σε μια δημόσια διοίκηση στην οποία ο δημόσιος υπάλληλος θα γνωρίζει ότι εξελίσσεται με αντικειμενικούς κανόνες, με βάση την εμπειρία, την ικανότητα, την προσφορά και τα πραγματικά του προσόντα, όχι με κομματικά κριτήρια και προσωρινές διευθετήσεις. Γιατί ο δημόσιος υπάλληλος δεν χρειάζεται άλλες βαρύγδουπες εξαγγελίες περί αριστείας. Χρειάζεται κανόνες που ισχύουν για όλους. Χρειάζεται ένα κράτος που πρώτα εφαρμόζει αυτά που νομοθετεί και μετά έρχεται να ζητήσει από τους πολίτες να το εμπιστευθούν.
Γι’ αυτό, κυρίες και κύριοι της Κυβέρνησης, πριν μας μιλήσετε για περαιτέρω ενίσχυση της αξιοκρατίας, απαντήστε πρώτα σε ένα απλό ερώτημα. Τι απέγινε η αξιοκρατία που νομοθετήσατε την προηγούμενη φορά; Διότι δεν υπάρχει πραγματική αξιοκρατία όταν οι διαδικασίες αναβάλλονται επ’ αόριστον. Δεν υπάρχει διαφάνεια όταν οι κοινοβουλευτικές ερωτήσεις μένουν αναπάντητες. Και δεν υπάρχει θεσμική αξιοπιστία όταν ο ίδιος ο νομοθέτης ψηφίζει κανόνες, τους αλλάζει, τους εξαιρεί και τελικά δεν ελέγχει αν εφαρμόζονται. Η αξιοκρατία και η διαφάνεια δεν αρκεί να νομοθετούνται. Πρέπει, επιτέλους, να εφαρμόζονται.
Σας ευχαριστώ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κ. Αθηνά Λινού, ανεξάρτητη Βουλευτής. Θα ακολουθήσει η κ. Παπαδημητρίου και θα συνεχίσουμε με τον κ. Παπαθανάση και την κ. Πούλου.
ΑΘΗΝΑ ΛΙΝΟΥ: Ευχαριστώ πολύ, κύριε Πρόεδρε.
Κυρία Υπουργέ, κύριε Υπουργέ, κύριοι συνάδελφοι, συζητάμε σήμερα ένα νομοσχέδιο που αφορά τις βαθμολογικές προαγωγές στο Δημόσιο και την επιλογή διευθυντών και γενικών διευθυντών και μερικές άλλες, μερικούς χαρακτηρισμούς για την ΕΣΔΑ.
Μια απλή προαγωγή, πριν κάποιος διεκδικήσει θέση διευθυντή, κρίνεται από τον εκάστοτε διευθυντή του, ο οποίος πιθανότατα έχει γίνει διευθυντής με ανάθεση, γιατί δεν υπήρχε, σύμφωνα με την Κυβέρνηση, ευχέρεια για πραγματικές κρίσεις για το ποιος θα είναι διευθυντής για πολλά χρόνια. Ήταν η κρίση αυτή μια πολιτική επιλογή; Πιθανότατα. Ξέρει να κρίνει αυτός που υπηρετεί σε μια θέση ευθύνης ως διευθυντής; Του δίνουμε, θα πει η Κυβέρνηση, τα κριτήρια για τις εννέα βασικές δεξιότητες. Δεν θα τις απαριθμήσω όλες αυτές τις δεξιότητες, αλλά θα αναφερθώ σε δυο τρεις. 
Η μία είναι η προσαρμοστικότητα. Ας μην ξεχνάμε ότι ο Αϊνστάιν είχε κριθεί απροσάρμοστος για το σχολείο. Επίσης, κρίνονται και άλλες δεξιότητες, όπως ο επαγγελματισμός, η ακεραιότητα και η συνεργατικότητα. Να μην ξεχνάμε ότι όλοι έχουμε τελειώσει ένα σχολείο που αξιολογεί και καλλιεργεί τον ανταγωνισμό και όχι τη συνεργατικότητα.
Έχω μια προσωπική εμπειρία που πάει παλιά, πριν από πενήντα χρόνια. Το ΄75 ήμουν τελειόφοιτη της Ιατρικής και είχα γίνει δεκτή στο Χάρβαρντ για να συνεχίσω τις σπουδές μου. Διεκδίκησα τότε -ήταν ένας χρόνος μετά τη Χούντα, με την πολιτική αλλαγή- μια υποτροφία από το ΙΚΥ για να πληρωθούν τα δίδακτρα του Χάρβαρντ. Η απάντηση που πήρα μετά την αίτησή μου ήταν ότι δεν έχω τεκμήριο καλής συμπεριφοράς. Ευτυχώς, ο μακαρίτης ο πατέρας μου πίστευε στην καλή μου συμπεριφορά και πλήρωσε τα δίδακτρα, που ήταν περιορισμένα τότε, πέντε χιλιάδες δολάρια. Ας τον αναπαύσει ο Θεός.
Όλοι λοιπόν οι δημόσιοι υπάλληλοι, πριν καν διεκδικήσουν θέση διευθυντή, θα κρίνονται και θα βαθμολογούνται από κάποιον ο οποίος είναι διορισμένος, ίσως με πολιτικά κριτήρια. Αν καταφέρουν να είναι στη λίστα ή στον κατάλογο των υποψηφίων διευθυντών ή γενικών διευθυντών, το 30% ή το 50% των μορίων θα προέρχεται από εξετάσεις του ΑΣΕΠ, για τις οποίες δεν ξέρουμε ποιοι θα είναι οι καθηγητές που θα θέτουν τα κριτήρια των εξετάσεων, και βεβαίως δεν υπάρχει καμία δυνατότητα ένστασης στα αποτελέσματα του ΑΣΕΠ. Ο γενικός διευθυντής θα έχει και μια ειδική δοκιμασία στην οποία θα μπορούν να συμμετέχουν και ιδιώτες, και θα κρίνεται και με βάση ψυχομετρικά εργαλεία. Ένα άλλο κριτήριο είναι η εμπειρία σε θέση ευθύνης, που, όπως είπαμε, μπορεί να είναι και θέση στην οποία διορίστηκαν και δεν εκλέχτηκαν. 
Και όσο για τα αντικειμενικά ακαδημαϊκά κριτήρια, να σας πω κάτι πιο απλό. Μπορείς να έχεις 5% ή 10%, ανάλογα με το αν διεκδικείς θέση Γενικού Διευθυντή ή Διευθυντή. Ο μόνος άνθρωπος που μπορεί να συμπληρώσει ολόκληρο το 5% είναι κάποιος απόφοιτος της ΕΣΔΔΑ που ξέρει πολύ καλά, άριστα δύο ξένες γλώσσες. Αντίστοιχα, για τη θέση του απλού διευθυντή, το πτυχίο της ΕΣΔΔΑ δίνει 8,4% και οι δύο ξένες γλώσσες 1,6%.
Θέλω να κάνουμε ένα σενάριο, όπως θα το δείτε στον καθένα μας. Έχουμε έναν απόφοιτο του Πολυτεχνείου από την Ιταλία, ο οποίος δουλεύει στο Δημόσιο και ο οποίος επιλέγεται ως μηχανικός κατά προτεραιότητα, γιατί το 50% των νέων υποψηφίων για την ΕΣΔΔΑ θα είναι μηχανικοί και σχετικά επαγγέλματα. Έχει Proficiency στα αγγλικά και φυσικά μιλάει ιταλικά λόγω των σπουδών του στην Ιταλία. Αυτός παίρνει το 5% ή 10%, αντίστοιχα με τη θέση που διεκδικεί. Έχουμε και έναν άλλο υποψήφιο που έχει διδακτορικό στα Μαθηματικά από το Κέιμπριτζ. Και ξέρετε, το Κέιμπριτζ ίδρυσε φέτος μια σχολή δημόσιας διοίκησης, πανεπιστήμιο, με χορηγία 190 εκατομμυρίων -για να το συγκρίνουμε με τα 500 χιλιάρικα που ζητάμε από τα ιδιωτικά πανεπιστήμια στην Ελλάδα- και φέτος θα δεχτεί τους πρώτους υποψηφίους. Αν, λοιπόν, αυτός που έχει διδακτορικό από το Κέιμπριτζ ζητήσει να κάνει δεύτερο διδακτορικό, ενώ τα προηγούμενα χρόνια είχε πάρει και ένα πτυχίο MBA από τη Γαλλία, εργαζόταν σε ένα μεγάλο κέντρο στην Ιταλία και ξέρει τεκμηριωμένα γερμανικά και γαλλικά, αλλά δεν έχει τα «χαρτιά» επειδή δεν έδωσε τις εξετάσεις, αυτός ο άνθρωπος είναι αδύνατον να συναγωνιστεί τον συνάδελφό του ο οποίος έχει το πτυχίο της ΕΣΔΔΑ. Και είναι αδύνατον, γιατί δεν έχει και εμπειρία σε θέση ευθύνης. Μπορεί να ήταν Γενικός Γραμματέας Έρευνας για κάνα δυο χρόνια, αλλά δεν έχει τα δέκα χρόνια διευθυντικής θέσης που μπορεί να έχει ο άλλος, διορισμένος από κάποια κυβέρνηση, ούτε μπορεί να τεκμηριώσει τα γερμανικά, ούτε μπορεί να τεκμηριώσει τα γαλλικά.
Είναι ξεκάθαρο, κύριοι συνάδελφοι, ότι ο μηχανικός απόφοιτος της ΕΣΔΔΑ -της οποίας τους καθηγητές, τον πρόεδρο και τον αντιπρόεδρο διορίζει ο υπουργός, και στη συνέχεια αυτοί επιλέγουν τους καθηγητές που θα διδάξουν- αξιολογείται καλύτερα από τον απόφοιτο του Κέιμπριτζ, ο οποίος μπορεί να είχε ως καθηγητή έναν από τους εκατό είκοσι έξι Νομπελίστες, Nobel laureates, σαν καθηγητή.
Κύριοι συνάδελφοι, το σχέδιο που προτείνεται αδικεί κατάφωρα τους αρίστους που δουλεύουν στο Δημόσιο. Αυτούς που θυσίασαν χρόνο για να πάρουν επιπλέον πτυχία, να παρακολουθήσουν σεμινάρια και να μάθουν ξένες γλώσσες, και παραμένουν στο Δημόσιο με μισθούς πείνας. Σήμερα, αυτοί οι άνθρωποι κινδυνεύουν είτε να μην κριθούν κατάλληλοι για διευθυντές και γενικοί διευθυντές, είτε να κριθούν από κάποιον διορισμένο διευθυντή ως μη κατάλληλοι για προαγωγή.
Θα έλεγα ότι είναι καιρός, πρώτον, να αλλάξει η ΕΣΔΔΑ σε πανεπιστήμιο. Έχουμε την εμπειρία. Η Σχολή Δημόσιας Υγείας είναι σήμερα πανεπιστήμιο. Η Σχολή Δημόσιας Διοίκησης είναι καιρός να αλλάξει. Ας δούμε και το παράδειγμα του Κέιμπριτζ, που δημιουργεί μια τέτοια σχολή με 190 εκατομμύρια. Υπάρχουν άνθρωποι στην Ελλάδα που θα μπορούσαν να τη χρηματοδοτήσουν ως δωρητές. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Μια πληροφορία που πιθανόν να μην ξέρετε. Ο Χαροκόπος, εκτός από το Χαροκόπειο, έκανε και άλλα πράγματα για την Ελλάδα. Αυτά που έδωσε στην Ελλάδα αξιολογούνται σε τετρακόσια εκατομμύρια δολάρια σήμερα, με τις τρέχουσες τιμές, καθώς τα είχε δώσει σε χρυσές λίρες Αγγλίας. 
Ας αναθέσουμε, λοιπόν, την κρίση και την επιλογή των αρίστων για τη δημόσια διοίκηση σε ανεξάρτητες ομάδες που διέπονται από υπερκομματική ακεραιότητα, και όχι από μια γενικώς οριζόμενη ακεραιότητα.
Καταθέτω το προαναφερθέν έγγραφο.
(Στο σημείο αυτό η Βουλευτής κ. Αθηνά Λινού καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Γεώργιος Λαμπρούλης): Επόμενη ομιλήτρια είναι η κ. Άννα Μάνη-Παπαδημητρίου από τη Νέα Δημοκρατία.
ΑΝΝΑ ΜΑΝΗ-ΠΑΠΑΔΗΜΗΤΡΙΟΥ: Ευχαριστώ, κύριε Πρόεδρε. 
Θα ήθελα και εγώ από αυτό το Βήμα να απευθύνω τις ευχές μου και τα χρόνια πολλά στον Πρόεδρο της Βουλής, τον κ. Νικήτα Κακλαμάνη, που έχει σήμερα την ονομαστική του εορτή.
Κύριε Υπουργέ, κυρία Υφυπουργέ, κυρίες και κύριοι συνάδελφοι, στα πρώτα χρόνια του νεότερου ελληνικού κράτους, το στοίχημα ήταν να αποκτήσει η χώρα οργανωμένη διοίκηση, υπηρεσίες, κανόνες και ένα σώμα δημόσιων λειτουργών ικανό να στηρίξει τη λειτουργία του κράτους. Δύο αιώνες μετά, ένα ερώτημα παραμένει εξίσου κρίσιμο. Με ποια κριτήρια επιλέγουμε τα πρόσωπα που θα αναλάβουν ευθύνη μέσα στη δημόσια διοίκηση; 
Άλλες ήταν οι ανάγκες ενός κράτους που μόλις συγκροτούνταν πριν από δύο αιώνες, άλλες του 20ου αιώνα, και εντελώς διαφορετικό είναι το περιβάλλον σήμερα. Ψηφιακός μετασχηματισμός, νέα εργαλεία, τεχνητή νοημοσύνη, ταχύτητα στη λήψη αποφάσεων. Σήμερα η δημόσια διοίκηση καλείται να έχει σύγχρονα εργαλεία, ισχυρούς θεσμούς και, κυρίως, τους κατάλληλους ανθρώπους στις κατάλληλες θέσεις.
Και ακριβώς σε αυτό έρχεται να απαντήσει το σχέδιο νόμου που συζητούμε σήμερα, στην ανάγκη να περάσουμε από ένα σύστημα που στηρίζεται σε μεγάλο βαθμό στην αρχαιότητα, στα τυπικά προσόντα και σε χρονοβόρες διαδικασίες, σε ένα νέο σύστημα, το οποίο, αφετέρου λαμβάνει υπόψη όλα τα παραπάνω, τα συνεκτιμά όμως με τις δεξιότητες και την καταλληλότητα για την ανάληψη συγκεκριμένης θέσης ευθύνης.
Το υφιστάμενο σύστημα επιλογής έχει δείξει στην πράξη τα όριά του. Οι σημερινές διαδικασίες χαρακτηρίζονται από καθυστερήσεις στην έκδοση προκηρύξεων, φυσική υποβολή αιτήσεων και δικαιολογητικών, χειροκίνητο υπολογισμό μορίων, αυξημένη πιθανότητα λαθών, μεγάλο αριθμό συμβουλίων και χρονοβόρες διαδικασίες ενστάσεων και συνεντεύξεων.
Σύμφωνα μάλιστα με μελέτη του ΑΣΕΠ, με τη σημερινή οργανωτική δομή απαιτούνται περίπου επτά χρόνια για την ολοκλήρωση των διαδικασιών επιλογής του συνόλου των θέσεων προϊσταμένων. Και αυτή είναι η πραγματικότητα, που το νέο πλαίσιο επιχειρεί να αλλάξει. 
Οι προκηρύξεις των θέσεων ευθύνης θα εκδίδονται κεντρικά από το Υπουργείο Εσωτερικών. Η διαδικασία αυτοματοποιείται μέσω πληροφοριακών συστημάτων διαχείρισης ανθρώπινου δυναμικού, όπως και του ψηφιακού φακέλου του δημόσιου υπαλλήλου. 
Εδώ βρίσκεται μία από τις σημαντικότερες αλλαγές του νομοσχεδίου. Η έμφαση μεταφέρεται στις πραγματικές δεξιότητες και την καταλληλότητα του υποψηφίου για τη συγκεκριμένη θέση. Προβλέπεται πανελλήνια γραπτή ηλεκτρονική εξέταση που θα διενεργείται από το ΑΣΕΠ, εξέταση σε γνωστικά αντικείμενα απαραίτητα για την άσκηση καθηκόντων ευθύνης, καθώς και αξιοποίηση ηλεκτρονικών εργαλείων για την αξιολόγηση δεξιοτήτων και εργασιακής αποτελεσματικότητας. 
Μάλιστα, για τους προϊσταμένους Γενικής Διεύθυνσης προβλέπεται επιπλέον ειδική διαδικασία αξιολόγησης διοικητικών ικανοτήτων, ενώ δημιουργείται και μητρώο υποψηφίων προϊσταμένων από το οποίο θα μπορούν να καλύπτονται κενά που δημιουργούνται. 
Αξιοκρατία σημαίνει ακριβώς αυτό, να δίνουμε πραγματικές ευκαιρίες, να δημιουργούμε δυνατότητες ανάδειξης νέων στελεχών, να συνδέουμε την υπηρεσιακή εξέλιξη με την απόδοση, τη γνώση, τις δεξιότητες, την κρίση και τη δυνατότητα ανάληψης ευθύνης, με το ΑΣΕΠ πάντα να διασφαλίζει τη διαφάνεια και την αντικειμενικότητα της διαδικασίας. 
Στο σημείο αυτό, θα ήθελα να σταθώ σε μία παρατήρηση συναδέλφων της αντιπολίτευσης σχετικά με το γεγονός ότι τα ειδικότερα κριτήρια της διαδικασίας επιλογής δεν εξειδικεύονται στο σύνολό τους στις διατάξεις του νομοσχεδίου. 
Αγαπητοί συνάδελφοι, όπως γνωρίζετε, ο τυπικός νόμος, ο νόμος που ψηφίζουμε εδώ στη Βουλή, θέτει το γενικό και ουσιαστικό πλαίσιο μιας ρύθμισης και το άρθρο 43 παράγραφος 2 του Συντάγματος καταλείπει τη δυνατότητα νομοθετικής εξουσιοδότησης για τη ρύθμιση ειδικότερων τεχνικών ή λεπτομερειακών θεμάτων. Την καταλείπει στη Διοίκηση. Εν προκειμένω, η εξουσιοδότηση του νομοσχεδίου αφορά την εξειδίκευση των επιμέρους θεμάτων και ως εκ τούτου οι σχετικές διατάξεις κινούνται απολύτως εντός των ορίων του Συντάγματος. 
Μάλιστα -το ανέφερε και η κυρία Υφυπουργός και σε συνεδρίαση της Επιτροπής-, το ίδιο το νομοσχέδιο ρυθμίζει ήδη μια μεγάλη σειρά από ουσιαστικά ζητήματα της διαδικασίας επιλογής και η κανονιστική εξουσιοδότηση αφορά την περαιτέρω εξειδίκευση των επί μέρους θεμάτων. 
Κυρίες και κύριοι συνάδελφοι, το νομοσχέδιο έχει και ένα δεύτερο εξίσου σημαντικό σκέλος, που αφορά στην εκπαίδευση του ανθρώπινου δυναμικού με την αναδιοργάνωση και τον εκσυγχρονισμό του Εθνικού Κέντρου Δημόσιας Διοίκησης και Αυτοδιοίκησης. 
Η μεταρρύθμιση οργανώνεται γύρω από επτά πυλώνες: Τον εκσυγχρονισμό της Εθνικής Σχολής Δημόσιας Διοίκησης, τη δια βίου επαγγελματική ανάπτυξη των δημόσιων υπαλλήλων, τη δημιουργία ακαδημίας ηγεσίας, την έρευνα και την καινοτομία, τη διεθνή παρουσία και εξωστρέφεια και έναν νέο μηχανισμό διακυβέρνησης. Προβλέπεται σύστημα ανίχνευσης εκπαιδευτικών αναγκών, ενιαία μεθοδολογία αξιολόγησης και ετήσια επικαιροποίηση των προγραμμάτων. 
Μάλιστα, στο νομοσχέδιο υπάρχουν και διατάξεις με κοινωνικό αποτύπωμα. Μεταξύ αυτών είναι η προσαύξηση της μοριοδότησης για την πιστοποιημένη γνώση της ελληνικής νοηματικής γλώσσας. Μια σύγχρονη δημόσια υπηρεσία χρειάζεται ανθρώπους που μπορούν να ανταποκριθούν στις διαφορετικές ανάγκες των πολιτών και να συμβάλλουν στην ισότιμη πρόσβασή τους στις υπηρεσίες του κράτους. 
Σ’ αυτό το σημείο θα ήθελα επίσης να αναφερθώ στην αξιοποίηση της νέας δομής του ΕΚΔΔΑ για ένα πιλοτικό πρόγραμμα στην ιδιαίτερη πατρίδα μου, την Πιερία, με αντικείμενο τη διαχείριση του Ολύμπου, μετά μάλιστα την πρόσφατη απόφαση της UNESCO που κατέγραψε την ευρύτερη περιοχή του Ολύμπου ως μικτό αγαθό παγκόσμιας κληρονομιάς. 
Αναφέρομαι σε μία δομή με έμφαση σε βιώσιμο τουρισμό, πολιτική προστασία, ψηφιακά εργαλεία, διαχείριση επισκεπτών και ολική προσβασιμότητα για άτομα με αναπηρία, ηλικιωμένους και οικογένειες με αυξημένες ανάγκες πρόσβασης, και η πρόταση να συνδέεται άμεσα με το προβλεπόμενο εργαστήριο καινοτομίας δημόσιων πολιτικών του ΕΚΔΔΑ. 
Η Πιερία, κύριε Υπουργέ, κυρία Υφυπουργέ, μπορεί να γίνει το πρώτο πιλοτικό πεδίο εφαρμοσμένης δημόσιας πολιτικής για έναν Όλυμπο σύγχρονο, βιώσιμο και πλήρως προσβάσιμο σε όλους.
Αγαπητοί συνάδελφοι, η Δημόσια Διοίκηση είναι ο χώρος όπου οι δημόσιες πολιτικές συναντούν την καθημερινότητα. Είναι ο χρόνος που απαιτείται για να διεκπεραιωθεί μία υπόθεση. Είναι η ποιότητα της υπηρεσίας που λαμβάνει ο κάθε πολίτης. Είναι η ικανότητα όμως και του στελέχους να καλείται να αποφασίσει. Είναι η δυνατότητα ενός οργανισμού να προσαρμόζεται και να εξελίσσεται σε ένα παγκόσμιο ανταγωνιστικό περιβάλλον. 
Σήμερα, στην εποχή της τεχνητής νοημοσύνης, το στοίχημα δεν είναι να εισαγάγουμε περισσότερη τεχνολογία στη Δημόσια Διοίκηση, γιατί καμία τεχνολογία από μόνη της δεν δημιουργεί καλύτερο κράτος. Χρειάζεται ανθρώπους που γνωρίζουν πώς να την αξιοποιούν. Και αυτή είναι μία από τις σημαντικότερες κατευθύνσεις του νομοσχεδίου που συζητούμε σήμερα: Ένα κράτος που επενδύει στους ανθρώπους και τους δίνει τη δυνατότητα να εξελίσσονται παράλληλα με την εξέλιξη του ίδιου του κράτους της πατρίδας μας. 
Γι’ αυτούς τους λόγους υπερψηφίζω το σχέδιο νόμου και συγχαίρω την ηγεσία του Υπουργείου Εσωτερικών και τους συνεργάτες τους για το εξαιρετικό νομοθέτημα. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Αθανάσιος Παπαθανάσης από τη Νέα Δημοκρατία. 
ΑΘΑΝΑΣΙΟΣ ΠΑΠΑΘΑΝΑΣΗΣ: Κύριε Πρόεδρε, κύριε Υπουργέ, κυρίες και κύριοι συνάδελφοι, το σημερινό νομοσχέδιο είναι μία μεταρρύθμιση που αλλάζει τη φιλοσοφία με την οποία λειτουργεί το κράτος, γιατί αγγίζει τον πυρήνα της Δημόσιας Διοίκησης: Ποιοι αναλαμβάνουν θέσεις ευθύνης, με ποια κριτήρια εξελίσσονται, πώς εκπαιδεύονται και πώς τελικά υπηρετούν τον πολίτη. 
Το ερώτημα είναι απλό. Θέλουμε ένα Δημόσιο όπου η εξέλιξη εξαρτάται κυρίως από τον χρόνο, τις καθυστερήσεις και την αδράνεια του συστήματος ή ένα Δημόσιο που προχωρούν εκείνοι που διαθέτουν γνώσεις, δεξιότητες, αποδεδειγμένη αποτελεσματικότητα και ικανότητα διοίκησης; Η απάντηση που δίνουμε σήμερα είναι καθαρή: Αξιοκρατία στην πράξη, ταχύτητα στις κρίσεις, λογοδοσία στην άσκηση ευθύνης.
Ας μιλήσουμε όμως με πραγματικά δεδομένα. Σύμφωνα με την αποτύπωση του ΑΣΕΠ, για την ολοκλήρωση της επιλογής μόλις δεκατριών χιλιάδων εννιακοσίων δεκαοχτώ θέσεων ευθύνης θα απαιτούνταν περίπου επτά χρόνια, δεκαεννιά χιλιάδες εκατόν ενενήντα πέντε συνεδριάσεις και κατά μέσο όρο εννιακόσιες εξήντα συνεδριάσεις για κάθε μέλος του ΑΣΕΠ. Και το σύνολο των θέσεων που υπάγονται στο σύστημα πλησιάζει τις τριάντα χιλιάδες. 
Αυτό δεν είναι απλώς μια αργή διαδικασία, είναι μια διαδικασία που έχει ουσιαστικά ακυρώσει τον ίδιο της τον σκοπό. Όταν μια κρίση προϊσταμένων χρειάζεται χρόνια, οι υπηρεσίες διοικούνται για μεγάλο διάστημα με αναπληρώσεις και παρατάσεις θητειών. Οι ικανοί υπάλληλοι δεν έχουν ίσες ευκαιρίες να διεκδικήσουν θέσεις ευθύνης και ο πολίτης πληρώνει το τίμημα με καθυστερήσεις, ασυνέχεια και χαμηλότερη αποτελεσματικότητα. Αυτό το καθεστώς δεν μπορεί να βαφτίζεται ούτε κανονικότητα ούτε αξιοκρατία. 
Με το νέο σύστημα οι προκηρύξεις εκδίδονται κεντρικά από το Υπουργείο Εσωτερικών σε προκαθορισμένους κύκλους και ανά επίπεδο ευθύνης. Η έναρξη της διαδικασίας δεν εξαρτάται πλέον από την προθυμία ή την αδράνεια κάθε φορέα. Οι θητείες αυξάνονται από τρία σε τέσσερα χρόνια, ώστε να υπάρχει διοικητική συνέχεια και πραγματικός χρόνος για έργο. Ο ψηφιακός φάκελος του υπαλλήλου και η διαλειτουργικότητα του συστήματος ανθρώπινου δυναμικού με το ΑΣΕΠ περιορίζουν τη χειρωνακτική μοριοδότηση, τα λάθη, τις αδικαιολόγητες ενστάσεις και τη γραφειοκρατία. 
Η μεγάλη τομή όμως είναι το μητρώο υποψηφίων προϊσταμένων. Για πρώτη φορά καθιερώνεται πανελλήνια γραπτή ηλεκτρονική εξέταση από τον ΑΣΕΠ, όχι μόνο σε αναγκαία γνωστικά αντικείμενα, αλλά και σε δεξιότητες και εργασιακή αποτελεσματικότητα. 
Για τις Γενικές Διευθύνσεις προβλέπεται ειδική γραπτή και προφορική εξέταση διοικητικών ικανοτήτων και η επιλογή γενικών διευθυντών και διευθυντών ανατίθεται σε τριμελή συμβούλια, αποτελούμενα αποκλειστικά από μέλη του ΑΣΕΠ. 
Ακούγεται ήδη η γνωστή ένσταση από κάποιους: Υποτιμάτε την εμπειρία και τα πτυχία. Δεν ισχύει. Η εμπειρία, τα τυπικά προσόντα και η άσκηση καθηκόντων ευθύνης εξακολουθούν να συνεκτιμώνται. Εκείνο που τελειώνει είναι η αντίληψη ότι αρκεί η συσσώρευση τίτλων ή η παραμονή επί χρόνια σε μια θέση για να αποδειχθεί διοικητική ικανότητα. 
Ένα μεταπτυχιακό είναι σημαντικό, η προϋπηρεσία είναι πολύτιμη, αλλά ο προϊστάμενος πρέπει να μπορεί να θέτει στόχους, να οργανώνει ανθρώπους, να διαχειρίζεται κρίσεις, να αποφασίζει και να παράγει μετρήσιμο αποτέλεσμα. 
Για όσους μιλούν για κομματικό κράτος, τα δεδομένα είναι αμείλικτα: Κοινή ηλεκτρονική εξέταση, ψηφιοποιημένη διαδικασία, δεσμευτικοί πίνακες κατάταξης και συμβούλια του ΑΣΕΠ. (ES)
Το αρμόδιο όργανο μπορεί να κατανείμει τους επιλεγέντες στις θέσεις ανάλογα με τις υπηρεσιακές ανάγκες, όμως δεν μπορεί να παρακάμψει εκείνους που πέτυχαν τις υψηλότερες βαθμολογίες. Περισσότερες αντικειμενικές δικλείδες, όχι λιγότερες. 
Παράλληλα, αναμορφώνεται η βαθμολογική διάρθρωση με επτά βαθμούς από τον Ζ΄ έως τον Α΄. Ο βαθμός παύει να είναι απλώς ημερολόγιο υπηρεσίας και αποκτά ουσιαστικό περιεχόμενο, επίπεδο επαγγελματικής ωριμότητας, αυτονομίας, δεξιοτήτων και ευθύνης. Η νέα κατάταξη δεν επιφέρει μισθολογική υποβάθμιση. Αντίθετα, δημιουργεί μια καθαρή διαδρομή ανάπτυξης με αξιολόγηση, βελτίωση δεξιοτήτων, υπηρεσιακή εξέλιξη, προετοιμασία και ανάληψη θέσης ευθύνης. 
Η ίδια φιλοσοφία διαπερνά και την αναδιοργάνωση του Εθνικού Κέντρου Δημόσιας Διοίκησης και Αυτοδιοίκησης. Ένας θεσμός που λειτουργεί από το 1983 αποκτά σύγχρονη αποστολή. Ο εισαγωγικός διαγωνισμός της Εθνικής Σχολής γίνεται τριών σταδίων, με αυξημένη συμμετοχή του ΑΣΕΠ, με ηλεκτρονικές εξετάσεις και δημόσια προσβάσιμη μαγνητοφωνημένη προφορική διαδικασία. Θεσμοθετούνται είκοσι θέσεις μόνιμου διδακτικού προσωπικού, ώστε η Σχολή να αποκτήσει συνέχεια και συνεκτική εκπαιδευτική ταυτότητα. 
Η εκπαίδευση συνδέεται πλέον με τις πραγματικές ανάγκες του σύγχρονου κράτους: Τεχνητή νοημοσύνη, ψηφιακά έργα, περιβαλλοντική και πολεοδομική αδειοδότηση, οικονομικά της υγείας, εσωτερικός έλεγχος, διαχείριση κινδύνων, καταπολέμηση της απάτης και μεταναστευτική πολιτική. 
Επίσης, δημιουργείται Ακαδημία Ηγεσίας για τα ανώτατα στελέχη, Ακαδημία Επαγγελματικής Ανάπτυξης για τη δια βίου επιμόρφωση και Εργαστήριο Καινοτομίας, ώστε η επιστημονική γνώση να μετατρέπεται σε εφαρμόσιμη δημόσια πολιτική. 
Ειδικότερες διατάξεις συμπληρώνουν την ίδια μεταρρυθμιστική κατεύθυνση, απλουστεύουν την πειθαρχική διαδικασία χωρίς να περιορίζουν τα δικαιώματα άμυνας, ενισχύουν τη διαφάνεια στην πολυθεσία, καθιερώνουν ενιαία ψηφιακή καταγραφή του χρόνου εργασίας, προστατεύουν τη λειτουργία κρίσιμων υπηρεσιών και προσλήψεων κατά την προεκλογική περίοδο και διευκολύνουν την πρόσβαση των εκλογέων σε κατάλληλα καταστήματα ψηφοφορίας. 
Κυρίες και κύριοι συνάδελφοι, ο δημόσιος υπάλληλος είναι ο άνθρωπος που σηκώνει καθημερινά το βάρος του κράτους, είναι ο άνθρωπος που έρχεται σε επαφή με τους πολίτες και γι’ αυτό δικαιούται ένα σύστημα που αναγνωρίζει την προσπάθεια, ανοίγει πραγματικές ευκαιρίες εξέλιξης και επιλέγει τους προϊσταμένους με κανόνες που όλοι γνωρίζουν εκ των προτέρων. 
Και ο πολίτης δικαιούται ένα κράτος με λιγότερη γραφειοκρατία, ένα κράτος που αποφασίζει γρηγορότερα, λειτουργεί με συνέχεια, μετρά την απόδοσή του και αναλαμβάνει την ευθύνη των αποτελεσμάτων του. Αυτό υπηρετεί το σημερινό νομοσχέδιο. 
Δεν ισχυριζόμαστε ότι ένας νόμος αρκεί για να αλλάξει από μόνος του δεκαετίες διοικητικής κουλτούρας. Δημιουργούμε, όμως, τους θεσμούς, τα εργαλεία και τις εγγυήσεις για να γίνει η αλλαγή στην πράξη. Από το δημόσιο της επετηρίδας και της αναμονής περνάμε στο δημόσιο των δεξιοτήτων, της αξιοκρατίας και του αποτελέσματος. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε και καλούμε στο Βήμα την κ. Θεοδώρα Ακριώτου από τον ΣΥΡΙΖΑ. 
Κυρία Ακριώτου, έχετε τον λόγο. 
ΘΕΟΔΩΡΑ ΑΚΡΙΩΤΟΥ: Καλησπέρα, κύριε Υπουργέ, κυρία Υφυπουργέ, συναδέλφισσες και συνάδελφοι.
Επειδή στο χθεσινό κλείσιμο η κυρία Υφυπουργός αφιέρωσε αρκετό χρόνο στην κριτική προς τον ΣΥΡΙΖΑ, οφείλω δύο σύντομες απαντήσεις: 
Πρώτον, για την ψηφιοποίηση. Μας είπατε ότι έπρεπε να είχαμε προχωρήσει περισσότερο στην ψηφιοποίηση, μόνο που από το 2019 μέχρι σήμερα έχει μεσολαβήσει σχεδόν μια δεκαετία ραγδαίων τεχνολογικών εξελίξεων, από το cloud και την αυτοματοποίηση μέχρι την τεχνητή νοημοσύνη και τα εντελώς νέα εργαλεία διοίκησης. Οπότε, δεν μπορούμε να συγκρίνουμε δύο περιόδους σε τεχνολογικά ακίνητο χρόνο. Και κυρίως η ψηφιοποίηση δεν αποτελεί από μόνη της τη διοικητική μεταρρύθμιση, καθώς μπορείς να ψηφιοποιήσεις και μια κακή και περίπλοκη γραφειοκρατική διαδικασία. 
Δεύτερον, για τον ΑΣΕΠ. Δεν αμφισβητήσαμε ποτέ τον ρόλο του. Ο ΑΣΕΠ είναι θεμελιώδης εγγύηση αξιοκρατίας και αντικειμενικότητας στη δημόσια διοίκηση, αλλά ο ΑΣΕΠ δεν είναι πανάκεια. Δεν μπορεί κάθε νέα μεταρρύθμιση να καταλήγει σε νέες εξετάσεις, νέα μητρώα, νέες δοκιμασίες και νέες αρμοδιότητες και αυτό από μόνο του να θεωρείται απάντηση στο πρόβλημα της αξιοκρατίας. Το ερώτημα είναι αν το σύστημα είναι σωστά σχεδιασμένο και αν μπορεί πράγματι να εφαρμοστεί. Και υπάρχει και η βασική θεσμική αντίφαση. Αν εμπιστεύεστε τόσο πολύ το ΑΣΕΠ ως εγγύηση της αντικειμενικής κρίσης, γιατί δεν εμπιστεύεστε μέχρι τέλος το αποτέλεσμα της διαδικασίας του; Γιατί η τελική επιλογή στην κορυφή επιστρέφει στον Υπουργό; 
Και μία και μόνο παρατήρηση για την προφορική εξέταση. Από το 34% ακούσαμε χθες 25%. Καλώς! Αυτό σημαίνει ότι η κριτική που ασκήθηκε είχε βάση.
Από κει και πέρα, επειδή επικαλεστήκατε και χθες τον ΟΟΣΑ, στον οποίο άλλωστε παραπέμπει και η ίδια η ανάλυση συνεπειών ρύθμισης ως βάση για πλευρές αυτής της μεταρρύθμισης, ας κρίνουμε το νομοσχέδιο με το μέτρο που εσείς επιλέξατε.
Πριν από περίπου δεκαπέντε χρόνια, ο ΟΟΣΑ εντόπιζε μεταξύ άλλων τρεις παθογένειες που έχουν ιδιαίτερη σημασία για τη σημερινή συζήτηση: Πολιτική παρέμβαση και κομματικοποίηση, έλλειμμα δεδομένων και τεκμηριωμένης λήψης αποφάσεων και διοικητικό και νομικό φορμαλισμό που παράγει πολυπλοκότητα αντί για αποτέλεσμα. Αυτό είναι, λοιπόν, το τεστ του νομοσχεδίου: Αποκομματικοποιεί, τεκμηριώνει, απλοποιεί;
Πάμε στο πρώτο: Αποκομματικοποιεί το νομοσχέδιο; Να δούμε. Οικοδομείται ένα ολόκληρο σύστημα αντικειμενικής επιλογής, εξετάσεις, δεξιότητες, ειδικές δοκιμασίες, ακόμη και ψυχομετρικά εργαλεία. Όμως, για τις Γενικές Διευθύνσεις η τελική επιλογή επιστρέφει όπως είπαμε στον Υπουργό ή στο ανώτατο όργανο διοίκησης. Αν όλη αυτή η διαδικασία μπορεί να εντοπίσει αντικειμενικά τους καταλληλότερους, ποια ακριβώς ανάγκη υπηρετεί η πολιτική διακριτική ευχέρεια στο τελευταίο στάδιο; 
Δεύτερον: Τεκμηριώνει το νομοσχέδιο; Να δούμε. Αλλάζει η βαθμολογική εξέλιξη, η αξιολόγηση και η επιλογή προϊσταμένων, χωρίς να έχουμε μία πλήρη αποτίμηση του συστήματος που αλλάζει και ιδιαίτερα της αξιολόγησης που θεσπίστηκε μόλις το 2022. Ακόμη πιο χαρακτηριστικοί είναι οι δείκτες ανάπτυξης σταδιοδρομίας. Συνδέονται με την αξιολόγηση και την υπηρεσιακή εξέλιξη, αλλά ο οδηγός, που θα εξειδικεύσει τη μέτρηση, θα ακολουθήσει. Ψηφίζουμε, λοιπόν, σήμερα τις συνέπειες ενός συστήματος χωρίς να έχουμε ολοκληρωμένο το μέτρο με το οποίο αύριο θα κρίνονται οι εργαζόμενοι. 
Επίσης, ένα νομοσχέδιο τέτοιας έκτασης πέρασε από διαβούλευση μέσα στον Αύγουστο και έφτασε στη Βουλή σε συμπιεσμένο χρόνο. Το Διοικητικό Επιμελητήριο συμμετείχε στη διαβούλευση και κατέθεσε ουσιαστικές ενστάσεις, αλλά δεν κλήθηκε στην ακρόαση φορέων. Τεκμηριωμένη νομοθέτηση δεν είναι απλώς να ανοίγεις μία διαβούλευση, είναι να ακούς και την τεκμηριωμένη διαφωνία. 
Τρίτον: Απλοποιεί το νομοσχέδιο; Να δούμε. Μια μεταρρύθμιση που υποτίθεται ότι θεραπεύει τη διοικητική δυσκαμψία, δημιουργεί ένα πυκνότερο πλέγμα δεικτών, εξετάσεων, ειδικών δοκιμασιών, πιστοποιήσεων και κανονιστικών πράξεων που θα ακολουθήσουν. Η εισαγωγή ψυχομετρικών εργαλείων σε διαδικασίες που επηρεάζουν την υπηρεσιακή εξέλιξη απαιτεί σαφείς εγγυήσεις επιστημονικής εγκυρότητας, διαφάνειας και προστασίας προσωπικών δεδομένων, ιδιαίτερα όταν το ίδιο το νομοσχέδιο προβλέπει δυνατότητα συνεργασίας και με ιδιωτικούς φορείς. 
Εδώ βρίσκεται πλέον και ένα ζήτημα πολιτικής εμπιστοσύνης. Μετά από τόσες διαδοχικές παρεμβάσεις δεν έχουμε καμία βεβαιότητα ότι κάθε νέα μεταρρύθμιση οδηγεί στο βέλτιστο. Αντίθετα, βλέπουμε ένα σύστημα να γίνεται ολοένα πιο σύνθετο, χωρίς να περιορίζει την πολιτική διακριτική ευχέρεια. Και γεννάται εύλογα το ερώτημα: Μήπως τελικά η πολυπλοκότητα δεν θεραπεύει την κομματικοποίηση, αλλά δημιουργεί περισσότερους χώρους για να επιβιώνει; 
Άρα, με το ίδιο το μέτρο του ΟΟΣΑ που επικαλεστήκατε, η πολιτική διακριτική ευχέρεια δεν εξαφανίζεται, η τεκμηρίωση παραμένει ελλιπής και η πολυπλοκότητα αυξάνεται αντί να μειώνεται. Και το ΕΚΔΔΑ είναι ίσως το χαρακτηριστικότερο πεδίο όπου όλα αυτά συναντώνται. Μέσω της ΕΣΔΔΑ και της επιμόρφωσης, το ΕΚΔΔΑ διαμορφώνει εδώ και δεκαετίες στελέχη και διοικητική κουλτούρα. 
Τώρα με την Ακαδημία Ηγεσίας, η πιστοποιημένη εκπαίδευση συνδέεται και με προσόν για θέσεις ευθύνης. Άρα, ο δημόσιος θεσμός που εκπαιδεύει τη διοίκηση αποκτά ακόμα μεγαλύτερο βάρος στη διαμόρφωση μελλοντικής διοικητικής ηγεσίας. Γι’ αυτό έχουν σημασία οι ενστάσεις στη διαβούλευση για υποβάθμιση της ΕΣΔΔΑ και αλλοίωση της φυσιογνωμίας του ΕΚΔΔΑ, ιδιαίτερα όταν έχουν προηγηθεί καταγγελίες εργαζομένων, έλεγχοι της Εθνικής Αρχής Διαφάνειας και Κοινοβουλευτικός Έλεγχος για αναθέσεις εκπαιδευτικού έργου, για διάθεση χώρων σε ιδιωτικές τηλεοπτικές παραγωγές κλπ. Οι καταγγελίες είναι λόγος για περισσότερη διαφάνεια και λογοδοσία.
Και ενώ το νομοσχέδιο διευρύνει συνεργασίες και υπηρεσίες έναντι αμοιβής και αξιοποίησης υποδομών, ο δημόσιος και επιστημονικός χαρακτήρας του ΕΚΔΔΑ πρέπει να προστατευθεί από μία μετατόπιση προς περισσότερο ιδιωτικο-οικονομική λογική. 
Και πριν δημιουργήσουμε νέες ακαδημίες και πιστοποιήσεις, ας αποτιμήσουμε τι απέδωσαν οι σημαντικοί πόροι που επενδύθηκαν στην επιμόρφωση, όχι μόνο πόσοι εκπαιδεύτηκαν αλλά τι άλλαξε πραγματικά στη διοίκηση και για τον πολίτη. 
Και τελικά όλα αυτά εφαρμόζονται πάνω σε έναν άνθρωπο, τον δημόσιο υπάλληλο. Του ζητάμε περισσότερη αξιολόγηση, περισσότερες δεξιότητες, πιστοποιήσεις και προσόντα. Το προσοντολόγιο έχει πραγματικό κόστος, μεταπτυχιακά, ξένες γλώσσες, πιστοποιήσεις και διαρκής επιμόρφωση που απαιτούν χρόνο και χρήμα. Ζητάμε, δηλαδή, ολοένα ακριβότερα προσόντα από έναν εργαζόμενο που εξακολουθεί να αμείβεται πενιχρά σε σχέση με όσα απαιτεί απ’ αυτόν το ίδιο το κράτος. 
Και εδώ υπάρχει μια καθαρή πολιτική διαφορά. Ο ΣΥΡΙΖΑ απαιτεί την αποκατάσταση του δέκατου τρίτου και δέκατου τέταρτου μισθού στο δημόσιο. Δεν μπορεί η συζήτηση για το ανθρώπινο δυναμικό να αφορά μόνο πόσο θα αξιολογείται και θα πιστοποιείται ο εργαζόμενος και να εξαιρεί την αξιοπρεπή αμοιβή της εργασίας του.

Εδώ βρίσκεται τελικά η αντίφαση που συνοψίζει το νομοσχέδιο. Τον δημόσιο υπάλληλο τον μετράμε μέχρι και με ψυχομετρικά εργαλεία. Μετράμε δεξιότητες, συμπεριφορές, επιδόσεις, προσόντα και αφού τον μετρήσουμε από κάθε πιθανή πλευρά, στην κορυφή της διοικητικής ιεραρχίας διατηρούμε την πολιτική επιλογή. Δεκαπέντε χρόνια μετά τον ΟΟΣΑ, λοιπόν, αποκομματικοποιεί, τεκμηριώνει απλοποιεί; Και τελικά ποιον κάνει πραγματικά πιο ελεύθερο και πιο ευέλικτο αυτή η μεταρρύθμιση; Τη δημόσια διοίκηση, τον εργαζόμενο και τον πολίτη ή την πολιτική και διοικητική κορυφή; 
Ευχαριστώ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Γεώργιος Κωτσός από τη Νέα Δημοκρατία.
ΓΕΩΡΓΙΟΣ ΚΩΤΣΟΣ: Ευχαριστώ πολύ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, επειδή είναι η πρώτη μου ομιλία στη νέα κοινοβουλευτική περίοδο, να ευχηθώ σε όλους μας υγεία και δύναμη και καλό κοινοβουλευτικό έργο. Να ευχηθώ βεβαίως και στον Πρόεδρο της Βουλής χρόνια πολλά, μιας και σήμερα έχει την ονομαστική του εορτή. 
Συζητούμε για ένα νομοσχέδιο που αφορά έναν από τους σημαντικότερους πυλώνες της δημόσιας διοίκησης, την κινητήρια δύναμη της δημόσιας διοίκησης, το ανθρώπινο δυναμικό. Θέλω εξαρχής να σημειώσω ότι πρόκειται για μία σημαντική πρωτοβουλία που συνιστά και μία ουσιαστική μεταρρύθμιση, γιατί η μεταρρύθμιση του κράτους δεν περιορίζεται μόνο στην ψηφιοποίηση των υπηρεσιών ή στη δημιουργία νέων εργαλείων. Χρειάζεται ένα σύγχρονο, αξιοκρατικό, αποτελεσματικό σύστημα υπηρεσιακής εξέλιξης των ανθρώπων που στελεχώνουν τη δημόσια διοίκηση. 
Αυτό ακριβώς επιχειρεί να κάνει η Κυβέρνησή μας με το συγκεκριμένο νομοσχέδιο με την αναμόρφωση της βαθμολογικής διάρθρωσης του συστήματος βαθμολογικών προαγωγών και κυρίως με το νέο πλαίσιο επιλογής προϊσταμένων, δημιουργώντας τις προϋποθέσεις για ένα δημόσιο πιο αποτελεσματικό, πιο σύγχρονο και περισσότερο προσανατολισμένο και εστιασμένο στο αποτέλεσμα.
Για εμάς στη Νέα Δημοκρατία η αξιοκρατία δεν είναι απλώς ένα σύνθημα. Είναι βασική αρχή της πολιτικής μας. Ο δημόσιος υπάλληλος πρέπει να γνωρίζει ότι η υπηρεσιακή του εξέλιξη συνδέεται με τις γνώσεις του, την εμπειρία, τις ικανότητες, την πραγματική του απόδοση, αλλά και το μεράκι όλα αυτά να τα θέτει στην υπηρεσία του πολίτη, ότι η ανάληψη μιας θέσης ευθύνης δεν αποτελεί προϊόν προσωπικών σχέσεων ή κομματικών εξυπηρετήσεων, αλλά αποτέλεσμα μιας αντικειμενικής ουσιαστικής διαδικασίας και αυτό ακριβώς υπηρετεί η νέα φιλοσοφία του νομοσχεδίου. 
Θέλω να σταθώ ιδιαίτερα στη μεταρρύθμιση του συστήματος επιλογής προϊσταμένων. Μιλάμε για χιλιάδες θέσεις ευθύνης στον δημόσιο τομέα, οι οποίες πρέπει να στελεχώνονται από ανθρώπους με πραγματικές και ουσιαστικές διοικητικές ικανότητες, αλλά και με αποδεδειγμένη επάρκεια, γιατί ένας καλός δημόσιος οργανισμός δεν κρίνεται μόνον από τις υποδομές και τα πληροφοριακά του συστήματα, αλλά κρίνεται από τους ανθρώπους που τον διοικούν. Ο προϊστάμενος μιας υπηρεσίας πρέπει να μπορεί να οργανώνει, να συντονίζει, να αξιολογεί, να λογοδοτεί και κυρίως να παράγει αποτέλεσμα προς όφελος του πολίτη. Αυτό είναι και το μεγάλο ζητούμενο της σημερινής μεταρρύθμισης, ένα δημόσιο που δεν μετρά μόνο διαδικασίες, αλλά μετρά και αποτυπώνει αποτελέσματα. 
Κυρίες και κύριοι συνάδελφοι, αν το νομοσχέδιο θέτει τις βάσεις για ένα καλύτερο κράτος, θα μου επιτρέψετε εδώ να επιμείνω και στην τροπολογία που κατατέθηκε -διότι για το νομοσχέδιο αναφέρθηκαν οι περισσότεροι συνάδελφοι-, η οποία δείχνει πως αυτό το κράτος μεταφράζεται με συγκεκριμένες λύσεις για την κοινωνία. Δεν πρόκειται για αποσπασματικές ρυθμίσεις. Πρόκειται για παρεμβάσεις που συνδέουν τη διοικητική μεταρρύθμιση με την εκπαίδευση, την υγεία, την οικογένεια, την αυτοδιοίκηση, την περιφέρεια, τη στέγαση. 
Πρώτος άξονας είναι η προστασία των πολιτών και ιδιαίτερα των νέων ανθρώπων. Υπάρχει μία σημαντική ρύθμιση για τους φοιτητές των παραρτημάτων νομικών προσώπων πανεπιστημιακής εκπαίδευσης. Σε περιπτώσεις που διοικητικές πράξεις που αφορούσαν τη λειτουργία προγραμμάτων σπουδών ακυρώθηκαν δικαστικά, η πολιτεία δεν μπορεί να μετακυλίει τις συνέπειες στους φοιτητές που καλόπιστα ξεκίνησαν τις σπουδές τους στηριζόμενοι στις ισχύουσες τότε διοικητικές πράξεις. Η τροπολογία προβλέπει υπό συγκεκριμένες προϋποθέσεις και μετά από την απαιτούμενη εκ νέου πιστοποίηση, την αναγνώριση του χρόνου σπουδών και των πιστωτικών μονάδων που έχουν συγκεντρώσει οι φοιτητές. Πρόκειται για μία μεταρρύθμιση που υπηρετεί δικαιολογημένα την εμπιστοσύνη, τη χρηστή διοίκηση και κυρίως την προστασία των νέων ανθρώπων που δεν ευθύνονται για τυχόν διοικητικές πλημμέλειες.
Από την προστασία των φοιτητών περνάμε στον δεύτερο μεγάλο άξονα, την καθημερινή λειτουργία των θεσμών και τον τρόπο που ζει ο πολίτης. Ένα ακόμη σημαντικό πεδίο είναι η Τοπική Αυτοδιοίκηση. Η τροπολογία διορθώνει και συμπληρώνει επιμέρους ζητήματα, τον νέο Κώδικα της Τοπικής Αυτοδιοίκησης και βελτιώνει τη στελέχωση των τεχνικών συμβουλίων, δίνοντας λύση ακόμη και σε περιπτώσεις που δεν υπάρχουν τεχνικοί υπάλληλοι β΄ βαθμού. Αυτό είναι ιδιαίτερα σημαντικό ιδιαίτερα για την περιφέρεια και τους μικρούς δήμους που είναι υποστελεχωμένοι και δεν έχουν επαρκές τεχνικό προσωπικό, προκειμένου να υλοποιήσουν μελέτες, να υλοποιήσουν έργα σημαντικά για τις υποδομές, αλλά και για την εξυπηρέτηση της τοπικής κοινωνίας. 
Η τροπολογία επομένως δεν περιορίζεται μόνο στη λειτουργία των θεσμών. Προσδιορίζει και το πώς αυτοί οι θεσμοί μπορούν να παράξουν συγκεκριμένο έργο. Το ίδιο ισχύει και για τους δημοτικούς παιδικούς βρεφικούς και βρεφονηπιακούς σταθμούς, όπου δίνεται η δυνατότητα να λαμβάνεται υπόψη η μοριοδοτούμενη εμπειρία απασχόλησης στο πρόγραμμα «Εναρμόνιση οικογενειακής και επαγγελματικής ζωής». Αυτό σημαίνει περισσότερες δυνατότητες στελέχωσης, καλύτερη λειτουργία των δομών και τελικά καλύτερη, αποτελεσματικότερη και ουσιαστικότερη στήριξη της ελληνικής οικογένειας. 
Αυτό έχει ιδιαίτερη σημασία για την ελληνική περιφέρεια. Ως Βουλευτής Καρδίτσας γνωρίζω πολύ καλά ότι ο πολίτης της περιφέρειας έχει ακριβώς τις ίδιες απαιτήσεις, αλλά και επιθυμεί το κράτος να τον αντιμετωπίζει με τον ίδιο ακριβώς τρόπο και να του δίνει τις ίδιες διευκολύνσεις όπως και στα μεγάλα αστικά κέντρα. Θέλει υπηρεσίες που λειτουργούν, τέλη υπηρεσίας που να μπορούν να ανταποκρίνονται στις σύγχρονες απαιτήσεις. 
Αυτό ακριβώς κάνει και το νομοσχέδιό μας. Δημιουργεί ένα σύγχρονο κράτος, ένα αποτελεσματικό κράτος, ένα κράτος φιλικό προς τον πολίτη, ένα κράτος που μπορεί να ανταποκρίνεται στις σύγχρονες απαιτήσεις. 
Το πνεύμα, λοιπόν, της συνολικής μεταρρύθμισης είναι: Μεταρρύθμιση όχι για την αλλαγή, αλλά για να δημιουργήσει προϋποθέσεις καλύτερης δημόσιας διοίκησης στο ελληνικό κράτος. Σημαίνει αλλαγή με σχέδιο, με κανόνες, με αξιολόγηση και κυρίως με επίκεντρο τον πολίτη.
Εδώ θέλω να συγχαρώ την ηγεσία του Υπουργείου Εσωτερικών για όλη την πρωτοβουλία, αλλά και ταυτόχρονα για την άρση της αδικίας αναφορικά με τους Προέδρους των Τοπικών Συμβουλίων, όπου πλέον τα έξοδα παράστασης δεν φορολογούνται και δεν προσμετρώνται στο εισόδημα, όταν πρόκειται για συγκεκριμένες κοινωνικές παροχές. Είναι το ελάχιστο που μπορούσαμε να κάνουμε γι’ αυτούς τους ανθρώπους που δίνουν τη μάχη της πρώτης γραμμής, δίπλα στον πολίτη, κοντά στον πολίτη, που επί της ουσίας δημιουργούν πολυλειτουργική υπηρεσία, όπως υδραυλικός, ηλεκτρολόγος, φαρμακοποιός, γιατρός. Για οτιδήποτε μπορεί να φανταστεί κανείς, ο Πρόεδρος είναι εκεί για να το παράσχει στον πολίτη.
Αυτό, λοιπόν, χρειάζεται σήμερα η Ελλάδα, όχι λογικές του χθες, όχι έναν δημόσιο τομέα εγκλωβισμένο στη γραφειοκρατία, αλλά ένα κράτος σύγχρονο, αξιοκρατικό, ψηφιακό, αποτελεσματικό, ένα κράτος που επιβραβεύει τον υπάλληλο που εργάζεται και προσφέρει, που δίνει ευκαιρίες στους νέους ανθρώπους με προσόντα, που στηρίζει την οικογένεια, που ενισχύει την περιφέρεια, που προστατεύει τον φοιτητή, που επενδύει στην υγεία, που διευκολύνει την πρόσβαση στη στέγη. 
Κυρίες και κύριοι συνάδελφοι, εδώ βρίσκεται και η ουσία της σημερινής συζήτησης. Δεν ψηφίζουμε απλώς νέους κανόνες για τη δημόσια διοίκηση, αλλά επιλέγουμε το κράτος που θέλουμε, που επιθυμούμε, που αξίζει στις Ελληνίδες και στους Έλληνες και το οικοδομούμε, ένα κράτος που θα λειτουργεί με αξιοκρατία, που θα αξιολογεί με δικαιοσύνη, ένα κράτος που θα στηρίζει τον φοιτητή, την οικογένεια, τον ασθενή, τον ηλικιωμένο, ένα κράτος που θα δίνει στους δήμους και τις περιφέρειες εργαλεία για να παράξουν έργο, ένα κράτος που θα αντιμετωπίζει τη στέγαση ως κοινωνική προτεραιότητα, ένα κράτος που θα στέκεται δίπλα στον πολίτη, κοντά στον πολίτη, μαζί με τον πολίτη. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κ. Πούλου, Ανεξάρτητη Βουλευτής. Θα ακολουθήσει ο κ. Κατσιβαρδάς και ο κατάλογος των ομιλητών θα ολοκληρωθεί με τον κ. Κυριαζίδη. Θα ακολουθήσει η τοποθέτηση της κ. Κουρουπάκη, Κοινοβουλευτικής Εκπροσώπου από τη ΝΙΚΗ.
Ορίστε, κυρία Πούλου, έχετε τον λόγο.
ΠΑΝΑΓΙΟΥ (ΓΙΩΤΑ) ΠΟΥΛΟΥ: Ευχαριστώ πάρα πολύ, κύριε Πρόεδρε.
Θα ήθελα, κυρίες και κύριοι συνάδελφοι, από αυτό το Βήμα να εκφράσω και εγώ τα συλλυπητήριά μου για την απώλεια του Σπύρου Χαλβατζή στην οικογένειά του αλλά και στο Κομμουνιστικό Κόμμα της Ελλάδας. Ο Σπύρος Χαλβατζής ήταν ένας έντιμος αγωνιστής που σέβονταν ακόμη και οι πολιτικοί του αντίπαλοι. 
Κυρίες και κύριοι συνάδελφοι, δεν θα πρωτοτυπήσω αν πω ότι η Κυβέρνηση της Νέας Δημοκρατίας έχει μετατρέψει για μία ακόμη φορά τη νομοθετική διαδικασία σε άσκηση επιβολής και όχι διαβούλευσης. Η επιλογή να θέσει σε δημόσια διαβούλευση ένα τόσο κρίσιμο νομοσχέδιο για τη δημόσια διοίκηση μέσα στον Αύγουστο με εξαιρετικά περιορισμένο χρόνο, δεν είναι τυχαία. Είναι συνειδητή επιλογή της Κυβέρνησης για να περιορίσει τη συμμετοχή των δημοσίων υπαλλήλων, των συνδικαλιστικών φορέων και της ίδιας της κοινωνίας εν τέλει. Και καταντά χλευασμός, κυρία Υπουργέ, το να επικαλείστε ξανά και με το παρόν νομοσχέδιο τα περί εκσυγχρονισμού και αξιοκρατίας. 
Αλήθεια πιστεύει κάποιος πολίτης στη χώρα μας ότι η βασική δυσλειτουργία του κράτους οφείλεται στην έλλειψη νέων νόμων; Μάλλον όχι. Αντίθετα όλοι συμφωνούμε ότι το βασικό πρόβλημα της δυσλειτουργίας του κράτους οφείλεται στη συστηματική άρνηση της πολιτικής ηγεσίας να εφαρμόσει τους ήδη υπάρχοντες νόμους. Έρχεστε, λοιπόν, τώρα και τροποποιείτε ξανά το βαθμολόγιο, την αξιολόγηση και την επιλογή προϊσταμένων χωρίς καμία τεκμηριωμένη αποτίμηση του δικού σας νόμου 4765/2021 και χωρίς μας εξηγείτε εν τέλει ποιες αδυναμίες θα θεραπεύσετε. Κυρίως όμως αυτό που κάνετε με σαφήνεια είναι η τακτοποίηση των δικών σας παιδιών που τοποθετήσατε αυθαίρετα στη διοίκηση και ταυτόχρονα θεσμοθετείτε ποινολόγιο και διοικητικό αυταρχισμό πριν εγκαταλείψετε. Γιατί ο λαός δεν θα σας δώσει άλλη παράταση. Είναι ή όχι αυθαιρεσία, κυρία Υπουργέ, οι ανύπαρκτες τακτικές κρίσεις σε περισσότερες από 30.000 θέσεις ευθύνης για τις οποίες δεν μεριμνήσατε εδώ και επτάμισι χρόνια; Υπάλληλοι ασκούν καθήκοντα προϊσταμένου επί χρόνια χωρίς νόμιμη κρίση. Ακόμη και οι γενικοί διευθυντές που κρίθηκαν το 2018 είδαν τη θητεία τους να λήγει το 2021 και έκτοτε οι κρίσεις περιορίστηκαν σε μόλις 15 θέσεις. 
Κυρία Υπουργέ, η διενέργεια των κρίσεων βάσει του άρθρου 86 του υπαλληλικού κώδικα είναι δέσμια αρμοδιότητα. Δεν είναι διακριτική σας ευχέρεια. Αλλά ως γνωστόν η περιβόητη αριστεία σας εξαντλείται σε διαρκείς κομματικές αναθέσεις και αναπληρώσεις. Και βέβαια με το αζημίωτο για τη στρατιά των ιδιωτών που αντικαθιστούν τους υπαλλήλους στη δημόσια διοίκηση. Έτσι άλλωστε εξηγείται το πώς οι αναθέσεις σε ιδιωτικές εταιρείες συμβούλων από το 2020 μέχρι και το 2025 ανέρχεται σε 1,5 δισεκατομμύριο ευρώ. Συγκρίνετε, λοιπόν, αυτό τώρα το νούμερο με το καλάθι των 2,2 δισεκατομμυρίων στη ΔΕΘ για όλη την ελληνική κοινωνία. Και εννοείται ότι μόνο 600 εκατομμύρια είναι για το 2026. Τα άλλα θα ισχύσουν μετά τις εκλογές του 2027, όταν οι λίγοι ιδιώτες σύμβουλοι σας μόνο για το 2025 εισέπραξαν πάνω από 500 εκατομμύρια. Δηλαδή, όσα όλος ο ελληνικός λαός. Ντροπή! Και έχετε το θράσος να μιλάτε για λεφτόδεντρα και έλλειψη δημοσιονομικού χώρου. Αλλά ας επανέλθω στο νομοσχέδιό σας.
Τροποποιείτε ξανά, λοιπόν, το βαθμολόγιο, την αξιολόγηση για την επιλογή προϊσταμένων χωρίς καμία τεκμηριωμένη όπως είπα αποτίμηση του δικού σας νόμου και χωρίς να εξηγείτε, όπως είπα, τις παθογένειες που θα λύσετε. Την ίδια στιγμή η βαθύτερη παθογένεια παραμένει καθώς επίσης και οι χαμηλές αποδοχές ιδιαίτερα των επιστημόνων που διαχειρίζονται υποθέσεις μεγάλης οικονομικής σημασίας. Η θέση ευθύνης γίνεται μία από τις λίγες διεξόδους μισθολογικής επιβίωσης τροφοδοτώντας έτσι ανταγωνισμούς και ενστάσεις. Συνεχίζετε να απαξιώνετε τους αποφοίτους της Εθνικής Σχολής Δημόσιας Διοίκησης αφού δεν τους αξιοποιείτε σε καμία επιτελική θέση. Η γενική απαξίωση και των επιστημονικών προσόντων γενικά είναι κραυγαλέα. Στο νέο σύστημα επιλογής με το μητρώο υποψηφίων προϊσταμένων και τη γραπτή εξέταση του ΑΣΕΠ η μοριοδότηση τίτλων σπουδών και μεταπτυχιακών συρρικνώνεται στο εξευτελιστικό 5%-10%. Η γραπτή εξέταση αποκτά βάρος έως και 50% σε επίπεδο διεύθυνσης και τμήματος. Η προηγούμενη άσκηση καθηκόντων ευθύνης μοριοδοτείται χωρίς καμία διάκριση ανάμεσα σε νόμιμη κρίση και αυθαίρετη ανάθεση ή αναπλήρωση. Νομιμοποιείτε, λοιπόν και επιβραβεύετε τις κομματικές σας τοποθετήσεις, τα δικά σας παιδιά δημιουργώντας εξαρχής άνιση αφετηρία. 
Όσο για το ΑΣΕΠ το οποίο επικαλείστε για κάθε νόσο και παθογένεια, το επιβαρύνετε με νέες αρμοδιότητες χωρίς πρόσθετους πόρους με ορατό τον κίνδυνο των καθυστερήσεων και τελικά στην αναγκαστική προσφυγή σε εξωτερικές αναθέσεις, δηλαδή σε ιδιώτες. Και για τους τεχνικούς και επιστημονικούς κλάδους οι ελλείψεις δεν λύνονται με ποσοστώσεις στον ΕΣΔΑ. Όμως και παρά την εμπλοκή του ΑΣΕΠ η τελική επιλογή παραμένει στα χέρια του Υπουργού ή του ανώτατου οργάνου διοίκησης. Ακόμη και σε ισοβαθμία ο Υπουργός αποφασίζει τον καταλληλότερο. 
Ήρθατε, κύριε Υπουργέ. Πραγματικά μας ξαφνιάζετε με όλες αυτές τις διατάξεις. 
Αυτό, λοιπόν, δεν είναι τίποτα άλλο από θεσμοθετημένη πολιτική παρέμβαση. Το νέο βαθμολόγιο συνδέει ουσιαστικά την υπηρεσιακή εξέλιξη με τη θέση ευθύνης, δεν δημιουργεί καμία αυτοτελή βαθμολογική και μισθολογική διαδρομή για έμπειρους επιστήμονες και εισάγετε την απαράδεκτη διάταξη υπάλληλος που υπηρέτησε σε θέση ευθύνης, αν δεν επανεπιλεγεί, υποβιβάζεται αυτόματα. Αγνοείται πλέον η συνολική προσφορά και η πείρα. Η μη επανεπιλογή εξισώνεται τιμωρητικά με ανεπάρκεια. Η βαθμολογική προαγωγή εξαρτάται πλέον από εννέα δυνατότητες η αξιολόγηση των οποίων παραπέμπεται σε μελλοντικό ασαφή οδηγό του Υπουργείου χωρίς τις αναγκαίες αντικειμενικές δικλείδες ασφάλειας, ασφάλειας των προσωπικών δεδομένων κλπ. 
(Στο σημείο αυτό χτυπάει προειδοποιητικά το κουδούνι λήξης του χρόνου της κυρίας Βουλευτού) 
Δεν έχω χρόνο να αναφερθώ σε όλα. Θα συνοψίσω κλείνοντας, κύριε Υπουργέ, ότι πράγματι κρατάτε για την ίδια την αρμοδιότητά σας πάρα πολλά οφίτσια, από ό,τι φαίνεται. Σίγουρα αυτό που προσπαθείτε να κάνετε φεύγοντας πλέον από τη διακυβέρνηση της χώρας είναι να υλοποιήσετε, όπως προείπα, όλη αυτή τη στρατιά των δικών σας παιδιών που τοποθετήσατε χωρίς κρίσεις και αυτή τη στιγμή υποκαθιστούν στελέχη της δημόσιας διοίκησης. Το νομοσχέδιο, λοιπόν, αυτό δεν θεραπεύει τις παθογένειες. Εισάγει ένα ακόμη πολυσύνθετο σύστημα με υψηλό βαθμό υποκειμενικότητας και πολιτική διακριτική ευχέρεια που μεταφράζεται φυσικά σε κομματικό έλεγχο της δημόσιας διοίκησης από την Νέα Δημοκρατία. Δεν θα επιτρέψουμε την μετατροπή της δημόσιας διοίκησης σε κομματικά ελεγχόμενο μηχανισμό της Νέας Δημοκρατίας. Διεκδικούμε ένα δημόσιο ανεξάρτητο στελεχωμένο αμειβόμενο αξιοπρεπώς στην υπηρεσία του πολίτη και του δημοσίου συμφέροντος. 
Κύριε Υπουργέ, με προκαλεί πάντα να σας θέτω κάποιες ερωτήσεις. Αλήθεια εσείς τι λέτε για το επίδομα ανεργίας; Διότι βλέπουμε ότι στη λίστα, ενώ ήταν λάθος του κ. Μαρινάκη, σιγά σιγά προστίθενται και άλλοι Υπουργοί σας, όπως ο κ. Βορίδης αλλά και άλλοι δειλά-δειλά. Αλήθεια τι έχετε να πείτε γι’ αυτό; 
Κλείνω διαπιστώνοντας ότι αυτό το κομματικό δημόσιο της Νέας Δημοκρατίας δεν θα προλάβετε να το νομιμοποιήσετε, κύριε Υπουργέ, αφού η ψήφος του ελληνικού λαού σας δείχνει τον δρόμο της εξόδου από τη διακυβέρνηση της χώρας. Καταψηφίζω το νομοσχέδιο και σχετικά με την τροπολογία για τα ιδιωτικά πανεπιστήμια ζητώ την απόσυρσή της. Η πολιτεία οφείλει να συμμορφωθεί και να σεβαστεί τις αποφάσεις του Συμβουλίου της Επικρατείας και όχι να εφεύρει μηχανισμούς που καθιστούν τις αποφάσεις κενό γράμμα. Να σταματήσει επιτέλους η πρακτική σας του «πάμε και όπου βγει». Θα το φτιάξουμε νομοθετικά στο μέλλον αργότερα. 
Σας ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής ο κ. Χαράλαμπος Κατσιβαρδάς, ανεξάρτητος Βουλευτής. 
ΧΑΡΑΛΑΜΠΟΣ ΚΑΤΣΙΒΑΡΔΑΣ: Ευχαριστώ πολύ, κύριε Πρόεδρε.
Αξιότιμε, κύριε Πρόεδρε, αξιότιμε κύριε Υπουργέ, κυρίες και κύριοι συνάδελφοι, κατ’ αρχάς δεοντολογικά αλλά και ανθρώπινα θα ήταν παράλειψη να ξεκινήσω να εκφωνώ τον λόγο μου, να αγορεύω χωρίς να ευχηθώ τα ειλικρινή μου συλλυπητήρια στην Κοινοβουλευτική Ομάδα του Κομμουνιστικού Κόμματος Ελλάδος αλλά και στην οικογένεια του κ. Χαλβατζή ο οποίος απεβίωσε. Αυτό το οποίο εμείς κρατούμε είναι ότι ιδίως οι άνθρωποι αυτής της γενεάς έθεταν ως προτεραιότητα ανεξαρτήτως την ιδεολογικοπολιτική τους κατεύθυνση ή τα κομματικά ματογυάλια, το εθνικό και το δημόσιο συμφέρον, το συμφέρον της πατρίδος. Ως εκ τούτου, λοιπόν, η ιστορία έχει καταγράψει ότι οποτεδήποτε ενπροτάσσετο το δημόσιο συμφέρον, εκάμπτοντο οι ιδεολογικοπολιτικές περιχαρακώσεις. Ως εκ τούτου, λοιπόν, είναι χρέος σε μένα ως δικηγόρος και ως νέος «πολιτικός» να μην παραλείψω τα συλλυπητήρια.
Ως προς το δια ταύτα τώρα, αναφορικώς με τα ζητήματα τα οποία τίθενται, τα οποία αναφύονται με το υπό κρίση σχέδιο νόμου, φρονώ όπως είπα και στις επιμέρους διαβουλεύσεις, ότι βρίσκονται προς την ορθή κατεύθυνση διότι το πρώτιστο κριτήριο είναι το γεγονός ότι έχει εγκύψει το Υπουργείο σε μια συστηματική επεξεργασία, σε μια σπουδή παθογενειών οι οποίες υπέσκαπταν τα θεμέλια και υπονόμευαν την εύρυθμη, την απρόσκοπτη και την ορθή λειτουργία του δημοσίου εν ευρεία εννοία. 
Άρα, επομένως, η προώθηση των διατάξεων αυτών, οι οποίες ερείδονται σε θεμελιώδεις συνταγματικές αρχές -όπως είναι η αρχή της διαφάνειας και της αξιοκρατίας- εν τοις πράγματι και τω όντι εξυγιαίνουν, ουσιαστικά, τον ευρύτερο τομέα του δημοσίου. 
Άρα, η φιλοσοφία και η αρχιτεκτονική, τρόπον τινά, του συγκεκριμένου σχεδίου νόμου βρίσκεται ακριβώς -όπως προείπα- στην ορθή κατεύθυνση, διότι αναδεικνύει αυτές τις αρχές και τις εφαρμόζει εμπράκτως μέσα από τις διαδικασίες συγκερασμού του τρόπου αξιολογήσεως των προϊσταμένων. Δηλαδή, συνδυάζει αρμονικά τόσο τα τυπικά προσόντα, αλλά και την εμπειρία βασικά, την αποτελεσματική παραγωγή έργου επί του πεδίου. 
Άρα, επομένως, αυτός ο γόνιμος συγκερασμός, μεταξύ άλλων, προσδίδει μια έτι περαιτέρω προστιθέμενη αξία στο συγκεκριμένο σχέδιο νόμου. 
Πέραν, όμως, αυτού καθ’ αυτού του σχεδίου νόμου, αυτό το οποίο είπα και εχθές και θέλω να ευχαριστήσω και δημοσίως από το Βήμα την κυρία Υφυπουργό, η οποία έτεινε ευήκοον ους αναφορικώς με ζητήματα των επιτελικών στελεχών, τα οποία αιτήματα αυτά σχετίζονται, ουσιαστικά, με τη θωράκιση του επιστημονικού τους κύρους. Διότι, τα επιτελικά στελέχη, ο διυπουργικός κλάδος των προσώπων ΠΕ των επιτελικών στελεχών, ουσιαστικά προέρχονται, αφενός μεν, είναι ένα επίλεκτο τρόπον τινά Σώμα από άποψη επαυξημένων τυπικών προσόντων, διότι μία μερίδα προέρχεται από την Εθνική Σχολή Δημοσίας Διοικήσεως και Αυτοδιοικήσεως και τα άλλα μέρη, με αυξημένα τυπικά προσόντα επιπέδου μεταπτυχιακού, έχουν πιστοποιηθεί κατόπιν ειδικής εκπαιδεύσεως και έχουν αξιολογηθεί προκειμένου να καταλάβουν καίριες και νευραλγικές θέσεις -να μεταταχθούν, δηλαδή- στις υπηρεσίες συντονισμού των Υπουργείων και στις γραμματείες της Προεδρίας της Κυβερνήσεως. 
Άρα, επομένως, για αυτά τα επιτελικά στελέχη υπάρχει ένα ζήτημα το οποίο τίθεται: Το πρώτο -το οποίο το ανέλυσα απλώς συνοπτικά- είναι να παρέχει τη δυνατότητα, μάλλον να διευκρινιστεί η έννοια, ουσιαστικά, του προβαδίσματος, καθ’ όσον αφορά τη δυνατότητα συμμετοχής στην επιλογή τους σε προϊστάμενη αρχή, διότι φαίνεται ότι τα επιτελικά στελέχη είναι εγκλωβισμένα μέσω της πενταετίας, να εκπληρώνουν δηλαδή τα καθήκοντά τους επί 5ετίας, προκειμένου να μπορέσουν να έχουν την αντίστοιχη βαθμολογική εξέλιξη. Εκεί υπάρχει ένα ακανθώδες ζήτημα, το οποίο χρήζει μιας περαιτέρω αποσαφηνίσεως. 
Αυτό είναι το πρώτο τρόπον τινά αίτημά τους. Το δεύτερο, είναι τα επιτελικά στελέχη να δύνανται μετά την πάροδο της πενταετίας να μετακινούνται στο ευρύτερο δημόσιο και να μοριοδοτείται ουσιαστικά η μέχρι τούδε δράση τους, η μέχρι τούδε εκπλήρωση των υποχρεώσεών τους, δηλαδή η πιστοποίησή τους στο γεγονός ότι έχουν εκπληρώσει τις υποχρεώσεις μέσα σε αυτό το υψηλό επίπεδο, τόσο σπουδών -ακαδημαϊκό- αλλά και ταυτόχρονα διοικητικό. Και συν τοις άλλοις, ουσιαστικά, να έχουν τα στελέχη αυτά τη δυνατότητα στα προγράμματα της Ακαδημαϊκής Ηγεσίας να συμμετάσχουν ισότιμα. 
Υπάρχουν αυτά τα τρία ζητήματα τα οποία εκκρεμούν, αλλά, σε κάθε περίπτωση, φρονώ ότι κατά το μάλλον ή ήττον θα αποτελέσει αντικείμενο επεξεργασίας, ούτως ώστε αυτός ο κορυφαίος θεσμός να μην ατονήσει συν τω χρόνω και να μην υπάρχουν κάποιες αλυσιτελείς ρυθμίσεις οι οποίες εξικνούνται του σκοπού για τον οποίο θεσπίστηκαν, ουσιαστικά, τα επιτελικά αυτά στελέχη της διοίκησης επί σκοπώ την έτι περαιτέρω αποτελεσματική λειτουργία εν ευρεία εννοία της διοικήσεως. 
Ως εκ τούτου, λοιπόν, να μην μακρηγορώ έτι περαιτέρω, να πω ως προς το επίμαχο υπό κρίση σχέδιο νόμου ότι βρίσκεται καθ’ όλον προς την ορθή κατεύθυνση. 
Σας ευχαριστώ πάρα πολύ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Δημήτριος Κυριαζίδης από τη Νέα Δημοκρατία που είναι ο τελευταίος ομιλητής από τον κατάλογο και θα ακολουθήσει ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας. 
ΔΗΜΗΤΡΙΟΣ ΚΥΡΙΑΖΙΔΗΣ: Κύριε Πρόεδρε, κυρία και κύριε Υπουργέ, συναδέλφισσες και συνάδελφοι, να εκφράσω τα συλλυπητήρια και από πλευράς μου προς τον αποδημήσαντα πρώην συνάδελφο Σπύρο Χαλβατζή, αξιόλογο μέλος, στέλεχος του Κομμουνιστικού Κόμματος Ελλάδας, με τον οποίο δουλέψαμε, συνεργαστήκαμε παλαιότερα, με την προηγούμενη ιδιότητά μου, πάμπολλες φορές δημιουργικά.
Συναδέλφισσες και συνάδελφοι, αν υπάρχει ένα πεδίο για το οποίο οι πολίτες ψέγουν διαχρονικά και με ένταση τον κρατικό μηχανισμό, είναι αυτό της λειτουργίας του δημόσιου τομέα. Κατά συνέπεια, μια κυβέρνηση η οποία έχει ως ιδεολογική προμετωπίδα τις βαθιές τομές και τις ρηξικέλευθες μεταρρυθμίσεις, δεν θα μπορούσε να μην προχωρήσει σε μια θεσμική αναδιάρθρωση και αναμόρφωση των πιο νευραλγικών λειτουργιών της δημόσιας διοίκησης και του κρατικού μηχανισμού.
Η αποτελεσματική λειτουργία του δημόσιου τομέα συνιστά τη ραχοκοκαλιά της οργανωμένης πολιτείας. Δεν αποτελεί απλώς διοικητική υποχρέωση, αλλά τον θεμελιώδη μηχανισμό που μετατρέπει τις δημόσιες πολιτικές σε ορατό αποτέλεσμα για την κοινωνία και την οικονομία. Αποτελεί την πλατφόρμα υλοποίησης των δημόσιων πολιτικών και το σημείο καθημερινής επαφής των πολιτών, είτε ως ιδιωτών είτε ως επαγγελματιών και επιχειρηματικών αναφορικά οργανώσεων με το κράτος. 
Λαμβάνοντας υπόψη αυτήν την πραγματικότητα, το προς ψήφιση νομοσχέδιο, δίνοντας έμφαση στην ορθολογική διαχείριση του ανθρώπινου δυναμικού της δημόσιας διοίκησης, κινείται στους άξονες της βελτίωσης της αποτελεσματικότητας του δημόσιου τομέα, της εξασφάλισης της διαφάνειας στη διαδικασία επιλογής προϊσταμένου και της εδραίωσης της αξιοκρατίας στην υπηρεσιακή εξέλιξη των δημοσίων υπαλλήλων. 
Απώτερος σκοπός αυτών των αλλαγών είναι να τεθούν οι βάσεις και να δημιουργηθούν τα απαραίτητα εργαλεία για την επίτευξη του στόχου του ψηφιακού μετασχηματισμού της δημόσιας διοίκησης και της θεσμοθετημένης και διευρυμένης αξιολόγησης του συνόλου των δημοσίων υπαλλήλων.
Οι ρυθμίσεις και οι αλλαγές οι οποίες εισηγούνται δεν είναι ούτε αυθαίρετες ούτε εμπειρικές, αλλά βασίζονται σε έργο τεχνικής βοήθειας του Υπουργείου Εσωτερικών και του ΑΣΕΠ, το οποίο υλοποίησαν με τη συγχρηματοδότηση και στήριξη της Ευρωπαϊκής Ένωσης και την υποστήριξη της Διαχείρισης Ανθρώπινου Δυναμικού στον δημόσιο και τον ψηφιακό μετασχηματισμό του ΑΣΕΠ.
Στο πλαίσιο αυτό αξιολογήθηκε το υφιστάμενο σύστημα επιλογής ανωτέρων στελεχών, εξετάζοντας τις παθογένειές του, τις διεθνείς τάσεις και βέλτιστες πρακτικές άλλων χωρών, με σκοπό την εφαρμογή σε νομοθετικές αλλαγές. Πιο συγκεκριμένα, εισάγεται μια θεμελιώδης αλλαγή στη διαδικασία επιλογής στελεχών ευθύνης, καθώς οι προκηρύξεις θα εκδίδονται πλέον κεντρικά από το Υπουργείο Εσωτερικών. Με τον τρόπο αυτό διαμορφώνεται ένας σταθερός, προβλέψιμος και διαφανής μηχανισμός, αποσυνδεδεμένος από τις καθυστερήσεις των μεμονωμένων φορέων. Παράλληλα, ο πλήρης ψηφιακός μετασχηματισμός της διαδικασίας μέσω του ψηφιακού φακέλου του υπαλλήλου, της ηλεκτρονικής υποβολής αιτήσεων, της διαλειτουργικότητας και της αυτοματοποιημένης μοριοδότησης, περιορίζει τη γραφειοκρατία και επιταχύνει τους χρόνους διεκπεραίωσης.
Η ουσιαστική τομή έγκειται στην αλλαγή του μοντέλου αξιολόγησης. Για πρώτη φορά, η διεκδίκηση θέσης ευθύνης προϋποθέτει τη συμμετοχή σε πανελλήνια γραπτή ηλεκτρονική εξέταση υπό την ευθύνη του ΑΣΕΠ και τη δημιουργία σχετικού μητρώου υποψηφίων. Η αξιολόγηση παύει να βασίζεται αποκλειστικά στα τυπικά προσόντα και την προϋπηρεσία, εστιάζοντας πλέον στις ουσιαστικές γνώσεις, τις δεξιότητες και τις ειδικές ικανότητες του υποψηφίου. Το ΑΣΕΠ λειτουργεί ως θεσμικός εγγυητής αυτής της αντικειμενικής βάσης, πάνω στην οποία συνυπολογίζονται η εμπειρία, η υπηρεσιακή διαδρομή και η αξιολόγηση.
Οι αλλαγές στην οργανωτική δομή του Εθνικού Κέντρου Δημόσιας Διοίκησης και Αυτοδιοίκησης αντανακλούν το πώς οραματιζόμαστε τη δημόσια διοίκηση του μέλλοντος. Η Εθνική Σχολή Δημόσιας Διοίκησης αποκτάει πρωταγωνιστικό και κεντρικό ρόλο σε αυτόν τον σχεδιασμό, παράγοντας στελέχη ικανά να ανταποκριθούν σε ένα περιβάλλον που αλλάζει με πρωτοφανή ταχύτητα.
Διαμορφώνεται ένα σύγχρονο, θεσμικό και οργανωτικό πλαίσιο προσανατολισμένο στις διεθνείς βέλτιστες πρακτικές και την ανάπτυξη σύγχρονων δεξιοτήτων, με ταυτόχρονη ενίσχυση των δομών διοίκησης, ηγεσίας και καινοτομίας. Η επιμόρφωση εναποτίθεται ως στρατηγική επένδυση στο ανθρώπινο κεφάλαιο του κράτους, αναγνωρίζοντας ότι ο ψηφιακός μετασχηματισμός, η αποτελεσματική διοίκηση και οι μεταρρυθμίσεις προϋποθέτουν διαρκή μάθηση και κατάρτιση στελεχών.
Παράλληλα με τη σύσταση της Ακαδημίας Επαγγελματικής Ανάπτυξης δημόσιων υπαλλήλων, της Ακαδημίας Ηγεσίας και του Εργαστηρίου Καινοτομίας Δημοσίων Πολιτικών, δημιουργούνται τα απαραίτητα εργαλεία ώστε η Δημόσια Διοίκηση να προλαμβάνει τις εξελίξεις και να τις μετατρέπει σε ποιοτικότερες υπηρεσίες για τον πολίτη.
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
 Καθοριστική είναι και η συμβουλή του ψηφιακού μετασχηματισμού του ΕΚΔΔΑ με τα ολοκληρωμένα πληροφοριακά συστήματα, ψηφιακές πλατφόρμες, τη διαλειτουργικότητα και ασφάλεια δεδομένων που συνιστούν την τεχνολογική υποδομή του μέλλοντος. Στόχος δεν είναι απλώς η ποσοτική αύξηση των δομών ή των εκπαιδευόμενων, αλλά η ποιοτική τους αναβάθμιση. Παράλληλα, αντιμετωπίζεται η διοικητική δυσκαμψία και η ασάφεια ρόλων του παρελθόντος, ενώ ενισχύεται η οικονομική αυτοτέλεια του ΕΚΔΔΑ μέσω της αξιοποίησης νέων πηγών χρηματοδότησης και της επανεπένδυσης των εσόδων.
Οι θέσεις, οι προτάσεις και οι ενισχύσεις των άμεσα ενδιαφερομένων, δηλαδή των λειτουργών του δημοσίου, όπως αυτές εκφράζονται μέσα από τους φορείς που τους εκπροσωπούν, θα πρέπει να συνυπολογίζονται και ενδεχομένως να εφαρμόζονται σε μελλοντικές αλλαγές. Οι έννοιες αξιολόγησης και αξιοκρατίας οφείλουν ρητά να είναι διατυπωμένες και ορισμένες, ώστε να μην υπάρχουν περιθώρια σύγχυσης και παρανόησης. Αντίστοιχα, θα πρέπει να εγγυηθεί η ελευθερία έκφρασης των συνδικαλιστών και των εκπροσώπων των υπαλλήλων, χωρίς να ελλοχεύει ο κίνδυνος να πέσουν σε δυσμένεια. Άλλωστε, οι φορείς που εκπροσωπούν τους εργαζομένους στον δημόσιο τομέα και ο κρατικός μηχανισμός έχουν ρόλους συμπληρωματικούς και επ’ ουδενί ανταγωνιστικούς.
Συναδέλφισσες και συνάδελφοι, θα μου επιτρέψετε μια εισαγωγή που έχει να κάνει με έναν ιδιαίτερο χώρο, εννοώ χώρο που έχει να κάνει με την ασφάλεια του πολίτη και εννοώ ένα ανάλογο σύστημα και μια διαδικασία επιλογής, να ανοίξουμε, να γίνει μια εισαγωγή -και την κάνω σήμερα- και θέλω να πιστεύω ότι θα συνδράμετε, έτσι ώστε το όλο ζήτημα να προχωρήσει με την έννοια της νομοθέτησης. Γιατί η διαδικασία επιλογής ηγεσίας στις Ένοπλες Δυνάμεις και ειδικότερα και στα σώματα ασφαλείας και ως Πρόεδρος των Αστυνομικών της χώρας επί μια εικοσαετία οφείλω να αναφέρω την προσπάθειά μου προς αυτήν την κατεύθυνση, έτσι ώστε να υπάρχει μια επιλογή ηγεσίας και μια αξιολόγηση των προϊσταμένων υπηρεσιών και μια αξιολόγηση γενικότερη, καθότι μέχρι σήμερα δεν υπάρχει. Είχαμε συγκροτήσει ένα σχετικό σχέδιο το 2002 -τότε Υπουργός Δημόσιας Τάξης ήταν ο σημερινός Υπουργός Δημόσιας Τάξης, ο κ. Χρυσοχοΐδης- υπό την έννοια επιτέλους να υπάρχει μια αξιολόγηση, βαθμολόγηση και επιλογή μιας ορθής διοίκησης, καθότι οι περισσότεροι έχοντες δέκα στις εκθέσεις τους είναι μια εύκολη επιλογή από πλευράς της εκάστοτε πολιτικής ηγεσίας, αλλά και στη συνέχεια της αστυνομικής για το ποιος θα προΐσταται σε κάθε υπηρεσία και όχι μόνο. Έχει μια ιδιαίτερη σημασία και για το ζήτημα αυτό. Συνεργαζόμενοι με τους συναδέλφους της Ευρώπης μπορέσαμε και συντάξαμε ένα ανάλογο σχέδιο, το οποίο πιστεύω ότι και από πλευράς μας θα το προωθήσουμε για τη συνέχεια, έτσι ώστε, κύριε Υπουργέ και για το κομμάτι αυτού του δημόσιου τομέα…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κυριαζίδη.
Τον λόγο έχει η κυρία Υφυπουργός για να καταθέσει νομοτεχνικές βελτιώσεις.
ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών): Σας καταθέτω, όπως έχουμε προαναγγείλει, τις νομοτεχνικές βελτιώσεις για τα ζητήματα κυρίως της ψηφιακής κάρτας.
ΠΡΟΕΔΡΕΥΩΝ (Βασίλειος Βιλιάρδος): Το καταθέτετε και θα μοιραστεί στους εισηγητές. Ευχαριστούμε πολύ.

ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών): Ευχαριστώ πολύ.
(Στο σημείο αυτό η Υφυπουργός Εσωτερικών, κ. Βιβή Χαραλαμπογιάννη, καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:




ΠΡΟΕΔΡΕΥΩΝ (Βασίλειος Βιλιάρδος): Επόμενος ομιλητής είναι ο κ. Αλέξανδρος Καζαμίας, Κοινοβουλευτικός Εκπρόσωπος της Πλεύσης Ελευθερίας. Θα ακολουθήσει η κ. Ζωή Κωνσταντοπούλου, η Πρόεδρος της Πλεύσης Ελευθερίας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ πολύ, κύριε Πρόεδρε.
Κυρίες και κύριοι Βουλευτές, ακούσαμε νωρίτερα στη σημερινή συνεδρίαση τον Κοινοβουλευτικό Εκπρόσωπο της Νέας Δημοκρατίας, τον κ. Καιρίδη, να μας δίνει μαθήματα για το πώς πρέπει να αντιμετωπίσουμε τον ναζισμό και την εγκληματική οργάνωση της Χρυσής Αυγής. Μας είπε αρχικά ότι όποιος κάνει κριτική στον Κασιδιάρη, παίζει το παιχνίδι του Κασιδιάρη και μάλιστα συνέχισε λέγοντας -και αυτό το σημείωσα λέξη προς λέξη, κύριε Καιρίδη- ότι ο Κασιδιάρης δεν είναι αντίπαλος. Αυτό μπορεί να ισχύει για εσάς. Και καλό είναι να γνωρίζουμε με τέτοιες δηλώσεις τις πραγματικές προθέσεις τις δικές σας, αλλά και της Νέας Δημοκρατίας. Πάντως για μας η Χρυσή Αυγή είναι εγκληματική οργάνωση. Ο φασισμός και ο ναζισμός είναι αντίπαλοι. Δεν πρόκειται να υποχωρήσουμε από αυτές τις θέσεις και απόψεις. Από εκεί και πέρα ο καθένας θα πρέπει να αναλαμβάνει πλήρως τις ευθύνες και των λόγων του και των πράξεων του.
(Χειροκροτήματα από την πτέρυγα της Πλεύσης Ελευθερίας)
Έρχομαι τώρα σε μια δήλωση που έκανε χθες ο κ. Γεωργιάδης, ο Υπουργός Υγείας, ο οποίος είπε -μετά που κατηγόρησε ως υπεύθυνους τον ιατρικό σύλλογο και άλλους- πως τελικά ζητάει συγγνώμη εκ μέρους του συστήματος υγείας για το γεγονός ότι δεν πρόκειται να προστατέψει έναν καλλιτέχνη από κάτι άσχημο. Έτσι είπε. Και υποσχέθηκε, επίσης, ότι πρόκειται να αναλάβει -«ευθύνη μου» είπε- να βρούμε τα κενά του συστήματος.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ο Υπουργός.
ΑΛΕΞΑΝΔΡΟΣ ΚΑΖΑΜΙΑΣ: Ο Υπουργός, ο κ. Γεωργιάδης, ο οποίος σημειωτέον δεν παρευρέθηκε στην Αίθουσα σήμερα να υποστηρίξει το άρθρο 2 της τροπολογίας που αφορά το Υπουργείο του, αλλά ήρθε η Αναπληρώτρια Υπουργός να το κάνει, πιθανόν επειδή θα ήθελε να αποφύγει την κριτική που του ασκεί η Πλεύση Ελευθερίας.
Σε κάθε περίπτωση εμείς θεωρούμε ότι η ευθύνη του κ. Γεωργιάδη δεν είναι μόνο να βρει τα κενά του συστήματος, αλλά να μας πει ακριβώς πού βρίσκονται αυτά τα κενά και να μας πει επιπλέον γιατί μέχρι στιγμής δεν είδε αυτά τα κενά, την ώρα που θα έπρεπε να τα είχε αντιληφθεί και να είχε πράξει ώστε να μην χαθεί άδικα η ζωή ενός ανθρώπου και εν πάση περιπτώσει γιατί μέχρι τώρα, τι πήγε στραβά και δεν τα είδε. Και βεβαίως να μας πει γιατί -ενώ η ευθύνη είναι δική του, την αναγνωρίζει λέγοντας «συγγνώμη» χθες στην κηδεία- δεν εξηγεί για ποιους λόγους προσπάθησε τις προηγούμενες μέρες να αποποιηθεί κάθε ευθύνη και να ρίξει τις ευθύνες όλες στους άλλους. Αυτά δεν είναι συμπεριφορά ενός υπεύθυνου πολιτικού. Τώρα θα μου πείτε, κύριε Καιρίδη, ότι ζητάω πολλά από τον κ. Γεωργιάδη, αν θέλω να συμπεριφερθεί ως υπεύθυνος πολιτικός. Σε κάθε περίπτωση είναι Αντιπρόεδρος της Νέας Δημοκρατίας, είναι ο Υπουργός Υγείας και πρέπει κάποια στιγμή να αναλαμβάνονται οι πλήρεις ευθύνες από τους Υπουργούς αυτής της Κυβέρνησης.
Η κατάσταση με την Κυβέρνηση, όμως, ιδίως μετά τις ανακοινώσεις του Πρωθυπουργού και τα ψίχουλα που είπε ότι θα δώσει το επόμενο διάστημα για να ανακουφίσει τους εργαζόμενους και τη μεσαία τάξη -έτσι είπε- από την ακρίβεια για την οποία η Κυβέρνησή σας είναι υπεύθυνη και η οποία τους έχει γονατίσει, είχαμε τις δηλώσεις του κ. Μαρινάκη, του Κυβερνητικού Εκπροσώπου, ο οποίος ξαφνικά ανακάλυψε ότι δεν είναι κυβερνητικός εκπρόσωπος, έχει και προσωπικές απόψεις.
Μας είπε ότι οι άνεργοι δεν πρέπει να επιδοτούνται και ότι πρέπει να μειωθεί το επίδομα ανεργίας σε δύο μήνες, γιατί, λέει, πρέπει να επιδοτείται μόνο η εργασία.
Κύριε Υπουργέ, πιστεύω ότι γνωρίζετε πως σε όλες τις πολιτισμένες χώρες το επίδομα ανεργίας δίνεται όχι μόνο για δύο μήνες, όπως υποστήριξε ο κ. Μαρινάκης, αλλά για πολλούς μήνες και χρόνια. 
Είναι αισχρό τη στιγμή που η ανεργία στην Ελλάδα ακόμη βρίσκεται σε επίπεδα άνω του μέσου όρου της Ευρωπαϊκής Ένωσης, τη στιγμή που στην Ευρωπαϊκή Ένωση τα επιδόματα ανεργίας δίνονται για 6, 12, στη Γαλλία για 2 χρόνια και αλλού, στις περισσότερες χώρες στην πραγματικότητα δίνονται τα επιδόματα ανεργίας για μεγάλο χρονικό διάστημα, να έρχεται σε μια συγκυρία κατά την οποία η ακρίβεια και το κόστος ζωής έχει γονατίσει ακόμη και τους μισθωτές να λέει ο κ. Μαρινάκης ότι δεν πρέπει να επιδοτείται η ανεργία.
 Η ανεργία είναι ευθύνη της Κυβέρνησης. Η Κυβέρνηση έχει ευθύνη να ακολουθεί μια μακροοικονομική πολιτική, η οποία να εξασφαλίζει την εργασία σε όλους τους πολίτες. Το γεγονός ότι έρχεστε κάθε τόσο και ζητάτε τα εύσημα διότι έχει μειωθεί η ανεργία, αυτό σημαίνει ότι είστε υπεύθυνοι για την ανεργία και αναλαμβάνετε την ευθύνη. Δεν μπορεί όμως να την αναλαμβάνετε όταν πέφτει η ανεργία κατά μισή μονάδα ή μία μονάδα και να ζητάτε να σας χειροκροτάμε και από την άλλη, να λέτε ότι η ανεργία δεν πρέπει να επιδοτείται, ότι δεν είναι ευθύνη της Κυβέρνησης να προστατεύει τους ανέργους από την ακρίβεια, το κόστος ζωής και την αδυναμία τους να ανταπεξέλθουν. Ή έχετε την ευθύνη ή δεν έχετε την ευθύνη. Αλλά δυστυχώς έχουμε μια Κυβέρνηση η οποία έχει καταστήσει την ανευθυνότητα σπορ. 
Η κατάσταση είναι ακόμη πιο ανησυχητική. Χθες εδώ στην Ολομέλεια είχα τη δυνατότητα να συζητήσω με τον Υφυπουργό Ανάπτυξης το γεγονός ότι η τιμή της βενζίνης έχει ξεπεράσει όλα τα ρεκόρ. Έχουμε την ακριβότερη τιμή βενζίνης που υπήρξε ποτέ στη χώρα μας από τότε που θυμόμαστε τον εαυτό μας. Παρόλα αυτά και παρά το γεγονός ότι οι αυξήσεις έχουν ξεπεράσει το 20% από τον περασμένο Φεβρουάριο, η Κυβέρνηση δεν παρεμβαίνει. 
Τον Μάρτιο υπήρξαν δύο πράξεις νομοθετικού περιεχομένου και η Κυβέρνηση τότε είχε αναγνωρίσει, έστω και με ελλιπή τρόπο, το γεγονός ότι πρέπει να παρθούν μέτρα για να συγκρατήσουν τις τιμές. Όμως τον Ιούλιο, τον Αύγουστο και τώρα τον Σεπτέμβριο η τιμή της βενζίνης έχει εκτιναχθεί. Αυτή καταλαμβάνει περίπου το 10% του εισοδήματος των μισθωτών και την αφήνει να ανεβαίνει ανεξέλεγκτη. 
Χθες σας άκουσα, κύριε Υπουργέ, κάνατε μια δήλωση, την ανέφερα χθες και στον κ. Τσαβδαρίδη, ο οποίος μου έλεγε «Είχαμε πάρει μέτρα για τον Απρίλιο και τον Μάιο» και του λέω «Τώρα έχουμε τον Σεπτέμβρη και θα έπρεπε τώρα να πάρετε μέτρα» κι εσείς είπατε ότι η Κυβέρνηση παρακολουθεί, είπατε ότι το οικονομικό επιτελείο παρακολουθεί. 
Ρωτηθήκατε γι’ αυτό το ζήτημα σε τηλεοπτική εκπομπή και είπατε ότι θα παρθούν μέτρα -δικά σας λόγια- «αφού είναι προφανές ότι συνεχίζει αυτή η τάση, η οποία έχει φθάσει πράγματι σε πολύ ψηλά επίπεδα, τις τιμές στην Αγγλία». Δηλαδή, θεωρείτε ότι όταν η βενζίνη έχει 2,20 ευρώ το λίτρο, ακόμη θα πρέπει να παρακολουθεί η Κυβέρνηση και να δει αν θα έχει αυξητική πορεία για να πάρει μέτρα; Γιατί η Κυβέρνηση δεν παρεμβαίνει τώρα να ανακουφίσει ιδίως τα μεσαία και ασθενέστερα στρώματα από αυτήν την αύξηση, η οποία γονατίζει πάρα πολλά νοικοκυριά; Αλλά δυστυχώς έχουμε μια Κυβέρνηση η οποία δεν αναλαμβάνει τις ευθύνες της.
Και ως να μην έφταναν αυτά, έχουμε και μια κατάσταση που εξελίσσεται το τελευταίο διάστημα. Οι δύο πιλότοι που έχασαν τη ζωή τους στην Τανάγρα φάνηκε τελικά ότι στην περίπτωση του ενός, σε ρεπορτάζ από «Τα Νέα» σήμερα, βρέθηκαν αντικείμενα μέσα στον σάκο μεταφοράς της σορού του και βρέθηκε μάλιστα τμήμα του μηχανισμού υψομέτρου του αεροσκάφους, το οποίο αφαιρέθηκε από τον τόπο του δυστυχήματος. Οι οικείοι του νεκρού, όπως λέει το ρεπορτάζ από «Τα Νέα», πραγματικά δεν ξέρουν τι συμβαίνει, αν πρόκειται για αβλεψία ή σκόπιμη ενέργεια. 
Και βεβαίως έχουμε το τραγικό γεγονός της αλλοίωσης του τόπου του εγκλήματος στο πλαίσιο της επιχείρησης συγκάλυψης του εγκλήματος των Τεμπών. Και στην αρχή τα λέγαμε εμείς αυτά, η Κυβέρνηση έλεγε «Όχι, έπρεπε να μπαζωθεί ο τόπος για να μπουν οι γερανοί», τελικά, ακόμη και εσείς, κάτω από την πίεση της αντιπολίτευσης, της Πλεύσης Ελευθερίας και των πολιτών, αναγκαστήκατε να παραπέμψετε τον Τριαντόπουλο στο Ειδικό Δικαστήριο γι’ αυτό ακριβώς, γι’ αυτήν ακριβώς την πράξη. 
Θα θέλαμε επίσης να επισημάνουμε ότι η Ζωή Κωνσταντοπούλου κατέθεσε επίκαιρη ερώτηση με την οποία ζητά να μάθει η Βουλή τι ακριβώς συνέβη, για ποιον λόγο και ποια ήταν η εμπλοκή του Υπουργείου Εθνικής Άμυνας στο air show που οδήγησε στο δυστύχημα στην Τανάγρα, ποιος διεξάγει αυτήν τη στιγμή έρευνα -γιατί έχει ανακοινωθεί ότι διεξάγεται μια έρευνα- και σε ποιο στάδιο έχει φτάσει. 
Πάντως με τις αποκαλύψεις για αντικείμενα από τον τόπο του δυστυχήματος μέσα στον σάκο της σορού ενός εκ των δύο πιλότων ανησυχούμε πάρα πολύ για το κατά πόσο η έρευνα πραγματικά θα οδηγήσει σε σημαντικά συμπεράσματα. 
Περιμένουμε να ακούσουμε βέβαια την απάντηση του Υφυπουργού Άμυνας, αν δεν κάνω λάθος, ο οποίος θα έρθει εδώ στον κοινοβουλευτικό έλεγχο τη Δευτέρα να απαντήσει στην κ. Κωνσταντοπούλου. 
Σε κάθε περίπτωση, η Πλεύση Ελευθερίας, όπως ανακοίνωσε στην συνέντευξη Τύπου της η Ζωή Κωνσταντοπούλου στη ΔΕΘ, ανάμεσα στα δέκα νομοσχέδια τα οποία θα περάσουμε ως προτάσεις νόμου αρχικά εδώ στη Βουλή το επόμενο διάστημα, θα υπάρξει και μια ρύθμιση ώστε το κράτος να αναλαμβάνει την πρόνοια και την προστασία των παιδιών πιλότων, αστυνομικών, πυροσβεστών και άλλων πολιτών που χάνουν τη ζωή τους την ώρα του καθήκοντος. 
Κλείνοντας, κύριε Πρόεδρε, θα ήθελα να πω και λίγα λόγια για το νομοσχέδιο. Μίλησα χθες για δέκα λεπτά στην αρμόδια επιτροπή. Έγινε και μια παρέμβαση από εμάς. Η Έλλη Ρούσσου, η εισηγήτρια μας, ανέλυσε διεξοδικά τους λόγους για τους οποίους δεν είμαστε ικανοποιημένοι με τις ρυθμίσεις που φέρνει αυτό το νομοσχέδιο. Θα ήθελα, ωστόσο, να σταθώ σε δύο σημεία. 
Το πρώτο είναι ότι δεν μπορούμε να μιλάμε για μια μεταρρύθμιση της δημόσιας διοίκησης και μια αναβάθμιση του ρόλου των δημοσίων υπαλλήλων, τη στιγμή που είναι οι πιο κακοπληρωμένοι δημόσιοι υπάλληλοι στην Ευρωπαϊκή Ένωση. Από το 2025 -και θα το καταθέσω στα Πρακτικά για να τα βλέπετε πιο συχνά και πιο καλά- η χώρα μας, δυστυχώς, βρίσκεται στον πάτο, στην τελευταία θέση της Ευρωπαϊκής Ένωσης των 27 όσον αφορά τους μισθούς των δημοσίων υπαλλήλων σε συγκριτικό επίπεδο. Είμαστε κάτω και από τη Βουλγαρία. Αυτή είναι η κατάσταση και το καταθέτω στα Πρακτικά. 
(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Η Πλεύση Ελευθερίας με πρόταση νόμου εδώ και τρία χρόνια έχει προτείνει και έχει κοστολογηθεί η επαναφορά του 13ου και 14ου μισθού για τους δημόσιους υπαλλήλους. Τώρα θα καταθέσουμε πρόταση νόμου με την οποία θα προτείνουμε και την επαναφορά της 13ης και 14ης σύνταξης, αλλά τη στιγμή που έχουμε κακοπληρωμένους δημόσιους υπαλλήλους, οποιαδήποτε συζήτηση την αναβάθμιση της δημόσιας διοίκησης περιττεύει. Δεν μπορούμε με αυτούς τους μισθούς πείνας. 
Πολλοί δημόσιοι υπάλληλοι πρέπει να πούμε ότι εισπράττουν τον κατώτατο μισθό, παίρνουν αύξηση όταν αυξάνεται ο κατώτατος μισθός που είναι 920 ευρώ μικτά σήμερα. Αυτή η αισχρή κατάσταση δεν μπορεί να προσελκύσει ικανά άτομα στη δημόσια διοίκηση.
Επομένως, η Πλεύση Ελευθερίας και για τον λόγο αυτό, αλλά και για πολλούς άλλους λόγους που εκθέσαμε, έχει πολύ σοβαρές επιφυλάξεις για το νομοσχέδιο.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία.
Καλείται στο Βήμα η κ. Ζωή Κωνσταντοπούλου, η Πρόεδρος της Πλεύσης Ελευθερίας.
Θα ακολουθήσουν η κ. Κουρουπάκη, ο κ. Γιαννούλης, ο Υφυπουργός κ. Σπανάκης και ο κ. Μάντζος. 
ΔΗΜΗΤΡΙΟΣ ΚΑΙΡΙΔΗΣ: Και εγώ στο τέλος.
ΠΡΟΕΔΡΕΥΩΝ (Βασίλειος Βιλιάρδος): Στο τέλος, εντάξει.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εμένα δεν με καλέσατε.
ΠΡΟΕΔΡΕΥΩΝ (Βασίλειος Βιλιάρδος): Σας κάλεσα. Δεν το ακούσατε; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι, αλλά είπατε και τους επόμενους μετά.
ΠΡΟΕΔΡΕΥΩΝ (Βασίλειος Βιλιάρδος): Αφού περίμενα και δεν είχατε έρθει.
Καλείται στο Βήμα η κ. Κωνσταντοπούλου, η Πρόεδρος της Πλεύσης Ελευθερίας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σε αυτή την πρώτη μέρα της συνεδρίασης της Ολομέλειας της Βουλής, μετά από την εβδομάδα της ΔΕΘ, έχουν μεγάλη σημασία και κάποιες διαπιστώσεις και κάποιες επισημάνσεις και κάποια ερωτήματα και κάποιες απαντήσεις και για τα προβλήματα, οι λύσεις. 
Η Πλεύση Ελευθερίας στη μεγάλη συνέντευξη Τύπου, που δώσαμε την περασμένη Πέμπτη, με όλους τους τρόπους και με εμπεριστατωμένη ανάλυση, έδωσε την απάντηση και τη λύση για την κοινωνία. Η Πλεύση είναι η λύση. Η Πλεύση είναι η λύση στα προβλήματα που οι κυβερνήσεις όλων των τελευταίων ετών επιχειρούν να πείσουν τους πολίτες ότι δεν λύνονται, στα προσκόμματα όλων των τελευταίων δεκαετιών που οι κυβερνήσεις προσπαθούν να πείσουν την κοινωνία ότι δεν υπερβαίνονται, σε όλα αυτά που βιώνουμε και που πάρα πολλές φορές έχουν τραγικό αποτέλεσμα, όπως συνέβη αρκετές φορές τις τελευταίες μέρες, την ώρα που το πολιτικό σύστημα ασχολείται για άλλη μία φορά με τον εαυτό του και με την επικοινωνία του. 
Σήμερα είναι η Παγκόσμια Ημέρα Δημοκρατίας και με έναν τρόπο ταιριάζει να αποτίσουμε φόρο τιμής σε έναν αγωνιστή της Δημοκρατίας, τον Σπύρο Χαλβατζή, έναν άνθρωπο που αντιστάθηκε στη χούντα, έδωσε αγώνες, υπήρξε ένας συνεπής αγωνιστής για τη δημοκρατία μέσα από το κόμμα του, το ΚΚΕ, αλλά με μια γνήσια ανθρωπιστική προσέγγιση συνολικά. Ο Σπύρος Χαλβατζής τίμησε και την Ελληνική Βουλή.
Προσωπικά αισθάνομαι μεγάλη τιμή για το γεγονός ότι είχα την τύχη να τον γνωρίσω, να συνεργαστούμε και να απολαμβάνω τη φιλία του και τη συνεργασία σε κρίσιμες στιγμές. Πάντα θα θυμάμαι εκείνη την απαγορευμένη εκδήλωση που είχα συγκαλέσει ως Πρόεδρος της Βουλής κατά την Επέτειο της Αποκατάστασης της Δημοκρατίας το 2015 με ομιλητές, εδώ στο προαύλιο της Βουλής, τον Σπύρο Χαλβατζή, την Πέπη Ρηγοπούλου, αγωνιστές της δημοκρατίας που δεν αλληθώρισαν στα λούσα της εξουσίας και παρέμειναν σταθεροί.
Σε λίγη ώρα είναι η πολιτική κηδεία του. Η Πλεύση Ελευθερίας και εγώ προσωπικά θα συμμετάσχουμε. Θα είμαστε εκεί και με τον συναγωνιστή του, τον Νίκο Κωνσταντόπουλο, που δώσανε μεγάλες μάχες στις κρίσιμες και σκοτεινές ώρες της χούντας και μετά στη Μεταπολίτευση.
Με έναν τρόπο είναι μεγάλη ειρωνεία, μεγάλη πρόκληση και μεγάλη προσβολή το γεγονός ότι αυτή τη μέρα, την Ημέρα της Δημοκρατίας, αποφυλακίζεται με διακηρύξεις περί προσπάθειας συμμετοχής ξανά στα πολιτικά πράγματα, ο εκπρόσωπος της Χρυσής Αυγής, το πρόσωπο που έχει ταυτιστεί με την εγκληματική δράση της Χρυσής Αυγής, την ίδια ώρα που η Κυβέρνηση αλληθωρίζει επικίνδυνα προς την ακροδεξιά, για την ακρίβεια έχει εκτροχιάσει την πορεία της προς την ακροδεξιά και υποστηρίζεται εδώ, μέσα στη Βουλή, σταθερά από τρεις Βουλευτές υποστηρικτές του Κασιδιάρη -Φλώρο, Κατσιβαρδά και Ασπιώτη-, που σταθερά συμπληρώνουν τις ψήφους της Νέας Δημοκρατίας στα νομοσχέδια, σταθερά. Πρόκειται για τη σταθερή τσόντα στις ονομαστικές ψηφοφορίες, σε μια Βουλή και σε μια συγκυρία όπου η πρόκληση των προκλήσεων έγινε από τον ίδιο τον κ. Μητσοτάκη όταν επέβαλε -και δυστυχώς, κύριοι, το δεχτήκατε- Πρόεδρο της Επιτροπής Αναθεώρησης του Συντάγματος, ποιον; Τον χουντικό Βορίδη.
Οι παραλληλισμοί και οι εκλεκτικές και ιδεολογικές συγγένειες είναι αναπόδραστες. Είναι αναπόδραστες. Τι διαφορά έχει η σημερινή αποφυλάκιση Κασιδιάρη με τους οπαδούς που κραδαίνουν τα λάβαρα και υπόσχονται επιστροφή, με τον Μάκη Βορίδη που στη Μεταπολίτευση επισκέφθηκε τις φυλακές Κορυδαλλού, πήρε το χρίσμα του καταδικασμένου δικτάτορα Παπαδόπουλου από τις φυλακές -ακούτε τα, κύριε Σπανάκη, και αφήστε τον κ. Λιβάνιο-, πήρε το χρίσμα του καταδικασμένου δικτάτορα Παπαδόπουλου... 
Κάνετε ότι δεν ακούτε; Δεν το λέω σε εσάς, κύριε Λιβάνιε, το λέω στον κ. Σπανάκη. Πήρε, λοιπόν, ο κ. Βορίδης -κύριος;- το χρίσμα του καταδικασμένου δικτάτορα Παπαδόπουλου από τις φυλακές και έλεγε ότι η λύση θα έρθει από τις φυλακές Κορυδαλλού.
Κύριοι στο ΠΑΣΟΚ, τα ξεχάσατε αυτά; Γιατί δεχθήκατε Πρόεδρο της Επιτροπής Αναθεώρησης του Συντάγματος και τον προσφωνούσατε «κύριο Πρόεδρο» τον Βορίδη; Γιατί η Πλεύση Ελευθερίας ήταν το μόνο κόμμα που αρνήθηκε να συμμετάσχει σε αυτές τις διαδικασίες υπό τον Βορίδη; Γιατί ο κ. Ξανθόπουλος του ΣΥΡΙΖΑ επαιρόταν και ήθελε και τα εύσημα του Μητσοτάκη γιατί έγινε αντιπρόεδρος του Βορίδη;
Ο Βορίδης είναι αυτός που πήρε το χρίσμα από τον Παπαδόπουλο. Ο Βορίδης είναι αυτός ο οποίος έκανε τελετή παράδοσης του χρίσματος στις φυλακές μπροστά και στη Δέσποινα, τη σύζυγο Παπαδόπουλου. Ο Βορίδης είναι αυτός που έκανε δολοφονικές επιθέσεις σε φοιτητές και διεγράφη για αυτόν τον λόγο. Τα τσεκούρια δεν ήταν διακοσμητικά. Τα τσεκούρια είναι η βία του φασισμού, την οποία έχετε εγκολπώσει στην Κυβέρνηση.
Όπως έχετε εγκολπώσει όλα αυτά τα σταγονίδια, που κάποτε κάποιοι στη Μεταπολίτευση έβαλαν στόχο να τα καθαρίσουν -να ξεκαθαρίσει και ο δημόσιος τομέας, και ο πολιτικός και δημόσιος βίος από τα σταγονίδια αυτά- αυτά σήμερα είναι στην πρώτη γραμμή, βγάζουν τη γλώσσα στη δημοκρατία, βγάζουν τη γλώσσα στην κοινωνία και όταν καταλαμβάνονται να εμπλέκονται στα πιο ζοφερά και αλγεινά, όταν καταλαμβάνονται εκτεθειμένα, περιφέρονται χασκογελώντας και λένε ότι δήθεν ζητούν συγγνώμες.
Παρεμπιπτόντως, την ώρα που μίλαγα για τα σταγονίδια και για τον Βορίδη στη συνέντευξη τύπου που έδωσα στη ΔΕΘ, η ΕΡΤ έριξε «μαύρο», κόπηκε η μετάδοσή της. Και είναι τίτλος τιμής αυτό για μένα, μιας και έχω υπάρξει εκείνη που υπερασπίστηκα μέχρι τέλους την ελεύθερη ραδιοφωνία και τηλεόραση, τα δικαιώματα των εργαζομένων στην ΕΡΤ και στην ΕΡΤ3 και την πάταξη της λογοκρισίας, αυτής της τόσο προσφιλούς πρακτικής στους φασίστες και στους χουντικούς. 
(Χειροκροτήματα από την πτέρυγα της Πλεύσης Ελευθερίας)
ΧΡΗΣΤΟΣ ΓΙΑΝΝΟΥΛΗΣ: Και διαδικτυακά το κόψανε;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Διαδικτυακά ναι. Τηλεοπτικά δεν μεταδόθηκε καν. Στο διαδικτυακό διεκόπη.
Κύριε Γιαννούλη, έχετε υπάρξει δημοσιογράφος της ΕΡΤ3 και της ΕΡΤ και γνωρίζετε πολύ καλά. Είχα την ευκαιρία να τα πούμε αυτά, και μου θύμισε, αφηγούμενος τι έκανα ως Πρόεδρος της Βουλής, ο κ. Τριανταφυλλίδης… 
ΧΡΗΣΤΟΣ ΓΙΑΝΝΟΥΛΗΣ: Το άκουσα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):…τα έργα και τις ημέρες εκείνης της εποχής, όταν κάποιοι τιμήσαμε τον λόγο μας και εγώ προσωπικά τίμησα τον λόγο μου, όταν είχα τη δύναμη από τη θέση της Προέδρου της Βουλής να φέρω εκείνα τα οποία έπρεπε να έρθουν για να κατοχυρωθεί και η αυτοτέλεια και η αυτονομία της ΕΡΤ3.
Μιλώντας όμως για σταγονίδια, για χουντικούς και φασίστες, δεν θα πρέπει να ξεχάσουμε ότι μαζί με τις χουντικές μεθόδους έρχονται και οι μπίζνες. Έρχονται και οι μπίζνες! Σε αυτή τη χώρα, όπου οι πολίτες με τον πιο σπαρακτικό τρόπο διαπιστώνουν ότι από τύχη ζούνε -από τύχη ζούμε- σε αυτόν τον τόπο, όπου ένας λαοφιλής, αναγνωρίσιμος, διάσημος καλλιτέχνης βρέθηκε απροστάτευτος απέναντι σε ανθρώπους και πρακτικές που αποτελούσαν κίνδυνο για τη ζωή του, σε αυτόν τον τόπο κάποια στιγμή, όχι αργά, πολύ σύντομα πρέπει να λογοδοτήσουν εκείνοι οι οποίοι θάλπουν αυτούς τους χρυσοκάνθαρους απατεώνες που περιφέρονται στα σαλόνια της εξουσίας, που τηλεφωνιούνται με τους εκπροσώπους της εξουσίας. Και πιστεύω ότι θα γίνουν εξονυχιστικές άρσεις του απορρήτου των επικοινωνιών στη χώρα όπου ο Πρωθυπουργός παρακολουθεί τις επικοινωνίες των στελεχών του.
Ανυπεράσπιστος αυτός ο καλλιτέχνης, ο Γιώργος Μαζωνάκης, που ήταν σπαρακτικός ο αποχαιρετισμός του κόσμου εχθές και ξεχείλιζε η αγάπη, την οποία δεν κατάφερε κανένα σύστημα να περιορίσει και να δηλητηριάσει. Αυτός ο άνθρωπος βρέθηκε απροστάτευτος απέναντι σε ανθρώπους και πρακτικές επικίνδυνες για τη ζωή του, που του στοίχισαν τη ζωή του. Και αν βρέθηκε αυτός ο άνθρωπος ανυπεράσπιστος, με όλη την αίγλη, τη διασημότητα, την αναγνωρισιμότητα, αντιλαμβανόμαστε όλοι πόσο ανυπεράσπιστοι είναι οι πολίτες αυτής της χώρας απέναντι στα πάσης φύσεως αρπακτικά, στα πάσης φύσεως λαμόγια που λυμαίνονται την εξουσία και τις προσβάσεις της εξουσίας, με έναν Υπουργό Υγείας που με τα χρήματα του ελληνικού λαού περιοδεύει σε όλη τη χώρα εγκαινιάζοντας ημιτελείς δομές χωρίς το απαιτούμενο προσωπικό. 
Αλήθεια, κύριε Λιβάνιε, εσείς θα πηγαίνατε σε ένα Κέντρο Υγείας με Μονάδα Τεχνητού Νεφρού χωρίς νεφρολόγο; Διότι αυτό συνέβη με το Κέντρο Υγείας που εγκαινίασε ο κ. Μητσοτάκης μαζί με τον Γεωργιάδη στην Ιστιαία στα μέσα Ιουλίου. Και χρειάστηκε ειδική πεντάμηνη πρόβλεψη για να φέρουν άρον άρον εκ των υστέρων νεφρολόγο για αιμοκαθάρσεις. Για αιμοκαθάρσεις! Το εγκαινίασε ο κ. Μητσοτάκης στη Βόρεια Εύβοια στα μέσα Ιουλίου χωρίς νεφρολόγο και διαφήμισε πόσο καλό θα είναι για τον τουρισμό της Βόρειας Εύβοιας. 
Να μην απορούμε, λοιπόν, σε τίνος χέρια και πώς έπεσε ο αγαπημένος καλλιτέχνης, να μην απορούμε που ζούμε σε αυτή τη χώρα από τύχη, αλλά να ζητάμε εξηγήσεις για αυτόν τον φασιστοειδή, φασίστα Υπουργό Υγείας, που διαφημίζει κέντρα longevity, που περιδιαβαίνει τη χώρα εγκαινιάζοντας ημιτελείς δομές, που τρώει τα χρήματα του ελληνικού λαού, κάνοντας προεκλογική εκστρατεία ξετσίπωτα. Και για εχθές, προ της φοβερής αποκάλυψης βέβαια του ποιους έχουν εγκαταστήσει -εδώ απέναντι είναι η Καρνεάδου, μέσα στο Κολωνάκι, εκεί που πίνουν καθημερινά τον καφέ τους τα διάφορα λαμόγια της εξουσίας- να μην απορούμε, αλλά να ζητούμε εξηγήσεις και λογοδοσία.
Η Πλεύση Ελευθερίας ζητά εξηγήσεις και λογοδοσία, την ίδια ώρα που δεσμεύεται να δώσει λύσεις με τριάντα νομοσχέδια που θα καταθέσουμε αρχής γενομένης της 5ης Οκτωβρίου που ξεκινάει η νέα Τακτική Σύνοδος, η τέταρτη και τελευταία πριν τις εκλογές. Ενημερώστε, παρεμπιπτόντως, μιας και δεν είναι κανένας Βουλευτής της Νέας Δημοκρατίας, ενημερώστε τους ότι η Τακτική Σύνοδος δεν ξεκίνησε σήμερα, γιατί άκουσα τις ευχές τους, ξεκινάει στις 5 Οκτωβρίου. Είναι λίγο δύσκολο τώρα αυτά να τα μάθουν σε αυτή τη συνθήκη, και μάλλον δεν θα χρειαστεί κιόλας, δεν θα τους χρειαστούν για επόμενη περίοδο.
(Χειροκροτήματα από την πτέρυγα της Πλεύσης Ελευθερίας)
Κύριε Υπουργέ, μέσα σε όλο το μεγαλεπήβολο σχεδιασμό του νομοσχεδίου σας, δεν χωράνε αυτά τα οποία αποτελούν την πραγματικότητα, η αναξιοκρατία, η ευνοιοκρατία, η παρεοκρατία, η φαυλοκρατία. Δεν χωράνε οι κακοποιητές συμπεριφορές, που είναι ταυτόχρονα και κακοποιητές της γλώσσας, εδώ μέσα. Δεν χωράνε οι Λαζαρίδηδες με τα πλαστά πτυχία, με τα δήθεν προσόντα, που καρπώνονται δημόσιο χρήμα. Δεν χωράνε οι Μαρκόπουλοι με το πτυχίο Ανοικτού Πανεπιστημίου για τον πολιτισμό, αλλά με ύφος από καθέδρας για την οικονομία. Δεν χωράνε οι Πλεύρηδες με μεταδιδακτορικά στην ιατρική ευθύνη, που παρεμπιπτόντως τηλεφωνιούνταν κιόλας με τον υπόλογο ιατρό -αυτά μαθαίνουμε- που δεν γνωρίζουν τα τριτόκλιτα. Δεν χωράνε οι πρακτικές ευνοιοκρατίας με τη συνέντευξη στη ΔΥΠΑ και τον εξοβελισμό έμπειρων συμβούλων εργασίας. Δεν χωράει η Άννα-Μισέλ Ασημακοπούλου, οι Γενικοί Γραμματείς που καταδικάστηκαν για το σκάνδαλο με τα email και τα προσωπικά δεδομένα. Δεν χωράνε οι Γενικοί Γραμματείς που παραιτήθηκαν για το σκάνδαλο των πολεοδομιών. Δεν χωράνε οι προϊστάμενοι του ΟΠΕΚΕΠΕ που παραμένουν στη θέση τους, όπως ο πολύς Μελάς, ο καταδικασμένος. Αυτή είναι η πραγματικότητα και όχι βέβαια η απόπειρα εξωραϊσμού της. 
Εμείς θα καταψηφίσουμε το νομοσχέδιο. Είναι αυτονόητη επιλογή, γιατί γνωρίζουμε την πραγματικότητα πίσω από τις διακηρύξεις.
Κυρίως όμως γνωρίζουμε ότι είμαστε και θα είμαστε εδώ για να απαντήσουμε στο ερώτημα «ποια είναι η λύση;». 

ΕΛΛΗ ΡΟΥΣΣΟΥ: Η Πλεύση! 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η Πλεύση είναι η λύση! 
Να είστε καλά. Και οι λύσεις έρχονται. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ την Πρόεδρο της Πλεύσης Ελευθερίας. 
Καλείται στο Βήμα η κ. Ασπασία Κουρουπάκη, Κοινοβουλευτική Εκπρόσωπος της Νίκης. 
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε.
Μπορεί να είναι και η Νίκη, κύριοι συνάδελφοι, η λύση.
Κύριε Υπουργέ, κυρίες και κύριοι συνάδελφοι, η Κυβέρνηση παρουσιάζει το σημερινό νομοσχέδιο ως άλμα εκσυγχρονισμού. Η καθημερινότητα όμως είναι αυτή που φανερώνει την πραγματική εικόνα ενός κράτους που εμφανίζεται αφού έχει συντελεστεί η ζημιά και αναζητεί εκ των υστέρων εξηγήσεις και λύσεις. 
Η Ελλάδα αποχαιρέτησε σε κλίμα βαθιάς συγκίνησης τον Γιώργο Μαζωνάκη. Το κατηγορητήριο σε βάρος των δύο γιατρών αναβαθμίστηκε σε ανθρωποκτονία με ενδεχόμενο δόλο, ύστερα από την αξιολόγηση των νέων ψηφιακών ευρημάτων της Αστυνομίας. 
Σύμφωνα με όσα έχουν δημοσιοποιηθεί, το μηχάνημα πλασμαφαίρεσης εξέπεμπε προειδοποίηση και η κλήση προς το ΕΚΑΒ έγινε σαράντα εννιά λεπτά αργότερα. Είναι εξωφρενικό ότι στο κινητό ενός από τους δύο κατηγορουμένους γιατρούς φέρονται να εντοπίστηκαν ερωτήματα προς την εφαρμογή τεχνητής νοημοσύνης για την επαναφορά ανθρώπου στη ζωή. 
Ο Ιατρικός Σύλλογος Αθηνών εντόπισε δύο μηχανήματα πλασμαφαίρεσης σε χώρο που η εγκατάστασή τους δεν επιτρεπόταν και υπενθύμισε ότι ζητούσε αυστηρότερους ελέγχους από το 2020. Η συγκεκριμένη μέθοδος παρουσιαζόταν από το 2023 σε συνέδριο υπό την αιγίδα των Υπουργείων Υγείας και Τουρισμού. Η δημόσια προβολή της συγκεκριμένης μεθόδου με κρατική αιγίδα ενίσχυσε την ανάγκη για άμεσο και αυστηρό έλεγχο. Ο έλεγχος άργησε δραματικά. 
Η Δικαιοσύνη θα αποδώσει τις ποινικές ευθύνες. Η πολιτική όμως ευθύνη για το ελεγκτικό κενό βαραίνει την Κυβέρνησή σας, αφού ήδη από το 2019 καταργήσατε τους επιθεωρητές υγείας. 
Η κυβερνητική αδράνεια έχει καθημερινό κόστος. Ο πληθωρισμός του Αυγούστου έφτασε στο 3,8%, με τη στέγαση στο 9,7% και τις μεταφορές στο 7,7%. Ο πολίτης πληρώνει ακριβότερα για το ενοίκιο, το σούπερ μάρκετ, τα καύσιμα, το ρεύμα, ενώ ο προϋπολογισμός εισπράττει αυξημένο ΦΠΑ από την ακρίβεια. Τα επιδόματα συντηρούν την εξάρτηση και αφήνουν ανέγγιχτη την αιτία της οικονομικής ασφυξίας. 
Παράλληλα, αντιμετωπίζουμε και το εξής φαινόμενο. Οργανωμένα κυκλώματα ξηλώνουν καλώδια από νοσοκομεία, σιδηροδρόμους και δίκτυα ηλεκτροδότησης. Στις σχετικές καταγγελίες αναφέρονται συγκεκριμένα πρόσωπα από κοινότητες Ρομά και χρησιμοποίηση ανηλίκων. Οι ένοχοι έχουν ονοματεπώνυμο και η Αστυνομία οφείλει να διαλύσει ολόκληρο το κύκλωμα από όσους χρησιμοποιούν ανήλικα παιδιά στις κλοπές έως τις μάντρες, τα χυτήρια και εκείνους που διοχετεύουν και ξεπλένουν το παράνομο χρήμα. 
Στα εθνικά τώρα θέματα η αδράνεια γίνεται ακόμη πιο επικίνδυνη. Στο Καστελόριζο ο Πρωθυπουργός επανέλαβε τα γνωστά περί πατριωτικής ευθύνης και ευρωπαϊκών συνόρων. Η Άγκυρα διατηρεί το casus belli, προβάλλει τη «Γαλάζια Πατρίδα» και δοκιμάζει διαρκώς τα ελληνικά αντανακλαστικά. Τα τουρκικά πολεμικά πλοία στην Κάσο το 2024 αποκάλυψαν την πραγματική αξία των λεγόμενων «ήρεμων νερών». 
Τα 5.000 ευρώ που τάξατε ως εξαγορά φυσικά προσφέρουν μόνο πρόσκαιρη ανακούφιση σε μία ακριτική Ελλάδα που εξακολουθεί να πληρώνει την εγκατάλειψη των υποδομών, τα κενά στην υγειονομική περίθαλψη, τις ανεπαρκείς συγκοινωνίες και την περιστασιακή παρουσία του κράτους. Η Ελλάδα χρειάζεται διπλωματική πυγμή και επιτέλους δυναμικές εθνικές αποφάσεις. 
Εμείς στη Νίκη προτείνουμε την ανακοίνωση της άμεσης δρομολόγησης της οριοθέτησης ΑΟΖ με την Κυπριακή Δημοκρατία και συγκεκριμένο χρονοδιάγραμμα για την άσκηση του κυριαρχικού δικαιώματος επέκτασης της αιγιαλίτιδας ζώνης στα δώδεκα ναυτικά μίλια στο Αιγαίο και την Ανατολική Μεσόγειο, αλλιώς εύκολα θα θεωρηθεί πως έχετε άλλου είδους σχέδια.
 Η διπλωματική πυγμή που οφείλετε να επιδείξετε έχει φυσικά και το πολιτιστικό της σκέλος. Στα κρατικά κείμενα, τους ελληνικούς χάρτες και τις δημόσιες αναφορές πρέπει να χρησιμοποιούνται με συνέπεια οι ιστορικές ελληνικές ονομασίες της Μικράς Ασίας: Ιωνία, Αιολίδα, Σμύρνη, Αϊβαλί, Καππαδοκία, Πόντος και Τραπεζούντα. Αυτές οι ονομασίες αποτελούν ζωντανό μέρος της ιστορικής μνήμης και της πολιτιστικής συνέχειας του Ελληνισμού. 
Στο σημερινό νομοσχέδιο τώρα, η κυβερνητική καχυποψία απέναντι στον δημόσιο υπάλληλο αποκτά άρθρα, μητρώα και φυσικά ψηφιακή σφραγίδα. Η Δημόσια Διοίκηση οργανώνεται σαν εξεταστικό κέντρο και η επαγγελματική πορεία χιλιάδων ανθρώπων συμπιέζεται σε ένα βαθμολογικό φύλλο. Μία γραπτή εξέταση που μπορεί να διεξάγεται μόλις μία φορά κάθε τέσσερα χρόνια καταλαμβάνει το 55% της τελικής κρίσης για τις θέσεις ευθύνης. 
Στη νέα κυβερνητική εκδοχή της αξιοκρατίας, δεκαετίες υπηρεσίας, πραγματική διοικητική εμπειρία και αποδεδειγμένη ικανότητα ζυγίζουν λιγότερο από λίγες ώρες μπροστά σε ένα εξεταστικό δοκίμιο. Μία κακή ημέρα, μία τεχνική αστοχία ή μία αμφισβητούμενη βαθμολογία μπορούν να παγώσουν την εξέλιξη ενός υπαλλήλου για ολόκληρη τετραετία. 
Για να ολοκληρωθεί το αδιάβλητο μεγαλείο της ρύθμισης, η βαθμολογία εξαιρείται από τη δυνατότητα διοικητικής ένστασης. Στην Ελλάδα της ψηφιακής αριστείας οι εξεταστές αποκτούν πλέον και το αλάθητο.
Το νομοσχέδιο αποκλείει από το μητρώο υποψηφίων προϊσταμένων υπάλληλο μόνο με την άσκηση πειθαρχικής δίωξης για άρνηση αξιολόγησης και διατηρεί τον αποκλεισμό μέχρι την οριστική αθώωσή του. 
Η Κυβέρνηση εγκαθιστά επαγγελματική ποινή πριν από την κρίση του αρμόδιου οργάνου και μετατρέπει την κατηγορία σε διοικητική καταδίκη. Παράλληλα, επιβάλλει αναιτιολόγητο όριο πενήντα ετών για την Εθνική Σχολή Δημόσιας Διοίκησης και εισάγει βιομετρική ταυτοποίηση για την καταγραφή του χρόνου εργασίας. 
Η Νίκη προτείνει ουσιαστική στάθμιση της εμπειρίας, δυνατότητα επανελέγχου της βαθμολογίας και κατάργηση του ηλικιακού ορίου. 
Σε ένα νομοσχέδιο εκατό είκοσι έξι άρθρων τα χίλια οκτακόσια εβδομήντα ένα σχόλια της διαβούλευσης κατέγραψαν σοβαρές ενστάσεις, στις οποίες η Κυβέρνηση εξακολουθεί να μην απαντά. 
Οι συντελεστές των δοκιμασιών, ο χρόνος διατήρησης των δεδομένων, η διαλειτουργικότητα των συστημάτων και οι κρίσιμοι όροι της διαδικασίας παραπέμπονται σε μεταγενέστερες αποφάσεις και προσκλήσεις. Καταθέτετε το περίβλημα ενός μηχανισμού και κρατάτε για το Υπουργείο το δικαίωμα να συμπληρώσει το περιεχόμενό του μετά την ψήφιση, παρότι απ’ αυτούς τους άγραφους ακόμη κανόνες θα εξαρτηθεί η επαγγελματική ζωή χιλιάδων υπαλλήλων. 
Αυτή είναι η κυβερνητική εκδοχή της θεσμικής ασφάλειας, πρώτα η εξουσιοδότηση και κάποια στιγμή αργότερα οι όροι. Η επιλογή προϊσταμένων απαιτεί σαφείς και πλήρεις κανόνες κατοχυρωμένους στον νόμο, συγκεκριμένες εγγυήσεις και ουσιαστικό έλεγχο από τον ΑΣΕΠ. Το ψηφιακό σας κράτος καταλήγει σε πειθαρχικό εκφοβισμό, εξεταστικό αλάθητο και βιομετρική επιτήρηση. Αυτός είναι ο ψηφιακός διοικητικός αυταρχισμός με κυβερνητική υπογραφή. 
Καταψηφίζουμε το νομοσχέδιο και την τροπολογία, τα οποία αποτελούν μνημείο κακής νομοθέτησης. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Κουρουπάκη. 
Επόμενος ομιλητής είναι ο κ. Γιαννούλης, Κοινοβουλευτικός Εκπρόσωπος του ΣΥΡΙΖΑ.
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, οι συνάδελφοι της Πλειοψηφίας προφανώς δίνουν από τώρα τη μάχη του σταυρού και περνούν λίγο παράπλευρα τον σταυρό των Ελλήνων πολιτών, που προσπαθούν να βγάλουν λογική από όσα συμβαίνουν καθημερινά με τη μορφή σοκ. 
Κύριε Υπουργέ, δεν αποτελεί κολακεία, αλλά είμαι βέβαιος ότι διαφέρετε ουσιαστικά και σημαντικά σε σχέση με αυτό που δεν ειπώθηκε σε αυτή την Αίθουσα γύρω από το νομοσχέδιο. Και θα το πω επιγραμματικά. 
Παλεύουμε εδώ και χρόνια, παλεύουν και οι προηγούμενες γενιές, για την στιγμή που θα υπάρχει ένα λειτουργικό δημόσιο, μια δημόσια διοίκηση που δεν θα έχει την ανάγκη κανενός υπουργού να παρεμβαίνει ή να καταλήγει σε αυτόν μια τελική απόφαση για τον τρόπο λειτουργίας, την ανεξαρτησία και την αποτελεσματικότητά της. Και είμαι βέβαιος -αν κάνω λάθος την ερμηνεία σας, διορθώστε με- ότι το πιστεύετε και εσείς βαθιά αυτό, δηλαδή ότι όσο υπάρχει εξάρτηση της δημόσιας διοίκησης από την κεντρική και εκτελεστική εξουσία, υπάρχει ζήτημα και αυτό δεν το αντιμετωπίζουμε.
Είμαστε αναγκασμένοι να δούμε με ψυχραιμία τη διαδρομή κάθε πολιτικής παράταξης για τον πυρήνα αυτών που συζητάμε: Λειτουργική, ανεξάρτητη, αποτελεσματική δημόσια διοίκηση. 
Λυπάμαι, αλλά θα κουβαλάτε για πολύ καιρό ακόμη το βαρύ φορτίο της θητείας του σημερινού Πρωθυπουργού και πρώην Υπουργού Διοικητικής Μεταρρύθμισης για τα πλήγματα που επέφερε στη δημόσια διοίκηση ως Υπουργός της Κυβέρνησης Σαμαρά, έχοντας συμβάλλει και ο ίδιος και άλλα κυβερνητικά στελέχη, με πολύ νωπές τις μνήμες της χρεοκοπίας του 2009, στην απομάκρυνση, στη διαθεσιμότητα είκοσι πέντε χιλιάδων εργαζομένων στο δημόσιο και την απόλυση άλλων δεκαπέντε χιλιάδων. 
Και θυμάμαι τότε τον νυν Υπουργό Υγείας, με έπαρση, να προκαλεί και να προσκαλεί τους δημοσιογράφους και την κοινή γνώμη, μην τυχόν του αφαιρέσουν τη δόξα και την πάρει κάποιος άλλος: «Εγώ απέλυσα τις τρεις χιλιάδες γιατρούς του ΙΚΑ».
Αυτά είναι νωπές, όχι, αλλά εμπειρίες, ναι, για το ποιον μπορείς να εμπιστευθείς, σε ποιον μπορείς να εμπιστευθείς τη δημόσια διοίκηση. Και δεν μπορούμε να την εμπιστευτούμε σε εσάς, όχι σε εσάς προσωπικά, στην Κυβέρνηση Μητσοτάκη και στην Πλειοψηφία που όπως είπα επιλέγει να μην είναι στη Βουλή. 
Κύριε Καιρίδη, η εικόνα μιλάει από μόνη της. Εμείς, το 1,5%-2% και είμαστε δύο. Εσείς είστε τραγικά μόνος με μία πλειοψηφία που κυνηγάει τον σταυρό ήδη από τώρα.
Πέρα από την κληρονομιά Μητσοτάκη, υπάρχουν και τα καθημερινά σοκ τα οποία ρίχνουν νερό στον μύλο της ακροδεξιάς, των επίδοξων ή φανατικών οπαδών της ακροδεξιάς. Γιατί πρέπει να παραδεχτούμε κάτι: Κάθε μέτρο, κάθε κίνηση που συμβάλλει στις κοινωνικές ανισότητες, που διευρύνει τις κοινωνικές ανισότητες είναι ο πραγματικός τροφοδότης του κάθε «Κασιδιάρη» και όλων όσοι επωάζουν το αυγό του φιδιού. Και αυτό δεν ξεκίνησε χθες. Έχει χρόνια που συμβαίνει σε αυτήν τη χώρα και στην Ευρώπη και σε διάφορες γωνιές του πλανήτη. 
Μέσα σε αυτό το κλίμα, έρχεται η παρελκυστική και πραγματικά πολιτικά ανέντιμη στάση ενός κυβερνητικού στελέχους και αυτό απορώ πως δεν πειράζει και δεν ενοχλεί και τους συναδέλφους της Πλειοψηφίας. Ο κυβερνητικός εκπρόσωπος, αγαπητοί συνάδελφοι της Πλειοψηφίας, δεν δικαιούται να έχει προσωπική άποψη όσο εκπροσωπεί την Κυβέρνηση και πολύ περισσότερο να διαστρέφει και την πραγματικότητα, τροφοδοτώντας μία συζήτηση στην οποία τον υποστηρίζουν συγκεκριμένα πολιτικά πρόσωπα, με συγκεκριμένη πολιτική διαδρομή που φαίνεται ότι είναι μια καλοστημένη απάτη για το επόμενο χτύπημα Μητσοτάκη που θα αφορά το επίδομα ανεργίας. 
Το επίδομα ανεργίας, όπως ξέρετε, αποτελεί προϊόν κρατήσεων στους εργαζομένους και δεν είναι ένα επίδομα ούτε χαριστικό, ούτε φιλανθρωπίας. Και επειδή έχει άμεση σχέση με τους πολυδιαφημιζόμενους δείκτες ανεργίας, τους οποίους συρρίκνωσε η Νέα Δημοκρατία και η Κυβέρνηση Μητσοτάκη, θέλω να θυμίσω στον κ. Μαρινάκη, που αν είχε πολιτική εντιμότητα θα έπρεπε ή να έχει παραιτηθεί ή ο κ. Μητσοτάκης να τον έχει αποπέμψει, που διατύπωσε μία προσωπική άποψη η οποία -«ω του θαύματος!»- είμαστε όλοι βέβαιοι ότι θα μετεξελιχθεί σε κυβερνητική απόφαση, θέλω να θυμίσω ότι σε αυτήν τη χώρα και τα δημοκρατικά ζητήματα που έχουν δημιουργηθεί, που αγγίζουν ακόμα και το πολίτευμα και τα οικονομικά και τα κοινωνικά και τα πολιτικά, έχουν μία ιστορική αποτύπωση. 
Το 2015, αγαπητοί συνάδελφοι, η κυβέρνηση που προηγήθηκε του ΣΥΡΙΖΑ είχε παραδώσει 28,5% ανεργία. Δεν είναι δείκτης ανεργίας αυτό, κύριε Καιρίδη, είναι μια χώρα κατεστραμμένη με 28,5% ανεργία. Επαίρεστε για το 8% το σημερινό και έρχεται -«ω του θαύματος!» πάλι- αυτή η αναθεματισμένη επικαιρότητα, αυτά τα στόματα που ανοίγουν, που δεν μένουν κλειστά, έρχονται οι εργαζόμενοι της ΔΥΠΑ, πρώην ΟΑΕΔ και τι λένε; «Κοιτάξτε να δείτε, η στατιστική αποτύπωση της ΕΛΣΤΑΤ, η δειγματοληπτική με το 8% έχει μια βασική διαφορά με τα στοιχεία που έχουμε εμείς ως πρώην ΟΑΕΔ».  
Τι διαφορά; Επειδή μιλάμε για ανθρώπους, δεν θέλω να το πω αριθμητικά. Τριακόσιες πενήντα χιλιάδες είναι το 8% άνεργοι, κοντά στις επτακόσιες χιλιάδες δια στόματος του εκπροσώπου των εργαζομένων του πρώην ΟΑΕΔ, νυν ΔΥΠΑ. Ποιον να πιστέψουμε; Ποιον πρέπει να πιστέψουμε; Ποια κυβέρνηση έχει το απόθεμα εμπιστοσύνης να μας απαντήσει τι από τα δύο ισχύει και άμεσα; Και ποιου δέσμευση θα θεωρηθεί αληθής και αξιόπιστη ότι ο Μαρινάκης δεν είναι «λαγός» της κατάργησης ουσιαστικά του επιδόματος ανεργίας στα πρότυπα της Ουγγαρίας; Και η Ουγγαρία, το πρότυπό σας, τρεις μήνες έχει.
Εάν θα υπήρχε ένας όρος για τον οποίο θα ήθελα πραγματικά να παλέψουμε σε αυτήν τη χώρα, είναι η αξιοπιστία και η εμπιστοσύνη στο πολιτικό σύστημα. Εσείς δεν βοηθάτε. 
Ευχαριστώ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Γιαννούλη.
Μια ανακοίνωση στο Σώμα:«Με την παρούσα επιστολή μου θα ήθελα να σας ενημερώσω ότι από τις 25/9/2026 έως τις 27/9/2026 θα βρίσκομαι εκτός Ελλάδας σε προγραμματισμένο ταξίδι εντός Ευρώπης. Χριστίνα Αλεξοπούλου, τ. Υφυπουργός Υποδομών και Μεταφορών». 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Βασίλειος Βιλιάρδος): Η Βουλή ενέκρινε τη ζητηθείσα άδεια. 
Παρακαλώ, κύριε Υπουργέ, έχετε τον λόγο.
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Μια τελευταία νομοτεχνική και θα τοποθετηθούμε μετά. 
Ευχαριστώ. 
(Στο σημείο αυτό ο Υπουργός Εσωτερικών κ. Θεόδωρος Λιβάνιος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 



ΠΡΟΕΔΡΕΥΩΝ (Βασίλειος Βιλιάρδος): Ωραία, την καταθέτετε και θα διαμοιραστεί.
Καλείται στο Βήμα ο Υφυπουργός κ. Σπανάκης. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε Πρόεδρε, κυρίες και κύριοι συνάδελφοι, σήμερα έρχεται προς ψήφιση στη Βουλή ένα νομοσχέδιο το οποίο δεν είναι μια απλή διαδικασία και μέσα από μια απλή διαδικασία.
Είναι ένα νομοσχέδιο που εκσυγχρονίζει σημαντικό μέρος του Δημοσιοϋπαλληλικού Κώδικα. Για όσους γνωρίζουμε τη δημόσια διοίκηση, άλλα ζητήματα έρχονται να εκσυγχρονιστούν από το 2007 που δεν είχε γίνει απολύτως τίποτα και άλλα από εδώ και μία δεκαετία. 
Επομένως, το νομοσχέδιο αυτό έρχεται να εκσυγχρονίσει και να προσαρμόσει τον Δημοσιοϋπαλληλικό Κώδικα στα σημερινά δεδομένα και στις σημερινές και στις μελλοντικές ανάγκες. Μιλάει για τη βαθμολογική διάρθρωση και για τη διαδικασία προαγωγών, ενώ κρίσιμη είναι και η χρονική παράμετρος. 
Επίσης, στο άρθρο 24 θα δούμε συγκεκριμένα για τη διαδικασία αξιολόγησης των υπαλλήλων και θα δούμε ζητήματα που αφορούν στους δείκτες ανάπτυξης σταδιοδρομίας.

Σε άλλο άρθρο του νομοσχεδίου θα δούμε τους νέους στόχους του Εθνικού Κέντρου Δημόσιας Διοίκησης και Αυτοδιοίκησης, την αποστολή, τον κανονισμό σπουδών, τα προγράμματα επιμόρφωσης, ζητήματα που μετά το 2007 έρχονται να προσαρμοστούν στις σημερινές και τις μελλοντικές ανάγκες.
Έχουμε μιλήσει πολλές φορές και στον δημόσιο διάλογο για τις προσλήψεις, τον ΑΣΕΠ, την κάλυψη οργανικών θέσεων, τα ζητήματα της εντοπιότητας. Το άρθρο 97 είναι ξεκάθαρο για τα ζητήματα της εντοπιότητας στους διαγωνισμούς και φυσικά όταν έχουμε μοριοδότηση, προηγείται η εντοπιότητα. Όταν έχουμε γραπτό, η διαδικασία είναι γνωστή.
Το νομοσχέδιο έρχεται επίσης να καλύψει σύγχρονες και μελλοντικές ανάγκες και αιτήματα της Τοπικής Αυτοδιοίκησης, όπως στο άρθρο 105 που φέρνει ρύθμιση για το προσωπικό των Οργανισμών Τοπικής Αυτοδιοίκησης για εποχικές ή άλλες προσωρινές ανάγκες. 
Το άρθρο 106 λύνει ένα πρόβλημα που έχει τεθεί από την Αυτοδιοίκηση στο Υπουργείο Εσωτερικών και αφορά τους εργαζόμενους στο «Βοήθεια στο Σπίτι» και τις θέσεις των Οργανισμών Τοπικής Αυτοδιοίκησης. 
Άκουσα αρκετές «κορώνες» από την Αντιπολίτευση που δεν ανταποκρίνονται στην πραγματικότητα. Χαρακτηριστικά άκουσα ομιλητή της Αντιπολίτευσης που είχε 19 λεπτά στη διάθεσή του και θυμήθηκε στα 16 λεπτά και 42 δευτερόλεπτα να μπει στο νομοσχέδιο, δηλαδή 16 λεπτά και 42 δευτερόλεπτα μιλούσε εκτός νομοσχεδίου και θυμήθηκε στα 16 και λεπτά και 42 δευτερόλεπτα…
ΧΡΗΣΤΟΣ ΓΙΑΝΝΟΥΛΗΣ: Δεκαεννιά έχει μόνον ο Αρχηγός!
ΠΡΟΕΔΡΕΥΩΝ (Βασίλειος Βιλιάρδος): Μη διακόπτετε.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Ακούστε. Αυτή είναι η σοβαρότητα και αυτό είναι το ενδιαφέρον της Αντιπολίτευσης για τα νομοσχέδια που φέρνει το Υπουργείο Εσωτερικών!  
Έρχονται, λοιπόν, εδώ διατάξεις που πραγματικά είπατε ότι θα τις καταψηφίσετε. Θέλω να δούμε, λοιπόν, στον δημόσιο διάλογο, είτε είναι σε πλατείες είτε σε πάνελ είτε στην τηλεόραση, τι θα πείτε, όταν το νομοσχέδιο αυτό…
Κύριε Μάντζο, μη γελάτε, γιατί συναντιόμαστε συχνά και άλλα λέτε στη Βουλή και άλλα λέτε στα κανάλια. Έρχεται, λοιπόν, το άρθρο 114 …
ΔΗΜΗΤΡΙΟΣ ΜΑΝΤΖΟΣ: Έχω και σωσίες!
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Ναι, γιατί το ΠΑΣΟΚ θα το καταψηφίσει σε λίγο. 
Έρχεται το άρθρο 114 και λέει -ακούστε με- ότι τα έξοδα παράστασης είναι αφορολόγητα, δεν ψηφίζει ούτε με φορολογικές και ασφαλιστικές υποχρεώσεις, δεν λαμβάνονται υπόψη στα εισοδηματικά όρια των αυτοδιοικητικών στελεχών. Θα καταψηφίσει η Αντιπολίτευση τέτοια διάταξη;
Έρχεται το άρθρο 110 για το Ελληνικό -που κάνατε ολόκληρη ανάλυση και τάζετε λαγούς με πετραχήλια- και λέει ότι εμείς ανανεώνουμε με το άρθρο 110 τη θητεία του φορέα διαχείρισης των κοινοχρήστων χώρων εντός του μητροπολιτικού πόλου του Ελληνικού και ερωτώ: Η Αντιπολίτευση θα καταψηφίσει μια διάταξη που αφορά μία από τις πιο αναπτυσσόμενες περιοχές όχι μόνο της Ελλάδας, αλλά και της Ευρώπης; 
Έρχεται ρύθμιση για τη Δημοτική Αστυνομία, που είναι αίτημα της Τοπικής Αυτοδιοίκησης. Θα καταψηφίσει η Αντιπολίτευση μια τέτοια διάταξη;
Επίσης, μέσα σ’ αυτό το νομοσχέδιο έρχονται διατάξεις και για τις αρμοδιότητες της Δημοτικής και Περιφερειακής Επιτροπής. 
Ερωτώ: Δεν είναι σημαντικές διατάξεις, όταν εδώ έρχονται να κλείσουν θέματα της Αυτοδιοίκησης και συμπληρωματικά του Κώδικα Αυτοδιοίκησης που ψηφίσαμε πριν από λίγους μήνες; Η Αυτοδιοίκηση και η καθημερινότητα που διαχειρίζεται η Αυτοδιοίκηση είναι μια δυναμική διαδικασία και θα έλθει τώρα η Αντιπολίτευση να καταψηφίσει. 
Άρα, λοιπόν, ένα ξερό «όχι» σ’ ένα νομοσχέδιο που λύνει προβλήματα της καθημερινότητας, που απαντά σε αιτήματα της Αυτοδιοίκησης και του δημόσιου τομέα και των συλλογικών φορέων και των συνδικαλιστικών φορέων όχι μόνο της Αυτοδιοίκησης, αλλά και του δημοσίου τομέα ευρύτερα και έρχεστε τώρα εσείς -σας ακούω πολλές φορές και στον δημόσιο διάλογο- να μιλήσετε για την προστασία της πρώτης κατοικίας. 
Προσέξτε να δείτε τώρα ποια είναι η υποκρισία. Έρχεται διάταξη στο άρθρο 6 της τροπολογίας που λέει ότι εδώ εξασφαλίζεται συμπληρωματική χρηματοδότηση με χρηματοδοτικά εργαλεία με συγκεκριμένη μορφή για την κάλυψη στεγαστικών αναγκών πρώτης κατοικίας και έρχεται τώρα η Αντιπολίτευση στο Κοινοβούλιό μας να καταψηφίσει αυτήν τη διάταξη και έρχεστε εσείς με υποκρισία απέναντι στον ελληνικό λαό να πείτε «εμείς είμαστε υπερασπιστές της πρώτης κατοικίας», όταν η Κυβέρνηση αυτή φέρνει διάταξη συγκεκριμένη στην τροπολογία που καταθέτει για χρηματοδοτικά εργαλεία πρόσθετα για την κάλυψη στεγαστικών αναγκών πρώτης κατοικίας. Αυτή είναι η φιλοσοφία μας και αυτή είναι η λογική μας και γι’ αυτό διαφέρουμε.
Επειδή ακούστηκαν προσωπικές επιθέσεις για συναδέλφους που δεν βρίσκονται στο Κοινοβούλιο -γιατί όταν βρίσκονται κάποιοι δεν τολμούν να μιλήσουν-, όπως είναι ο κ. Βορίδης, όπως είναι ο κ. Γεωργιάδης, όπως είναι ένας νέος πολιτικός, ο κ . Μαρινάκης…
ΧΡΗΣΤΟΣ ΓΙΑΝΝΟΥΛΗΣ: Σιγά!
ΔΗΜΗΤΡΙΟΣ ΜΑΝΤΖΟΣ: Βουλευτές είμαστε κι εμείς!
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): …θέλω να σας θυμίσω…
(Θόρυβος στην Αίθουσα)
Φωνάξτε όσο θέλετε! Θέλω να σας θυμίσω ότι και ο κ. Βορίδης και ο κ. Γεωργιάδης βρίσκονται στην Αίθουσα αυτή γιατί είναι εκλεγμένοι από τον ελληνικό λαό.
ΧΡΗΣΤΟΣ ΓΙΑΝΝΟΥΛΗΣ: Εμείς από αλλού είμαστε;
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Θέλω να σταματήσει αυτή η λασπολογία των κομμάτων της Αριστεράς, διότι έχει δείξει το παρελθόν -και το πρόσφατο παρελθόν- ότι αυτή η λασπολογία επιστρέφει, όπως θα επιστρέψει και στις επόμενες εθνικές εκλογές.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υφυπουργέ.
Επόμενος ομιλητής είναι ο κ. Δημήτριος Μάντζος, Κοινοβουλευτικός Εκπρόσωπος του ΠΑΣΟΚ.
Ορίστε, κύριε συνάδελφε, έχετε τον λόγο.
ΔΗΜΗΤΡΙΟΣ ΜΑΝΤΖΟΣ: Κύριε Υφυπουργέ, ευχαριστούμε για τις ευχές. Ευχόμαστε να είστε εκτός κυβέρνησης και θα δουλέψουμε γι’ αυτό. Δεν ευχόμαστε μόνον απλώς, όπως μας εύχεστε εμείς να είμαστε εκτός Βουλής. Ξέρετε, δεν θα μας πείτε εσείς ποιοι θα είμαστε εντός Βουλής και εκτός Βουλής. Υπάρχει ένας λαός, κύριε Υφυπουργέ, που σας έστειλε εδώ μέσα να μας κάνετε μαθήματα και να έρχεστε να διαστρεβλώνετε την αλήθεια εδώ μέσα και να λέτε τι θα ψηφίσουμε και τι δεν θα ψηφίσουμε. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Θα ψηφίσετε την τροπολογία;
ΠΡΟΕΔΡΕΥΩΝ (Βασίλειος Βιλιάρδος): Κύριε Υφυπουργέ, μη διακόπτετε. Προηγουμένως παραπονιόσασταν.
ΔΗΜΗΤΡΙΟΣ ΜΑΝΤΖΟΣ: Θα σας πούμε τι θα ψηφίσουμε όταν ψηφίσουμε. Κάντε τη δουλειά σας, να κάνουμε τη δουλειά μας. Έτσι πάει εδώ μέσα. Δεν θα έχουμε εδώ μέσα τα νεύρα σας. Είμαστε από το πρωί και συζητάμε για το σχέδιο νόμου. Έρχεστε εσείς το απόγευμα να μας πουλήσετε και πνεύμα!
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Από το πρωί είμαι εδώ.
ΔΗΜΗΤΡΙΟΣ ΜΑΝΤΖΟΣ: Όχι, όχι. Δεν είναι εδώ καφενείο να περνάτε, να χαιρετάτε τους φίλους σας, να παίρνετε ένα χειροκρότημα και να φεύγετε. Δεν είναι έτσι εδώ. Εδώ είναι Κοινοβούλιο, κύριε Υφυπουργέ. Θα δείτε τι θα ψηφίσουμε όταν το ψηφίσουμε. Όταν λέμε «όχι» επί τις αρχής, υπάρχουν διατάξεις, κύριε Υφυπουργέ και θα έλθω και στην τροπολογία και στις διατάξεις νόμου, διότι έχουμε κωδικοποιήσει το σχέδιο νόμου και ψηφίζουμε διάταξη τη διάταξη και θα έπρεπε να το ξέρετε. Υφυπουργός Εσωτερικών είστε. Αλλά όχι! Η προπαγάνδα σάς ενδιαφέρει, όπως κάποτε καταργούσατε τη δεύτερη Κυριακή στις δημοτικές εκλογές και σας ενδιέφερε να το διαφημίζετε κιόλας. Αυτή είναι η προπαγάνδα σας, κύριε Σπανάκη.
Ξεκινώ, κύριε Πρόεδρε, και σας ευχαριστώ πολύ για την ανοχή σ’ αυτήν την έκρηξη. 
Σαν σήμερα πριν από 27 χρόνια έχασε τη ζωή του πρόωρα, άδικα και βίαια ένας σπουδαίος Κύπριος διπλωμάτης και πολιτικός, ο Γιάννος Κρανιδιώτης, Αναπληρωτής Υπουργός Εξωτερικών της πατρίδας μας, ένας οραματιστής, ευρωπαϊστής, σύγχρονος πολιτικός, μια σπουδαία προσωπικότητα για την Ελλάδα και την Κύπρο, με καταλυτική συνεισφορά στην είσοδο της Κυπριακής Δημοκρατίας στην Ευρωπαϊκή Ένωση, σε αγαστή συνεργασία με τις κυβερνήσεις της Ελλάδος, τις κυβερνήσεις του ΠΑΣΟΚ. Είμαστε υπερήφανοι για τη συμβολή του, γιατί υπηρέτησε το αληθές εθνικό μας συμφέρον με ρεαλισμό και τόλμη και θα τον τιμούμε για την παρακαταθήκη του. 
Υπάρχει μια συζήτηση που οφείλει να γίνει, έστω με τη «μαύρη» αφορμή του αιφνίδιου θανάτου ενός σπουδαίου καλλιτέχνη, του Γιώργου Μαζωνάκη, με απόλυτο σεβασμό -πρώτον- στη μνήμη του και -δεύτερον- στο τεκμήριο αθωότητας όλων όσοι εμπλέκονται σ’ αυτήν την υπόθεση, αρκεί να τον δείχνουμε όλοι αυτόν τον σεβασμό. 
Και αυτό διότι σημείο το σημείο προκύπτουν ερωτήματα τα οποία γίνονται πλέον πιο σοβαρά μετά τις σημερινές δηλώσεις του Υπουργού Υγείας. Εδώ τις έχω. «Υπάρχει κρατική ευθύνη. Ανοιχτό το ενδεχόμενο επανίδρυσης του ΣΕΥΥΠ». Σε ποιους τα λέει αυτά ο κ. Γεωργιάδης σήμερα; Ποιοι αποφάσισαν να καταργηθεί το ΣΕΥΥΠ το οποίο ισχύει από το 2002; Ποιος το κατήργησε και το υπήγαγε στην Εθνική Αρχή Διαφάνειας ήδη από τον Αύγουστο του 2019; Η Κυβέρνηση Μητσοτάκη. Η Κυβέρνηση που κατά τον ίδιο τον κ. Γεωργιάδη -αυτόν τον κ. Γεωργιάδη- έχει διαμορφώσει συνθήκες συγκλονιστικής ευημερίας στην πατρίδα μας. Αυτή η Κυβέρνηση λέει ο κ. Γεωργιάδης δεν φρόντισε ώστε να ελέγχονται ιδιωτικά ιατρεία και δήθεν κλινικές ακόμα και στο κέντρο της Αθήνας που είναι γνωστά με διαφημίσεις παντού. Ο Υπουργός που κάποτε διαφήμιζε νανογιλέκα, που με δική του ρύθμιση έχει ο πανελλήνιος ιατρικός σύλλογος κομματικό στέλεχος διορισμένο πρόεδρο, μετά από επτά χρόνια μας λέει ότι το ΣΕΥΥΠ πρέπει να επανασυσταθεί σαν να είναι μια διατύπωση δημοσιογραφική, χωρίς λογοδοσία, χωρίς ανάληψη οποιασδήποτε ευθύνης από πλευρά της Κυβέρνησης. 
Ο Υπουργός Υγείας όμως δεν είναι ούτε δημοσιογράφος ούτε εκπρόσωπος Τύπου. Δεν είναι δημιουργός περιεχομένου για τις σελίδες κοινωνικής δικτύωσης. Είναι δημόσιος λειτουργός που οφείλει και εκείνος, όπως όλη η Κυβέρνηση, εξηγήσεις. Πόσοι έλεγχοι έγιναν στα ιατρεία; Πόσες κυρώσεις επιβλήθηκαν; Πώς αξιοποιήθηκε το εξειδικευμένο προσωπικό του πρώην ΣΕΥΥΠ; Ατόνησαν οι έλεγχοι μετά τη μεταφορά του ΣΕΥΥΠ στην Εθνική Αρχή Διαφάνειας; Γιατί αλλιώς γιατί ζητά τώρα την επανασύσταση του ο αρμόδιος Υπουργός Υγείας; Γι’ αυτό από χθες ο καλός συνάδελφος τομεάρχης Υγείας, Γιάννης Τσιρώνης κατέθεσε ερώτηση προς τον Υπουργό Υγείας με όλα αυτά τα ερωτήματα. Καταθέτω και την ερώτηση και το δημοσίευμα στα Πρακτικά, διότι σε αυτή την υπόθεση θα πρέπει να πέσει φως, όχι μόνο για το Γιώργο Μαζωνάκη αλλά και για όλους τους ανώνυμους και λιγότερο γνωστούς ασθενείς που βρέθηκαν σε ιατρεία που μπορεί να μην ελέγχθηκαν ποτέ. Γιατί επιτελικό κράτος σημαίνει τελικά αναποτελεσματικότητα παντού. Και το λένε και τα στελέχη σας. Πιστοποιείται πια με βέλη εξ ιδίων. 
(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Μιλώντας για επιτελικό κράτος και αναποτελεσματικότητα, η τροπολογία που έχει κατατεθεί σήμερα είναι μίνι νομοσχέδιο. Για την παιδεία είναι το πρώτο άρθρο. Ακόμα μία σκηνή σε μια οπερέτα κακοστημένη και κακοπαιγμένη. Έβλεπα ξανά χθες τις δηλώσεις του κ. Πιερρακάκη στον κρίσιμο χρόνο τότε. Θα ερχόταν το Γέηλ, το Χάρβαρντ, το Κολούμπια, η Σορβόννη. Πόσες φορές, κυρίες και κύριοι συνάδελφοι της Αντιπολίτευσης μας έλεγαν ψέματα; Ο σημερινός Υπουργός Οικονομικών και Πρόεδρος του Eurogroup έλεγε ψέματα μαζί με όλη την Κυβέρνηση στις ελληνικές οικογένειες. Και όταν σας τα λέγαμε τότε μας κάνατε μαθήματα. Όταν σας λέγαμε ότι πάτε να παρακάμψετε το άρθρο 16, αντί να αναθεωρήσετε, όπως έπρεπε και πρέπει και το λέμε, εσείς τρέχατε τότε να το παρακάμψετε για να μπορέσουν να κάνουν μπίζνες αυτοί που είχαν προνομιακή ενημέρωση. 
Λέγαμε ότι υπάρχουν ζητήματα νομικά, ότι υπάρχουν ζητήματα εφαρμογής, ότι υπάρχουν ζητήματα αρχιτεκτονικής. Και δικαιωθήκαμε πικρά με την απόφαση του Συμβουλίου της Επικρατείας. Και τώρα; Τώρα τρέχετε να διορθώσετε τα ημαρτημένα. Αν μας είχατε ακούσει δεν θα είχε συμβεί τίποτα από όλα αυτά. Φωνάζαμε, ζητούσαμε στοιχεία με τον κοινοβουλευτικό έλεγχο, που ακόμα δεν μας έχουν έρθει γιατί χάθηκαν από το Υπουργείο Παιδείας έως εδώ, για τις εγγυητικές επιστολές, για το ποιος πλήρωσε, για το αν υπάρχει σχέση ανάμεσα στο μητρικό πανεπιστήμιο και στο εδώ κολέγιο που ανωτατοποιήθηκε. Όλα αυτά χάθηκαν και βάλατε τα παιδιά και τις οικογένειες σε μια περιπέτεια. Αυτούς που σας πίστεψαν. Και τους βάζετε ακόμα πιο μέσα σε αυτήν την περιπέτεια και δεν το λύνετε. Πρέπει να πάρετε πίσω το άρθρο 1 το οποίο φυσικά και θα καταψηφίσουμε.
Μιλώντας για την τροπολογία, πράγματι υπάρχουν διατάξεις τις οποίες θα ψηφίζαμε. Κύριε Υπουργέ, κύριε Λιβάνιε, σας άκουσα -και το έχω κάνει πολλές φορές αναφορά- σε μια προηγούμενη συζήτησή μας το καλοκαίρι να λέτε ότι συμφωνείτε ότι θα πρέπει οι τροπολογίες να ψηφίζονται διάταξη τη διάταξη, άρθρο το άρθρο. Κι εγώ σας πίστεψα ότι συμφωνείτε. Ακριβώς. Παρακαλώ πολύ, θέλω μέχρι το τέλος αυτής της συνεδρίασης να ζητήσετε από το Προεδρείο της Βουλής να σπάσει η τροπολογία σε επιμέρους διατάξεις ώστε να τοποθετηθούμε άρθρο το άρθρο σε κάθε μία διάταξη από αυτές τις ατάκτως ερριμμένες, ετερόκλητες και κατά αντισυνταγματικό τρόπο σωρευθείσες σε μία τροπολογία διατάξεις ώστε να μπορούμε να τοποθετηθούμε και να μην είμαστε και εμείς όμηροι της κυβερνητικής πρακτικής, ώστε να λειτουργήσει το Κοινοβούλιο ως εγγύηση δημοκρατίας, μέρα που είναι, διεθνής ημέρα της δημοκρατίας. 
Στο όνομα αυτής της δημοκρατίας πρέπει να κάνουμε και να σταματήσουμε εδώ μια συζήτηση στην οποία πολύ σωστά από το πρωί αναφέρθηκε ο εξαίρετος συνάδελφος και εισηγητής μας, ο Παναγιώτης Δουδωνής. Να σταματήσει μια υποβολιμαία συζήτηση χωρίς αντικείμενο, μια νομική και πολιτική παραφιλολογία που γίνεται με δόλο, επί σκοπώ, για το πολιτικό παρόν και μέλλον ενός καταδικασμένου για εγκληματική οργάνωση, η αποφυλάκιση του οποίου έγινε τηλεοπτικό προϊόν νωρίτερα. Καλύφθηκε σε ζωντανή μετάδοση από τηλεοπτικά δίκτυα πανελλαδικής εμβέλειας. Θέλετε να κλείσουμε τα μάτια, να βάλουμε το κεφάλι στην άμμο, να στρουθοκαμηλίσουμε όλες και όλοι μαζί και να πούμε ότι επειδή δεν τον βλέπουμε δεν υπάρχει; Ή να μιλήσουμε και να σταματήσουμε μια συζήτηση εν τη γενέσει της; Δεν πρέπει να ανοίξει καν. Ανοίγει από τα φερέφωνα και τα μεγάφωνα των καταδικασμένων για εγκληματική οργάνωση της νεοναζιστικής Χρυσής Αυγής, του φορέα των ιδεών του μίσους που οδηγούν σε βία και σε εγκλήματα, των φερέφωνων και των μεγάφωνων, των ανθρώπων εκείνων που έχουν σπεύσει εδώ και καιρό να υιοθετήσουν όλα τα συνθήματα της άκρας δεξιάς. Τη ρητορική της, τα αιτήματά της, το ύφος της, όλα της άκρας δεξιάς και της ριζοσπαστικής δεξιάς διεθνώς, στα κοινωνικά ζητήματα, στο μεταναστευτικό, κύριε Καιρίδη, στην καθημερινή ζωή. Παντού. Αυτοί είναι σήμερα που ανοίγουν και συντηρούν τα ερωτήματα. Να τελειώνει, λοιπόν, αυτή η συζήτηση. Έχει νομοθετήσει αυτή η Βουλή και έχει αποφασίσει και κρίνει ο Άρειος Πάγος, η δικαιοσύνη, σε αυτόν τον τόπο τα πάντα. Και είναι απολύτως δεσμευτικά για όλους χωρίς εξαιρέσεις. 
Η δημοκρατία δεν είναι αφελής. Ανέχεται όλους και τα πάντα εκτός από την απειλή εναντίον της. Έχει και τα μέσα και τους θεσμούς και τη γνώση για να αυτοπροστατεύεται. Δεν εκδικείται η δημοκρατία, αλλά γνωρίζει να προστατεύει τον εαυτό της. Και όλοι εμείς όσοι αγωνιστήκαμε και αγωνιζόμαστε χρόνια ολόκληρα απέναντι στο τέρας δεν θα σιωπήσουμε. Σιγά μη φοβηθούμε.
Μετά από τόσα χρόνια διακυβέρνησης, κυρίες και κύριοι συνάδελφοι, η Κυβέρνηση φέρνει ένα σχέδιο νόμου που αλλάζει τη λογική της εξέλιξης στο δημόσιο, τις βαθμίδες και την κατάληψη θέσεων ευθύνης. Έτσι τουλάχιστον ισχυρίζεται και αυτό εμπεριέχει μια παραδοχή ορθή στη βάση της ότι χρειάζεται αναμόρφωση ο τρόπος κάλυψης θέσεων ευθύνης. Αλλά υπάρχουν προβλήματα στο παρόν σχέδιο νόμου. Και πρώτα από όλα υπάρχει μια εγγενής ομολογία ότι δεν έχετε πετύχει τίποτα σε αυτό το επίπεδο επτά χρόνια τώρα και μετά από τόσες διατάξεις. Ο έβδομος -στον όγδοο πλέον- χρόνος διακυβέρνησης της Νέας Δημοκρατίας του Κυριάκου Μητσοτάκη κι όμως με ευθύνη της Κυβέρνησης και των διαδοχικών πολιτικών ηγεσιών του Υπουργείου Εσωτερικών το σύστημα επιλογής προϊσταμένων γίνεται, εξελίσσεται και ολοκληρώνεται κατά κανόνα με αναθέσεις και όχι με κανονικές διαδικασίες. 
Δεν λέμε ότι όποιος έχει τυπικά προσόντα έχει απαραίτητα και τα ουσιαστικά προσόντα, ούτε υποτιμούμε την ανάγκη τα ουσιαστικά προσόντα να διαγιγνώσκονται με έναν τρόπο επιστημονικό και αντικειμενικό, αλλά αυτό απέχει πολύ από το να προσμετρώνται τα τυπικά προσόντα σε τόσο μικρό ποσοστό στον τελικό βαθμό. Και μάλιστα την ίδια ώρα να είναι αντιθέτως τεράστιο το ποσοστό που λαμβάνει εκείνος που είχε υπάρξει προϊστάμενος. Δημιουργούνται δύο κατηγορίες ταχυτήτων, δύο κατηγορίες υπαλλήλων χωρίς κάποια αξιοκρατική διαδικασία επιλογής. Γιατί εδώ υπάρχουν και προϊστάμενοι που ανατέθηκαν τα καθήκοντα σε αυτούς χωρίς αξιοκρατική διαδικασία επιλογής όπως είπαμε ότι γίνεται κατά κόρον τα προηγούμενα χρόνια. 
Άρα, τι συμβαίνει; Επιβραβεύουμε κατ’ ουσία τη μη αξιοκρατική επιλογή, την επιλογή που στηρίχθηκε στην κρίση του ενός και δίνουμε σε υπαλλήλους ένα σαφές προβάδισμα χωρίς αξιοκρατική βάση. Το ΑΣΕΠ το οποίο χρησιμοποιείτε ως φύλλο συκής σε όλη αυτή τη διαδικασία πώς άραγε θα τα καταφέρει να κάνει και τον διαγωνισμό προσλήψεων μαζί με τον διαγωνισμό για τις θέσεις ευθύνης; Είναι εφικτό με τόσο βαρείς διαγωνισμούς; Σε ποια εξεταστικά κέντρα; Με ποιους υπαλλήλους και ποιους συμβούλους; Πότε θα ολοκληρωθούν αυτές οι διαδικασίες; Και μη μας πείτε ότι θα φταίει το ΑΣΕΠ. Το έχουμε ξανακούσει αυτό. Όλα τα βήματα ως εκεί είναι του δικού σας Υπουργείου. Ακόμη και η διοικητική υποστήριξη είναι του Υπουργείου Εσωτερικών. Είναι φύλλο συκής και επίφαση νομιμότητας και αξιοκρατίας το ΑΣΕΠ σε ένα αναξιοκρατικό, δυστυχώς, σύστημα επιλογής. 
Ας δούμε όμως τη μεγάλη εικόνα, διότι όλα αυτά εντάσσονται σε μια φιλοσοφία, στη φιλοσοφία ενός δημοσίου, το οποίο παραμένει με υπηρεσίες υποστελεχωμένες, με χαμηλούς μισθούς, στο οποίο ακόμα και να είχατε τα χρήματα δεν θα είχατε δώσει τον δέκατο τρίτο μισθό, σύμφωνα με τον Υπουργό Οικονομικών κ. Πιερρακάκη, στο οποίο τάζετε δωράκια μετά τις εκλογές και εφόσον σας ψηφίσουν οι δημόσιοι υπάλληλοι -τα Χριστούγεννα του 2027- σε ένα δημόσιο όπου θριαμβολογείτε για αυξήσεις μισθών εξαιτίας της αύξησης του κατώτατου μισθού που είναι υποπολλαπλάσιος του πληθωρισμού και που κόβονται, επειδή δεν τιμαριθμοποιείτε τη φορολογική κλίμακα στους μισθωτούς, ένα δημόσιο ανίκανο να προσεγγίσει στελέχη από τον ιδιωτικό τομέα σε ειδικότητες όπως οι μηχανικοί και οι επιστήμονες πληροφορικής. Δεν μπορούμε να εγκρίνουμε, λοιπόν, ένα τόσο αναποτελεσματικό και κακοσχεδιασμένο σύστημα. 
Εμείς θέλουμε αξιοκρατία, διαφάνεια και ιδανικά, ναι, όλο αυτό να το είχαμε συζητήσει και ψηφίσει πολλά χρόνια πριν, πριν επιλέξετε να καλύψετε τις θέσεις ευθύνης με ανάθεση, η οποία ήταν ωφέλιμη για εσάς τότε. Θέλουμε ένα σοβαρό και αξιόπιστο σύστημα αξιολόγησης συνολικά, όχι σαν αυτό που λέτε ότι εφαρμόζετε και τον δικό σας νόμο -του κ. Βορίδη- δεν τον έχετε εφαρμόσει ποτέ κατ’ ουσίαν. 
Και αυτό συνδέεται, προφανώς, με το πώς βλέπει η Κυβέρνηση το κράτος και το δυναμικό του και με αυτό που θα δούμε και αύριο στη Συνταγματική Αναθεώρηση που κλείνει η Προτείνουσα Βουλή της εργασίες της για το Σύνταγμα, το μνημείο ιδεοληψίας, την πρόταση για το άρθρο 103, όπου τι μας λέει; Την ώρα που υπάρχουν μετακλητοί υπάλληλοι παντού, την ώρα που υπάρχουν σύμβουλοι εξωτερικοί, μια τάση outsourcing στα πάντα, η Νέα Δημοκρατία επιμένει να ενοχοποιεί τους δημοσίους υπαλλήλους. Την ώρα που η Κυβέρνηση αδυνατεί ή δεν θέλει να εφαρμόσει ακόμα και τους δικούς της νόμους για την αξιοκρατία και την αξιολόγηση, κάνει ιδεοληπτικές ασκήσεις επί χάρτου ενεργοποιώντας κοινωνικό αυτοματισμό. Η μονιμότητα -το λέμε και σήμερα, θα το πούμε και αύριο- είναι εγγύηση νομιμότητας. Η μονιμότητα δεν προστατεύει τον υπάλληλο, προστατεύει το δημόσιο συμφέρον. 
Απέναντι σε αυτό το στρεβλό σύστημα, από τη Θεσσαλονίκη ο Πρόεδρος του ΠΑΣΟΚ και Αρχηγός της Αξιωματικής Αντιπολίτευσης αντιπαρέβαλε το Εθνικό Σχέδιο Μεταρρύθμισης του Κράτους «Αναστάσιος Πεπονής», με ένα νέο και αναβαθμισμένο ΑΣΕΠ, αξιοκρατία σε όλες τις προσλήψεις, κεντρικό ρόλο στην Εθνική Σχολή Δημόσιας Διοίκησης και Αυτοδιοίκησης, μείωση του αριθμού των Υπουργών, θωράκιση και συνταγματική κατοχύρωση της «Διαύγειας», νέο πλαίσιο δημοσίων συμβάσεων και ενίσχυση -πραγματική ενίσχυση- της Τοπικής Αυτοδιοίκησης, με αποσαφήνιση των τριών επιπέδων της διοίκησης, πόρους και προσωπικό, πραγματικές αρμοδιότητες και φορολογική αποκέντρωση στο επίπεδο της Τοπικής Αυτοδιοίκησης. 
Αυτό το εθνικό μεταρρυθμιστικό σχέδιο είναι η ραχοκοκαλιά του μεταρρυθμιστικού μας προγράμματος και είναι η βασική εγγύηση για μια χώρα που μας χωρά όλους. 
Σας ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ τον κ. Μάντζο. 
Παρέμβαση έχει ζητήσει ο κ. Χήτας. 
Ορίστε, κύριε συνάδελφε. 
ΚΩΝΣΤΑΝΤΙΝΟΣ ΧΗΤΑΣ: Κύριε Πρόεδρε, ευχαριστώ πολύ. Θα είμαι πάρα πολύ σύντομος.
Κύριε Υπουργέ, θα αναφερθούμε και εμείς στο θέμα της τροπολογίας, γιατί πραγματικά μας δυσκολεύετε τη ζωή. Και αναφέρομαι σε εσάς διότι, καλώς ή κακώς, το δικό σας νομοσχέδιο είναι και κουβαλάτε και εσείς τώρα αυτό το βάρος. Γιατί βάρος είναι, κοινοβουλευτικό βάρος είναι αυτό. Δεν μας διευκολύνετε καθόλου. Και το λέμε προκειμένου να ενημερωθεί λίγο ο ελληνικός λαός, τι ακριβώς συμβαίνει. Γιατί ό,τι ψηφιστεί σήμερα εδώ, αύριο θα κυκλοφορήσει και θα πούνε το τι ψήφισε ο καθένας, το κάθε κόμμα. 
Ναι, αλλά εδώ μιλάμε για ένα μπλέντερ διατάξεων σε δέκα κόλλες χαρτί που καλούμαστε να τις ψηφίσουμε όλες μαζί. Θα τις ψηφίσουμε όλες μαζί, δηλαδή, να πούμε ή «ναι» ή «όχι» ή «παρών» σε διατάξεις οι οποίες μεταξύ τους είναι τελείως ετερόκλητες, καμία σχέση. Δηλαδή, θα θέλαμε, για παράδειγμα, να ψηφίσουμε τη διάταξη που αφορά στην κάλυψη επισκευής για την πρώτη κατοικία που διευρύνεται το ποσό κ.λπ. Βεβαίως, θέλουμε να το στηρίξουμε αυτό. Δεν μπορούμε να το στηρίξουμε, γιατί έχετε και άλλες διατάξεις μέσα, άσχετες με τη συγκεκριμένη που σας ανέφερα. Και αυτό είναι ένα γεγονός το οποίο συμβαίνει συνέχεια. 
Είναι ένα σύνηθες φαινόμενο, όπως για παράδειγμα το πρότυπο κέντρο που θα λειτουργήσει για την άνοια. Διαφωνούμε ως προς το ότι θα είναι Νομικό Πρόσωπο Ιδιωτικού Δικαίου, αλλά, εν πάση περιπτώσει, είναι ένα κέντρο το οποίο αποτελεί ένα βήμα. Θα θέλαμε και εμείς να το στηρίξουμε κ.λπ., αλλά έχετε και άλλα πράγματα μέσα για τα πανεπιστήμια, πάλι, τις αλλαγές αυτές που θέλετε να κάνετε για να τα περάσετε. 
Εν πάση περιπτώσει, αυτή είναι μια λάθος κοινοβουλευτική συνήθεια και διαδικασία, την οποία πρέπει να την αλλάξουμε οπωσδήποτε. Ως εκ τούτου, δεν μπορούμε να υπερψηφίσουμε στο σύνολό της την τροπολογία. Δεν γίνεται, γιατί έχει διατάξεις με τις οποίες διαφωνούμε. Είναι έξι διατάξεις. Θα μπορούσε να είναι ένα μικρό νομοσχέδιο -ένα μικρό νομοσχέδιο- έξι διατάξεις άσχετες μεταξύ τους. Ας δοθεί η δυνατότητα στα κόμματα να τοποθετούμαστε χωριστά σε κάθε διάταξη, να είναι ξεκάθαρο το κάθε κόμμα τι υπερψηφίζει, τι καταψηφίζει, από τι απέχει κ.λπ.. Αυτό ήθελα να πω κύριε Πρόεδρε. 
Ευχαριστώ πολύ.

ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Χήτα.
Επόμενος ομιλητής είναι ο κ. Καιρίδης, Κοινοβουλευτικός Εκπρόσωπος της Νέας Δημοκρατίας και μετά θα αρχίσουμε τις δευτερολογίες, ξεκινώντας από την κ. Ρούσσου. 
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, κυρίες και κύριοι, επιτρέψτε μου να απαντήσω σε όσα περισσότερα μπορώ από αυτά που ακούστηκαν από την Αντιπολίτευση, ξεκινώντας από την είδηση της ημέρας, την αποφυλάκιση του Κασιδιάρη. 
Όπως είπα και στην προηγούμενη παρέμβασή μου, η καταδίκη της εγκληματικής οργάνωσης και της πολιτείας Κασιδιάρη είναι απόλυτη, είναι ομόθυμη, είναι καθολική. Όμως, η συζήτηση που έγινε εδώ σήμερα και ο τρόπος με τον οποίο επιχειρεί να την κάνει μέρος της Αντιπολίτευσης, ενέχει έναν κίνδυνο, τον οποίο θέλω να επισημάνω και να προσέξουμε. 
Δεν είναι δυνατόν η δημοκρατία μας να εμφανίζεται φοβική -γιατί δεν είναι φοβική- απέναντι σε έναν εγκληματία. Και δεν είναι δυνατόν η Βουλή, μέσα από αυτήν τη συζήτηση, να ρίχνει νερό στο μύλο εκείνων των δυνάμεων και κάποιων μέσων ενημέρωσης που επιχειρούν να εμφανίσουν τον Κασιδιάρη ως σταρ. Να είμαι, λοιπόν, ξεκάθαρος. Ο Κασιδιάρης δεν είναι σταρ, είναι εγκληματίας. Με απόφαση της ελληνικής πολιτείας και των οργάνων της, της ανεξάρτητης ελληνικής δικαιοσύνης, εξέτισε την ποινή του και τώρα, όπως κάθε εγκληματίας που εκτίει την ποινή του, αποδίδεται πίσω στην κοινωνία, ελπίζω, μεταρρυθμισμένος. 
Πέρα, όμως, από αυτόν τον κίνδυνο, υπάρχει και μια ντροπή: Κάποιοι στα ακροδεξιά του πολιτικού φάσματος φαίνεται να αισθάνονται την αποφυλάκιση Κασιδιάρη ως απειλή -απειλή για τους ίδιους εκλογικά και τα «ψηφουλάκια» τους- και προσφεύγουν σε υπερβολές, πέραν όσων μας είχαν συνηθίσει μέχρι σήμερα. Και αναφέρομαι συγκεκριμένα -όπως το έκανα και στην πρωτολογία μου- στην παρέμβαση του Αρχηγού της Ελληνικής Λύσης, του κ. Βελόπουλου, ο οποίος στο παρελθόν μας είχε πει ότι πρέπει να πυροβολούμε τις βάρκες με τους άντρες, γυναίκες και παιδιά μέσα, με ό,τι αυτό σημαίνει, για την εικόνα και τη διεθνή θέση της ελληνικής πολιτείας. Σήμερα πήγε ένα βήμα παραπέρα και μας είπε ότι πρέπει να ανακαλέσουμε εκατόν δέκα χιλιάδες ιθαγένειες οι οποίες δόθηκαν παράνομα, παράτυπα -δεν μπήκε σε λεπτομέρειες. 
Θέλω να επισημάνω ότι η αφαίρεση ιθαγένειας δεν έχει προταθεί πουθενά στην Ευρώπη, από κανένα κόμμα, πλην της Αλτερνατίβας στη Γερμανία, τη δόξα της οποίας, της ναζιστικής, εδώ στην Ελλάδα που έχει υποφέρει τόσο όχι μόνο από τους ναζί τότε, αλλά και από την ίδια την Αλτερνατίβα, η οποία, όπως τόνισα, δημιουργήθηκε το 2011 με αφορμή την ελληνική κρίση δημοσίου χρέους για να αντιπαρατεθεί στην πολιτική Μέρκελ και Σόιμπλε, την οποία θεωρούσε αδύναμη και μαλθακή απέναντι στην Ελλάδα. Μόνο, λοιπόν, η Αλτερνατίβα στη Γερμανία έχει προτείνει κάτι τέτοιο. Και ήρθε σήμερα ο κ. Βελόπουλος εδώ στη Βουλή να τη μιμηθεί. 
Πέραν των υπολοίπων, κάνει και μια σημαντική λαθροχειρία. Μίλησε για λαθρομετανάστες που πήραν ιθαγένεια. Αυτό καθ’ αυτό είναι αντιφατικό. Κανένας λαθρομετανάστης δεν μπορεί να πάρει ιθαγένεια. Προϋπόθεση για την αίτηση ιθαγένειας είναι να είσαι νόμιμος κάτοικος της χώρας και να τηρείς μια σειρά από πολύ αυστηρές προϋποθέσεις. Πες ότι δεν το ήξερε και το είπε. Θα έπρεπε να το ξέρει, αυτονόητο δεν είναι; Έλα μου ντε που ήδη από το 2019 είχε υποβάλει σχετική ερώτηση, για λαθρομετανάστες που παίρνουν ιθαγένεια, στον τότε Υπουργό Εσωτερικών κ. Θεοδωρικάκο. Και πήρε απάντηση. Ότι κάτι τέτοιο δεν γίνεται και δεν μπορεί και να γίνει. Με όλα τα στοιχεία. Άρα, ξέρει. Ξέρει και ηθελημένα έρχεται εφτά χρόνια μετά να παραπλανήσει. Έρχεται να παραπλανήσει την Εθνική Αντιπροσωπεία καταχειροκροτούμενος από τους Βουλευτές του, να παραπλανήσει τον ελληνικό λαό και να το παίξει πιο αυστηρός από τους υπόλοιπους. 
Ιθαγένεια παίρνουν οι ομογενείς, κύριε Βερόπουλε, εθνοτικής ελληνικής καταγωγής, ως επί το πλείστον, παίρνουν σύζυγοι Ελλήνων πολιτών, παίρνουν παιδιά που γεννήθηκαν στην Ελλάδα και δεν ξέρουν άλλη πατρίδα. 

Και να σας το πω κι αλλιώς. Oι Έλληνες είμαστε ένα διασπορικό έθνος. Έχουμε πάνω από τέσσερα εκατομμύρια απόδημους στο εξωτερικό. Οι αντίστοιχοι Βελόπουλοι της Αμερικής, της Γερμανίας, της Αυστραλίας θα βγουν με την ίδια ατζέντα, την αφαίρεση δηλαδή της αμερικανικής, γερμανικής ή αυστραλιανής ιθαγένειας από τους Έλληνες ελληνικής καταγωγής κατοίκους των χωρών αυτών; Αυτοί είναι οι παραλογισμοί της άκρας δεξιάς κι αυτός είναι ο αγώνας τον οποίο έχουμε να δώσουμε σήμερα.
Θέλω να διαβεβαιώσω και τους μεν, τους πολέμιους -τους εύκολους πολέμιους- του φασισμού και τους δε, που φοβούνται την αποφυλάκιση και σπεύδουν να γίνουν βασιλικότεροι του βασιλέως, ότι δεν υπάρχει θέμα Κασιδιάρη. Το έλυσε η ελληνική πολιτεία με νόμο αυτής της Κυβέρνησης το 2021 και σε αυτό συμφωνεί σχεδόν το σύνολο της συνταγματικής κοινότητας. Δεν έχει πολιτικά δικαιώματα, δεν μπορεί να κατέβει στις εκλογές και με αυτόν τον νόμο άλλωστε απαγορεύτηκε η κάθοδος το 2023 και έγινε ό,τι έγινε με τους Σπαρτιάτες στη συνέχεια. Η δικιά μας Κυβέρνηση, λοιπόν, έλυσε το θέμα, αλλά δεν είμαι εδώ τώρα για να πάρω εγώ τα εύσημα, να πω στην Αντιπολίτευση, η οποία δεν έβρισκε θέση και αίθουσα για να κάνει τη δίκη.
Θα πω μόνο κάτι στην κ. Κωνσταντοπούλου. Μας είπε ότι οι τρεις πρώην Σπαρτιάτες ψηφίζουν με εμάς. Ξέρετε ποια είναι η διαφορά; Να το πείτε στην Αρχηγό σας. Ότι αυτοί οι τρεις δεν κάνουν διαφορά. Δεν είναι κρίσιμο νούμερο. Η Πλειοψηφία της Νέας Δημοκρατίας είναι συμπαγής. Ξέρετε που κάναν διαφορά; Να το θυμίσετε στην κ. Κωνσταντοπούλου. Το 2015, όταν με τις ψήφους της Χρυσής Αυγής ρίξατε την κυβέρνηση του Αντώνη Σαμαρά και οδηγήσατε μαζί αριστερά και φασίστες τη χώρα σε πρόωρες εκλογές, παρά το πνεύμα, για να μην πω και το γράμμα του Συντάγματος. Τότε είχε σημασία. Ιδού η υποκρισία της κ. Κωνσταντοπούλου, λοιπόν. Μας εγκαλεί για κάτι το οποίο εκείνη έκανε πολύ περισσότερο τότε.
Και έρχομαι στην υπόθεση και ανθρώπινη τραγωδία με τον Γιώργο Μαζωνάκη. Δεν υπάρχει καμμία αμφιβολία ότι έχουμε να κάνουμε με μια αποτυχία, συνολική αποτυχία, από πολλές πλευρές αποτυχία, αποτυχία και της πολιτείας και πρέπει να το δούμε. Αλλά, κύριε Μάντζο, επειδή γνωριζόμαστε όλοι σ’ αυτήν εδώ την Αίθουσα, δόξα τω Θεώ, δεν είμαστε πάρα πολλοί, το ΣΕΥΥΠ λειτουργούσε τόσο καλά μέχρι το 2019; Δεν νομίζω. Απόδειξη; Ότι σ’ αυτήν εδώ την Αίθουσα έχουμε πολιτικό Αρχηγό, ο οποίος έκανε καριέρα και έγινε εκατομμυριούχος, τον κ. Βελόπουλο -τα ξέρετε αυτά- ο οποίος έγινε εκατομμυριούχος πουλώντας φύκια για μεταξωτές κορδέλες και εκμεταλλευόμενος την αφέλεια του ελληνικού λαού. Εδώ υπάρχει ένα ζήτημα αφέλειας στη σημερινή εποχή. Ζούμε σε μια εποχή όπου οι μηχανές γίνονται εξυπνότερες και οι άνθρωποι γίνονται αφελέστεροι, οι οποίοι όχι μόνο εμπιστεύονται την ψήφο τους στον κάθε τσαρλατάνο της πολιτικής, αλλά ακόμα και τη ζωή τους, όπως είδαμε με το αντιεμβολιαστικό κίνημα και τώρα με αυτούς τους κομπογιαννίτες γιατρούς -απ’ ό,τι φαίνεται, θα το δείξει η δικαιοσύνη, να κρατήσω μια επιφύλαξη- στο Κολωνάκι. Ήρθαν μάλιστα κάποιοι Βουλευτές της Ελληνικής Λύσης -γιατί δεν στερούμαστε χιούμορ- να μιλήσουν για τις ευθύνες της πολιτείας στην υπόθεση Μαζωνάκη. Τον Αρχηγό τους τον ρώτησαν, ο οποίος έκανε καριέρα και συνεχίζει να κάνει καριέρα, απ’ ό,τι καταλαβαίνω;
Στο ΣΥΡΙΖΑ απάντησα για τον Καλίν και τον Δεμίρη. Δεν πρόλαβα να πω, λίγο περισσότερο μυαλό όταν κάνετε αντιπολίτευση. Πάτε στη Θεσσαλονίκη, στην πόλη μας, κύριε Γιαννούλη, με την Αρχηγό σας. Υπάρχουν ζητήματα για τα οποία μπορείτε να κάνετε αντιπολίτευση, μπορώ να σας πω. Το μετρό δεν είναι ένα απ’ αυτά. Αυτό το χαζοχαρούμενο βιντεάκι που κυκλοφορεί στο tiktok, όπου πάτε με τη Ρένα Δούρου να καταγγείλετε την Κυβέρνηση της Νέας Δημοκρατίας για το μετρό, ε, δεν περπατάει, δεν πουλάει. Πρώτον, διότι το μετρό έγινε και είναι ένα τεράστιο έργο και δεν θα γινόταν και δεν θα ολοκληρώνονταν χωρίς αυτήν την Κυβέρνηση και τις προσπάθειες που έκανε, με τη λυσσαλέα δική σας αντίσταση και έγινε και η επέκτασή του. Μπορούμε να μιλήσουμε για άλλα προβλήματα, εγώ δεν αιθεροβατώ, παραδέχομαι ότι δεν τα έχουμε λύσει όλα, αλλά το μετρό πιστώνεται. Τι να κάνουμε; Διαλέξτε άλλο.
Και κάτι άλλο, κύριε Μάντζο, γιατί σας άκουσα με πολύ θυμό να εγκαλείτε τον Υφυπουργό. Ναι, πρέπει να ξέρουμε τι θα ψηφίσετε. Δεν είναι επτασφράγιστο μυστικό, να μας το κρατάτε μυστικό, «έχω ένα μυστικό». Να μάθουμε τι θα ψηφίσετε. Όπως πρέπει να μάθουμε -και το ερώτημα θα τίθεται κάθε μέρα μέχρι τις εκλογές-με ποιον θα πάτε να συνεργαστείτε, αν τα καταφέρετε και πετύχετε την πολυπόθητη πρωτιά, όπως μας λέτε. Αυτό είναι το ερώτημα. Και όσο και να προσπαθείτε να μπουρδουκλώνεστε και να χάνετε τα αυγά και τα πασχάλια, όπως ο καλός συνάδελφος, Απόστολος Πάνας, χθες με εμένα στο κανάλι, που μίλησε για συνεργασία με τον Τσίπρα -δεν σας ρώτησε εσάς, κύριε Δουδωνή, φαντάζομαι ότι εσείς θα διαφωνείτε, κάνατε καριέρα ενάντια στον Αλέξη Τσίπρα και είπατε πράγματα για τον Τσίπρα που ούτε εγώ δεν έχω τολμήσει να πω-, αλλά ο κ. Πάνας θέλει συνεργασία. Εν πάση περιπτώσει, χωρίς τον Τσίπρα, χωρίς τον Μητσοτάκη, με ποιον; Θα πρέπει να μας το πείτε. Διότι μετά υπάρχει η κ. Κωνσταντοπούλου, ο Γιάνης με ένα «ν», ο Στέφανος Κασσελάκης. Θα το πείτε και δεν θα μας το κρατάτε μυστικό, ούτε θα παίζουμε τις κουμπάρες και χαμηλώστε τους τόνους.
Ο κόσμος έχει προβλήματα, δεν υπάρχει καμία αμφιβολία και σημαντικά προβλήματα και είμαστε πιεσμένοι. Όλοι είναι πιεσμένοι. Κανείς δεν μπορεί να είναι χαρούμενος. Όμως, αυτή είναι η μισή, για να σας πω την αλήθεια, το ένα τρίτο της αλήθειας. Οι άλλες δυο αλήθειες που πρέπει ταυτόχρονα να λέγονται, είναι ότι η Ελλάδα δείχνει μια αξιοσημείωτη, τουλάχιστον διεθνώς, ανθεκτικότητα στη διεθνή θύελλα που ζούμε. Την ώρα που το γαλλικό ομόλογο είναι πολύ πάνω από το Ελληνικό, το Ιταλικό, το Βρετανικό, το Αμερικανικό δανείζεται με πολύ υψηλότερο επιτόκιο, το Ελληνικό δημόσιο αξιόχρεο αλλά και συνολικά η πορεία της Ελληνικής οικονομίας αποτιμάται από τους διεθνείς -αφήστε εμάς και τις κομματικές μας αντιπαραθέσεις- θετικά, απολύτως θετικά. Αλλά και αυτό είναι το ένα τρίτο της αλήθειας.
Υπάρχει ακόμα ένα τρίτο της αλήθειας. Φτάνει αυτή η πρόοδος, η αναμφισβήτητη που έχει πέσει η ανεργία και στην ουσία δεν υπάρχει σε πολλά επαγγέλματα; Ψάχνεις να βρεις εργαζόμενους και δεν βρίσκεις. Ρωτήστε τι γίνεται στον τουρισμό, τι γίνεται στις κατασκευές, τι γίνεται στη γεωργία. Ψάχνεις να βρίσκεις και δεν βρίσκεις. Οι εξαγωγές οι οποίες αυξήθηκαν, η βιομηχανία που αύξησε το μερίδιό της στο ΑΕΠ την ώρα της αποβιομηχάνισης στη Γερμανία και αλλού, η αλλαγή του παραγωγικού μοντέλου που γίνεται σιγά σιγά, η απόλυτη μείωση του δημόσιου χρέους, όλα αυτά τα μεγάλα και σημαντικά, φτάνουν; Δεν φτάνουν. Αυτό είναι το άλλο ένα τρίτο, το τελευταίο τρίτο της αλήθειας.
Έχουμε ακόμα πολύ δρόμο. Μείναμε πάρα πολύ πίσω τα χρόνια της κρίσης, δεν υπάρχει καμμία αμφιβολία και σήμερα συγκρινόμαστε με τους πρώην ανατολικοευρωπαίους και όχι πάντα θετικά. Υπάρχουν ανατολικοευρωπαϊκές χώρες που μας έχουν ξεπεράσει, η Πολωνία και γι’ αυτό θα πρέπει να είμαστε απολύτως σε εγρήγορση και να επιμείνουμε στον δρόμο της σοβαρότητας, της αξιοπιστίας, μακριά από τον λαϊκισμό και τις διάφορες τρέλες που ακούσαμε εδώ από το πρωί και ακούμε καθημερινά και στα κανάλια και από το Βήμα της Βουλής. Δεν έχουμε περιθώρια να κλωτσήσουμε την καρδάρα με το γάλα, τώρα που την έχουμε μαζέψει και τώρα που οι προοπτικές είναι πραγματικά θετικές.
Έχουμε κάνει πολύ δρόμο, έχουμε μεγάλη πρόοδο, δεν αρκεί, πρέπει να επιμείνουμε και πάνω απ’ όλα να μην πέσουμε θύματα ούτε της αμνησίας και να ξεχάσουμε τι πάθαμε την περίοδο 2015-2019, ούτε της αμεριμνησίας κάποιων που μας κρατάνε μυστικό το τι θα κάνουν το βράδυ των εκλογών.
Σας ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καιρίδη. 
Έχουν ζητήσει παρέμβαση κάποιοι συνάδελφοι. Ο κ. Χήτας έχει τον λόγο. Θα ακολουθήσει ο κ. Γιαννούλης και μετά ο κ. Μάντζος. 
ΧΡΗΣΤΟΣ ΓΙΑΝΝΟΥΛΗΣ: Έχω την εντύπωση ότι εγώ προηγήθηκα για την παρέμβαση.
ΠΡΟΕΔΡΕΥΩΝ (Βασίλειος Βιλιάρδος): Έχει προηγηθεί. Μετά εσείς και μετά ο κ. Μάντζος. 
Κύριε Χήτα, έχετε τον λόγο. 
ΚΩΝΣΤΑΝΤΙΝΟΣ ΧΗΤΑΣ: Θα είμαι πάρα πολύ σύντομος, γιατί η πολιτική αισχρότητα και αλητεία έχει τα όριά της. 
Τι εννοείτε, κύριε Καιρίδη; Ότι για το μπάχαλο το κράτος σας, που πέθανε ένας άνθρωπος, που δεν υπάρχουν έλεγχοι, φταίει ο Βελόπουλος που πουλάει τις κηραλοιφές του, οι οποίες έχουν έγκριση από τον ΕΟΦ; Τι εννοείτε -γιατί θα τα πούμε στα δικαστήρια; Ότι τα σκευάσματα που πουλάει είναι παράνομα; Η αλοιφή που θα βάλει στο προσωπάκι του κάποιος είναι παράνομη; Αυτό υπονοείτε; Τι υπονοείτε ακριβώς; Ότι για τον θάνατο του Μαζωνάκη φταίει ο Βελόπουλος; Αυτό είπατε πριν από λίγο; 
Να σας ενημερώσουμε ότι όλα έχουν την έγκριση του ΕΟΦ. Τα γνωρίζετε αυτά; Ο πολιτικός σας πάτος δεν έχει τελειωμό, ο κατήφορός σας. Εάν υπάρχει κάποιος που μπορεί να φοβάται κάτι εδώ μέσα, κύριε Καιρίδη, είναι το κόμμα σας, το οποίο έχει ακόμα την αίσθηση της Βόρειας Ελλάδας από τη ΔΕΘ και φοβάστε πάρα πολύ για το τι επικρατεί στη Βόρεια Ελλάδα. 
Και αν δεν πιστεύετε εμένα, πιστέψτε τον Υπουργό, ο οποίος τουλάχιστον είναι σοβαρός, τον κ. Λιβάνιο, που ασχολείται και από τα δημοσκοπικά ευρήματα, να σας ενημερώσει αυτός εάν υπάρχει λόγος φόβου της Ελληνικής Λύσης. 
Δεν φοβόμαστε κανέναν και τίποτα. Δεν φοβόμαστε καν τις δικές σας πολιτικές αλητείες ούτε τον πολιτικό σας βόθρο και κατήφορο. Δεν τον φοβόμαστε και ούτε ασχολούμαστε, αλλά αυτά τα οποία ακούστηκαν σήμερα εδώ πραγματικά ξεπερνάνε κάθε όριο. 
Ποιος το λέει αυτό; Ο άνθρωπος που εκπροσωπεί κοινοβουλευτικά το κόμμα του οποίου ο Υπουργός Υγείας, ο άνθρωπος πανάθεμά τον, πουλούσε νανογιλέκα για τον καρκίνο! Και δεν ντρέπεστε λίγο; Δεν ντρέπεστε λίγο; Νανογιλέκα πουλούσε ο πρώτος διδάξας! Μηχάνημα βλέπω εδώ που περνάς το τσιγάρο ανάμεσα και δεν σου προκαλεί καρκίνο. Το πουλούσε. Διαφημίζει παραϊατρικά μηχανήματα. 
Δεν μιλάμε τώρα για να βάλεις μια κηραλοιφή και να ανακουφιστείς, εγκεκριμένη από τον ΕΟΦ. Μιλάμε για νανογιλέκο που θεραπεύει τον καρκίνο. Μιλάμε για μηχάνημα που περνάς τα τσιγάρα μέσα και δεν σου προκαλούν καρκίνο. Και τον έχετε αυτόν τον άνθρωπο, που επιδόθηκε χρόνια σε τσαρλατανισμό, Υπουργό Υγείας! Σε ένα κράτος μπάχαλο που δουλεύει ο κάθε κομπογιαννίτης, που πεθαίνει ο κόσμος, φταίει ο Βελόπουλος που σου πουλάει την κηραλοιφή εσένα, εγκεκριμένη από τον ΕΟΦ, στον κάθε εσένα! Αυτό σου φταίει. 
Μεγάλο θέμα έχεις με τον Βελόπουλο, φίλε, πολύ μεγάλο. Μου αρέσεις και μας αρέσει πάρα πολύ που πονάτε, αλλά έχουμε και μια συμβουλή για τον πόνο: «Ανακουφιστικόν». Θα νιώσετε υπέροχα. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ.
Κύριε Γιαννούλη, έχετε τον λόγο.
ΧΡΗΣΤΟΣ ΓΙΑΝΝΟΥΛΗΣ: Θα προσπαθήσω να σοβαρευτούμε όσο μπορούμε, κύριε Πρόεδρε, και αναφέρομαι στον Κοινοβουλευτικό Εκπρόσωπο της Νέας Δημοκρατίας. 
Στη θέση του θα ντρεπόμουν να συνυπογράψω μια τροπολογία που προσβάλλει βάναυσα τη λειτουργία του Συμβουλίου της Επικρατείας. Πριν καθαρογραφεί, έχετε φέρει εδώ, στο πρώτο άρθρο της τροπολογίας-κλαμπ σάντουιτς, στην ουσία την εκ προοιμίου ακύρωση ή προσβολή του Συμβουλίου της Επικρατείας, πριν ακόμα καθαρογραφεί. 
Θα ντρεπόμουν, επίσης, να χαρακτηρίσω τους πολιτικούς μου αντιπάλους με αγοραίες εκφράσεις, με ένα επιτηδευμένο χαμόγελο ευκολίας, υπεροχής, ναρκισσισμού και οίησης. Δεν θα αποδώσω χαρακτηρισμούς. 
Θα ντρεπόμουν να ανήκω στην παράταξη του Βασίλη Παπαγεωργόπουλου με ένα έργο υποθαλάσσιας αρτηρίας 80 εκατομμυρίων ευρώ που δεν μπήκε μια βίδα. Θα ντρεπόμουν να ανήκω στην παράταξη του Κυριάκου Μητσοτάκη που καθυστέρησε επί τέσσερα χρόνια, με επιπλέον κόστος σε αποζημιώσεις εκατοντάδων εκατομμυρίων, για ένα ημιτελές Μετρό. 
Δεν τολμάτε με την ίδια άνεση και ευφορία να πάτε στις δυτικές συνοικίες της Θεσσαλονίκης. Ακόμα περιμένουνε τη δέσμευση για την επέκταση του Μετρό στη Δυτική Θεσσαλονίκη. 
Θα ντρεπόμουν να ανήκω σε μια παράταξη, γιατί δεν έχετε περπατήσει προφανώς στη Θεσσαλονίκη, κι ελπίζω να μην έχετε την τύχη που θα έχει ο κ. Φλωρίδης ως υποψήφιος στην Α΄ Θεσσαλονίκης πλέον. Ελπίζω να μην έχετε την ίδια τύχη κι ελπίζω να μην χρειαστεί να αναμετρηθείτε πραγματικά με την άποψη και την εκτίμηση των πολιτών για τη Νέα Δημοκρατία στη Θεσσαλονίκη και στη Βόρεια Ελλάδα. 
ΔΗΜΗΤΡΙΟΣ ΚΑΙΡΙΔΗΣ: Εσείς θα αναμετρηθείτε;
ΧΡΗΣΤΟΣ ΓΙΑΝΝΟΥΛΗΣ: Ακούστε, κύριε Καιρίδη, να σας πω κάτι. Ένα αμήχανο χαμόγελο, μια επιτηδευμένη ευφορία, ένας εξυπνακισμός δεν σώζει τα προσχήματα. 
Αυτήν τη στιγμή εκπροσωπείτε μια παράταξη, η οποία παίζει τη γάτα με το ποντίκι με την ανεργία, τα εισοδήματα των πολιτών, την ενεργειακή εκτίναξη των τιμών σε καύσιμα και ενέργεια, το δράμα του Έλληνα πολίτη, κι εσείς χαριεντίζεστε με τον ναρκισσισμό. Δεν γίνεται αυτό να το θεωρείτε πολιτική κανονικότητα.
Θέλω πραγματικά να σας παρακαλέσω, χωρίς να χρειάζεται να ανταλλάσσουμε βαρείς χαρακτηρισμούς, ελάτε μαζί μου, με οποιονδήποτε αν θέλετε, να περπατήσουμε στη Θεσσαλονίκη, σε οποιαδήποτε πόλη της Βόρειας Ελλάδας, για να δείτε τι σημαίνει το αποτύπωμα εγκατάλειψης μιας περιφέρειας από μια Κυβέρνηση που έχει μοναδικό και κύριο σκοπό της να ευνοεί λίγους και ελάχιστους. 
Ξέρετε την ιστορία του Flyover στη Θεσσαλονίκη, επειδή εμφανίζεστε και ως βέρος Θεσσαλονικιός; Τη γνωρίζετε; 
ΔΗΜΗΤΡΙΟΣ ΚΑΙΡΙΔΗΣ: Αφού είμαι Θεσσαλονικιός. Εσύ δεν είσαι!
ΧΡΗΣΤΟΣ ΓΙΑΝΝΟΥΛΗΣ: Γνωρίζετε, κύριε Καιρίδη, ότι η περιβαλλοντική μελέτη για την επιβάρυνση ήχου φορτίου έγινε από την Κυβέρνησή σας, από τις υπηρεσίες σας, την περίοδο που ο περιφερειακός δρόμος ήταν κλειστός λόγω πανδημίας; Μπορείτε να μου βρείτε ένα παράδειγμα στον κόσμο που εκπονήθηκε μελέτη σε σχέση με την ηχορύπανση με lockdown; Μία χώρα στον κόσμο. 
ΔΗΜΗΤΡΙΟΣ ΚΑΙΡΙΔΗΣ: Άρα, κακώς γίνεται.
ΧΡΗΣΤΟΣ ΓΙΑΝΝΟΥΛΗΣ: Εγώ σας λέω τον τρόπο και τη μέθοδο με την οποία κάνετε κάποιους να γίνονται πλουσιότεροι κι έρχεστε στο Εθνικό Κοινοβούλιο, χαριεντίζεστε με τον εαυτό σας, θεωρώντας ότι εκπροσωπείτε την ιδανικότερη Κυβέρνηση όλων των Ελλήνων. Ε, δεν είναι έτσι. Λυπάμαι. Έτσι είναι, αν έτσι νομίζετε. Η κατάσταση είναι δύσκολη και η αλαζονεία σας την κάνει δυσκολότερη. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Γιαννούλη. 
Κύριε Μάντζο, έχετε τον λόγο. 
ΔΗΜΗΤΡΙΟΣ ΜΑΝΤΖΟΣ: Ευχαριστώ, κύριε Πρόεδρε. 
Θα προσπαθήσω και εγώ με τη σειρά μου να επαναφέρω τη συζήτηση σε πολιτικό κλίμα, μακριά από χαρακτηρισμούς και σε ένα κοινοβουλευτικό επίπεδο που νομίζω αρμόζει στη συζήτηση.
Θα μεταφέρω κι εγώ τη συζήτηση, σε συνέχεια του κ. Γιαννούλη, στα πραγματικά προβλήματα. Διότι, πράγματι, συμφωνώ με τον κ. Καιρίδη, οι πολίτες έχουν προβλήματα, αλλά μόνο γι’ αυτά δεν μιλάμε. Και να σας υπενθυμίσω, κύριε Κοινοβουλευτικέ Εκπρόσωπε της Νέας Δημοκρατίας, ότι ο λαός μας και οι εργαζόμενοι καταναλωτές μαζί με τους φίλους και γείτονες Βούλγαρους βρισκόμαστε στις χαμηλότερες θέσεις της Ευρωπαϊκής Ένωσης στην αγοραστική μας δύναμη. 
Να σας θυμίσω κάτι το οποίο ζούμε από το πρωί, το νέο ρεκόρ των τιμών στην αμόλυβδη και το ντίζελ στις αντλίες όλων των πρατηρίων υγρών καυσίμων, τα ρεκόρ των τιμών στα βασικά αγαθά στα οποία υποτίθεται ότι ο κ. Θεοδωρικάκος παρακάλεσε τις εταιρείες και τα κράτησαν χαμηλά, ενώ αυτά ανατιμήθηκαν, για να μειωθούν στη συνέχεια κατά τι τον Σεπτέμβριο, το ρεκόρ στις τιμές της στέγασης σε αγορά και ενοίκιο στην έναρξη ενός ακαδημαϊκού έτους, τη σταθερή αύξηση των ιδιωτικών δαπανών υγείας και τις πρώτες θέσεις της χώρας μας στις ευρωπαϊκές κατατάξεις και μια καινούργια πρωτιά που σήμερα μαθαίνουμε από τον Ευρωπαϊκό Οργανισμό Υγείας, ότι βρισκόμαστε πρώτοι με 49%, έναν στους δύο εργαζομένους, να αναφέρουν αύξηση του άγχους ή και κατάθλιψης κατά την παροχή εργασίας. Ένας στους δύο εργαζομένους. Οι εργαζόμενοι που δουλεύουμε περισσότερο από τον ευρωπαϊκό μέσο όρο, με χαμηλότερη παραγωγικότητα της εργασίας από τον ευρωπαϊκό μέσο όρο. 
Σε αυτήν τη χώρα, σε αυτήν την εργασιακή αγορά, ήρθατε σήμερα από το Βήμα της Βουλής, σε συνέχεια όσων ακούσαμε από τον κ. Μαρινάκη, τον κ. Γεωργιάδη, τον κ. Βορίδη, να μας πείτε ότι ψάχνουν να βρουν εργαζόμενους οι επιχειρήσεις και δεν βρίσκουν και ότι όποιος ψάχνει δουλειά βρίσκει, επαναλαμβάνοντας το σκεπτικό πίσω από μια ανάλγητη, κυνική, αντικοινωνική και εντελώς νομικά και πολιτικά έωλη άποψη του Κυβερνητικού Εκπροσώπου παρακαλώ, ο οποίος ως άγγελος ειδήσεων ή μελλοντικών εξελίξεων μας είπε ούτε λίγο ούτε πολύ ότι κατά την άποψή του -και της Κυβέρνησης λέμε εμείς- θα υπάρξει μείωση του επιδόματος ανεργίας στους δύο μήνες και θα πρέπει αυτή η συζήτηση να ανοίξει και να εφαρμοστεί, γιατί οι άνθρωποι βρίσκουν εύκολα δουλειές.	
Αυτή είναι η άποψη της Κοινοβουλευτικής Ομάδας την οποία εκπροσωπείτε, κύριε Καιρίδη; Μη μου πείτε για προσωπικές απόψεις. Η άποψη η δική σας, της Κοινοβουλευτικής Ομάδας, την οποία εκπροσωπείτε. Διότι εδώ, με τη Νέα Δημοκρατία και η εκπροσώπηση έχει χάσει την έννοια της. Βγαίνει ο Κυβερνητικός Εκπρόσωπος και λέει κάτι, χωρίς να εκπροσωπεί κανέναν. Βγαίνει ο Κοινοβουλευτικός Εκπρόσωπος και λέει κάτι παρόμοιο, χωρίς και εκείνος να εκπροσωπεί κανέναν. Και όλοι εκπροσωπούν μόνο τους εαυτούς τους. Αλλά, όταν βγαίνει ένας Βουλευτής του ΠΑΣΟΚ, εκπροσωπεί όλο το ΠΑΣΟΚ. Όταν βγαίνει μία Βουλευτής του ΣΥΡΙΖΑ, εκπροσωπεί όλο το ΣΥΡΙΖΑ. Ο Κυβερνητικός Εκπρόσωπος, δεν εκπροσωπεί την Κυβέρνηση, ποτέ!
Αυτή είναι η δημοκρατία της προπαγάνδας στη Νέα Δημοκρατία που μας έχετε επιβάλλει. Δεν θα σας περάσει. Θα δεσμευτείτε εδώ, τι ακριβώς εννοείτε, διότι οι μάσκες έχουν πέσει και σας βλέπουν όλοι και τρομάζουν. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ.
Ο κ. Καζαμίας έχει τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Ακούσαμε λίγο πριν, κύριε Πρόεδρε, τον Κοινοβουλευτικό Εκπρόσωπο της Νέας Δημοκρατίας, τον κ. Καιρίδη, πάλι να προσπαθεί απελπισμένα να διαστρεβλώσει την πραγματικότητα για να καλύψει τις άστοχες δηλώσεις που έκανε πριν. 
Σήμερα, από το πρωί ο κ. Καιρίδης μάς λέει ότι ο Κασιδιάρης δεν είναι αντίπαλος. Αυτό μας είπε. Μας είπε, επίσης, ότι θα πρέπει να μην παίζουμε, λέει, το παιχνίδι του και κατά συνέπεια, θα πρέπει να μην είμαστε ενάντιοι, να μην ασκούμε κριτική και να μην υποστηρίζουμε την απόλυτη σύγκρουση με τη Χρυσή Αυγή, αυτή την εγκληματική οργάνωση και με τον φασισμό και τον νεοναζισμό. 
[bookmark: _Hlk240390517]Ο κ. Καιρίδης, αφού άκουσε αυτά που άκουσε από την κ. Κωνσταντοπούλου, για το γεγονός ότι τρεις από τους πρώην Βουλευτές των Σπαρτιατών, εκ των οποίων ένας, ο Κωνσταντίνος Φλώρος, βρισκόταν για μήνες ανάμεσα στα έδρανα της Νέας Δημοκρατίας -μάλιστα αστειευόταν με Βουλευτές της Νέας Δημοκρατίας, του έκαναν και νοήματα και αναφορές από το Βήμα-, έρχεται τώρα να εφεύρει το εξής: Λέει ότι το 2014-2015, όταν έπεσε η Κυβέρνηση Σαμαρά, έπεσε γιατί η κ. Κωνσταντοπούλου, λέει, ψήφισε μαζί με τη Χρυσή Αυγή. Τι εννοεί τώρα ο κ. Καιρίδης; Εννοεί ότι όταν ο κ. Δήμας ήταν υποψήφιος για την Προεδρία της Δημοκρατίας, το γεγονός ότι όλος τότε ο ΣΥΡΙΖΑ και η κ. Κωνσταντοπούλου, η ΔΗΜΑΡ που ήταν εταίρος της Κυβέρνησης Σαμαρά, το ΚΚΕ και όλοι οι άλλοι που δεν ψήφισαν για Πρόεδρο της Δημοκρατίας τον κ. Δήμα, το έκαναν λέει - αυτά είναι τα επιχειρήματα του κ. Καιρίδη- για να ψηφίσει η Ζωή Κωνσταντοπούλου από όλους αυτούς μαζί με τη Χρυσή Αυγή. Μπράβο, κύριε Καιρίδη! 
Να σας θυμίσω και κάτι άλλο, όμως, γιατί τέτοιες εξυπνάδες τις έχουμε βαρεθεί από εσάς. Τον Απρίλιο του 2014, όμως, ξέρετε ποιος ήταν Γραμματέας του Υπουργικού Συμβουλίου της Κυβέρνησης Σαμαρά; Ο Μπαλτάκος. Ξέρετε τι έκανε ο Μπαλτάκος όντας Γραμματέας του Υπουργικού Συμβουλίου της Κυβέρνησης Σαμαρά, Νέας Δημοκρατίας και ΠΑΣΟΚ; Μιλούσε στο τηλέφωνο με τον Κασιδιάρη. Τα γνωρίζετε αυτά, οπότε καλό θα είναι να κοιτάξετε τη λερωμένη σας φωλιά. Εδώ και μήνες συνεργάζεστε με ακροδεξιούς Βουλευτές από τους Σπαρτιάτες. Ο κ. Βορίδης είχε έρθει μια φορά σε μία συνεδρίαση κοινοβουλευτικής επιτροπής και έκανε χειρονομίες αλληλεγγύης από την είσοδο -από την πόρτα- στον Κατσιβαρδά, ο οποίος είναι Βουλευτής των Σπαρτιατών. 
 Αυτά κατά τον κ. Καιρίδη δεν είναι πρόβλημα. Πρόβλημα είναι ότι το 2015 δεν υποστήριξε τον υποψήφιο για την Προεδρία της Δημοκρατίας της Νέας Δημοκρατίας η Ζωή Κωνσταντοπούλου. Αυτά, κύριε Καιρίδη, να τα αφήσετε κατά μέρος. Δεν πείθουν κανέναν.
Το πρόβλημα είναι ότι στηρίζεστε εδώ και χρόνια πλέον στους ανεξάρτητους Βουλευτές των Σπαρτιατών. Έχετε μια παλιά παράδοση διαπλοκής με την ακροδεξιά και με τον Κασιδιάρη και καλό θα είναι να απολογηθείτε για αυτά.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)

ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία.
Κύριε Καιρίδη, έχετε τον λόγο για την τελευταία σας παρέμβαση.
ΔΗΜΗΤΡΙΟΣ ΚΑΙΡΙΔΗΣ: Ευχαριστώ, κύριε Πρόεδρε.
Θα μιλήσω μόνο για αυτά που είπε ο κ. Μάντζος, γιατί θεωρώ ότι με την Αξιωματική Αντιπολίτευση μπορούμε να κάνουμε έναν διάλογο. Εγώ σέβομαι και την ιστορία του ΠΑΣΟΚ και τα στελέχη και κάποιες από τις προγραμματικές θέσεις, άσχετα αν τα έχετε κάνει όπως τα έχετε κάνει με το ζήτημα των συνεργασιών και άκρη δεν μπορείτε να βρείτε. 
ΠΑΝΑΓΙΩΤΗΣ ΔΟΥΔΩΝΗΣ: Ε εντάξει! Δες τι είπε ο Γιόγιακας.
ΔΗΜΗΤΡΙΟΣ ΚΑΙΡΙΔΗΣ: Κύριε Δουδωνή, εντάξει, ειδικά εσείς αφήστε. 
ΠΑΝΑΓΙΩΤΗΣ ΔΟΥΔΩΝΗΣ: Τι «ειδικά εσείς»; Δεν το κατάλαβα!
ΠΡΟΕΔΡΕΥΩΝ (Βασίλειος Βιλιάρδος): Κύριε συνάδελφε, μην διακόπτετε συνεχώς, σας παρακαλώ.
ΔΗΜΗΤΡΙΟΣ ΚΑΙΡΙΔΗΣ: Ειδικά εσείς και το καταλάβατε πολύ καλά.
Λέω τώρα στον κ. Μάντζο τούτο...
ΠΑΝΑΓΙΩΤΗΣ ΔΟΥΔΩΝΗΣ: ...(Δεν ακούστηκε)
ΔΗΜΗΤΡΙΟΣ ΚΑΙΡΙΔΗΣ: Μην μου τρώτε τον χρόνο, όμως.
ΠΡΟΕΔΡΕΥΩΝ (Βασίλειος Βιλιάρδος): Κύριε Δουδωνή, θα συνεχίσετε; Αν δεν μπορείτε να ακούτε, βγείτε έξω.
ΔΗΜΗΤΡΙΟΣ ΚΑΙΡΙΔΗΣ: Είσαστε έξυπνος άνθρωπος, κύριε Μάντζο, και κάνετε μια τρομερή λογική υπέρβαση. Συνδέετε δύο διαφορετικά πράγματα. Από τη μία υπάρχουν κενά μεγάλα στην αγορά εργασίας, αυτό είναι δεδομένο, το λένε όλοι οι παραγωγικοί φορείς -ρωτήστε τους ξενοδόχους, ρωτήστε τις τεχνικές εταιρείες, θα σας το πουν- και από την άλλη υπάρχει η ξεκάθαρη θέση ότι δεν υπάρχει θέμα με το επίδομα ανεργίας. Άλλωστε, η ίδια η Υπουργός δήλωσε ότι αυτό είναι ανταποδοτικό και όχι προνοιακό. Άρα, δεν τίθεται θέμα. Το ξεκαθάρισε και ο Κυβερνητικός Εκπρόσωπος σήμερα. Το να έρχεστε και να μου βάζετε λόγια δεν περιποιεί τιμή, ούτε μπορούμε να προχωρήσουμε έτσι.
Εγώ, λοιπόν, με μεγάλη ταπεινότητα και χωρίς καμία διάθεση έπαρσης, μίλησα για προβλήματα. Μίλησα για ανηφορικό δρόμο που έχουμε, παρά την πρόοδο. Θέλετε να μιλήσω για πρωτιές; Ε, λοιπόν, να μιλήσω.
Έχουμε τη μεγαλύτερη πτώση ανεργίας στην Ευρώπη. Σήμερα έξι χώρες είναι πάνω από εμάς, μεταξύ των οποίων η Γαλλία, η Ιταλία, η Ισπανία. Έχουμε τη μεγαλύτερη πτώση δημοσίου χρέους παγκοσμίως. Στο τέλος του 2026 η Ιταλία θα μας έχει περάσει και στα επόμενα τρία χρόνια πολλές άλλες ευρωπαϊκές χώρες θα βρεθούν πάνω από εμάς. Είμαστε η χώρα με τη μεγαλύτερη αύξηση επενδύσεων, συν 90% σε σχέση με το 2019. Τις πήραμε στο 10%, τις πήγαμε στο 17,5%, θα τις φτάσουμε φέτος στο 19% του ΑΕΠ. Φτάνει; Δεν φτάνει, όταν ο μέσος ευρωπαϊκός όρος είναι στο 22%. Όμως, τις διπλασιάσαμε, κύριε Μάντζο, από τα 22 στα 45 δισεκατομμύρια και εδώ να έρθετε να κάνετε προτάσεις πώς θα τις πάμε στα 60.
Η δική μου γνώμη είναι ότι με τον Αλέξη Τσίπρα ή σε συνεργασία με τον Αλέξη Τσίπρα δεν πρόκειται να πάνε στα 60, διότι διώχνει επενδύσεις, διώχνει εμπιστοσύνη, αποσταθεροποιεί, όπως έγινε και όπως τις παρέδωσε στο 10% το  2019, εξαιρετικά χαμηλά, αποεπενδύοντας. Όμως, παραδεχθείτε ότι τις έχουμε διπλασιάσει.
Η παραγωγικότητά μας είναι χαμηλότερη των Γερμανών και των Σουηδών; Είναι μεγάλη η αλήθεια αυτή που λέτε; Προφανώς είναι. Γι’ αυτό χρειαζόμαστε επενδύσεις. Ο μόνος τρόπος για να αυξηθούν είναι η παραγωγικότητα μέσα από τις επενδύσεις. Δεν υπάρχει άλλος τρόπος.
Ως προς δε την αγοραστική δύναμη, σας το έχουμε ξαναπεί και άλλη φορά, ότι είναι ένας δείκτης παραπλανητικός, διότι δεν μετράει τη μαύρη αγορά. Ο σωστότερος δείκτης είναι να δείτε την ιδιωτική κατανάλωση, όπου η Ελλάδα έχει επτά χώρες πίσω της με χαμηλότερη ιδιωτική κατανάλωση. Ο Έλληνας καταναλώνει 20ος, 19ος στην κλίμακα. Φτάνει; Όχι. Μακάρι να τον κάνουμε να καταναλώνει όπως καταναλώνει ο Σουηδός ή ακόμα καλύτερα ο Λουξεμβούργιος, αλλά έχουμε δρόμο.
Σε αυτόν τον δρόμο είμαστε εδώ, για να συζητήσουμε και για τα λάθη και τις παραλείψεις, αλλά και για τις μεγάλες αναμφισβήτητες επιτυχίες, τις οποίες όσο αρνείστε, χάνετε σε αξιοπιστία. Αυτό και μόνο και με κάθε καλή διάθεση.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καιρίδη.
Θα ξεκινήσουμε τώρα με τις δευτερολογίες αντίστροφα. Καλείται στο Βήμα η κ. Έλλη Ρούσσου, ειδική αγορήτρια της Πλεύσης Ελευθερίας.
ΕΛΛΗ ΡΟΥΣΣΟΥ: Ευχαριστώ, κύριε Πρόεδρε. 
Ανάμεσα στις τροπολογίες που πήραμε χθες το βράδυ, αργά το βράδυ, υπάρχει και το άρθρο 6 που μιλάει για συμπληρωματική χρηματοδότηση από άλλες πηγές για τη χορήγηση χρηματοδοτήσεων υπό μορφή δανείων για την κάλυψη στεγαστικών αναγκών πρώτης κατοικίας. Για αυτό δεν έχει έρθει ο Υπουργός να μας πει, ο αρμόδιος Υπουργός να μας ενημερώσει, ποιοι θα είναι αυτοί οι άλλοι πόροι και οι πηγές χρηματοδότησης αυτού του τόσο σημαντικού θέματος, το οποίο ήρθε με μία τροπολογία και χωρίς διαβούλευση.
Από αυτό το πρόγραμμα έχουν επωφεληθεί μέχρι σήμερα είκοσι τρεις χιλιάδες νοικοκυριά, όμως αυτό είναι ένα πολύ μικρό αποτύπωμα σε σχέση με τη συνολική στεγαστική κρίση. Γιατί; Διότι με αυτά τα χρήματα τα νοικοκυριά παίρνουν παλιά ακίνητα, έχουν αυξηθεί πάρα πολύ οι τιμές των παλιών ακινήτων και υπάρχει τεράστια έλλειψη διαθέσιμων ακινήτων. 
Άρα, λοιπόν, το στεγαστικό πρόβλημα σήμερα παραμένει οξύ για χιλιάδες νοικοκυριά και κυρίως για τους νέους ανθρώπους, οι οποίοι δεν μπορούν να φύγουν από την πατρική κατοικία. Δεν λύνεται έτσι το πρόβλημα αυτό, με μία τροπολογία που έρχεται το βράδυ και δεν μας την εξηγεί ο Υπουργός, και που μέσα λέει «από άλλους πόρους». Ας μας πει, λοιπόν, τι γίνεται και τι σημαίνει όλο αυτό. Πώς θα ψηφίσουμε σήμερα!
Η Πλεύση Ελευθερίας έχει αναφερθεί πάρα πολύ σε αυτό και έχει δώσει μεγάλο αγώνα με τα ληστρικά funds και τους servicers, και υπερασπίζεται το θέμα της κατοικίας ως δικαίωμα. Αυτό είναι πολύ σημαντικό. Η πολιτεία οφείλει να προστατεύσει αυτό το δικαίωμα, αλλά με πολιτικές, όχι με μία τροπολογία που έρχεται πριν από δέκα ώρες, χωρίς να ξέρουμε τι σημαίνουν όλα αυτά που αναφέρονται. 
Θα αναφερθώ στις λοιπές διατάξεις, για τις οποίες δεν πρόλαβα να μιλήσω στην πρωτολογία μου. Πάλι στις λοιπές διατάξεις αντιμετωπίζουμε το ίδιο πρόβλημα, την προσωρινότητα που τείνει να μετατραπεί σε τρόπο διοίκησης. Παρατείνονται παλιά πειθαρχικά όργανα, προβλέπονται έκτακτες λύσεις στελέχωσης στους ΟΤΑ, παρατείνονται συμβάσεις και απαιτείται κατά παρέκκλιση παράταση, και μάλιστα για την ηλεκτρονική συνταγογράφηση. Κάθε μία από αυτές τις ρυθμίσεις μπορεί να έχει μια εύλογη πρακτική αιτιολογία. Όταν όμως η παράταση, η παρέκκλιση και η προσωρινή λύση επαναλαμβάνονται συστηματικά, τότε το ζήτημα δεν είναι πλέον η διαχείριση μιας εξαίρεσης, αλλά η αδυναμία σχεδιασμού μιας μόνιμης λύσης.
Και ξεκινώ από το νερό του Άρδα, ένα πάρα πολύ σημαντικό θέμα που μπήκε μέσα στις λοιπές διατάξεις. Πρόκειται για ένα ζήτημα που δεν είναι τεχνικό, περιφερειακό, με τη στενή έννοια του όρου, αλλά αφορά την υδατική ασφάλεια, την αγροτική παραγωγή, την οικονομική επιβίωση μιας ακριτικής περιοχής και μια κρίσιμη διασυνοριακή σχέση της χώρας. Και όμως, καλούμαστε σήμερα να αντιμετωπίσουμε αναδρομικά την προσωρινή συμφωνία της 12ης Φεβρουαρίου 2026 και ταυτόχρονα να δώσουμε τη δυνατότητα σύναψης αντίστοιχων προσωρινών συμφωνιών μέχρι το 2030. Το ερώτημα είναι σαφές. Ποια είναι η μόνιμη λύση και τι ακριβώς σχεδιάζει η Κυβέρνηση για την επόμενη μέρα; Δεν μπορεί η ασφάλεια του νερού να αντιμετωπίζεται επί τόσα χρόνια με προσωρινές συμφωνίες και να εξαρτάται από προσωρινές διευθετήσεις. 
Επίσης, βρίσκουμε παρεμβάσεις στην εκλογική νομοθεσία και στην επιστολική ψήφο, δηλαδή στον ίδιο τον πυρήνα της δημοκρατικής διαδικασίας των εθνικών εκλογών. Βεβαίως, είναι θετική μια πρόβλεψη που διευκολύνει την ισότιμη άσκηση του εκλογικού δικαιώματος, όμως η δυνατότητα κατανομής εκλογέων σε καταστήματα ευχερούς πρόσβασης θα πρέπει να εξασφαλίζεται πραγματικά σε όλη τη χώρα. 
Όταν όμως μεταβάλλονται διαδικασίες και προθεσμίες που αφορούν την επιστολική ψήφο, έναν καινούργιο θεσμό, η Κυβέρνηση πρέπει να μας εξηγήσει με απόλυτη σαφήνεια ποιο πρόβλημα ανέδειξε η εφαρμογή του προηγούμενου πλαισίου και γιατί απαιτείται αυτή η νέα αλλαγή στην προθεσμία. Διότι, βεβαίως, ούτε το νερό μιας ακριτικής περιοχής ούτε οι κανόνες με τους οποίους ασκείται το εκλογικό δικαίωμα μπορούν να αντιμετωπίζονται με υποσημειώσεις σε ένα πολυσέλιδο νομοσχέδιο. Είναι ζητήματα που θέλουν χρόνο, διαβούλευση, διαφάνεια, τεκμηρίωση και, βεβαίως, πλήρη κοινοβουλευτικό έλεγχο εκ μέρους μας.
Ανάλογη εικόνα υπάρχει και σε κρίσιμες λειτουργίες της τοπικής αυτοδιοίκησης, όπου πάλι η προσωρινή λύση τείνει να υποκαταστήσει τον μόνιμο σχεδιασμό. Στο σύστημα ηλεκτρονικής συνταγογράφησης παρατείνεται έως το τέλος του '26 η υφιστάμενη συμφωνία για τη λειτουργία αυτού του κρίσιμου πληροφοριακού συστήματος. Βεβαίως, δεν μπορεί να διακινδυνεύσει η λειτουργία αυτού του συστήματος ούτε για μία μέρα, αλλά τι θα γίνει μετά την 31η Δεκεμβρίου; Ποια είναι η λύση; Δεν μας έχει μιλήσει κανείς. Πώς διασφαλίζεται ότι δεν θα βρεθούμε ξανά μπροστά σε μία ακόμη παράταση;
Την ίδια εικόνα βλέπουμε και στη Δημοτική Αστυνομία, όπου, υπάλληλοι του Δήμου εξυπηρετούν τη Δημοτική Αστυνομία, λόγω έλλειψης στελέχωσης. Βλέπουμε, επίσης, τριετείς παρατάσεις συμβασιούχων στον ΦΟΔΣΑ, καθώς και αποσπάσεις που μπορούν να φτάσουν ακόμη και τα έξι χρόνια για την προστασία κρίσιμων οντοτήτων, καθώς και τριετείς αποσπάσεις στην Αλεξάνδρεια Ζώνη Καινοτομίας και λοιπά. Όταν όμως μια ανάγκη διαρκεί τρία ή έξι χρόνια, δύσκολα μπορεί να εξακολουθεί να αντιμετωπίζεται ως προσωρινή. 
Ένα σύγχρονο κράτος δεν μπορεί να λειτουργεί διαρκώς με παρατάσεις, αποσπάσεις, παρεκκλίσεις και μεταβατικά καθεστώτα. Χρειάζεται σταθερή στελέχωση, θεσμική συνέχεια και, πάνω από όλα, έναν μακροπρόθεσμο σχεδιασμό. Για αυτό θα θέλαμε να ξέρουμε έναν πραγματικό χάρτη εφαρμογής του νομοσχεδίου με συγκεκριμένα ορόσημα. Πότε εκδίδεται ο οδηγός αξιολόγησης; Πότε ολοκληρώνονται οι αναγκαίες κανονιστικές πράξεις; Πότε θα λειτουργήσει το μητρώο υποψηφίων προϊσταμένων; Πότε θα γίνει η πρώτη εξέταση; Πότε θα ολοκληρωθούν οι πρώτοι κύκλοι επιλογής ανά επίπεδο ευθύνης; Πότε θα λειτουργήσει το μητρώο του ΕΚΔΔΑ; Πότε θα ολοκληρωθεί ο νέος οργανισμός; Πότε παύουν οι μεταβατικές αναπληρώσεις; Πότε θα λειτουργήσει η υπηρεσία γενικής εποπτείας νομιμότητας των ΟΤΑ; Και πότε θα αντικατασταθούν οριστικά πια οι προσωρινές λύσεις που σήμερα παρατείνονται; 
Διακηρύσσετε την αξιοκρατία, αλλά μεταφέρετε στο νέο σύστημα πλεονεκτήματα που δημιουργήθηκαν από τις παλιές αναθέσεις. Δημιουργείτε αυστηρότερες μεταβατικές προϋποθέσεις για τους νεότερους υπαλλήλους. Διακηρύσσετε ενιαίους κανόνες, αλλά προβλέπετε εξαιρέσεις. Το Δημόσιο χρειάζεται υπαλλήλους που αξιολογούνται και εξελίσσονται, αλλά χρειάζεται ταυτόχρονα μια διοίκηση που προγραμματίζει, στελεχώνει, εφαρμόζει εγκαίρως τους νόμους της, τηρεί τις προθεσμίες της και λογοδοτεί όταν αποτυγχάνει. 
Ευχαριστώ πολύ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Ρούσσου. 
Καλείται στο Βήμα ο κ. Γεώργιος Ρούντας, ειδικός αγορητής της Νίκης. 
ΓΕΩΡΓΙΟΣ ΡΟΥΝΤΑΣ: Ευχαριστώ πολύ, κύριε Πρόεδρε.
Θα είμαι σύντομος, γιατί τα ζητήματα που αφορούν το νομοσχέδιο έχουν εξαντληθεί. Τοποθετήθηκε και η Κοινοβουλευτική μας Εκπρόσωπος, η κ. Κουρουπάκη. 
Ιδιαίτερη εντύπωση προκάλεσε το γεγονός ότι, πέρα από όλες αυτές τις επιπλέον διαδικασίες, τις εξετάσεις, τα μόρια και τα λοιπά, στο τέλος η τελική επιλογή μένει στα πολιτικά χέρια της Κυβέρνησης, γεγονός το οποίο δημιουργεί πάρα πολλά προβλήματα και ερωτηματικά συγκεντρωτισμού σε ένα πρωθυπουργοκεντρικό κράτος.
Επίσης, πρέπει να σχολιαστεί το ζήτημα της χρήσης ενδεχομένως και βιομετρικών ψηφιακών δεδομένων για το ζήτημα της εισόδου και εξόδου, να καταγράφεται δηλαδή η είσοδος και η έξοδος των εργαζομένων, που πολύ σωστά σχολιάστηκε και από άλλους συναδέλφους. 
Εμάς μας δημιουργεί ερωτηματικά το πώς θα εξελιχθεί στο μέλλον αυτή η διάταξη. Γιατί, ξέρετε, υπάρχει τεράστιο έλλειμμα δημοκρατίας τόσο σε ό,τι αφορά στο εθνικό επίπεδο όσο και σε ό,τι αφορά στο διεθνές. 
Επίσης, κάτι άλλο που ορθά επισημάνθηκε είναι το εξής. Το να κάνει ένας εργαζόμενος χρήση του δικαιώματος της απεργίας ή της αποχής, που είναι συνταγματικά κατοχυρωμένο, και τον οδηγήσει σε πειθαρχική δίωξη, θα του στερήσει το δικαίωμα να μπει στο ψηφιακό μητρώο υποψηφίων προϊσταμένων. Αυτό νομίζω ότι πρέπει να μας προκαλέσει πολλά ερωτηματικά, καθότι αύριο είναι και η δεύτερη συζήτηση για τη συνταγματική αναθεώρηση και υποτίθεται σήμερα είναι η Ημέρα της Δημοκρατίας. 
Θέλω να σχολιάσω κάτι σε ό,τι αφορά στην τροπολογία. Ξεκίνησα στην αρχική μου τοποθέτηση από το πρωί να κρίνω ζητήματα κακής νομοθέτησης από την πλευρά της Κυβέρνησης. Η τροπολογία είναι και αυτή -δανειζόμενος μια φράση της Κοινοβουλευτικής μας Εκπροσώπου, της κ. Κουρουπάκη- μνημείο κακής νομοθέτησης. Είναι σαράντα οκτώ σελίδες απ’ ό,τι μέτρησα, έχει έξι εντελώς ετερόκλητα άρθρα, που αφορούν στα ιδιωτικά πανεπιστήμια, τα οποία με τόσο ζήλο θέλετε να προωθήσετε, στο Κέντρο Άνοιας, σε ζητήματα που αφορούν σε δήμους, σε παιδικούς σταθμούς, σε διαθήκες, σε στεγαστικά δάνεια, και δεκαπέντε κυβερνητικές υπογραφές, οι οποίες, όπως βλέπω, μπήκαν προφανώς αργά το βράδυ, γιατί κατατέθηκε στις 10.48΄ εχθές το βράδυ. 
Αυτό, ξέρετε, δεν είναι ούτε ταχύτητα ούτε προχειρότητα. Επειδή συμβαίνει πάρα πολύ συχνά να έρχονται τροπολογίες άσχετες το προηγούμενο βράδυ, οι οποίες προσπαθούν να πιάσουν στον ύπνο το νομοθετικό Σώμα, θεωρούμε ότι είναι μία άθλια νομοθετική δολιότητα. 
Θα σταθώ στο άρθρο 1, που αφορά στα ιδιωτικά πανεπιστήμια, όπου προστίθεται το άρθρο 145Α σε ό,τι αφορά στην αναγνώριση χρόνου σπουδών σε παραρτήματα νομικών προσώπων πανεπιστημιακής εκπαίδευσης. 
Είναι μία απόδειξη ότι κάνετε το Σύνταγμα κουρελόχαρτο. Παραβιάζετε με τον χειρότερο τρόπο την αρχή της νομιμότητας, του κράτους δικαίου. Παρακάμπτετε το Σύνταγμα και την απόφαση του Σ.τ.Ε και αποδεικνύετε περίτρανα ότι θεωρείτε το κράτος, την πολιτεία και τους θεσμούς κομματικό σας τσιφλίκι, κομματικό σας λάφυρο, και όχι έναν χώρο όπου το Σύνταγμα, οι νόμοι και ο πολίτης θα μπορούν να κινούνται ελεύθερα. Είναι εντελώς άθλιο. 
Και δεν είναι μόνο αυτό. Αναγκάζετε το νομοθετικό Σώμα -σωστά σχολιάστηκε και αυτό, το έχουμε πει και εμείς σε προηγούμενο νομοσχέδιο- να ψηφίσει την τροπολογία εξ ολόκληρου. Ακόμα και να υπάρχει μια θετική διάταξη και να θέλει ο εκάστοτε Βουλευτής να τη στηρίξει, δεν δίνετε αυτό το δικαίωμα. 
Το πρώτο πράγμα που κι εγώ έμαθα ως νέος Βουλευτής εδώ μέσα είναι ότι η Βουλή έχει δύο βασικές αρμοδιότητες, τη νομοθετική λειτουργία και τον κοινοβουλευτικό έλεγχο. Εσείς αποδεικνύετε ότι παραβιάζετε με τον χειρότερο τρόπο και τα δύο. 
Καταψηφίζουμε την τροπολογία, όπως και το νομοσχέδιο. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Ρούντα. 
Επόμενος ομιλητής είναι ο κ. Θεόφιλος Ξανθόπουλος, ειδικός αγορητής του ΣΥΡΙΖΑ. 
ΘΕΟΦΙΛΟΣ ΞΑΝΘΟΠΟΥΛΟΣ: Σας ευχαριστώ, κύριε Πρόεδρε. 
Ξεκινώ από το μείζον, κατά την άποψή μου, που είναι πολιτικό και το οποίο συνδέεται, όπως είπα και στην τοποθέτησή μου, και με την αυριανή συζήτηση. 
Το 2010 σε εγκύκλιο που εξέδωσε το Υπουργείο Εσωτερικών, την οποία κατέθεσα στα Πρακτικά της Βουλής, η μη προκήρυξη θέσεων ευθύνης επισημάνθηκε ως πειθαρχικό αδίκημα. Το 2025 στο νέο Πειθαρχικό η μη συμμετοχή υπαλλήλου στην αξιολόγηση θεωρείται ως μείζον παράπτωμα, ικανό να οδηγήσει και στην απόλυση, όχι όμως η προκήρυξη θέσεων, η οποία σέρνεται από το 2010, και υπάρχει ανάγκη για το Υπουργείο, το οποίο εξέδωσε και νέα εγκύκλιο. 
Καταλαβαίνετε λοιπόν πώς συνδέονται η συζήτηση η σημερινή με την αυριανή αναθεώρηση του Συντάγματος και την άρση της μονιμότητας των δημοσίων υπαλλήλων. Αυτό, για να ξέρουμε ποια στρατηγική υπηρετεί η συγκεκριμένη νομοθετική πρωτοβουλία. 
Μιλάω για τη μη συμμετοχή του υπαλλήλου στην αξιολόγηση, όταν αυτό αποτελεί συλλογική διεκδίκηση, συλλογική απόφαση. Είναι περί τις δυόμισι χιλιάδες οι εκπαιδευτικοί που σέρνονται στα πειθαρχικά, γιατί δεν μπήκαν στη διαδικασία της αξιολόγησης, υπακούοντας στις γενικές συνελεύσεις των σωματείων τους. 
Και ενώ το ίδιο το Υπουργείο έχει μεριμνήσει σε ανύποπτους χρόνους το 2010 να θεωρήσει τη μη προκήρυξη των θέσεων πειθαρχικό αδίκημα, σήμερα έρχεται και θεωρεί μείζον τη μη συμμετοχή του υπαλλήλου στην αξιολόγηση και καταπίνει την κάμηλο της μη προκήρυξης των θέσεων ευθύνης. 
Δεύτερο σημείο, η περίφημη τροπολογία. Αναφέρθηκε προηγουμένως ο κ. Ρούντας της Νίκης. Είναι έξι άρθρα, εκ των οποίων τα τρία είναι σχετικά μεταξύ τους και τα άλλα τρία εντελώς ετερόκλητα. 
Θέλω όμως να ξεκινήσω από το άρθρο 1 «Κάλυψη δαπανών αρχικής πιστοποίησης προγραμμάτων των σπουδών παραρτημάτων των νομικών προσώπων πανεπιστημιακής εκπαίδευσης», αυτά δηλαδή που καθιερώθηκε στη δημόσια συζήτηση να λέγονται «τα ιδιωτικά πανεπιστήμια». 
Είναι απαράδεκτο κατ’ αρχάς από λόγους θεσμικού σεβασμού, πριν καν καθαρογραφεί η απόφαση του Συμβουλίου της Επικρατείας, η οποία ακύρωσε την άδεια λειτουργίας, που δεν έχει σχέση βέβαια με το περιεχόμενο του «νόμου Πιερρακάκη», αλλά με διοικητικές ρυθμίσεις αυτού του νόμου, και πριν καν δείτε λεπτομερώς τι διαλαμβάνει η απόφαση αυτή έτσι ώστε να παρέμβετε και να αποκαταστήσετε κατά τις υποδείξεις της απόφασης τις πλημμέλειες της διοικητικής λειτουργίας των νομικών προσώπων πανεπιστημιακής εκπαίδευσης, φέρνετε μία ρύθμιση με την οποία λέτε ότι «ω γέγονε, γέγονε, κανείς δεν θα έχει συνέπειες επειδή ακυρώθηκαν οι άδειες λειτουργίας αυτών των συγκεκριμένων πανεπιστημιακών ιδρυμάτων». Και με τον τρόπο αυτό, ουσιαστικά καταστρατηγείτε την ανεξαρτησία των εξουσιών αφενός και αφετέρου δίνετε στίγμα στην κοινωνία ότι ό,τι και να γίνει αυτή η επιλογή σας δεν θα υπακούσει σε κανενός είδους κρίση και σε κανενός είδους αναίρεση. 
Τρίτον, πάω στο άρθρο 108 του συγκεκριμένου νομοσχεδίου, που έχει σχέση με τη ρύθμιση των νερών του ποταμού Άρδα. Έχω κάνει ως Βουλευτής της περιοχής της Ανατολικής Μακεδονίας και Θράκης ερώτηση και μάλιστα έχω επανέλθει με επίκαιρη ερώτηση, ακριβώς για να ξέρει ο κόσμος ότι υπήρχε μία διακρατική συμφωνία που έληξε με τη Βουλγαρία για τη διαχείριση των νερών του ποταμού Άρδα και η Βουλγαρία, εφόσον έληξε η σύμβαση αυτή, δεν άφηνε τις ποσότητες που δικαιούτο η χώρα έτσι ώστε να εισρεύσουν ανάλογες ποσότητες υδάτων και να αρδευτούν τα κτήματα, τα χωράφια της περιοχής. 
Οι αγρότες της περιοχής έχουν έρθει σε δεινή θέση. Εκ των ενόντων, υπογράφηκε μία σύμβαση με την εταιρεία της Βουλγαρίας που διαχειρίζεται τα βουλγαρικά ύδατα με την Περιφέρεια Ανατολικής Μακεδονίας και Θράκης. 
Και έρχεστε σήμερα και λέτε ότι ό,τι έγινε καλώς έγινε, ότι η Περιφέρεια θα χρηματοδοτείται για τα έξοδα αυτής της συμφωνίας, χωρίς ουσιαστικά να μπαίνετε σε μία μακροπρόθεσμη συμφωνία -αν θυμάμαι καλά, η προηγούμενη συμφωνία ήταν διάρκειας περίπου τριάντα ή τριάντα πέντε ετών-, τέτοια που να διασφαλίζει τα χρήματα των Ελλήνων φορολογουμένων και κυρίως να διασφαλίζει τους αγρότες της περιοχής του βόρειου Έβρου ότι θα έχουν μια σταθερή ποσότητα υδάτων για να αρδεύουν τα χωράφια τους. 
Με αυτές τις πολιτικές ουσιαστικά καλύπτετε το πρόβλημα και αναδεικνύετε την ανεπάρκειά σας, ενώ -θα ξαναπώ- το κόστος αυτής της συμφωνίας παραμένει καταστρεπτικό για την εθνική οικονομία που έχουμε πληρώσει ανά περιόδους δύο και δυόμισι εκατομμύρια ευρώ για μια περίοδο πολύ λίγων μηνών. Δεν μπαίνετε σε μια ουσιαστική διαπραγμάτευση και συμφωνία, για να δούμε και εμείς πώς θα εξελιχθεί αυτή η υπόθεση. 
Και βεβαίως, με τον τρόπο που λειτουργείτε, καταστρατηγείτε και τα συμφέροντα της χώρας διότι οικονομικά μάς βγαίνει πολύ περισσότερο και κυρίως δημιουργείτε μια μεγάλη ανασφάλεια στους αγρότες της περιοχής. 
Με αυτήν την έννοια και η διαδικασία που ακολουθήθηκε -μιλάω για την περίοδο της διαβούλευσης του νομοσχεδίου- και η διαδικασία που ακολουθήθηκε στην τροπολογία η οποία κατατέθηκε χθες το βράδυ και βεβαίως το περιεχόμενο της τροπολογίας όπου συρράπτονται παντελώς ανόμοιες διατάξεις, δεν μας επιτρέπουν καμία άλλη στάση από το να τα καταψηφίσουμε και να πούμε ότι με αυτού του είδους τις μεθοδεύσεις δεν θα μπορέσετε να πείσετε την κοινωνία ότι στοχεύετε όντως σε ένα σύστημα ανάδειξης προϊσταμένων στο Δημόσιο, το οποίο θα ανταποκρίνεται στις ανάγκες της κοινωνίας και όχι στις κομματικές σας επιλογές. 
Και δεν θα μπορέσετε να πείσετε και εμάς εδώ στη Βουλή ότι θέλετε να τηρήσετε τις αρχές της καλής νομοθέτησης, αλλά είναι άγνωστο ποιος κακός δαίμονας δεν σας το επιτρέπει.
Σας ευχαριστώ πολύ, κύριε Πρόεδρε. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Ξανθόπουλε. 
Τον λόγο έχει ο κ. Ιωάννης Δελής, ειδικός αγορητής του Κομμουνιστικού Κόμματος Ελλάδος. Από την θέση σας, παρακαλώ. 
ΙΩΑΝΝΗΣ ΔΕΛΗΣ: Ευχαριστώ, κύριε Πρόεδρε. 
Συνοψίζοντας την άποψη και τη θέση του ΚΚΕ για το σημερινό νομοσχέδιο, να πούμε ότι αποτελεί στην ουσία ένα ακόμα κρίκο σε αυτήν τη μακρά αλυσίδα των κυβερνητικών παρεμβάσεων, διαχρονικών κυβερνητικών παρεμβάσεων -φυσικά και της Κυβέρνησης της Νέας Δημοκρατίας- στο χώρο της δημόσιας διοίκησης, ώστε οι εργαζόμενοι σε αυτήν να γίνουν εκόντες άκοντες τα πιο πειθήνια όργανα στην εφαρμογή και την υλοποίηση της αντιλαϊκής κυβερνητικής και κρατικής πολιτικής.
Είναι χαρακτηριστικό και αποκαλυπτικό ταυτόχρονα για τον κλοιό του αυταρχισμού, που σφίγγει για τους δημοσίους υπαλλήλους, αυτό που φέρνετε στο άρθρο 87 με τον παραπλανητικό τίτλο της απλούστευσης τάχα της πειθαρχικής διαδικασίας, μιλώντας και για επιτάχυνση. Τι κάνετε με το άρθρο 87; Αφαιρείτε ένα ολόκληρο στάδιο από την πειθαρχική διαδικασία - το στάδιο της εισήγησης- και αυτό το χαρακτηρίζετε ως ένα διαδικαστικό, ένα τυπικό στάδιο που δεν έχει καμία σημασία να αφαιρεθεί. 
Μιλάτε σοβαρά; Είναι διαδικαστικό ένα ακόμα στάδιο που αφορά τα δικαιώματα του διωκόμενου; Είναι διαδικαστικό ένα στάδιο το οποίο απαιτεί περαιτέρω ανάλυση, τεκμηρίωση και δεν αρκεί απλά το πόρισμα της πειθαρχικής ανάκρισης; Πόσο μάλλον όταν δεν υπάρχει καμιά φορά ούτε καν αυτό το πόρισμα, δηλαδή δεν προηγείται καν τέτοια πειθαρχική διαδικασία. 
Στην πραγματικότητα αυτό που κάνετε είναι να ενισχύετε την κατεύθυνση για τις λεγόμενες fast track διαδικασίες με το βλέμμα πάντα στοχοπροσηλωμένο σε εκείνες τις δυνάμεις μέσα στους δημοσίους υπαλλήλους, οι οποίοι σας χαλάνε τη σούπα της συναίνεσης και δεν αποδέχονται τη βάρβαρη πολιτική που εφαρμόζεται διαχρονικά από το κράτος και τις κυβερνήσεις του. 
Τώρα πάω στην τροπολογία. «Τι είχες, Γιάννη; Τι είχα πάντα»! Φέρνετε μία τροπολογία που αποτελείται από έξι διαφορετικά άρθρα έξι διαφορετικών Υπουργείων - μάλιστα ήρθαν και οι Υπουργοί εδώ για να τις υποστηρίξουν - και μας καλείτε να την ψηφίσουμε σε ένα, με μία ψήφο. 
Είμαστε υποχρεωμένοι, λοιπόν, να διευκρινίσουμε τη θέση μας για τα άρθρα.
Σπεύδω να διευκρινίσω ότι θα ψηφίζαμε «ναι» στο άρθρο 4 που αφορά στη μοριοδότηση του προσωπικού των Δημοτικών, Παιδικών, Βρεφικών και Βρεφονηπιακών Σταθμών. 
Στα υπόλοιπα άρθρα θα ψηφίζαμε «όχι», εκτός από το άρθρο 5 του Υπουργείου Δικαιοσύνης, όπου θα ψηφίζαμε «παρών» εάν ερχόταν ξεχωριστά. 
Συνεπώς, θα ψηφίσουμε συνολικά «όχι» στην τροπολογία, με τη διευκρίνιση βεβαίως του «ναι» στο άρθρο 4. 
Θέλω να μείνω, όμως, στο πρώτο άρθρο της τροπολογίας, αυτό που αφορά στα ιδιωτικά πανεπιστήμια. Στην πραγματικότητα, με το άρθρο αυτό δεν έχουμε παρά τα απόνερα της πρόσφατης απόφασης του Συμβουλίου της Επικρατείας για τα ιδιωτικά πανεπιστήμια. Και αυτά τα απόνερα φαίνεται ότι δεν έχουν τελειωμό.
Είναι πραγματικά εντυπωσιακή η ταχύτητα του Υπουργείου της Παιδείας, εντυπωσιακή και θαυμαστή! Ένα Υπουργείο Παιδείας που χρειάζεται περίπου 25 χρόνια για να ανακαινίσει μία φοιτητική εστία στο Πάντειο Πανεπιστήμιο ή χρειάζεται 4-5 μήνες για να καλύψει κάποια από τα κενά στα σχολεία με εκπαιδευτικούς, μέσα σε 15-20 μέρες έτρεξε και ικανοποίησε όλες τις απαιτήσεις των κολεγιακών και επανεξέδωσε τις άδειες λειτουργίας των ιδιωτικών πανεπιστημίων! 
Και έρχεται τώρα και περνάει μία διάταξη ώστε τα έσοδα από τα παράβολα που κατέβαλαν οι αιτούντες στα ιδιωτικά πανεπιστήμια να περνάνε στον προϋπολογισμό της Εθνικής Αρχής Αξιολόγησης Ανώτατης Εκπαίδευσης και περνάει και μια διάταξη για τους φοιτητές που επέλεξαν αυτά τα ιδιωτικά πανεπιστήμια, αναγνωρίζοντάς τους τα μαθήματα που έκαναν για να μην ακυρωθεί όλη η περσινή χρονιά και ζητάνε τα λεφτά τους πίσω οι πελάτες. 
Έχει αξία εδώ να ειπωθεί πώς το εξήγησε ο Υφυπουργός της Παιδείας. Είπε «Είμαστε υποχρεωμένοι ως Κυβέρνηση να το κάνουμε, γιατί πρέπει να εφαρμόσουμε την αρχή της δικαιολογημένης εμπιστοσύνης και βεβαίως να εφαρμόσουμε την αρχή της διασφάλισης των φοιτητών». 
Μόνο που ξέρετε -και απευθύνομαι τώρα συνολικά στην Κυβέρνηση- όλα αυτά τα εφαρμόζετε επιλεκτικά γιατί αφήνετε εντελώς στην ανασφάλεια του δικαίου όλους εκείνους τους φοιτητές που πέρασαν στα δημόσια πανεπιστήμια,  κατέβαλαν τόσους κόπους, τόσα λεφτά για να περάσουν σε μια Σχολή και πολλές φορές δεν μπορούν να παρακολουθήσουν αυτήν τη Σχολή, γιατί πολύ απλά δεν έχουν να καλύψουν τα έξοδα διαμονής και διαβίωσης. Υπάρχουν και τέτοιοι επιτυχόντες φοιτητές.
Και καμιά έγνοια δεν δείχνετε να διασφαλίσετε εκείνους τους φοιτητές οι οποίοι δεν μπορούν να τελειώσουν, αν και το θέλουν και το μπορούν στην ώρα τους, λόγω της υποστελέχωσης ή της έλλειψης των κατάλληλων υποδομών στα πανεπιστήμια. Διαγράφονται και από πάνω, επειδή καθυστερούν χωρίς να φταίνε οι ίδιοι. Διαγράφονται με τον γνωστό νόμο που περάσατε για να πάνε να εγγραφούν στα ιδιωτικά πανεπιστήμια. 
Πρόκειται για τα παρατράγουδα της γνωστής εφαρμοζόμενης εμπορευματοποίησης της παιδείας, μια εμπορευματοποίηση την οποία δεν υπηρετεί μονάχα η Κυβέρνηση της Νέας Δημοκρατίας, αν κρίνουμε και από τα λεγόμενα του ΠΑΣΟΚ που συναινεί ουσιαστικά στην αναθεώρηση του άρθρου 16 -μόνο που το αφήνει για μετά, αλλά και στο κόμμα Τσίπρα που υπόσχεται ότι θα διατηρήσει άθικτο το νόμο Πιερρακάκη. 
Εν πάση περιπτώσει και κλείνοντας, κύριε Πρόεδρε, να πούμε ότι το φιάσκο των ιδιωτικών πανεπιστημίων δεν διορθώνεται. Ο νόμος Πιερρακάκη πολύ απλά πρέπει να καταργηθεί. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Δελή.
Επόμενος ομιλητής ο κ. Παναγιώτης Δουδωνής, εισηγητής του ΠΑΣΟΚ.
ΠΑΝΑΓΙΩΤΗΣ ΔΟΥΔΩΝΗΣ: Κύριε Πρόεδρε, κυρίες και κύριοι συνάδελφοι, δευτερολογώντας επί του νομοσχεδίου, οφείλω να παρατηρήσω ότι πράγματι η συζήτηση σε πολλές περιπτώσεις ξέφευγε εντελώς του αντικειμένου του νομοσχεδίου. 
Φυσικά, για να το επισημαίνει κανείς αυτό οφείλει να γνωρίζει ποιο είναι το αντικείμενο του νομοσχεδίου! Για παράδειγμα, αν ζητούσα να ανοίξει το μικρόφωνο του κ. Σπανάκη και να του έλεγα τα άρθρα, δεν θα ήξερε τι ρυθμίζουν. Πάω στοίχημα! Ή αν του έλεγα ποια είναι τα τρία στάδια των προαγωγών.
Αυτό είναι μια μεγάλη παθογένεια, όχι ακριβώς χρόνια, διότι η Βουλή απαιτεί ενημερωμένους Βουλευτές και ενημερωμένους Υπουργούς και δυστυχώς εκεί που παλιά βρισκόταν η γνώση και η άποψη, σήμερα βρίσκεται μόνον η ευκολία να χρησιμοποιείς αλαζονικές ατάκες.
Με πολύ μεγάλη αλαζονεία είδα τα κυβερνητικά στελέχη, τους κυβερνητικούς Βουλευτές να μιλούν σήμερα απέναντι στην Αντιπολίτευση σα να μην υπάρχουν εκλογές σ’ αυτήν τη χώρα, σα να μην είναι ο λαός ο τελικός κριτής, σα να μπορούν να ελεγχθούν όλα μέσω των μέσων μαζικής ενημέρωσης και μέσω μιας επίπλαστης εικόνας. 
Θα μιλήσω για το νομοσχέδιο, γιατί δεν θέλω να αναιρώ τον εαυτό μου, αλλά θα επανέλθω λίγο στο θέμα, γιατί νομίζω ότι είναι πολύ σοβαρό και εξάλλου είμαστε στη φάση της δευτερολογίας. 
Επαναλαμβάνω ότι σε σχέση με τη διαδικασία της εισαγωγής στην Εθνική Σχολή Δημόσιας Διοίκησης, υπάρχουν πολύ συγκεκριμένα προβλήματα που τα επισημάναμε από την πρώτη στιγμή. Η αυξημένη σημασία της προφορικής εξέτασης: Έχουμε ένα πολύ αρνητικό ιστορικό ως χώρα κι εσείς ως παράταξη στο θέμα αυτό. Επίσης, το ζήτημα της συμμετοχής ιδιωτών στη διαδικασία ή η αφαίρεση των θεσμικών αντιβάρων ή ακόμα και η ποσόστωση του 50%, γιατί έτσι θεωρείτε ότι καλύπτετε ένα πρόβλημα, «μπαλώνετε» ένα πρόβλημα το οποίο με τον τρόπο αυτόν απαλύνεται. Δεν απαλύνεται το πρόβλημα. Το πρόβλημα παραμένει και το πρόβλημα έχει να κάνει με την πολύ μεγάλη έλλειψη ανταγωνιστικότητας από πλευράς δημοσίου σε σχέση με τους προσφερόμενους μισθούς, τις προσφερόμενες απολαβές στον ιδιωτικό τομέα, όπως επίσης και στον ιδιωτικό τομέα του εξωτερικού, γιατί το επάγγελμα του μηχανικού είναι ένα επάγγελμα διεθνές.
Επιπλέον, στα ζητήματα των προϊσταμένων η εμπειρία σε θέσεις ευθύνης νομιμοποιεί μια κατάσταση στην οποίαν έχουμε τους μισούς προϊσταμένους με ανάθεση, δηλαδή «ημετέρους», δηλαδή αρεστούς. Αυτή η εμπειρία και αυτή η ανάθεση επιβραβεύεται και ταυτοχρόνως συνιστά και τον κριτή της πορείας των υφισταμένων. Αυτό είναι πολύ προβληματικό, όπως προβληματικό είναι και κάτι το οποίο είναι ένα συνεχές ζήτημα σε σχέση με τα νομοσχέδια της Κυβέρνησης, αυτό που θα λέγαμε κατ’ εξουσιοδότηση νομοθέτηση. Οι δείκτες ανάπτυξης σταδιοδρομίας που ορίζονται μέσα στο νομοσχέδιο δεν προσδιορίζονται. Θα αποφασιστούν με υπουργική απόφαση. Αυτό είναι πάρα πολύ ανοικτό για να έρχεται το Κοινοβούλιο να νομοθετεί, αλλά στην πραγματικότητα να μη νομοθετεί, να εξουσιοδοτεί χωρίς να μπορεί να ελέγξει, χωρίς να μπορεί να αποτελέσει αντικείμενο συζήτησης αυτό στην ίδια τη Βουλή.
Υπάρχει και μια σειρά από άλλα θέματα, όπως είναι το πολύ μικρό ποσοστό που δίνεται στο προσόν του διδακτορικού ή των σπουδών εν γένει. Δεν είμαι από αυτούς που πιστεύουν ότι οι πολλές σπουδές είναι κακό. Θα ήμουν ανακόλουθος σε σχέση με τον εαυτό μου. Δεν είμαι επίσης από αυτούς που πιστεύουν -όπως πίστευε ο κ. Πατέλης, πρώην επικεφαλής του οικονομικού γραφείου του Πρωθυπουργού- ότι αν κάποιος έχει κάνει διδακτορικό, αυτό μάλλον σημαίνει ότι δεν του αρέσει να δουλεύει. 
Παρεμπιπτόντως, έχουμε κάτι κοινό και εγώ που αντικρούω την άποψη αυτή, αλλά και ο κ. Πατέλης που τη λέει. Έχουμε κάνει και οι δύο διδακτορικό. Εγώ μεν είναι λογικό να υπερασπίζομαι αυτήν τη λογική την οποίαν υπερασπίζομαι. Η λογική του κ. Πατέλη είναι μια λογική άναρχου νεοφιλελευθερισμού, όπως λογική άναρχου νεοφιλελευθερισμού είναι και αυτό το οποίο είπε ο Κυβερνητικός Εκπρόσωπος, δηλαδή το να επιδοτείται το επίδομα ανεργίας να πάει στους δύο μήνες.
Με προβληματίζει πολύ βαθιά ότι υπάρχουν στελέχη της Κυβέρνησης τα οποία σπεύδουν να τον υπερασπίσουν και μου δείχνει ότι προφανώς ένας Κυβερνητικός Εκπρόσωπος κάνει αυτό που λέει η δουλειά του, δηλαδή εκφράζει τις θέσεις της Κυβέρνησης και όταν αυτές είναι τόσο επιθετικές που πιθανολογείται ότι θα συναντήσουν αντιδράσεις, λειτουργεί ως «λαγός» για να έρχονται τέτοιες θέσεις στον δημόσιο διάλογο, να ακούγονται, να τις υπερασπίζουν κάποιοι και εν τέλει «Α.Π.», «αν πιάσει». 
Με προβληματίζει, όμως, γιατί έχω εδώ από τη Διεθνή Έκθεση Θεσσαλονίκης, από τη συνέντευξη Τύπου του Πρωθυπουργού Κυριάκου Μητσοτάκη το 2020, την εξής αποστροφή του λόγου του: «Και είχα πει πολλές φορές ότι πρέπει να περάσουμε από την επιδότηση, από τη στήριξη της ανεργίας μέσα από τον γνωστό τρόπο που το κάνουμε, στην επιδότηση της εργασίας». Αυτό δεν είναι η λογική του κ. Μαρινάκη; 
Άκουσα να λέτε πως τάχα στο πρόγραμμα μας το 2018 υπήρχε κάτι παρόμοιο. Καμία σχέση. Ίσα-ίσα, εμείς μιλούσαμε για την παράταση της στήριξης πέρα από το όριο κατά το οποίο κατεβάλλετο το επίδομα ανεργίας, μέσω της στήριξης της εργασίας μετά το πέρας αυτού του χρόνου. 
Εδώ, όμως, ο Πρωθυπουργός της χώρας το 2020 έχει πει με άλλα λόγια αυτά τα οποία είπε ο κ. Μαρινάκης και βέβαια είναι απολύτως λογικό να λένε τα ίδια ο Πρωθυπουργός και ο Κυβερνητικός Εκπρόσωπος. Λογικό δεν είναι να αρνείστε ότι αυτή είναι η θέση σας.
Άρα, λοιπόν, βλέπετε ότι υπάρχει ένα πολύ μεγαλύτερο βάθος στα επιφαινόμενα, βάθος το οποίο μπορείτε να καλύπτετε, θεωρώντας ότι θα ελέγχετε για πάντα τον Τύπο, τα μέσα, το τι συζητείται, το τι δεν συζητείται, τα «τρολς». 
Άκουσα μάλιστα τον Κυβερνητικό Εκπρόσωπο να μιλάει για «κοπτοραπτική» και να την καταγγέλλει. Δεν είναι δυνατόν αυτός ο οποίος είναι ο κατεξοχήν θύτης της «κοπτοραπτικής» να παριστάνει το θύμα.
Σας απέδειξα, λοιπόν, ότι αυτή είναι μια πολιτική η οποία συνέχει την Κυβέρνηση και ότι αυτό ακούστηκε εν είδει «λαγού». Επίσης, δεν μπορώ να δέχομαι τον Κοινοβουλευτικό Εκπρόσωπο της Κυβέρνησης που έχει Υπουργό Υγείας πωλητή νανογιλέκων, να μιλάει για προστασία της υγείας και προστασία από ιδιωτικούς παρόχους υγείας που δεν κάνουν καλά τη δουλειά τους. Δεν θα έπρεπε να κάνουν τη δουλειά τους. Είναι η Κυβέρνηση που έχει καταργήσει τους ελεγκτές της υγείας. Όλα αυτά είναι τα ακόλουθα. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
Νομίζω ότι η γνώμη μας για το νομοσχέδιο είναι σαφής. 
Μια τελευταία παρατήρηση: Πρέπει επιτέλους να αλλάξει αυτή η κατάσταση και να μπορούμε στις τροπολογίες να τοποθετούμαστε άρθρο-άρθρο, γιατί όλα τα άλλα δίνουν βορά σε σχόλια τα οποία εκμεταλλεύονται την άγνοια κάποιων συμπολιτών μας. Η πολιτική πρέπει να στηρίζεται στη γνώση και όχι στην άγνοια. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Δουδωνή.
Ολοκληρώνουμε τον κύκλο των ειδικών αγορητών και εισηγητών με τη δευτερολογία του εισηγητή της Νέας Δημοκρατίας κ. Ανδρέα Νικολακόπουλου.
Κύριε συνάδελφε, έχετε τον λόγο.
ΑΝΔΡΕΑΣ ΝΙΚΟΛΑΚΟΠΟΥΛΟΣ: Ευχαριστώ, κύριε Πρόεδρε.
Κυρία και κύριε Υπουργέ, κυρίες και κύριοι συνάδελφοι, άκουσα με πολύ μεγάλη προσοχή τις απόψεις της Αντιπολίτευσης, όλων των συναδέλφων Βουλευτών και θα ήθελα να κάνω κάποιες παρατηρήσεις επ’ αυτών.
Πρώτα θέλω να κάνω την παρατήρηση ότι ακούσαμε εκτεταμένες αναφορές σε μια σειρά από άλλα θέματα -αποφυλάκιση Κασιδιάρη, θάνατος Γιώργου Μαζωνάκη και πολλά άλλα- και λιγότερες αναφορές στο νομοσχέδιο. Χαρακτηριστική είναι η περίπτωση του εισηγητή της Μείζονος Αντιπολίτευσης, του ΠΑΣΟΚ, που από τα δεκαπέντε λεπτά της εισήγησής του, τα δέκα λεπτά αναφέρθηκε σε μια σειρά από άλλα ζητήματα. 
ΠΑΝΑΓΙΩΤΗΣ ΔΟΥΔΩΝΗΣ: Όπως ο Κασιδιάρης, έτσι;
ΑΝΔΡΕΑΣ ΝΙΚΟΛΑΚΟΠΟΥΛΟΣ: Μισό λεπτό. Αφού θιχτήκατε, το ίδιο θα έλεγα ότι έκαναν και τα υπόλοιπα κόμματα της Αντιπολίτευσης. Δεν ήταν μόνο το ΠΑΣΟΚ.
ΠΑΝΑΓΙΩΤΗΣ ΔΟΥΔΩΝΗΣ: Το θέμα είναι ο Κασιδιάρης, εκτός και αν δεν σας συγκινεί το θέμα!
ΑΝΔΡΕΑΣ ΝΙΚΟΛΑΚΟΠΟΥΛΟΣ: Το δεύτερο που θέλω να πω είναι ότι υπήρχε μια κοινή παραδοχή σχεδόν απ’ όλους ότι το υφιστάμενο σύστημα είχε παθογένειες, είχε προβλήματα στην ταχύτητα, είχε προβλήματα στην αποτελεσματικότητα, στην αξιοκρατία, στη διαφάνεια.
Δεν άκουσα επίσης μια συγκεκριμένη, εξειδικευμένη και τεκμηριωμένη εναλλακτική πρόταση σε σχέση με αυτό το σχέδιο το οποίο προτείναμε. 
Επειδή, λοιπόν, εμείς γνωρίζουμε τις αδυναμίες του υφιστάμενου συστήματος, προχωρήσαμε σε μια σημαντική αλλαγή. Αυτή πραγματοποιούμε σήμερα. Από το 2020 όμως έγιναν συγκεκριμένες βελτιώσεις στο υφιστάμενο πλαίσιο. Γιατί ακούσαμε και το επιχείρημα «τι κάνατε μέχρι σήμερα;». 
Μειώθηκε η υπερβολική μοριοδότηση των σεμιναρίων. Βελτιώθηκε η στάθμιση των ξένων γλωσσών και διαβαθμίστηκε η εμπειρία σε θέσεις ευθύνης. Οι παθογένειες όμως δεν λύθηκαν. Γι’ αυτό και δεν μείναμε αδρανείς. Προχωρήσαμε σε μελέτη της υφιστάμενης κατάστασης. Εξετάσαμε διεθνείς καλές πρακτικές και σε συνεργασία με τον ΑΣΕΠ και με την τεχνική υποστήριξη της Ευρωπαϊκής Ένωσης σχεδιάσαμε ένα νέο μοντέλο. Άρα, δεν έχουμε μια μεταρρύθμιση που σχεδιάστηκε πρόχειρα αλλά μια μεταρρύθμιση που στηρίζεται σε μελέτη, δεδομένα και διεθνή εμπειρία. 
Τέθηκε, επίσης, το θέμα της τελικής επιλογής και το κατά πόσο ο πρώτος στην κατάταξη είναι αυτός που τελικά επιλέγεται. Η απάντηση είναι ξεκάθαρη. Η διαδικασία δεν αφήνει χώρο για αυθαίρετες επιλογές. Η τελική επιλογή γίνεται δεσμευτικά βάσει των τελικών πινάκων κατάταξης. Εδώ πρέπει να δούμε τη μεγάλη εικόνα. Δεν επιλέγουμε προϊστάμενο μόνο με ένα κριτήριο. Δεν λέμε ότι ο καλύτερος είναι αυτός που έχει τα περισσότερα χρόνια υπηρεσίας. Δεν λέμε ότι αυτός που έχει τους περισσότερους τίτλους σπουδών είναι ο καλύτερος και αυτός θα πάρει θέση. Δεν λέμε καν ότι αυτός που έγραψε απλώς καλύτερα σε μια εξέταση θα πάρει τη θέση. Επιλέγεται αυτός ο οποίος πραγματικά πρέπει να αναλάβει τη συγκεκριμένη θέση. Και επιλέγεται ο πρώτος. 
Θέλω να πω ακόμα ότι ακούσαμε την ανησυχία για τις αναπληρώσεις και για το αν ένας αναπληρωτής προϊστάμενος μπορεί να αξιολογεί έναν υφιστάμενο που ενδεχομένως διεκδικεί την ίδια θέση. Η αναπλήρωση υπάρχει ακριβώς για να μη σταματά η λειτουργία του κράτους όταν μια θέση είναι κενή. Και η πραγματική λύση δεν είναι να καταργήσουμε την αναπλήρωση. Η πραγματική λύση είναι να περιορίσουμε δραστικά την ανάγκη για αναπλήρωση. Και αυτό κάνει το νομοσχέδιο. Κεντρικές προκηρύξεις, κύκλοι επιλογής, ψηφιοποίηση, απλούστερες διαδικασίες και ολιγομελή συμβούλια. Να μην περιμένει το δημόσιο επί χρόνια για να επιλέξει ποιους ανθρώπους θα το διοικήσουν. 
Κάτι ακόμα που θεωρώ ιδιαίτερα σημαντικό. Ακούστηκε η κριτική ότι ένα διδακτορικό ή ένα μεταπτυχιακό θα έπρεπε από μόνο του να οδηγεί ψηλότερα. Η επιλογή του προϊσταμένου όμως δεν είναι διαγωνισμός ακαδημαϊκών προσόντων. Το διδακτορικό είναι ένας κορυφαίος ακαδημαϊκός τίτλος. Η Εθνική Σχολή όμως έχει διαφορετική αποστολή. Εκπαιδεύει στελέχη για τη δημόσια διοίκηση. Άρα, δεν συγκρίνουμε απλώς τίτλους. Αξιολογούμε τη συνάφεια και τη χρησιμότητα κάθε προσόντος για τον συγκεκριμένο διοικητικό ρόλο. Γιατί ένας καλός προϊστάμενος δεν αρκεί να γνωρίζει. Πρέπει να μπορεί να διοικήσει. 
Άκουσα επίσης ότι δίνουμε μεγάλο ποσοστό στη συνέντευξη. Όταν το ποσοστό αυτό μειώθηκε και πάλι είναι κακή η συνέντευξη και βάζουμε για ιδιοτελείς σκοπούς τη συνέντευξη. Εδώ θέλω να ακούσω τις απόψεις της Αντιπολίτευσης σε σχέση με τη συνέντευξη. Η συνέντευξη αυτή διενεργείται υπό την εποπτεία και τον έλεγχο του ΑΣΕΠ. Ποιος άλλος πιο αξιόπιστος θεσμός υπάρχει για να εγγυηθεί την αντικειμενικότητα και την αξιοπιστία της συνέντευξης; Και ερωτώ: είστε γενικός κατά της συνέντευξης στη δημόσια διοίκηση; Αν κληθείτε κάποια μέρα να κυβερνήσετε, αποκλείετε το ενδεχόμενο να χρησιμοποιήσετε συνέντευξη; Ο ΣΥΡΙΖΑ και ο κ. Τσίπρας στο παρελθόν δεν εφάρμοσε τη συνέντευξη; Το ΠΑΣΟΚ δεν εφάρμοσε στο παρελθόν τη συνέντευξη; 
Άκουσα ακόμα διαφωνία από το ΠΑΣΟΚ συγκεκριμένα, αν θυμάμαι καλά, ενδεχομένως και από άλλα κόμματα, σε σχέση με τη ρύθμιση και την εντοπιότητα. Είπε μάλιστα ότι δεν προστατεύεται η περιφέρεια γιατί πώς θα πάει κάποιος στην περιφέρεια όταν θα πρέπει να έχει συμπληρώσει δύο χρόνια για να συμμετάσχει στο διαγωνισμό; Μα ακριβώς με αυτό τον τρόπο προστατεύεται η περιφέρεια. Από κάποιον ο οποίος θα έρθει τελευταία στιγμή, προσχηματικά ενδεχομένως και θα πάρει μια θέση που τη δικαιούται άνθρωπος της περιφέρειας. Η εντοπιότητα και το προνόμιο της εντοπιότητας πρέπει να δίνεται σε κάποιον που συνδέεται για κάποιο χρονικό διάστημα με τον τόπο αυτό. Και βέβαια, βεβαίως και πρέπει να υπάρχουν ελεγκτικοί μηχανισμοί και βεβαίως και πρέπει να συνεχίσουμε να ελέγχουμε. Πλην όμως οι θέσεις καλύπτονται και μέχρι να ολοκληρωθούν οι διαδικασίες, ενδεχομένως και με προσφυγές, το σύστημα να έχει ήδη καλυφθεί και κάποιος ο οποίος δικαιούται μια θέση, να την έχει χάσει. Άρα, είναι πολύ σωστή και η διάταξη για την εντοπιότητα μετά από δύο χρόνια.
Θέλω να πω ακόμα, κυρίες και κύριοι, ότι επειδή άκουσα τη διαφωνία της αντιπολίτευσης στο νομοσχέδιο αυτό, θα πρέπει να ξέρετε ότι ουσιαστικά σήμερα ψηφίζετε κατά της αξιοκρατίας, κατά της διαφάνειας, κατά του ίδιου του ΑΣΕΠ που εγγυάται την όλη διαδικασία και είναι ο κεντρικός πυρήνας του νομοσχεδίου, ψηφίζετε κατά της ψηφιακής κάρτας εργασίας στο Δημόσιο, ψηφίζετε ακόμα κατά της αναγνώρισης του θεσμικού ρόλου των προέδρων των κοινοτήτων. Συλλήβδην για όλα αυτά τα θέματα. 
Κυρίες και κύριοι συνάδελφοι, η αξιοκρατία δεν είναι ιδιοκτησία κανενός κόμματος. Δεν είναι της Νέας Δημοκρατίας, δεν είναι του ΠΑΣΟΚ, δεν είναι του ΣΥΡΙΖΑ, δεν είναι κανενός άλλου κόμματος. Είναι δικαίωμα του δημοσίου υπαλλήλου να γνωρίζει ότι η προσπάθεια, οι γνώσεις του, η εμπειρία και η απόδοσή του θα κριθούν με κανόνες. Και είναι δικαίωμα του πολίτη να γνωρίζει ότι στις θέσεις ευθύνης του κράτους βρίσκονται οι καταλληλότεροι άνθρωποι. Γι’ αυτό και η επιλογή που κάνουμε είναι ξεκάθαρη. Η λιγότερη αρχαιότητα ως αυτοσκοπός, περισσότερη ικανότητα, λιγότερη υποκειμενικότητα, περισσότερη μέτρηση, λιγότερη καθυστέρηση, περισσότερη αποτελεσματικότητα. Αυτό είναι το Δημόσιο που εμείς ως Νέα Δημοκρατία θέλουμε. Ένα Δημόσιο καλύτερο. Όπως το παρουσιάσαμε στους πολίτες με το πρόγραμμά μας τόσο το 2019 όσο και το 2023 με τη συμφωνία αλήθειας που υπογράψαμε με τους πολίτες. Και οι πολίτες το ενέκριναν δύο φορές και τώρα με τη νέα συμφωνία ευημερίας και προόδου που παρουσίασε ο Πρωθυπουργός πριν από λίγες μέρες. Αυτό το Δημόσιο θέλουμε να γίνει ακόμα πιο σύγχρονο, πιο γρήγορο, πιο δυναμικό. Ένα Δημόσιο που δεν θα επιβραβεύει απλώς το πόσα χρόνια υπηρετείς αλλά θα αναγνωρίζει τι μπορείς να προσφέρεις. Και τελικά αυτό είναι το ζητούμενο. Ένα κράτος που λειτουργεί καλύτερα για τον υπάλληλο, για τη διοίκηση μα κυρίως για τον πολίτη. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Νικολακόπουλο. 
Καλείται ο Υπουργός Εσωτερικών κ. Λιβάνιος Θεόδωρος για την αγόρευσή του προκειμένου να κλείσει ουσιαστικά η συνεδρίασή μας πριν μπούμε στην ψηφοφορία. 
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Ευχαριστώ, κύριε Πρόεδρε. Θα προσπαθήσω να είμαι σχετικά σύντομος. 
Θα ξεκινήσω με κάτι το οποίο είχα ξαναπεί και δεν έχω και κανένα πρόβλημα να ξαναπώ. Αφορά και αυτό που είπε ο κ. Μάντζος και αυτό που είπε ο κ. Δελής ότι πράγματι πρέπει οι τροπολογίες -δεν είναι τεχνικά δύσκολο για την επόμενη αναθεώρηση του Κανονισμού της Βουλής- να μπορούν να ψηφίζονται κατ’ άρθρο ώστε να μπορούν τα κόμματα πιο ξεκάθαρα να εκφράζουν τις θέσεις τους. Νομίζω πάντως απ’ ό,τι ξέρω, ότι και η ευαισθησία του εορτάζοντος σήμερα, του Προέδρου της Βουλής είναι να γίνει στον επόμενο Κανονισμό και να δοθεί τέλος σε αυτό.
 Ευχαριστώ καταρχήν όλα τα κόμματα γιατί κατά διαστήματα έγινε ουσιαστική συζήτηση. Κι έγινε συζήτηση γι’ αυτό που λέμε δημόσιος τομέας και το τι Δημόσιο θέλουμε και πώς θέλουμε όχι μόνο να στελεχώνεται το Δημόσιο αλλά και να μπορούμε με έναν συγκεκριμένο και δομημένο τρόπο να αξιολογούνται οι υπάλληλοι, να μπορούν να αξιολογούνται και να επιλέγονται οι προϊστάμενοι. 
Ένα από τα ζητήματα τα οποία με απασχολούσε και με απασχολεί πάρα πολύ είναι ότι ουσιαστικά στο δημόσιο δεν έχουν γίνει κρίσεις εδώ και πολλά χρόνια. Κάποιες, σε κάποιες περιπτώσεις. Συζητάμε πλέον ότι προ μνημονίων είχαν γίνει οι τελευταίες κρίσεις. Και πριν το 2010. Και αυτό αφορά -για να είμαι ξεκάθαρος- όλο το δημόσιο συμπεριλαμβανομένης και της τοπικής αυτοδιοίκησης. Και είναι κάτι το οποίο έχει ένα ενδιαφέρον. Πώς άνθρωποι οι οποίοι ηγούνται ενός οργανισμού δεν μπαίνουν στη διαδικασία για να γίνουν κρίσεις; Γιατί πολλές φορές αυτή η γκρίζα ζώνη της ανάθεσης υπάρχει και ορισμένες φορές είναι και βολικό; Αυτό προσπαθεί να λύσει το νομοσχέδιο αυτό. Το νομοσχέδιο ουσιαστικά «εκχωρεί» ένα δικαίωμα της εξουσίας να επιλέγει, όπως είναι τώρα οι προϊστάμενοι, αυτόν που θέλει να αναπληρώνει, με ένα νέο τρόπο, δομημένο, διαφορετικό, πιο αντικειμενικό και πιο αξιοκρατικό. 
Ουσιαστικά, λοιπόν, φεύγουμε από αυτό το υβριδικό σημερινό καθεστώς, όπου η διαδικασία να γίνουν οι κρίσεις και να ολοκληρωθούν από τους γενικούς διευθυντές μέχρι τους τμηματάρχες παίρνει τόσο χρόνο, ώστε όταν πάνε να γίνουν οι κρίσεις των τμηματαρχών έχουν λήξει οι θητείες όσων έχουν επιλεγεί γενικοί διευθυντές ή διευθυντές και ξανά πέφτουμε σε έναν ατέρμονο βρόγχο και ποτέ δεν ολοκληρώνονται. 
Και επαναλαμβάνω -το είπα και στην επιτροπή- υπάρχουν οργανισμοί μεγάλοι που έχουν να κάνουν πάρα πολλά χρόνια κρίσεις. Και αυτό συμβαίνει ανεξαρτήτως αν στην κορυφή του σήμερα είναι προσκείμενος στη Νέα Δημοκρατία, στο ΠΑΣΟΚ, στο Κομμουνιστικό Κόμμα Ελλάδας. Δεν έχουν γίνει κρίσεις και δεν υπάρχει και ένα δομημένο -αν θέλετε- σύστημα να πιέσουμε. Σαν Υπουργείο Εσωτερικών προσπαθούσαμε να κάνουμε κρίσεις, να στέλνουμε εγκυκλίους, οδηγίες σε φορείς της τοπικής αυτοδιοίκησης ώστε να προχωρήσουν σε διεξαγωγή κρίσεων και πολλές φορές δεν ξεκινούσαν. Ή συγκροτούνται τα συμβούλια και μέχρι να μαζευτούν τα μόρια, να μοριοδοτηθούν, με όλη αυτήν τη διαδικασία, τελείωνε ο χρόνος.
Τι κάνει, λοιπόν, το σημερινό νομοσχέδιο; Προσπαθεί να απαντήσει στο ερώτημα τι προϊσταμένους θέλουμε. Θέλουμε έναν προϊστάμενο του οποίου η ικανότητα κρίνεται από τα πτυχία που έχει καρφιτσωμένα στον πίσω τοίχο του γραφείου του μόνο; Ναι, είναι σημαντικά τα πτυχία. Ναι, είναι σημαντική η ακαδημαϊκή μόρφωση. Είναι το αποκλειστικό προσόν για να κρίνεις κάποιον να γίνει προϊστάμενος; Η απάντηση είναι «όχι». Και για να χρησιμοποιήσω και ένα παράδειγμα το οποίο είναι γνωστό, καθημερινό βίωμα -έχουμε περάσει όλοι λίγο πολύ από τη διαδικασία αναζήτησης εργασίας- όταν στέλνουμε ένα βιογραφικό σε μια εταιρεία, ναι, το βιογραφικό λέει κάποια πράγματα, όμως δεν λέει ότι ντε και καλά είσαι ικανός για τη συγκεκριμένη θέση που αιτείσαι.
Θέλουμε έναν προϊστάμενο ο οποίος θα ετοιμαστεί για μια εξέταση τύπου -δυστυχώς- πανελληνίων εξετάσεων, θα πάει να γράψει και αν είναι τυχερός και του πέσουν καλά τα θέματα και έχει πέσει και αυτό που έχει διαβάσει, είναι καλός προϊστάμενος; Ούτε αυτό είναι αρκετό. Είναι ένα κριτήριο, δεν είναι το μοναδικό κριτήριο. Θέλουμε έναν προϊστάμενο του οποίου το μόνο προσόν είναι πόσα χρόνια έχει κάνει προϊστάμενος; Είμαι δέκα χρόνια προϊστάμενος, άρα αυτοδικαίως και τα επόμενα τρία, τέσσερα, πέντε χρόνια πρέπει να είμαι προϊστάμενος; Η απάντηση είναι «όχι». Μετράει η εμπειρία και είναι λίγο άδικη κριτική σε πολλά στελέχη, τα οποία έχουν τοποθετηθεί στο ενδιάμεσο διάστημα που ασκούν τα καθήκοντα προϊσταμένων. 
Θα έλεγα ότι η σωστή διοίκηση πρέπει να βασίζεται στην αξιολόγηση των προσόντων και όχι του κομματικού φακέλου. Αυτό είναι ένα από τα ζητήματα που οδήγησαν την Ελλάδα πολλά χρόνια πίσω. Εγώ χαίρομαι στο Υπουργείο Εσωτερικών -σας το λέω από την προσωπική μου εμπειρία, δεν έχω ρωτήσει ποτέ κανέναν αν είναι προσκείμενος ή μη προσκείμενος- που έχω συναντήσει εξαιρετικούς ανθρώπους από όλο το πολιτικό φάσμα, οι οποίοι συνεργάζονται πάρα πολύ αποτελεσματικά και πάρα πολύ δίκαια.
Ακούστηκε για το διδακτορικό -το ανέφερε και ο κ. Δουδωνής. Το διδακτορικό είναι ο ύψιστος ακαδημαϊκός τίτλος, είναι το ανώτερο επίπεδο ακαδημαϊκής καταξίωσης, είναι ο δρόμος, ιδίως αν θες να ακολουθήσεις ακαδημαϊκή καριέρα ή να επικεντρωθείς σε ένα ουσιαστικό ζήτημα. Δεν είναι, όμως, το μόνο κριτήριο για να είναι προϊστάμενος κάποιος. Θεωρώ ότι το ακαδημαϊκό είναι εξαιρετικό και απολύτως απαραίτητο αν θες να πας να διδάξεις σε ένα πανεπιστήμιο, αν θες να γίνεις καθηγητής στο Ελληνικό Ανοικτό Πανεπιστήμιο, όπου βρίσκουν διέξοδο πάρα πολλοί διδάκτορες, διδάσκοντες μαθήματα. Δεν σημαίνει ντε και καλά ότι είναι προσόν το οποίο κάνει κάποιον καλύτερο προϊστάμενο από κάποιον άλλον. 
Και στο σημείο αυτό να υπενθυμίσω ότι η συνέντευξη, ιδίως στο επίπεδο των γενικών διευθυντών, είναι πολύ σημαντική. Τη συνέντευξη την προέβλεπε και ο ν. 3839/2010, για παράδειγμα -να πάω λίγο πιο πίσω- και μάλιστα με παρουσία τεσσάρων μελών, αν θυμάμαι καλά, του ΑΣΕΠ και ενός Συνηγόρου του Πολίτη. Η συνέντευξη είναι ένα κριτήριο που η επιτροπή, η αντικειμενική επιτροπή -που αυτό διασφαλίζουμε στο νομοσχέδιο αυτό- θα μπορέσει να αξιολογήσει πρόσωπο με πρόσωπο έναν ο οποίος θα αναλάβει την κορυφαία θέση της διοικητικής ιεραρχίας σε ένα Υπουργείο. 
Και άκουσα την εξής φράση: «Μα, το κάνετε όλο αυτό τελικά για να έρθει ο υπουργός, ο δήμαρχος, ο διοικητής του οργανισμού και να βάλει όποιον θέλει τμηματάρχη ή προϊστάμενο διεύθυνσης»; Η απάντηση είναι «όχι». Αυτό που βγαίνει από αυτήν τη διαδικασία είναι ότι είναι ένας κατάλογος ταξινομημένος, που αν έχω, για παράδειγμα, στον οργανισμό μου είκοσι τμήματα, οι είκοσι πρώτοι στα μόρια θα τοποθετηθούν σε κάποιο τμήμα. 
Ποια είναι η διακριτική ευχέρεια του οργάνου διοίκησης, εν προκειμένω; Να μπορέσει να επιλέξει ότι ο κ. Ξανθόπουλος, για παράδειγμα, θα είναι καλός να πάει στο τμήμα προμηθειών, ο κ. Μάντζος είναι καλός να πάει στο τμήμα οργάνωσης και λειτουργίας των δήμων, ο κ. Δελής είναι ικανός να πάει στο τμήμα αποκεντρωμένων διοικήσεων. Να κάνει, δηλαδή, τις τοποθετήσεις. Αλλά η λίστα είναι κλειστή. Δεν μπορείς να πάρεις τον πεντηκοστό και να τον κάνεις εικοστό. Και αυτό δίνει και μια δυνατότητα ευελιξίας και μεγαλύτερης ταχύτητας. 
Φανταστείτε στο Υπουργείο Εσωτερικών των εβδομήντα, περίπου, τμημάτων να κάνουμε εβδομήντα διαφορετικές διαδικασίες για να επιλέξουμε τον προϊστάμενο του κάθε τμήματος τι θα γινόταν. Δεν θα τελειώναμε ποτέ. Ιδίως όταν θα υπάρχει και η δυνατότητα να επιλέξεις ως υπάλληλος δύο ή τρεις ή τέσσερις ή πέντε θέσεις, δεν θα τελείωνε ποτέ αυτή η διαδικασία. Θα ξανασυζητάγαμε για έναν ατέλειωτο βρόγχο.
Να πω δύο πράγματα για την Εθνική Σχολή Δημόσιας Διοίκησης. Αρχικά, θέλω να πω το εξής: Μακάρι να έλυνε το πρόβλημα στελέχωσης σε μηχανικούς ή οποιαδήποτε ποσόστωση στο Δημόσιο. Προφανώς. Προφανώς αυτήν τη στιγμή ο ιδιωτικός τομέας έχει πολύ καλύτερες αμοιβές, ιδίως στο κομμάτι των μηχανικών, στο κομμάτι των αποφοίτων των σχολών πληροφορικής. Οι μισθοί που παίρνουν νέοι, οι οποίοι μόλις αποφοιτούν, είναι αρκετά ανταγωνιστικοί, που δεν μπορεί να τους πλησιάσει αυτήν τη στιγμή το Δημόσιο. 
Αυτό που λέμε, όμως, είναι ότι θέλουμε από την Εθνική Σχολή Δημόσιας Διοίκησης από τους εκατό υποψηφίους, οι πενήντα να έχουν ένα συγκεκριμένο υπόβαθρο διότι εκεί είναι πράγματι οι μεγαλύτερες ανάγκες που υπάρχουν. Μακάρι να μη χρειαζότανε, αλλά είναι ένα κίνητρο για τη στελέχωση του Δημοσίου. Και πολύ φοβάμαι ότι όσο πάει καλύτερα ο ιδιωτικός τομέας, θα συνεχίσει αυτή η τάση και ενδεχομένως να μπουν και άλλες κατηγορίες, όπως είναι οι οικονομολόγοι, για παράδειγμα, οι οποίοι δεν θα επιλέγουν -θα μειωθεί δηλαδή το ενδιαφέρον τους- να δουλέψουν στο Δημόσιο. 
Αυτό το πρόβλημα προσπάθησε να λύσει -κλείνουμε ουσιαστικά δύο χρόνια από τότε που ξεκίνησε να εφαρμόζεται- η μοριοδότηση της εντοπιότητας, που, εκ του αποτελέσματος, έχει αρχίσει και πετυχαίνει. Χαίρομαι όταν μου ήρθε ο δήμαρχος του Κάτω Νευροκοπίου, ο οποίος για πρώτη φορά είδε έξι νέους μόνιμους υπαλλήλους από την περιοχή να διορίζονται. Διότι αυτοί οι εργαζόμενοι δεν είναι ένας Αθηναίος, ο οποίος δηλώνει πενήντα, εξήντα, εβδομήντα θέσεις και του έτυχε να πάει στο Νευροκόπι και μόλις πάει, την επόμενη μέρα, ρωτάει αν μπορεί να αποσπαστεί στο πολιτικό γραφείο, αν μπορεί να αποσπαστεί για συνυπηρέτηση, για λόγους μετάταξης και εκεί που τον περιμένει ένας δήμος -γιατί είναι πραγματικό γεγονός- ως Μεσσία, να έρθει ο οικονομολόγος που περίμενε να αναλάβει την οικονομική υπηρεσία, το λογιστήριο του δήμου για παράδειγμα, και την άλλη μέρα το πρωί μπαίνει από τη μια πόρτα και εξέρχεται από την άλλη προς άγνωστη κατεύθυνση. 
Αυτό το πρόβλημα η εντοπιότητα προσπάθησε να το λύσει. Επίσης, κάτι το οποίο είναι πολύ σημαντικό ιδίως στους τουριστικούς δήμους, οι μόνιμοι κάτοικοι των περιοχών αυτών δεν έχουν ανάγκη στέγασης. Κάπου μένουν. Ο νεοδιοριζόμενος από την Κω, για παράδειγμα, έχει ένα σπίτι στην Κω -αφού είναι μόνιμος κάτοικος- και θα μείνει στον δήμο. 
Αυτή είναι η καλύτερη λύση για τη στελέχωση και προσπαθούμε να βρούμε τρόπους, ιδίως στις ορεινές και νησιωτικές περιοχές, να ενισχύσουμε περαιτέρω τη στελέχωσή τους, ακόμα και αν γίνει μια ξεχωριστή διαδικασία σε ειδικές περιπτώσεις, όταν υπάρχουν κενά λόγω μη ύπαρξης ενδιαφέροντος από τον γραπτό διαγωνισμό.                 (AT)
Δηλαδή, για παράδειγμα, αν σε μια θέση στον Δήμο Καστελόριζου που ήταν ο Πρωθυπουργός το Σάββατο, ΠΕ Οικονομολόγων, δεν υπάρχει ενδιαφέρον με τον γραπτό διαγωνισμό, μπορούμε να βγάλουμε έναν ξεχωριστό διαγωνισμό σε τέτοιες περιπτώσεις με σειρά προτεραιότητας μέσω ΑΣΕΠ πάλι να γίνει. Και επιμένω σε ένα πράγμα, η όλη διαδικασία έχει στο επίκεντρό του το ΑΣΕΠ. Το ΑΣΕΠ αναβαθμίζεται. Δεν είναι μόνο Ανώτατο Συμβούλιο Επιλογής Προσωπικού. Δεν επιλέγει μόνο αυτόν που θα μπει στον δημόσιο τομέα. Είναι και ο εγγυητής μιας διαδικασίας η οποία θα έχει να κάνει με την αξιολόγηση και των προϊσταμένων και με το ειδικό θεσμικό βάρος που διαθέτει εγγυάται την αξιοκρατία και την μεγαλύτερη δυνατή αντικειμενικότητα.
Κλείνω με τρεις παρατηρήσεις. Το πρώτο είναι ότι πράγματι επανέρχεται και μάλιστα μετά την αύξηση που έχει δοθεί η κατάσταση των εξόδων παράστασης πλέον και όχι εξόδων κίνησης των προέδρων των δημοτικών κοινοτήτων στα επίπεδα του αφορολόγητου και ακατάσχετου, αναγνωρίζοντας τον σημαντικό ρόλο που έχουν ιδίως στην ελληνική περιφέρεια. Να πω δύο πράγματα για την τροπολογία. Πολλές φορές, όταν νομοθετήσαμε για παράδειγμα για τους παιδικούς σταθμούς, είδαμε περιπτώσεις οι οποίες δεν ήταν στο ραντάρ μας και με τις διατάξεις που έρχονται, για παράδειγμα, ολοκληρώνεται ένα θεσμικό πλαίσιο το οποίο οδηγεί στην άμεση προκήρυξη εννέα χιλιάδων θέσεων εργασίας στους βρεφικούς, παιδικούς και βρεφονηπιακούς σταθμούς μόνιμου προσωπικού με ειδική μοριοδότηση όσων έχουν υπηρετήσει τα προηγούμενα χρόνια και μάλιστα επιλύεται και διευκρινίζεται ότι σε περίπτωση που ουσιαστικά λειτουργούσε παιδικός σταθμός από αστική μη κερδοσκοπική εταιρεία -περίπτωση Ρόδου-, αυτή θα συσταθεί και θα λειτουργήσει πλέον μέσα στο σώμα του Δήμου. Δεν γίνεται να συζητάμε για μόνιμες προσλήψεις και οι μόνιμες προσλήψεις να μην έχουν γίνει με τη συγκεκριμένη διαδικασία και μέσα στον κεντρικό οργανισμό του Δήμου.
Έκανε ο κ. Δελής -και παρέλειψα να του απαντήσω- τρεις ερωτήσεις που αφορά τα προσβάσιμα εκλογικά τμήματα για να είναι ευχερούς πρόσβασης. Ποιο είναι το σκεπτικό; Έγινε μια καταγραφή όλων των χώρων των σχολικών αιθουσών σε όλη την Ελλάδα. Αυτές κατηγοριοποιήθηκαν σε δύο κατηγορίες. Η πρώτη κατηγορία είναι όροφος με σκαλιά -που δεν είναι εύκολο- ιδίως ηλικιωμένοι ψηφοφόροι να ανεβούν, παρά τις προβλέψεις που υπάρχουν να κατέβει ο δικαστικός αντιπρόσωπος κάτω, να τους εξυπηρετήσει κ.λπ., είναι -ιδίως αν υπάρχει προσέλευση ψηφοφόρου- μια δύσκολη διαδικασία και τμήματα στα οποία υπάρχει ράμπα ατόμων με αναπηρία, υπάρχει διάδρομος και ανοικτή πόρτα για να περάσει το αναπηρικό καροτσάκι τα οποία είναι ευχερούς πρόσβασης. Οποιοσδήποτε θέλει -δεν θα ζητάμε πιστοποιητικό ΚΕΠΑ- μπορεί να υποβάλλει αίτηση, να γραφτεί, να ψηφίσει σε τμήμα ευχερούς πρόσβασης. Θα φύγει από τον κατάλογο που ήταν κανονικά και θα μπει. Δεν θα υπάρχει περίπτωση υποψηφίας. Εγώ, δηλαδή, αν ανήκα σε ένα τμήμα που ψήφιζα στον δεύτερο όροφο και κάνω αίτηση για να ψηφίσω σε τμήμα ευχερούς πρόσβασης, από το αρχικό μου τμήμα θα σβηστώ, δεν θα υπάρχω καν σαν εγγραφή στον κατάλογο και θα είμαι μόνο κάτω. Αυτό εξασφαλίζει και την περίπτωση διπλοψηφίας που ρωτήσατε.
Μια τελευταία αναφορά, γιατί έκανε και ο Πρόεδρος της Ελληνικής Λύσης μια αναφορά και επειδή δεν ξέρω αν θα έχουμε άλλες φορές την ευκαιρία να το συζητήσουμε στο προσεχές μέλλον. Θέλω να είναι ξεκάθαρο για όσους δεν γνωρίζουν τι ακριβώς κάνει η «χι» ιδιωτική εταιρεία, η Singular εν προκειμένω με τις εκλογές, για να το έχουμε καθαρό. Τα επίσημα αποτελέσματα των εκλογών βγαίνουν από τα Πρωτοδικεία, πάνε οι σάκοι στα Πρωτοδικεία, καταμετρώνται. Αυτό, Τετάρτη, Πέμπτη μετά τις εκλογές γίνεται. Τι γίνεται; Φανταστείτε, λοιπόν, να μην υπήρχε η μετάδοση των αποτελεσμάτων την Κυριακή το βράδυ. Φανταστείτε το βράδυ στις τηλεοράσεις να κάναμε υποθέσεις. Φανταστείτε να μην υπήρχε η ενημέρωση του αποτελέσματος. Αυτό ακριβώς κάνει η συγκεκριμένη εταιρεία. Δεν βγάζει αποτελέσματα. Προφανώς δεν κάνει καταμέτρηση.
Και μάλιστα στις ευρωεκλογές του 2024 για πρώτη φορά έγιναν δύο ουσιαστικές αναβαθμίσεις στην εν λόγω διαδικασία. Πρώτον, όλα τα κόμματα είχαν πρόσβαση σε πραγματικό χρόνο στα ψηφιοποιημένα τηλεγραφήματα με τις υπογραφές των δικαστικών αντιπροσώπων και το δεύτερο, υπήρχε σε συνεχή τροφοδότηση σε μηχανογραφικά επεξεργάσιμη μορφή αρχείο με τα αποτελέσματα, ώστε να μπορούν ανά πάσα στιγμή να κάνουν οποιαδήποτε διασταύρωση θέλετε. Αυτά είναι πραγματικά βήματα ενίσχυσης της εμπιστοσύνης. Πραγματικά στεναχωριέμαι όταν προσπαθούν να δημιουργηθούν εντυπώσεις για κάτι το οποίο τουλάχιστον στην τρίτη ελληνική δημοκρατία λειτουργεί ομαλά.
Κλείνω λέγοντας ότι δεν είναι εύκολο να πηγαίνεις σε σύστημα το οποίο έχει έναν πάρα πολύ μεγάλο βαθμό αντικειμενικότητας και μακριά από οποιοδήποτε σύστημα στο οποίο χωρεί οποιαδήποτε πολιτική παρέμβαση. Θα υπενθυμίσω ότι όταν το 2018 πήγε να γίνει η προκήρυξη των διοικητικών γραμματέων από τις ογδόντα προκηρύξεις, οι είκοσι ακυρώθηκαν λόγω συγκεκριμένων όρων που υπήρχαν. Δεν είναι εύκολο. Αυτό που έχει νόημα είναι να συμφωνήσουμε στον σκοπό τουλάχιστον. Το μέσο πολλές φορές θα διαφωνούμε. Πράγματι στους σκοπούς άκουσα τον κ. Μάντζο να λέει ότι ο κ. Ανδρουλάκης είπε στη Θεσσαλονίκη ότι θέλουμε αναβάθμιση του ΑΣΕΠ με αξιοκρατία, ως εγγυητής. Προφανώς συμφωνούμε όλοι. Δεν υπάρχει κανένας που να πει να καταργήσουμε το ΑΣΕΠ και αυτή η Κυβέρνηση τουλάχιστον αυτό προσπαθεί να κάνει. Εμπλέκεται πλέον το ΑΣΕΠ σε πάρα-πάρα πολλές διαδικασίες που αφορούν τον κύκλο ζωής του δημοσίου υπαλλήλου.
Από εκεί και πέρα, εάν υπάρχει -το έχω ξαναπεί πολλές φορές- κάποιο σύστημα καλύτερο, εάν υπάρχει μια διαφορετική προσέγγιση, να βάλουμε επετηρίδα, το ακούω, το σέβομαι, δεν μπορώ να το δεχτώ. Δεν μ’ αρέσει να γυρίσουμε στην εποχή της επετηρίδας. Αλλά πραγματικά ήρθε η ώρα να δούμε και να προχωρήσουμε το κομμάτι αυτό, διότι για μένα ήταν μια πραγματικά πληγή στο ότι δεν γινόντουσαν κρίσεις στο Ελληνικό Δημόσιο και δεν υπήρχε μια συγκεκριμένη διαδικασία με αρχή, μέση και τέλος, η οποία θα τέλειωνε και ευελπιστώ να ετοιμαστεί γρήγορα το όλο πλάνο προφανώς λαμβάνοντας υπόψιν ότι το 2027 είναι μια εκλογική χρονιά, για να τρέξουν γρήγορα οι κρίσεις, να εγκριθούν οι προϊστάμενοι, να φτιαχτεί το μητρώο, να αξιοποιήσουμε τις νέες τεχνολογίες, να αξιοποιήσουμε ότι δεν θα μετράμε στοίβες από χαρτιά για να ταξινομήσουμε, να αποδώσουμε, να δώσουμε μόρια στον καθένα και φυσικά να δουλέψουμε όλοι μαζί για ένα καλύτερο δημόσιο. Νομίζω ότι αυτός είναι ο σκοπός.
Είναι ένα νομοσχέδιο το οποίο προσφέρει στον δημόσιο τομέα διαφάνεια, μια καθαρή διαδικασία και βάζει τέλος σε μια γκρίζα πρακτική, η οποία δεν θέλαμε άλλο να υπήρχε.
Σας ευχαριστώ πάρα πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό.
Κηρύσσεται περαιωμένη η συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Εσωτερικών «Αναμόρφωση της βαθμολογικής διάρθρωσης, του συστήματος βαθμολογικών προαγωγών και του συστήματος επιλογής προϊσταμένων οργανικών μονάδων του δημόσιου τομέα, αναδιοργάνωση και εκσυγχρονισμός του νομικού προσώπου δημοσίου δικαίου με την επωνυμία «Εθνικό Κέντρο Δημόσιας Διοίκησης και Αυτοδιοίκησης» και λοιπές διατάξεις του Υπουργείου Εσωτερικών».
Εισερχόμαστε στην ψήφιση επί της αρχής, των άρθρων, της τροπολογίας και του συνόλου του σχεδίου νόμου και η ψήφισή τους θα γίνει χωριστά.
Σας επισημαίνουμε ότι η ψηφοφορία περιλαμβάνει την αρχή του νομοσχεδίου, εκατόν είκοσι πέντε άρθρα, μια τροπολογία, το ακροτελεύτιο άρθρο και το σύνολο.
(ΨΗΦΟΦΟΡΙΑ)
ΠΡΟΕΔΡΕΥΩΝ (Πάρις Κουκουλόπουλος): Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.
(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:


(ΚΑΤΑΜΕΤΡΗΣΗ)
(ΜΕΤΑ ΤΗΝ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Πάρις Κουκουλόπουλος):  Μετά την ολοκλήρωση της ψηφοφορίας, το σχέδιο νόμου του Υπουργείου Εσωτερικών «Αναμόρφωση της βαθμολογικής διάρθρωσης, του συστήματος βαθμολογικών προαγωγών και του συστήματος επιλογής προϊσταμένων οργανικών μονάδων του δημόσιου τομέα, αναδιοργάνωση και εκσυγχρονισμός του νομικού προσώπου δημοσίου δικαίου με την επωνυμία «Εθνικό Κέντρο Δημόσιας Διοίκησης και Αυτοδιοίκησης», λοιπές διατάξεις του Υπουργείου Εσωτερικών και άλλες επείγουσες ρυθμίσεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Πάρις Κουκουλόπουλος):  Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση  στο σύνολο του παραπάνω νομοσχεδίου.
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι.
ΠΡΟΕΔΡΕΥΩΝ (Πάρις Κουκουλόπουλος): Το Σώμα παρέσχε κατά πλειοψηφία τη ζητηθείσα εξουσιοδότηση.
Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Με τη συναίνεση του Σώματος και ώρα 19.49΄ λύεται η συνεδρίαση για αύριο, ημέρα Τετάρτη 16 Σεπτεμβρίου 2026 και ώρα 9.00΄ με αντικείμενο εργασιών του Σώματος: α) κοινοβουλευτικό έλεγχο: συζήτηση επικαίρων ερωτήσεων και β) αποφάσεις Βουλής: Συζήτηση και λήψη απόφασης επί της προτάσεως για αναθεώρηση διατάξεων του Συντάγματος, σύμφωνα με τα άρθρα 110 του Συντάγματος και 119 του Κανονισμού της Βουλής (δεύτερη ψηφοφορία), σύμφωνα με την ειδική ημερήσια διάταξη που σας έχει διανεμηθεί. Είναι προσδιορισμένο το δεύτερο για τις 10.00΄ το πρωί. 

Ο ΠΡΟΕΔΡΟΣ                                                                  ΟΙ ΓΡΑΜΜΑΤΕΙΣ


